
ELŐSZÓ 


SE középkori történetével kapcsolatban többnyire csak a vikingek jutnak 
eszünkbe, de az ezredfordulót követően az északi világ kereszténnyé vált királysá- 
gairól már szinte semmit sem tudunk. Pedig a skandináv államok 1000 táján mondhatni 
párhuzamosan alakultak ki a közép-kelet-európai keresztény királyságokkal, Magyar- 
országgal és Lengyelországgal. Tény, hogy az északi térségre évszázadokon át, egészen a 
modern korig, viszonylag csekély figyelem irányult, hiszen az európai történelem nagy 
eseményei, sorsfordító történései, ünnepi vagy drámai pillanatai Észak-Európától távol, 
a kontinens déli, nyugati vagy középső részén zajlottak, ezért - a viking kortól eltekint- 
ve - Skandinávia többnyire az érdeklődés perifériáján maradt. De ez a csekély figyelem 
abból is adódott, hogy észak felé haladva az egyre zordabb időjárás és mostohábbá váló 
életfeltételek miatt itt mindig is relatíve kevesen éltek, s Európában ma is itt a legalacso- 
nyabb a népsűrűség. Ha észak-déli irányban megmérjük Európát, Skandinávia lényegé- 
ben a kontinens felét áthidalja, így nem csoda, hogy a középkorban - Európa más térsé- 
geivel összehasonlítva - ezen az óriási területen szinte alig éltek emberek. A hatalmas 
távolságok, mostoha életfeltételek, zord időjárás és gyér népesség miatt az északi terü- 
leteket egy 1347. évi feljegyzés szerint a világ végén fekvőnek, a világ legszélső részének 
(,remotissímis partibus mundi; ,in terram extremis mundi partibus") tartották, és emiatt 
alig tudtak róla valamit, illetve túl nagy késztetés sem volt, hogy többet tudjanak meg 
róla. 

Csak a 20. században, annak is inkább a második felében, a világszerte megcsodált 
skandináv jóléti államok kiépülésével összefüggésben nőtt meg az érdeklődés Európa 
északi részei iránt, de a hazai történeti irodalomban mind a mai napig komoly hiány mu- 
tatkozik a viking kor utáni skandináv történelmet bemutató munkákból. Jelen kötetünk 
csak szerény próbálkozás a skandináv középkorról magyar nyelven olvasható szakiroda- 
lom terén mutatkozó hiány valamiféle pótlására, de egyben felhívás is kíván lenni, hogy e 
téren még nagyon sok tennivalója lenne a hazai egyetemes történeti kutatásnak. 

A könnyebb áttekinthetőség kedvéért a három középkori észak-európai ország, Dá- 
nia, Norvégia és Svédország történetét - jóllehet számos vonatkozásban összefonódnak 
- külön-külön tárgyaljuk, ezért a szövegben bizonyos ismétlődések szükségképpen elő- 
fordulnak. Amennyire lehetett, az olyan eseményeknél, amelyek mindhárom országot 
valamilyen módon érintették, általában a legelső említéskor igyekeztünk részletesebben 
szólni, s később már nem ismételtünk meg mindent. Mivel a skandináv államok közép- 


kori történetének tárgyalását Dániával kezdtük (itt jött létre a leghamarabb állam), a 
norvég és svéd történelemhez kapcsolódóan is számos kérdést már itt részletesebben 
tárgyaltunk. Az eseménytörténet mellett vázlatosan szólunk a skandináv királyságok 
társadalmáról, gazdaságáról, állam- és egyházszervezetéről, művelődéséről, kultúrá- 
járól is. 


Ez a könyv nem születhetett volna meg azoknak a hallgatóknak a közreműködése 
nélkül, akik a Debreceni Egyetemen az elmúlt esztendőkben A Balti-tenger és az északi 
világ a középkorban című szemináriumomat látogatták, és ott szembesültek a középkori 
skandináv történelemre vonatkozó hazai, vagy Magyarországon elérhető, s magyarul 
olvasható szakirodalom gyér voltával, illetve a könyvtárakban előforduló, ott fellelhető 
külföldi irodalom esetlegességével. Jelen kötet elkészítését ők inspirálták. 

A legtöbb köszönettel azonban feleségemnek, Annamáriának, és kislányomnak, Zsu- 
zsannának tartozom, akik hihetetlen türelemmel viselték a könyv megírásának összes 
nyűgét, nehézségét, és olyan biztos, szerető családi hátteret, meghitt otthont jelentettek, 
s jelentenek, ami nélkül elképzelhetetlen lett volna ilyen kutató és alkotó munkát folytat- 
ni. Köszönetem, hálám és szeretetem jeléül nekik ajánlom ezt a könyvet. 


DÁNIA 


A földrajzi környezet 


középkorban a három észak-európai ország (Dánia, Norvégia, Svédország) közül 

politikai és gazdasági szempontból egyaránt Dánia volt a legfejlettebb és legnépe- 
sebb, jóllehet Norvégiához és Svédországhoz képest sokkal kisebb területtel rendel- 
kezett. Az Északi- és a Balti-tenger közötti félszigetet, az attól keletre fekvő számtalan 
szigetet, és a mai Svédország déli területeit is magában foglalta. Partvonala erősen tagolt. 
Mai szárazföldi határa 68 km, parthosszúsága ennek több mint 110-szerese, kereken 
7450 km. A középkorban, amikor a dél-svéd területek, valamint Schleswig és Holstein is 
a dán korona fennhatósága alá tartoztak, természetesen a szárazföldi és tengerparti ha- 
tárok egyaránt hosszabbak voltak. A mai Dániának egyetlen pontja sincs 40 kilométernél 
távolabb a tengertől, a szigeteket egymástól és a félszigettől tengerszorosok választják 
el. Norvégia és Dánia között a Skagerrak 125 km, Svédország felé a Kattegat 75 km szé- 
les. A mintegy Korzika méretű Seeland (Sjaelland)-sziget és Dél-Svédország között az 
Öresund 4 kilométerre szűkül. A szárazföld, a Jütland (Jylland)-félsziget északi csú- 
csától, Skagentől a déli határt jelentő Eider-folyóig mintegy 375 km hosszú, sík vidék, 
a legmagasabb pontja csak 173 méterrel van a tengerszint felett. Keleti partvidéke fjor- 
dokkal csipkézett. A közép-európai kontinenshez csatlakozó félsziget természetföldrajzi 
szempontból a Német-síkság folytatása. Nyugati és keleti oldala élesen elválik egymástól. 
Nyugaton nagy dűnesor védi a partot, amely dél felé az északi fríz szigetek sorára bomlik, 
melyek észak-déli irányukkal szemben fekszenek a nyugati szelek által korbácsolt óriási 
hullámokkal, így a félsziget előtt a hullámtörő szerepét töltik be, melynek következtében 
gyors ütemben pusztulnak. A legnagyobb sziget, Sylt csak az elmúlt 200 év alatt terüle- 
tének kb. felét elvesztette, azaz a középkorban jóval nagyobb volt, mint ma. Esbjergtől 
északra, egészen a Skagen-fokig, a félsziget csúcsáig, egyenes, sekély, homokos és viharos 
a part, ahol régen számtalan hajó feneklett meg, s futott zátonyra. A középkor hajósai 
igyekeztek is minél jobban távol tartani magukat Jütland nyugati partjaitól. Az itteni dű- 
nék és a szárazföld közé két nagyobb fjord vize ékelődik be, míg északabbra haladva a 
Nissum Bredningtől északkelet-kelet irányban egészen a Balti-tengerig húzódó fjord a 
félsziget északi részét szinte szigetként választja el a szárazföldtől. Jütland keleti felén 
találhatók a félsziget legmagasabb pontjai (Iding Skovhöj 173 m; Eier Bavnehöj 172 m). 


A nyugati, egyenes homokparttal szemben a keleti partot fjordok és öblök teszik tagolt- 
tá. A félsziget egésze alapvetően a fenyérpuszták és lápok kietlen, terméketlen világa. 
Az északi világról a 11. században az első leírást készítő Brémai Ádám Jütlandot med- 
dő, homokos talajú földként ábrázolta. A félszigetnek nemcsak a partvonalában, hanem 
némileg az éghajlatában is érzékelhető a különbség nyugat és kelet között. Nyugati ol- 
dala csapadékosabb (800 mm körül), gyakoriak a tenger felől fújó viharos szelek, a tél 
enyhébb, a hőmérséklet többnyire fagypont felett marad, a nyár pedig hűvösebb (júliusi 
átlaghőmérséklete 15-16 "C). A keleti részek némileg szárazabbak (600 mm körüli éves 
csapadékmennyiséggel), a tél egy kicsit hidegebb (januárban a hőmérséklet általában 
fagypont alatti), a nyár pedig valamelyest melegebb (júliusban 17-18 "C). A viszony- 
lag keskeny, karcsú félszigeten nincsenek nagy folyók. Leghosszabb folyója, a Randers- 
fjordon keresztül a Balti-tengerbe ömlő Gudenaa (160 km). 

A dán szigetek közül Seeland a legnagyobb (7500 km?), és a 4 kilométerre összeszű- 
külő Sund-szoros választja el a Skandináv-félszigettől. A Balti- és Északi-tenger közötti 
fekvése, és jó, természetes kikötői minden korban stratégiai fontosságúvá tették. Seeland 
birtokában ellenőrizni lehetett a két tenger közötti hajóforgalmat. A Jütland és Seeland 
között fekvő, Dánia kertjének is nevezett termékeny Fyn-sziget már csak fele akkora 
(3500 km?) A két szigetet a Nagy-Belt (Storebaelt), Fyn-t és Jütlandot pedig a Kis-Belt 
(Lillebaelt) nevű tengerszoros választja el egymástól. Ezek az elnevezések már a közép- 
korban is ismertek voltak, Saxo Grammaticusnál például , transítus Beltensís" és ,littus 
Belticum" kifejezésekkel találkozhatunk. A skandináv , bálte/belti" - ,fehér" jelentésű - 
szó a litván ,balá/báltas", illetve az ősszláv , balto" szavakra megy vissza, ami , sekély vi- 
zet" jelentett. A dán szigetek közötti Beltek is sekély vizükről kaphatták a nevüket. (Nem 
véletlen, hogy manapság a Beltek térségében a nagyobb szigeteket akár több kilométer 
hosszú hidakkal tudták összekötni.) De magának a Balti-tengernek is a neve viszonylag 
sekély vizéből származik, és a mocsaras Baltikum elnevezése ugyancsak ebből az eti- 
mológiából magyarázható. (Ugyanez az ősszláv , balto" szó fordul elő a magyar Balaton 
szavunkban is.) 

Fyn-szigettől délkeletre, pár kilométernyi tengerszoros és néhány kisebb sziget 
(Taasinge, Stryng, Sio) által elválasztva fekszik Langeland szigete, melynek neve (, hosz- 
szú föld") hosszú, keskeny alakjából ered, és róla kapta a nevét a keleti oldalán húzódó 
másik tengerszoros is, a Hosszú-Belt (Langelandsbaelt). A Hosszú-Belt túloldalán talál- 
ható Lolland szigete, melyhez keleten szorosan kapcsolódik a keskeny Guldborg Sund 
másik oldalán Falster szigete, amit északról szintén egy keskeny tengerszoros választ el 
Seelandtól. Falstertől északkeletre, Seelandtól pedig délkeletre található a viszonylag ki- 
csiny Mon-sziget. A Kis-Belt délkeleti végénél Aerg szigete fekszik, Samsg pedig Jütland, 
Fyn és Seeland között. Ezektől a szigetektől egészen különálló s eltérő a dél-svéd partok- 
tól délkeletre fekvő gránitkőzetű Bornholm, amely a legmagasabb dán sziget (161 m). 


A mai Svédország déli részei Halland, Bleinge és Skáne (vagy ahogyan a középkori 
forrásokban szerepel: Scanie, Scanza) egészen 1658-ig a dán korona részét alkották, sőt 
maguknak a dán törzseknek is valahol a dél-svéd nagy tavak körül lehetett az őshazájuk, 
s innen terjeszkedtek ki fokozatosan a szigetek és Jútland irányába, dél és nyugat felé 
szorítva az itteni népeket, elsősorban a félszigetnek nevet adó jütöket. Skáne a dán szi- 
getekhez hasonló mezőgazdasági adottságokkal rendelkező térség, ahol a gabonaterme- 
lésnek egészen régi korokra visszanyúló hagyománya van, s a táj arculata ma ugyancsak 
a dán szigetekére emlékeztet: csaknem teljesen megművelt kultúrtáj. A dús legelők és 
szántók az eredeti nagy lomberdőket néhány kisebb-nagyobb foltra szorították vissza. 


A korai középkor - a viking idők 


A 6. században Jordanes Getica című művében , Scandza" lakóinak bemutatásakor , azok- 
nak a törzsétől" származóknak írta le a dánokat, akik , elűzték a herulokat a saját lakó- 
helyükről" Emellett megjegyezte azt is, hogy , minden scandiai között a kimagasló névre 
vágytak magas termetük miatt" Tours-i Gergely A frankok története című munkájában 
azt jegyezte fel, hogy az 530-as években egy Chochilaich nevű dán vezér (, király") a 
tengeren áthajózva Galliára támadt, és felperzselt egy falut, de Theuderich frank király 
fegyveresei legyőzték a rabló északiakat és visszaszerezték a zsákmányt. A dán megne- 
vezés alatt azonban a kora középkori források nagyon sok mindent értettek. Leginkább 
általános értelemben használták, s minden északi ember, Skandinávia egész népessége 
egyszerűen , dán" volt. Ezt a vélekedést erősítette az a körülmény is, hogy a három nagy 
skandináv nép, a dán, a norvég és a svéd a középkorban lényegében azonos, vagy nagyon 
hasonló nyelvet, a ,dán nyelvet" (vox danica) beszélte. De sok közös volt vallásukban, 
kultúrájukban, életmódjukban, szokásaikban is. Többnyire dánoknak nevezték a frank 
és angolszász területeket háborgató skandinávokat, vagy származásuktól függetlenül az 
angliai Danelaw, illetve a nyugati frank földön létrejött Normandia telepeseit, és azok 
leszármazottait is. Természetesen a később politikai értelemben vett Dánia, a dán király- 
ság lakóit ugyancsak dánnak nevezték. 

Nemcsak Tours-i Gergely számolt be arról, hogy a , dánok" igen korán, már a 6. század- 
ban tengeri rablóportyákat szerveztek, hanem a Finn várának csatája (Fight at Finns 
Burg) című 7. vagy 8. századi óangol hősmonda is, melynek rövid tartalmi kivonata a 
 Beowulfcímű hőskölteményben szintén visszaköszönt. A saga szerint a frízek egyik főnö- 
két, helyi , királyát, Finn Focwaldinget meglátogatta sógora, Hnaef, a dánok egyik vezére, 
de valami miatt összekülönböztek és fegyveres harc robbant ki közöttük. Hnaef ugyan 


életét vesztette az összecsapásban, de dán fegyveresei Hengest vezetésével elfoglalták 
Finn várát. Miután újabb dán harcosok érkeztek, Hengest leszámolt Finn Focwaldinggal 
és híveivel, s csak ez után tért vissza Dániába. Az óangol hősmonda a Frízföldre törté- 
nő 5. századi dán behatolás emlékét őrizte meg. Nem lehetetlen, hogy az itt szereplő 
Hengest azonos volt azzal a Hengesttel, aki az egyik brit király, Vortigern hívására érke- . 
zett Horsával és három hajónyi jüt fegyveressel Angliába, s letelepedtek Kentben, ahol 
a király földeket bocsátott rendelkezésükre. Ezek a 6. századi vezérek, akik Frankföld- 
re, Frízföldre vagy Britanniába vezettek katonai akciókat, valójában nem egy-egy törzs 
vagy nép királyai voltak, hanem csak egy fegyveres csoport, egy kisebb sereg parancs- 
nokai, akiket a rúnafeliratokban leginkább , saekonungr", azaz ,tengeri király" titulussal 
illették. Nem adott terület és politikailag szervezett nép élén álltak, csak portyázásokra, 
rabló hadjáratokra alkalmas hajóval (vagy hajókkal!) és fegyveresekkel rendelkeztek. 
De azt a tényt sem szabad túlértékelnünk, hogy bizonyos számú harcosnak parancsol- 
tak, mert a germán népeknél általában már néhány fő is jelenthetett sereget (,heri, 
here, Heer"). A bajoroknál 42, az angolszászoknál 35 fegyveres már seregnek számított. 
A langobardoknál vagy éppen a dánoknál ennél jóval kevesebb, 4-5 harcos is , sereg- 
nek" minősült. A nagyobb törzsi területek élén álló szakrális királyokat a népgyűlések, 
a thingek választották, melyek az istenektől származó szokásjogok, íratlan társadalmi 
normák legfőbb fórumaiként maguk is szakrális intézmények voltak, és az istenektől 
eredeztetett genealógiájuk révén a királyok ugyancsak szakrális jelleggel rendelkeztek. 
A 13. században írásba foglalt dán szokásjogi gyűjtemények alapján úgy tűnik, hogy az 
ezt megelőző évszázadokban, így a korai középkorban is, három nagyobb szokásjogi 
és ahhoz kapcsolódó dán törzsi térség létezett: Skáne, Seeland és a szigetek, valamint 
a Jütland-félsziget. Ottar 9. századi, Skandináviáról szóló úti beszámolójában északi és 
déli dánokról írt: előbbiek a szigeteken és a mai Délkelet-Norvégia, Délnyugat-Svédor- 
szág földjén éltek, az utóbbiak pedig Jütlandon. De sem a szokásjogok szerinti tagolódás, 
sem pedig az Ottar-féle megkülönböztetés nem jelentett politikai szerveződéseket. Né- 
hány írásos feljegyzés, de még inkább a nagyméretű építkezések - mint például a Dél- 
Schleswigben és a Jütland-félszigeten keresztben húzódó, 737 táján felépült hatalmas 
Danevirke-sánc, amely dél felől oltalmazta Dániát, a 726-ban épített Kanhave-csatorna 
Samsg szigetén, vagy az Északi-tengernél, a nyugati parton 700 körül létesült kereske- 
dőközpont, Ribe - arra utalnak, hogy már a 8. században a kiterjedt területi s politikai 
egység, központi hatalom létezett, elsősorban Jütlandon. A dán királyokról ugyan vannak 
írásos feljegyzéseink, arról azonban semmit sem tudunk, hogy mikor és hogyan egyesült 
az ország, és a későbbi dán krónikák sem szólnak erről. A források a 9-10. században 
leginkább Jütland déli részeiről tudósítottak, mert a frank krónikaírókat a határviták és 
konfliktusok érdekelték. A 8. század folyamán a terjeszkedő frank birodalom egyre kö- 
zelebb került a dán területekhez. 800 körül Nagy Károly uralma alá vetette a szászokat, 


s ezzel közvetlenül a dánok szomszédja lett. A dán, s mindenek előtt a jütlandi térség 
területi és politikai egységének létrejöttében nagy szerepe volt a frank fenyegetésnek. 
A frank hatalom további észak felé történő terjeszkedésének megakadályozásához szük- 
ség volt a katonai-védelmi erők összefogására, egyesítésére. A mondai hagyomány sze- 
rint a Danevirke megépítésének idején a dánoknak már volt egy Ongendus nevű nagyha- 
talmú királya. A dán területek nagy részére kiterjedő királyi hatalom megerősödésében 
kétség kívül nagy szerepet játszott Nagy Károly hódító politikája, de létrejötte - ahogyan 
a már említett nagy építkezések mutatják - a korábbi évtizedekben történt. 

Az angolszász, norvég vagy svéd uralkodócsaládokhoz hasonlóan a dán királyok is 
az istenektől származtatták nemzetségüket. Mondaviláguk szerint a dánok ősapjának, 
Humlinak a fiai, Frodi és Dan voltak a mitikus őskirályaik. A germán népek eredetmíto- 
szaiban gyakran előfordult, hogy egy-egy isteni származású, vagy isteni útmutatást köve- 
tő testvérpárhoz kötődött a politikailag szervezett törzsi keretek létrehozása, a nagyobb 
területi és népi egység, illetve amonarchikus hatalmi forma megteremtése. A langobard 
eredetmonda szerint például azok, akik elhagyták addigi hazájukat, Skandináviát, egy 
testvérpárt követve keltek át a Balti-tengeren. A vandálokat szintén egy testvérpár, Rapt 
és Raus vezette északról délkelet felé. Beda Venerabilis leírása szerint az Északi-tengeren 
Britanniába átkelt angolszászok és jütök (dánok) ugyancsak egy testvérpár, Hengest és 
Horsa vezetésével alapították meg 450 körül a kenti királyságot. A hagyomány a wessexi 
királyság alapítását is egy testvérpárhoz, Cerdic és Cynric nevéhez kapcsolta. A dán ere- 
detmítosz és a hagyományvilág nemcsak a mitikus, ősi Frodi és Dan közös uralkodásá- 
nak emlékét őrizte meg, hanem a későbbiekben is előfordult, hogy a testvérek közösen 
gyakorolták a királyi hatalmat. Saxo Grammaticus gestájában több ilyen esetet örökített 
meg. A monda szerint Lotherus és Humblus, vagy Hortherus és Athisles együtt uralko- 
dott. Syward király viszont egyedül követte apját a trónon, mert testvére még kiskorú 
volt. Ahogyan Saxo Grammaticus előrehaladt történetének elbeszélésében, a mondai 
elemek mellett egyre több valós esemény és személy is megjelent, s ezekről már maga a 
krónikaíró is bővebben szólt. Így például beszámolt arról, hogy a két testvér, Frotho és 
Harald évente váltogatták az ország és a flotta feletti hatalmat, s így uralkodtak. Később 
Heldan és Harald is együttesen viselte a királyi címet, Roe és Helgo pedig megosztozott 
az ország és a flotta feletti hatalmon. Horwendill testvérével, Fengóval közösen uralko- 
dott Jütlandban. A 9. század elején uralkodó Godfred királyról már számos más forrás 
is megemlékezik. A Nagy Károly életrajzát megíró Einhard mesternél például , Godefrido 
Danorum rege", az Annales Ryensesben pedig , Godefrith regem Daciae" olvasható. A dán 
király 808-ban a frízek elleni flottabázisként megalapította Hedeby (Haithabu) kikötővá- 
rosát. Hadat vezetett a Holstein keleti részén élő szláv törzsek ellen, akik Nagy Károllyal 
szövetkeztek, és uralmát ki akarta terjeszteni a fríz partokra is, amelyek azonban a frank 
birodalom érdekszférájába, politikai befolyási zónájába tartoztak. Nagy Károly ezért el- 
lenségként tekintett Godfred királyra, aki 8310-ben 200 hajóból álló flottával támadást 


indított Frízföld ellen. A frankok által is támogatott ellenlábasai, belső ellenfelei azonban 
meggyilkolták Godfredet. Utóda unokaöccse, Hemming lett, aki 811-ben békét kötött a 
frankokkal, amelyben az Eider-folyónál állapították meg Dánia déli határait. 

A néphit szerint az isteni eredetű királyoktól függött a nép, a királyság jóléte, bősége, 
hadi sikere, szerencséje. Ha a király elveszítette ezt az istenektől származó varázserőt, az 
az egész népre balszerencsét, csapást jelentett. Az emberek a csapásokból, balszerencsés 
fejleményekből tudták meg azt, hogy királyuk természetfeletti hatalma, isteni eredetű 
karizmája meggyengült. Általános volt az a vélekedés, hogy a király jelenléte egyben a ki- 
rályi varázserő érvényesülését is garantálta, ezért a dán királyoknak - a többi skandináv 
néphez hasonlóan - seregük élén személyesen kellett hadba vonulniuk, hogy biztosítsák 
a hadi szerencsét. Az istenek támogatását újra és újra konkrét tettekkel kellett bizonyíta- 
ni. A varázserő a királyi család tagjaiban, leszármazottaiban öröklődött, ezért a népgyű- 
lések csak közülük választhatták az új királyt. Az ősök tulajdonságainak tágabb értelem- 
ben vett átöröklődésének hite azonban mindenkire vonatkozott. Egész Skandináviában 
évszázadokig élt az a szokás, hogy az újonnan születetteket egy-egy korábban elhunyt 
családtagról neveztek el, s ily módon az újszülött a névvel együtt a halott felmenő tulaj- 
donságait, képességeit is , megörökölte", ezért Észak-Európában valóban érvényesült a 
,hév kötelez" erkölcsi parancsa. Ugyanakkor a kora középkori pogány skandináv társa- 
dalmakban az, hogy kit számítottak az ősök közé, nem kizárólag nemzés és fogantatás 
kérdése, hanem - különösen az uralkodóházak és előkelő nemzetségek esetében - poli- 
tikai akarat és szándék volt. Az ily módon széles körben elfogadott és elterjedt hagyomá- 
nyok ugyanakkor sikeresen járultak hozzá a nagyobb politikai egységek kialakulásához 
éppen úgy, mint egyfajta összetartozás tudat megjelenéséhez. A genealógia a királyi (és 
előkelői) nevelés és létezés kulcsfontosságú részét képezte, s az isteni eredet emlékén 
alapult. Brémai Ádám krónikájában két térítő püspökről tett említést, akik mindketten a 
pogány Odinkar nevet viselték. Leírása szerint egymás rokonai voltak (nagybácsi és uno- 
kaöccse) és a dán királyi családhoz tartoztak. Az idősebb Odinkarról azt mondta, hogy 
származása és pogány neve alapján (amelyben egyértelműen Odin isten neve köszönt 
vissza) különösen alkalmas volt a pogány dánok megtérítésére. 

A frank évkönyvek, a Vita Anskarii Rimbertus és Brémai Ádám leírása szerint a trónon 
Godfredet követő Hemming király is erőszakos halált halt (810-812), s utána a 9. szá- 
zadi nyugtalan korszakban két királyi nemzetség vetélkedett egymással a Dánia feletti 
hatalomért. Az egyik oldalon a Nagy Károly utódai által ellenségként kezelt Godfred 
fiai s rokonai álltak, a másikon pedig három testvér, Anulo, Harald Klak és Reginfred 
(valamint párthíveik), akik egy Harald nevű korai király leszármazottainak tartották 
magukat. A harcokban a testvérek vereséget szenvedtek, ketten közülük el is estek, az 
egyedüli túlélő Harald Klak pedig a frankokhoz menekült, és a támogatásukat kérte. 825- 
ben adománybirtokot kapott Jámbor Lajos császártól a Weser alsó folyásánál. 826-ban 
családjával és 400 főnyi fegyveres kíséretével együtt a pfalzi Ingelheimben felvette a ke- 


reszténységet, és maga a császár vállalta a keresztapa szerepét. Ahogy a kereszténység 
révén Harald Klak Isten lelki gyermekévé (fidelis Dei), a keresztapaság révén a császár 
politikai fiává (fidelis regis) vált, akit az aacheni udvar arra szánt, hogy Dánia császár 
által támogatott vazallus királya legyen. A 8310-es évek végétől a császári házon belül ki- 
éleződő ellentétek, hatalmi küzdelmek miatt azonban Harald Klak mégsem kapott frank 
katonai támogatást, Így nem tudta megszerezni a dán trónt. Adománybirtoka révén min- 
den bizonnyal integrálódott a frank birodalom társadalmi-politikai rendszerébe, mert 
840 táján I. Lothar császártól megkapta a Schelde torkolatánál fekvő Walchern-szigetet. 

Dániában Godfred egyik fia, I. Horik lett a király, de a 850-es években az uralkodócsa- 
lád egy másik tagja, Horik unokaöccse, Gudurmis részt követelt a hatalomból, ami súlyos 
belső küzdelmekhez vezetett. A Fuldai Évkönyvek arról számoltak be, hogy Gudurm ad- 
dig more piratico, azaz rabló viking módjára élt, de 854-ben visszatért Dániába és ma- 
gának követelte a királyságot. A Gudurm és I. Horik közötti kíméletlen hatalmi harcban 
egy fiú kivételével a királyi család férfitagjai mind elestek. A túlélő II. Horik 856-ban 
lépett a trónra, de a politikai-hatalmi viszonyok továbbra ís gyorsan változóak, kiszámít- 
hatatlanok maradtak. Nem véletlen, hogy Brémai Ádám krónikája ebből a korból egy sor 
királyt említett. A hatalmi küzdelmek sikere a hadi szerencsén és katonai képességeken 
túl alapvetően a katonai kíséret (hird) nagyságán múlott. Egy király ugyanis alapvetően 
nem egy terület, hanem a tőle függő személyek felett uralkodott, akiknek folyamatosan 
igyekezett gyarapítani a számát. Ehhez természetesen komoly vagyon, gazdasági hát- 
tér kellett, amit leggyorsabban rabló hadjáratokkal, zsákmányszerző portyákkal lehetett 
megszerezni. Ez a belső, hatalommal összefüggő politikai, társadalmi viszony jelentette 
az egyik döntő tényezőt a viking rabló hadjáratokban és a dán hatalom későbbi kiter- 
jeszkedésében az Északi-tenger térségében. A vagyonnak, gazdagságnak elsősorban po- 
litikai és társadalmi szerepe volt: a javak átruházása, adományozása nagyobb befolyást 
eredményezett, mint azok megtartása vagy felhalmozása. Bármilyen ajándék, adomány 
a megadományozottnak az ajándékozóval szembeni elkötelezettségét vonta maga után, 
így egy-egy jelentősebb adomány eltéphetetlen kötelékekkel kötötte urához a kíséret 
tagjait, s azt a kötelességet rótta rá, hogy haláláig hű legyen hozzá. A viking hadjáratok, 
rabló akciók során a nemesi és katonai arisztokrácia kezében felhalmozódott vagyon le- 
hetőséget adott hatalmuk, társadalmi pozíciójuk és tekintélyük szinten tartására vagy 
gyarapítására. A skandináv világban a bőkezűség és vendégszeretet az előkelőségek ki- 
váló tulajdonságai között szerepeltek, így jó hírük, társadalmi presztízsük kötelező élet- 
módot, magatartásformát írt elő számukra. Egy előkelő köteles volt gazdag lakomákat 
rendezni, és minden meghívottat megajándékozni. Az ehhez szükséges javakat a 8-9. 
századtól egyre inkább a rabló hadjáratokkal igyekeztek előteremteni. 

A 820-as évekig a Frank Birodalom esetében a viking portyák még csak a fríz partokig 
terjedtek. 820-ban ugyan próbálkoztak Flandria partjainál és a Szajna torkolatánál, de 
a portyázásokat addig, amíg a frank monarchia szilárd maradt, minden esetben vissza- 


verték. Amikor Jámbor Lajos fiai apjuk ellen fordultak, és belháború robbant ki a biro- 
dalomban, a dán vikingek kihasználták a kínálkozó alkalmat. 834-ben egy dán hajóhad 
evezett fel a Rajnán, és feldúlta Dorestadot, a nagy fríz kereskedelmi központot. A Lajos 
fiai közötti hatalmi harcok idején megszaporodtak a dán rajtaütések és fosztogatások, 
amelyeket az is elősegített, hogy a szemben álló felek maguk is fogadtak fel skandináv 
harcosokat. 841-ben egy viking flotta felhajózott a Szajnán és kifosztotta Rouen városát. 
.842-ben egy másik flotta Boulogne közelében (Ouentovik kikötőjét rabolta ki, egy har- 
madik flotta pedig 843-ban a Loire-on felhajózva megtámadta Nantes városát. Míg ko- 
rábban a támadók a rajtaütések után elhajóztak zsákmányukkal, Nantes kirablása után 
a dánok megerősített támaszpontot létesítettek a Loire torkolatánál fekvő Noirmontier 
szigetén, ahol - a frank krónika szavai szerint - úgy telepedtek le, ,mintha mindörökre 
ott akarnának maradni" Ezek a rabló hadjáratok, már csak méretük, az abban résztve- 
vők száma alapján sem egy-egy helyi előkelő önálló portyái voltak, hanem I. Horik király 
tudtával és engedélyével indított akciók. Saját uralma megerősítése érdekében ugyan- 
is megfékezte az egyéni vállalkozásokat és ellenőrzése alá vonta a viking támadásokat. 
845-ben 600 hajóból álló flottát küldött az Elba torkolatvidékére Hamburg kifosztására. 
Ugyanebben az évben egy másik, 120 hajóból álló flotta rokona, Ragnar Lodbrok veze- 
tésével felhajózott a Szajnán és a folyó mentén kirabolta a településeket, kolostorokat, 
majd feldúlta Párizst is. A nyugati frank birodalom uralkodója, Kopasz Károly csak 7000 
fontnyi ezüst, ún. danegeld (dán pénz) megfizetésével tudta elérni, hogy a Ragnar vezette 
dán sereg elhagyja országát. 850-ben Angliában a Rorik vezette dán vikingek kifosztot- 
ták Canterbury és London városát, és a Temze torkolatában, Thanet szigetén teleltek 
át. A következő évben Aethelwulf wessexi király legyőzte őket. Ugyanebben az évben 
egy másik dán flotta Írországba vitorlázott, s 851-ben elfoglalta a norvég vikingek által 
felépített keleti parti erődítményt, Dublint. Az Írország feletti hatalomért kirobbant nor- 
vég-dán háborúskodás 853-ban végül norvég győzelemmel végződött: a norvég király 
két fia, Fehér Olaf és Ivar serege kiűzte Dublinból a dánokat. 
854-ben Horik királyt csaknem egész családjával meggyilkolták, de a trónkövetelő 
Gudurm is életét vesztette a harcokban, így újra a hatalomra törő előkelő családok lettek 
a viking portyák szervezői. 855-ben már Londonhoz közelebb, Sheppey szigetén építet- 
tek ki a dánok egy megerősített tábort. 859-ben 62 hajóból (kb. 2000 fegyveresből) álló 
sereg indult el a Loire torkolatánál felépített támaszpontról az Ibériai-félsziget felé, s 
csak két év múlva tért vissza. A királyok helyett a sikeres hadvezérek lettek az új politikai 
hatalomképző erők, hiszen katonai eredményeik, hírnevük számos fegyverest vonzott 
táborukba. A Párizst feldúló és Kopasz Károlyt megsarcoló Ragnar Lodbrok fiai, Csont- 
nélküli Ivar, Ubbi és Halfdan a körülöttük összegyülekezett harcosok sokaságával, az ún. 
,Nagy Hadsereggel" 865-ben partra szálltak Kelet-Angliában, s elfoglalták Northumbriát, 
Yorkot (867), ahol először bábkirályokat ültettek a trónra, akik danegeldet fizettek, majd 
Halfdannal az élen létrehozták az önálló yorki dán fejedelemséget. 867-ben a dánok dél 

felé indultak, lerohanták Merciát, elfoglalták Nottinghamet. Mercia ezek után danegeldet 
fizetett és békét kötött, a vikingek pedig visszatértek yorki erődítményükbe. 869-ben 
újra betörtek Kelet-Angliába, melynek királya, Edmund most megpróbált ellenállni, de 
elfogták és megölték (később az angol egyház szentté avatta), országát pedig feldúlták. 
Itt a másik testvér, Ubbi rendezkedett be Cambridge központtal. A következő évben a 
nagy sereg rátámadt Wessexre, de az ashdowni csatában (871. január 8.) vereséget 
szenvedtek Aethelred angolszász királytól, ezért inkább Mercia meghódításába kez- 
dett (874-877). A dán fegyveresek jelentős része ekkorra már földet foglalt magának 
Northumbriában, és letelepedett gazdálkodni. A harci zsákmányra áhítozók Írországból 
érkezett vikingekkel megerősödve 876-ban újra megtámadták Wessexet, ám annak új 
királya, Alfréd körülzárta őket Exeterben, ezért fegyverszünetet kötöttek és visszatértek 
Merciába, ahol kivárták a telet. A tél folyamán Halfdan utódának, Guthrumnak a vezeté- 
sével ismét Wessexre támadtak. Alfréd király súlyos vereséget szenvedett a chippenhami 
csatában és a somerseti mocsarakban talált menedéket. Itt szervezte újjá hadseregét, 
és 878 tavaszán Edingtonnál nagy győzelmet aratott a dánok felett, akik visszavonultak 
Wessexből. Az ezt követő közel egy évtized alatt Alfréd sáncerődökkel (burh), az angol- 
szász népfelkelés, a fyrd újjászervezésével és a flotta felállításával jelentősen megnövelte 
erejét, így Guthrum hajlott a megbékélésre. 886-ban Alfréd és Guthrum egy északkeleti 
irányú, London és Chester között húzódó vonal mentén felosztotta egymás között Ang- 
liát. A vonaltól keletre eső területek dán uralom alatt maradtak. Ezt hívták ezek után 
Danelagnak, azaz ,a dánok joga" (uralma) alatti résznek. A hat éven át tartó béke az erő- 
egyensúlyon nyugodott, mert egyik fél sem volt elég erős ahhoz, hogy a siker reményé- 
ben támadjon a másikra. Ragnar Lodbrok fiai és a vezetésük alatt Angliába jött sok-sok 
dán fegyveres számára azonban a , Nagy Hadsereg" vállalkozása sikeresnek bizonyult. 
A vezérek már nemcsak egy nagy sereg urai (saekonugr) voltak, hanem ami otthon, 
Dániában biztosan nem lehettek volna, önálló fejedelemségek uralkodóivá (konugr) 
váltak. A velük tartott harcosok többsége földet szerzett és letelepedett. Sikereik ösz- 
tönzően hatottak más viking vezérekre és zsákmányra vágyó fegyveresekre is. 892-ben 
a tengeren Haesten vezetésével ismét egy nagy flotta érkezett Dániából Wessex ellen, 
ami egyúttal azt is mutatta, hogy az angliai szerzeményeik konszolidálásával elfoglalt 
danelawi dánok viszont megtartották a békét. 896-ra Alfréd erői legyőzték az újabb tá- 
madókat, így továbbra is fennmaradt a 886. évi status guo. 

A viszonylag jól dokumentált 9. századi tengerentúli (angliai) dán támadásokkal el- 
lentétben II. Horik trónra kerülésétől szinte semmit sem tudunk Dániáról. A Fuldai Év- 
könyvek szerint a keleti frank birodalom uralkodója, Német Lajos 873-ban Sigifred és 
Haldvan nevű dán királyokkal tárgyalt, Brémai Ádám pedig krónikájában a 891. évben 
egy Heiligo nevű királyt nevezett meg Hedeby (Haithabu) és tágabb térsége királyának, 
akinek országát meghódította Olaf svéd király. Őt közös uralkodóként fiai, Gnupa és 
Gyrth követték. 934-ben Gnupa, Hedeby királya rabló hadjáratot indított Frízföld partjai 


ellen, ami ekkoriban már a német királysághoz tartozott. I. Henrik német király megtorló 
hadjáratot indított, elfoglalta Hedeby-t, legyőzte Gnupát, akit meghódolásra és a keresz- 
ténység felvételére kényszerített. Gnupát fia, Sigtryg követte a trónon, aki feltehetően le 
akarta rázni a német fennhatóságot, de egy Hardegon nevű, minden bizonnyal I. Henrik 
német uralkodó által támogatott dán vezér legyőzte, s Henrik jóvoltából ő lett Hedeby 
ura. A Jütland-félszigeten két királyság is létezett, számos terület pedig helyi előkelők el- 
lenőrzése, uralma alatt állt. A részekre szakadt dán királyság egyesítése a 10. század első 
felében Észak-Jütland királyai, Hardeknut és Öreg Gorm uralkodása alatt kezdődött el. 
Hardeknutról csak annyit tudunk, hogy hatalmi területeinek központja a félsziget északi 
részén Jelling volt. Az sem világos, hogy közte és Gorm között volt-e valamilyen rokoni 
kapcsolat vagy sem. Az viszont tény, hogy 934-ben Gorm lett Jütland nagy részének ura, 
és olyan hercegnőt vett feleségül, akit a kortársak , Dánia büszkeségeként" jellemeztek, 
de őt magát még rúnafeliratán sem nevezték a dánok királyának, csak Jütland urának. 
Felesége, Thyra minden bizonnyal a Sund-szoros másik oldaláról, Skáne vidékéről szár- 
mazott, és a házassággal lényegében egyesítették Jütlandot és Skáne térségét. Így meg- 
erősödve Gorm megszilárdította hatalmát, amit családja egy évszázadig, 1042-ig kézben 
is tartott. A schleswigi fejedelem, Gnupa behódolása a német uralkodó előtt és keresz- 
tény hitre térése arra késztette Gormot, hogy megerősítse a déli határ menti nagy föld- 
sáncot, a Danevirket, és egyúttal kaput nyisson a keresztény hittérítők előtt, hogy békés 
szándékait jelezze I. Henrik német király felé. Unni hamburg-brémai érsek (ft 936) idején 
így újra kezdődtek az Ansgar Corvey-i szerzetes 8. század első felében tett próbálkozása 
után a dán missziók. Gorm fia és utóda, Kékfogú Harald ezért állíttatott apja emlékének 
olyan feliratot, mely szerint Gorm - némi túlzással - ,kereszténnyé tette a dánokat". 


A dán egységtől az északi-tengeri birodalomig 


945-ben Gorm örökébe fia, Kékfogú Harald (945-986) lépett. A történeti hagyomány 
az ő nevéhez kapcsolja Dánia egyesítését. Brémai Ádám művében arról számolt be, hogy 
Harald a különböző dán területekből egységes országot kovácsolt. Uralmát kiterjesztet- 
te a szigetekre, a Skáne környéki területekre, sőt Norvégia nagy részére is. Hatalmának 
növeléséhez, illetve a német királyság fenyegetésének elhárításához elődeinél sokkal 
erőteljesebben igyekezett ellenőrzése alá vonni a dán népességet és erőforrásokat. Szék- 
helye, Jelling környékén igazgatási, katonaállítási és hajófelszerelési egységekbe, körze- 
tekbe, ún. sysslerekbe vagy skipaenekbe szervezte a területeket és azok lakóit. Ezeknek 
a ,hajóállító" körzetek népességének a feladata volt háború esetén a katonai célú ha- 
jók felszerelése és hozzá tartozó fegyveresek kiállítása. Az itt létrehozott négy syssler 


(Jelling, Almind, Barvid, Lover) jelentette azt a mintát, amit utána Jütland többi részére, 
majd a szigetekre is kiterjesztett anélkül, hogy a régi területi-igazgatási kereteket, az ún. 
századkerületi rendszert (herreder) megbontotta volna. A ,század" lényegében katona- 
állítási egységet, ,hadi körzetet" jelentett, s általában három ilyen herreder alkotott egy 
hajókörzetet. A ,századok" talapzatára épített syssler-rendszer a középkor későbbi szá- 
zadaiban hosszú ideig a katonai szolgálat és adózás alapja maradt, és ez jelentette a nagy 
építkezésekhez szükséges munkaerő szervezeti bázisát ís. 

A királyi hatalmat erősítő intézkedések ellenére Harald nem tudott ellenállni I. Ottó 
német uralkodó egyre erősebb politikai befolyásának, nyomásának, ami szorosan össze- 
kapcsolódott a missziós tevékenységgel, a kereszténység terjesztésével. A hittérítés elő- 
mozdítására I. Ottó már trónra lépése után, 937-ben Magdeburgban kolostort alapított, 
egy évtizeddel később (948) pedig több új püspökséget létesített, hogy megerősítse, 
biztosítsa a kereszténységet, és ezzel együtt a német befolyást az északi és keleti hatá- 
roknál. Ezt a feladatot északon a Hamburg-Bréma érseke alá rendelt három új püspök- 
ségnek (Schleswig, Ripen, Árhus) kellett ellátnia. (A keletre irányuló figyelem a Középső- 
zlba vidéken alapított brandenburgi és havelbergi püspökségek feladata lett, melyek a 
mainzi érsekséghez tartoztak.) A kereszténység kérdésében Harald apja politikáját kö- 
vette: támogatta terjesztését, intézményesülését - s ezzel együtt jószomszédi kapcsola- 
okat ápolt Németországgal -, de ő maga, ahogyan apja is, még pogány maradt. Gormmal 
ellentétben azonban Kékfogú Harald már nem tehette meg, hogy sokáig elzárkózzon a 
kereszténységtől, mert a nyugati császárságot feltámasztó (962) I. Ottó a császárnak a 
keresztény királyságok feletti politikai befolyását is magában foglaló univerzális hatalmi 
eszménye ezt nem tette lehetővé. A Német-római Birodalmat, a császárságot a kortársak 
a kereszténységgel azonosították, s ebben az Imperium Christianumban a császár hatal- 
ma az Úrtól származott, ő maga pedig Isten földi helytartója, s ebből következően a hit 
terjesztője és védelmezője (propagator et defensor fidei). A császárságnak tehát vallási, 
missziós funkciót tulajdonítottak, melynek az a küldetése, hogy mindenhol győzelem- 
re vigye a kereszténységet. Ezért nem volt elegendő az, hogy 963-ban Mieszko lengyel 
fejedelem elismerte I. Ottó fennhatóságát az Elba és Odera közötti térségben, s évi adó 
fizetésére kötelezte magát, hanem három évvel később katonai kíséretével együtt meg- 
keresztelkedett (966), s 968-ban Posen központtal létrejött az első lengyel püspökség. 
Dániában, ahol viszont már közel másfél évtizede három püspökség is létezett, és s0- 
kan keresztény hitre tértek, még kevésbé volt tartható, hogy maga a király még pogány, 
arról nem is beszélve, hogy a császár fennhatóságának elismerésére szolgáló évi adót 
sem fizette. Nem sokkal császárrá koronázását követően (963/64 táján) I. Ottó Poppo 
püspököt küldte Dániába, hogy annak királyát megkeresztelje, és fogadja a császár iránti 
hódolatát, hűségesküjét. Widukind Corvey-i szerzetes krónikája szerint Poppo püspök 
Jellingben azzal demonstrálta Krisztus hatalmát, hogy izzó vasat vett a kezébe, ami nem 
égette meg őt. Mieszkóhoz hasonlóan Kékfogú Harald is keresztény hitre tért, meghó- 


dolt I. Ottó előtt és évi adót fizetett a Birodalomnak. A keresztény dán királyság létre- 
jöttében, hasonlóan a lengyel, cseh vagy magyar államhoz, meghatározó szerepe volt a 
korabeli Európa nagyhatalmának, a Német-római Császárságnak. Dánia bekapcsolása 
a keresztény világba a császárság politikai befolyási övezetének kiszélesedését jelen- 
tette, Kékfogú Haraldnak pedig biztosítékot egy esetleges német támadással szemben. 
Ugyanakkor a keresztény tanok alkalmasak voltak a királyi hatalom további erősítésé- 
re. Abban, hogy Harald felvette a kereszténységet, meghódolt I. Ottó előtt és még évi 
adó megfizetésére is hajlandónak mutatkozott, minden bizonnyal szerepe volt a Hákon 
norvég királlyal, majd annak fiával 957 és 965 között vívott nyolc éves háború. Kékfo- 
gú Harald nővére, Gunnhild Véresbaltájú Erik norvég király felesége volt, de 954-ben 
megözvegyült, a norvég trónra pedig elhunyt férje öccse, Jó Hákon lépett. Gunnhild és a 
nagyobb önállóságra törekvő helyi norvég előkelők a dán király támogatását kérték, aki 
saját hatalmának növelésére ki is használta az anarchikus norvég viszonyokat. Egyfajta 
dán-norvég állam létrehozásának tervét dédelgette, és ennek érdekében szövetkezett 
a legnagyobb norvég előkelővel, Sigurd jarllal. 955-956. évi támadása Norvégia ellen 
azonban kudarcot vallott. Válaszképpen Jó Hákon norvég király 957-ben feldúlta Skánét, 
Seelandot és Jütlandot. 959/60 folyamán Haraldnak sikerült megfordítani a háború me- 
netét, s kiűzte Dániából a norvégokat, majd újra megtámadta Norvégiát. Hordalandnál 
legyőzte Hákont, aki maga is elesett (960). Kékfogú Harald ezután Dánia és Norvégia 
királya címét is viselte, de a norvég területeken nem volt könnyű pacifikálnia uralmát. 
Az egykori norvég király, Véresbaltájú Erik egyik fia, Szürkebundás Harald magát tar- 
totta norvég királynak (960-965), és hűtlenségéért máglyán égette meg a dánok mellé 
állt Sigurd jarlt. A jarl fia, Hákon, Kékfogú Harald dán királynál talált menedéket, s 965- 
ben a jütlandi Limfjordnál vívott csatában sikerült megölniük Szürkebundás Haraldot. 
Ezt követően részre osztották Norvégiát, s az északi és nyugati területeket dán vazallus- 
ként Hákon jar] kormányzása alá került, a déli részeket pedig Harald közvetlenül a maga 
irányítása alá vonta. Arra az emlékkőre, amit szülei tiszteletére állíttatott, magáról a kö- 
vetkező feliratot vésette: , ...Harald, aki egész Dániát és Norvégiát megszerezte". Kékfogú 
Harald Jellingből áthelyezte székhelyét Seeland szigetére, és Roskildét tette meg királyi 
központnak. Ezzel a kormányzati-hatalmi centrumot földrajzilag közelebb helyezte az 
újonnan megszerzett norvégiai birtokokhoz, valamint Skáne földjéhez és természetesen 
a termékeny és a hatalom gazdasági alapját tekintve különösen fontos szigetekhez. 
973-ban meghalt I. Ottó császár, utóda, II. Ottó (973-983) azonban alig lépett a trónra, 
unokatestvére (Civakodó) Henrik bajor herceg ellene fordult, és megnyerte szövetséges- 
nek Boleszláv cseh és Mieszko lengyel! fejedelmeket. Ezt a politikai helyzetet Kékfogú 
Harald megpróbálta kihasználni arra, hogy lazítsa a Birodalomhoz fűződő kapcsolatát 
és tovább erősítse hatalmát. 973 nyarán támadást indított Schleswig és Holstein ellen. 
Válaszul II. Ottó 974-ben áttört a déli határsáncon, a Danevirken, uralma alá vonta an- 
nak térségét, sőt még egy újabb sáncerődöt is építtetett, amelyben helyőrséget hagyott. 


A fiatal császár tehát győzelemmel fejezte be a dán háborút, Haraldnak viszont jelentő- 
sen meggyengítette a helyzetét, különösen Norvégiában. Hákon jar! függetleníteni akarta 
a kormányzására bízott területeket a dán koronától, és ehhez a többségében még pogány 
norvég parasztok tömegére akart támaszkodni, ezért ellenállt a dán király unszolásának, 
hogy keresztelkedjen meg. Dániai hatalmának, belpolitikai helyzetének megerősítése 
érdekében a 970-es évek közepétől Harald több nagy, számos fegyveres befogadására 
alkalmas kör alakú sáncvárat építtetett, amelyekből egyértelműen uralni, ellenőrizni le- 
hetett azok tágabb térségét. Ezek a földvárak tehát nema külső ellenséggel szembeni 
védelmet szolgálták, nem a dán-német határvidéken épültek, hanem a belső dán terü- 
leteken. A királyi hatalom belső erősítésének céljából készültek, amire a II. Ottótól el- 
szenvedett katonai vereség és észak-, illetve nyugat-norvégiai hatalmának széthullása 
után különösen nagy szüksége volt. Seeland-sziget nyugati részén (Trelleborg), Kelet- 
Jjütlandban (Fyrkat), Észak-Jütlandban (Aggersborg), Fyn szigetén (Odense) és Skáne 
földjén (Trelleborg) emeltetett ilyen sáncvárakat, nagy katonai táborokat. Aggersborg, 
amely kb. négyszer akkora volt, mint a többi tábor, minden bizonnyal a Harald uralma 
alatt álló Dél-Norvégia ellenőrzésére épült, hiszen földrajzilag ez esett a legközelebb a 
norvég partokhoz. De Fyrkat várával együtt a Jütland-félsziget feletti királyi hatalom 
biztosítására is alkalmas volt, ahogyan a Skandináv-félsziget déli részén és a nagyobb 
szigeteken lévő várak is ilyen célt szolgáltak. A katonai erő gyorsabb mozgatása, felvo- 
nultatása érdekében Harald nagy gondot fordított a hidak és utak építésére is. A kisebb- 
nagyobb vízfolyásokkal, számtalan mocsárral, láppal tarkított Dániában erre nagy szük- 
ség is volt, Különösen az új uralkodói székhelynek, Roskildének otthont adó Seeland 
szigetén, valamint a Jütland-félszigeten volt sok útépítés. Jelling közelében például, a 
Vejle-folyó völgyében, Ravning Engében, 978-ban 800 m hosszú, 5,5 m széles fahidat 
építettek, amihez több mint 1500 nagy tölgygerenda kellett. De Harald nemcsak Dániá- 
ban építtetett sáncerődöket, hanem - Saxo Grammaticus krónikája, valamint a 13. szá- 
zad első harmadában keletkezett Jomsviking saga szerint - az Odera torkolatvidékén, a 
mai lengyelországi Wolin település közelében is, hogy megfékezze a Balti-tenger mentén 
élő szlávok tengeri rablóakcióit a dán területek ellen. A saga a Stettini (Szczecin)-öböl 
partjára épített Jomsborgban egy olyan dán harcosokból álló társadalom emlékét őrizte 
meg, amely család nélkül, a hősiesség igen magasra helyezett erkölcsi mércéjét követte, 
szigorú törvények szerint élt, és a király feltétlen híve volt. Amíg a tengerparti szlávok- 
kal alapvetően konfliktusokkal terhelt volt Harald viszonya, a Schleswig, Holstein térsé- 
gében és az Elbától keletre fekvő vidékeken élő szlávokkal baráti kapcsolatokat ápolt, 
mert azok is terhesnek érezték a Német-római Császárság befolyását, hatalmát. I. Henrik 
német király már 928/29 során fennhatóságának elismerésére kényszerítette az észak- 
keleti és keleti határok mentén élő szláv törzseket, s politikai befolyásának biztosítására 
felépítette Meif$en várát. A 936. évi trónváltást kihasználva azonban a szlávok kinyilvá- 
nították függetlenségüket, így I. Ottó már nem elégedett meg azzal, hogy a szlávok évi 

adót fizetnek és elismerik fennhatóságát, hanem ténylegesen ki akarta szélesíteni a 
Birodalom keleti határait. A Balti-tenger és a Havel-folyó középső folyásvidéke közöt- 
ti térségben 937-ben két őrgrófságot hozott létre. Az Alsó-Elba térségében egyik szász 
híve, Hermann Billung, a Középső-Elba és a Saale vidékén pedig apja első feleségének 
rokona, Gero lett az őrgróf. A következő három évtized szláv lázongásait ők fékezték 
meg. A nyugati szláv területeken a katonai hódítást az egyházszervezet kiépítése követte. 
Gero őrgrófságában, amely északon az Elde- és a Peene-folyókig terjedt, 948-ban meg- 
alapították Brandenburg és Havelberg püspökségeket, amelyeket 968-ban a magdeburgi 
érsekség alá rendelték. Hermann Billung őrgrófságában, amely Holstein keleti részeitől 
húzódott a Balti-tenger mellett kelet felé, Adaldag hamburg-brémai érsek egy missziós 
püspökséget hozott létre, melynek székhelyéül a 967. évi szláv felkelés után meghódí- 
tott Selibur wagriai szláv fejedelem hatalmi központját, a későbbi Oldenburgot jelölte 
ki. Az a törekvés, hogy az elbai szlávokat politikai és egyházi szempontból egyaránt a 
Birodalomhoz csatolják, komoly nyugtalanságot okozott. Amikor 980-ban II. Ottó - mi- 
után hét évi háborúskodás után megszilárdította helyzetét Németországban - seregével 
Itáliába vonult, s erejét délen a Bizánccal folytatott háború kötötte le, 983-ban szinte az 
összes nyugati szláv törzs fellázadt a császárság, s ezzel együtt a kereszténység, azaz a 
birodalmi egyház ellen. A felkeléshez az a Msztivoj obodrita fejedelem is csatlakozott, 
aki ekkor már keresztény volt. Az obodrita fejedelem a császárral szemben igyekezett 
szövetségeseket is keresni, és így magától kínálkozott a kapcsolatfelvétel a dán király- 
lyal. Kékfogú Haraldnak szintén hasznosnak bizonyult a szláv felkelés, hogy lazítson a 
császársághoz fűződő viszonyán. Az obodrita-dán szövetséget - a középkor általános 
szokásának és gyakorlatának megfelelően - házassággal erősítették meg: Kékfogú Ha- 
rald feleségül vette Msztivoj fejedelem egyik lányát. Az obodrita vezetésű szláv felkelés 
kínálta lehetőséget kihasználva Harald csapatai elfoglalták a II. Ottó által a Danevirke 
közelében épített sáncvárat, s vissza foglalták Hedeby városát. A dán sereget a király 
fia, Hegyesszakállú Sven vezette, aki azonban hamarosan szembefordult apjával (985). 
Tettét nem egyszerűen csak becsvágy motiválta, hanem politikai helyzetfelmérés és 
előrelátás. Kékfogú Harald nagyszabású építkezései és háborúi súlyos terheket róttak 
az emberekre, ami Dánia szerte egyre nagyobb elégedetlenséget váltott ki. Sven okkal 
aggódott, hogy ez az elégedetlenség, nyugtalanság a királyi ház egészének bukásához 
és a nem oly régen egyesített dán királyság részekre hullásához vezethet. Brémai Ádám 
krónikájában az olvasható, hogy Sven a pogányságot akarta visszaállítani Dániában, 
valójában azonban erről szó sem volt. Kétségtelen, hogy nagyapjához, Gormhoz, vagy 
fiatalkori apjához hasonlóan ő maga pogány maradt, de nem lépett fel a kereszténységgel 
szemben, legfeljebb csak politikai okokból néhány főpappal szemben. A teljes független- 
ség, önállóság visszaszerzése érdekében a hamburg-brémai érsekhez, azaz a birodalmi 
egyházhoz lojális dán püspököket ki akarta űzni az országból, ugyanakkor erőteljesen tá- 
mogatta Jütland püspökét, Odinkart. Az angol misszionáriusok tevékenységétis pártolta, 

a német hittérítőket - akiket a császárság szolgáinak tartott - igyekezett távol tartani 
országától. Roskildében (Seeland) és Lundban (Skáne) még templomokat is építtetett. 
Az apa és fia között kirobbant harcokban Kékfogú Harald megsebesült, és az általa alapí- 
tott, leghűségesebb fegyveresei kezén lévő erődbe, Jomsborgba menekült, a Sigvald jarl 
vezette Joms-vikingekhez. Sérülése azonban végzetesnek bizonyult, s 986-ban meghalt. 

Trónra kerülve Hegyesszakállú Sven (985-1014) lényegében apja politikáját foly- 
tatta: igyekezett erősíteni a királyi hatalmat, és növelni a dán uralmi területeket. Ennek 
a politikának fontos részét jelentette Norvégia és Hákon jarl, akivel Kékfogú Harald sem 
boldogult. Svennek sikerült a Joms-vikingeket a norvég jar! ellen fordítani, de vállalko- 
zásuk kudarccal végződött. 990-ben Nyugat-Norvégiában, a Hjgrungavágnál vívott ten- 
geri ütközetben Hákon jarl legyőzte Jomsborg fegyvereseit, Sigvald jar! harcosait. A saga 
irodalom szerint ez a csata a Joms-vikingek végzetét, katonai közösségük széthullását 
eredményezte. Az a körülmény, hogy 983-ban III. Ottó hároméves gyermekként került 
a Birodalom trónjára, és több mint egy évtizedig (994-ig) régensként anyja, Theophanu 
és nagyanyja, Adelheid kormányzott, kedvező helyzetbe hozta Dániát: a korábbi idősza- 
koktól eltérően most nem kellett német támadástól tartani. De később, III. Ottó nagyko- 
rúvá válása (994) után sem változott a helyzet, mert a birodalmi kormányzat figyelme 
itáliára, a renovatio Imperii Romanorum elvének gyakorlati megvalósítására, és a pápa- 
ságra irányult, nem Európa északi részeire. Hegyesszakállú Sven így szabad kezet ka- 
Jott, s hatalmát, tekintélyét sikeres Anglia elleni hadjárattal akarta megerősíteni, amitől 
Jersze komoly zsákmányt is remélt, amivel jelentősen bővíthette fegyveres kíséretét. 
Amíg apja, Harald, a belső dán erőforrásokra, a hajóállító körzetek megszervezésére 
alapozta uralmát, a vele szemben kibontakozott elégedetlenséget felmérve Sven a régi 
viking királyokhoz hasonlóan külső forrásból, katonai vállalkozásokból akarta finanszí- 
rozni kiadásait, fenntartani hatalmát. 994-ben egy norvég vezérrel, Olaf Tryggvasonnal 
együtt 94 hajóból álló flottával áthajózott Angliába, ahol 16 000 fontnyi (kb. 8000 kg) 
danegeldet sarcolt ki Tanácstalan Aethelred angol királytól. A zsákmány még megosztva 
is oly gazdag volt, hogy Olaf Tryggvason mellett egyik pillanatról a másikra komoly ka- 
tonai kíséret szerveződött Norvégiában. Megölte Hákon jarlt, és megszerezte a norvég 
koronát. Három évvel később (997) a dánok ismét megtámadták Angliát, és újra nagy 
összegű danegeldet sarcoltak ki Aethelred királytól. Olaf Tryggvason Dél-Norvégiára 
támasztott igénye - amely területet Sven apjától örökölt meg - szembe fordította egy- 
mással az egykori fegyvertársakat. 1000-ben a svolderi tengeri csatában Hegyesszakállú 
Sven - szövetkezve Olaf Skötkonung svéd királlyal - megsemmisítő csapást mért a nor- 
vég királyra, és Norvégiát újra dán fennhatóság alá vonta. (A svéd király magatartását 
családi kapcsolatok is motiválták: özvegy anyja feleségül ment Hegyesszakállú Svenhez, 
így a dán király mostohafia lett.) A Norvégiáért vívott háború kiürítette Sven kincstárát, 
aki a már jól bevált módon, Anglia megsarcolásával akarta ezt feltölteni. 1001-ben és 
1002-ben összesen 24000 font (kb. 12000 kg) ezüstöt csikart ki az angol királytól. 


Bosszúból 1002. november 13-án Aethelred elrendelte, hogy minden, Angliában élő 
dán férfit öljenek meg. A vérfürdő, a mészárlás során a dán király húga, Gunnhild és só- 
gora, Pallig is életét vesztette (aki korábban Aethelred szolgálatában állt, de 1001-ben 
sógora kíséretébe állt). 1003-ban és az azt követő években (1004, 1006, 1007) Sven 
Anglia déli és délkeleti részeit pusztította, s 1007-ben végül 36000 (18000 kg) font 
ezüst megfizetése ellenében volt hajlandó hazarendelni flottáját. Két év múlva az egy- 
kori jomsborgi Sigvald jar] rokonát (talán testvérét), Hosszú Thorkelt küldte Angliába, 
aki három évi dúlás után 48000 fontnyi (kb. 24000 kg) ezüstöt préselt ki Aethelred 
királytól, majd külön megállapodást kötött vele, és 45 hajóval (a hozzájuk tartozó fegy- 
veresekkel) angol szolgálatba állt. Feladata a viking (dán) támadások visszaverése, 
feltartóztatása lett. Hosszú Thorkel árulását követően Hegyesszakállú Sven az Angliát 
sarcoló hadjáratok helyett a sziget meghódítását tűzte ki célul, s 1013-ban nagy flottával 
átkelt a tengeren. A hadjáratra magával vitte fiát, Knutot is. Először a Danelag területét 
vonta uralma alá, majd a déli és nyugati területeket. Serege pár hónap alatt meghódította 
Angliát. Aethelred király családjával együtt sógorához, II. Richárd normandiai herceg- 
hez menekült, a Londont védelmező Hosszú Thorkelnek pedig nem volt komoly sere- 
ge, így Sven Anglia uralkodója lett. A következő év elején, 1014. február 3-án azonban 
Gainsborough-ban váratlanul meghalt. 

A dán sereg Hegyessszakállú Sven fiát, Knutot kiáltotta ki Anglia királyának, Dániá- 
ban viszont az örökösként szándékosan otthon hagyott bátyját, Haraldot (1014-1018) 
ismerték el uralkodónak. Az angolszász nemesek viszont nem ismerték el Knutot, és 
visszahívták a Normandiába menekült Aethelredet. Sereget állítottak fel, és legyőzték 
Knutot, aki visszatért Dániába. Bátyja segítségével újjászervezte seregét, flottáját, és el- 
érte azt is, hogy Hosszú Thorkel újra a dán királyi ház szolgálatába állt. De egy tekin- 
télyes norvég előkelő, Erik is csatlakozott Knuthoz, így 1015-ben újra nagy dán flotta 
indult Angliába, ahol számos merciai és northumbriai híve várta Knutot. A következő 
évben meghalt Aethelred, s fia, Vasbordájú Edmund lépett örökébe. Az oxfordi csatában 
ugyan legyőzte a dánokat, de az ashingdoni csatában már Knut aratott nagy győzelmet 
(1016). Az Angolszász Krónika szerint , ott pusztult Anglia egész nemessége" Edmund és 
Knut ezután az ország felosztásában állapodott meg, de néhány héttel később Edmund 
váratlanul meghalt, így Knut egész Anglia királya lett. Harcosainak 1018-ban a legna- 
gyobb danegeldet fizette ki, amit Anglia valaha is fizetett: 82 500 font ezüstöt. Angliai 
belpolitikai helyzetét azzal igyekezett konszolidálni, hogy 1017-ben feleségül vette a 
normandiai hercegi házból származó Emmát, Aethelred özvegyét, akinek két fia viszont 
Normandiában maradt. Normandiai Emma két gyereket szült Knutnak: Hardaknutot és 
Gunhildét (vagy Kunigundát). Knutnak volt egy ágyasa is, a northamptoni Aelgifu, aki- 
től két fia született: Harald és Sven. Az Emmával kötött házassági szerződésben viszont 
egyértelműen rögzítették, hogy az angol korona kizárólag ebből a frigyből származó fiú- 
ra szállhat. Knut megölette az Aethelred és Edmund tántoríthatatlan hívei közé tartozó 

angolszász nemeseket, köztük Eadwiget is, Aethelred első házasságából származó fiát. 
A háborúkban szintén sok angolszász nemes és előkelő vesztette életét, így Knutnak 
bőven állt rendelkezésére eladományozható földterület, amellyel híveit jutalmazhatta. 
Knut lényegében új arisztokráciát teremtett Angliában. Az országot négy nagy gróf- 
ságra osztotta, melyek többé-kevésbé az egykori királyságok kereteit foglalták maguk- 
ba. Kelet-Anglia igazgatását Hosszú Thorkelre bízta, Northumbria élére hű emberét, a 
norvég Erik jarlt állította, aki korábban apjának volt lojális híve Norvégiában. Merciát 
egyik angolszász hívére, Eadric Streona grófra bízta, Wessexet és a déli területeket pe- 
dig ő maga igazgatta. 

Amíg Knut az angol ügyekkel volt elfoglalva, Norvégiában - ahol Erik jar] testvére, 
Sven tartotta fenn a dán uralmat - egy becsvágyó dél-norvégiai előkelő, Harald Grenski 
fia, Olaf 1016-ban Nesjarnál, az Oslo fjord bejáratánál egy tengeri csatában legyőzte Sven 
jarl erőit, és megszerezte a norvég trónt, amit Hegyesszakállú Sven halála után nagyobbik 
fia, Harald örökölt a dán trónnal együtt. Norvégia új ura, Olaf Haraldsson a várható dán 
támadással szemben igyekezett külső szövetségeseket keresni. Lányát Olaf Skötkonung 
svéd (svea) királyhoz adta feleségül, aki szembefordult dán mostohatestvérével, és egy 
Dánia ellenes norvég-svéd szövetség jött létre. Olaf Haraldsson megingathatatlan, szinte 
fanatikus keresztény volt, és a császárság barátságát keresve a hamburg-brémai érsektől 
kért országába térítő papokat, püspököt. 

1018-ban gyermektelenül, utód nélkül meghalt Harald dán király. Öccse, Knut, Anglia 
xirálya, Dániába hajózott, hogy biztosítsa ottani hatalmát és megszerezze a dán trónt. 
1019-ben Anglia mellett Knut (1019-1035) Dánia királya is lett. Távollétében Anglia 
xormányzását Hosszú Thorkelre bízta, majd később, amikor visszatért Britanniába, 
"Thorkelt Dánia élére állította, Hosszú Thorkel halála (1024) után sógorát, Ulfot állította 
zxelyére, aki Knut nővérét Estridet vette feleségül. Knut mindenekelőtt angol király volt. 
-ralkodása alatt legfőbb célja a sziget biztonságának megteremtése, mindenféle viking 
zámadástól történő megvédelmezése volt. Ezt alapvetően úgy kívánta elérni, hogy ellen- 
:rzése, fennhatósága alá vonta a lehetséges támadások kiinduló területeit, azaz Dániát 
is Norvégiát. A dán trón megszerzése után - apai örökségre hivatkozva - így be is jelen- 
-ette igényét a norvég koronára. Figyelmét azonban még évekig az angliai ügyek kötötték 
.2. Megtartotta az angol uralmi rendszert (melybe saját embereit ültette), és lényegében 
2 korábbi törvényeket is, amelyeket sajátjaként ismételt meg törvénykönyvében. Knut 
zörvényeinek kodifikációjában nagy szerepe volt Wulfstan yorki érseknek, aki koráb- 
san már Aethelstan király néhány törvényét is megfogalmazta. Egyházpolitikájában 
xnut - ahogyan apja - a hamburg-brémai érsekséggel, azaz a császárság befolyásával 
szemben a dán-angol kapcsolatok szorosabbra fűzését szorgalmazta. Roskilde püspö- 
xét, Gerbrandot például Canterbury érseke, Aethelnoth szentelte fel, jóllehet a dán püs- 
pökségek létrejöttük óta egyházszervezetileg Hamburg-Bréma fősége alá tartoztak. Knut 
minden bizonnyal Canterbury egyházi fősége alá akarta helyezni a dán egyházat, melyet 

számos adományban részesített, különösen a roskildei püspökséget. Brémai Ádám leírá- 
sa szerint Unwan hamburg-brémai érsek nagyon drasztikusan lépett fel az egyházi jog- 
körének megnyirbálására irányuló dán törekvésekkel szemben: az angliai felszentelésről 
hazatérő roskildei püspököt, Gerbrandot elfogatta, és csak azután bocsátotta szabadon, 
hogy a püspök esküvel fogadta egyházmegyéje egyházi hovatartozása változatlanságá- 
nak megőrzését. Annak ellenére, hogy Knut függetlenítette akarta a birodalmi egyház- 
szervezettől a dán püspökségeket, a német uralkodóval mégis jó kapcsolatba került. 
Az 1024-ben trónra lépett II. Konrád (1024-1039) ugyanis éppen hadjáratra készült Itá- 
liába, a fellázadt Pávia ellen, uralma megerősítésére, s azt igyekezett külpolitikai szem- 
pontból jól előkészíteni. A Birodalom északi határainak biztonsága érdekében barátsági 
szerződést kötött Knuttal (1025). Császárrá koronázásán Rómában (1027. március 26.) 
maga az angol-dán uralkodó is részt vett, s kapcsolatukat házassági szerződéssel fűzték 
szorosabbra. II. Konrád császár fia, a későbbi III. Henrik eljegyezte Knut lányát, Gunhildét 
(Kunigundát). (Az esküvőt 1036-ban tartották, de Gunhilda két évvel később meghalt.) 

Azt követően, hogy a Német-római Birodalom felől biztosítottnak látta a hátát, Knut 
elérkezettnek látta az időt, hogy Norvégiában is visszaszerezze trónját, illetve szétzúzza 
Olaf Haraldsson norvég, és Olaf Skötkonnung svéd király fiának s utódának, Anund Jacob- 
nak a szövetségét, amely azért vált fenyegetővé, mert sógora, aki Dániát kormányozta, 
szintén csatlakozott a Knut-ellenes koalícióhoz. 1028-ban Knut közös angol-dán flottát 
indított Norvégia felé, s mivel Olaf Haraldsson nyilt ellentétbe került a norvég előkelők- 
kel, az országot lényegében harc nélkül megszerezte. Norvégia kormányzását családja el- 
kötelezett hívére, a Northumbriában már kipróbált emberére, a norvég Erik Hákonsson 
jarlnak a fiára, Hákonra bízta. Olaf Haraldsson keletre, a Rusz területére menekült. Ezzel 
Knut saját uralma alatt egy északi-tengeri birodalomban egyesítette Angliát, Dániát és 
Norvégiát. 1029 telén elhagyta Norvégiát, s visszatért Angliába. Hákon jar] azonban, aki- 
re norvégiai hatalmát építette, váratlanul meghalt. Helyére Knut az ágyasától, Aelfgifutól 
született törvénytelen fiát, Svent állította, aki azonban még kiskorú volt, így anyja lett a 
gyámja. A korábbi norvég király, Olaf Haraldsson ezt a helyzetet arra akarta kihasználni, 
hogy orosz (rusz) és svéd erők támogatásával visszaszerezze trónját. Az 1030. június 
29-i stiklestadi csatában azonban norvégiai ellenfelei legyőzték, és a harcban ő maga is 
elesett. A gyermek Sven helyett kormányzó Aelfgifu uralma viszont hamarosan népsze- 
rűtlenné vált, és a szigorúan keresztény hitű, harcban elesett Olaf Haralddsont rövide- 
sen szentként kezdték tisztelni. A dán uralmat ellenzők hazahívták a Rusz területéről 
Olaf fiát, Magnust, Aelfgifu pedig fiával együtt Norvégia déli részére szorult (1033), majd 
1035-ben az ország elhagyására kényszerült, és Dániába menekült. Ugyanebben az év- 
ben az északi birodalom ura, Knut király is meghalt. 

Törvényes fia, Hardeknut (1035-1042) követte a dán és az angol! trónon, de a volt 
ágyas, szerető, Aelfgifu másik fiának, Nyúllábú Haraldnak követelte az angol koronát. Mi- 
vel Hardeknut a norvég előrenyomulással volt elfoglalva, nem tudott Angliába menni, 


hogy biztosítsa örökségét. Az így kialakult hatalmi küzdelmekben az angolszász earlök 
többsége végül Knut törvénytelen fia, Harald (1035-1040) mögött sorakozott fel. Nagy 
Knut északi birodalma Így részekre hullott. Harald száműzte Flandriába Hardeknut any- 
ját, Knut özvegyét, Emmát, akinek első házasságából származó, Normandiában élő fiai 
szintén trónigénnyel léptek fel. Az Angliába érkező kisebbik fiút, Alfrédot azonnal meg- 
vakíttatta, aki nem sokkal később meg is halt. Bátyja, Hitvalló Edward a normandiai her- 
cegi udvarban várta, hogy mikor fordul számára kedvezővé a helyzet. 1038-ra Hardeknut 
megerősítette helyzetét, s 1040-ben nagy hajóhaddal indult Anglia ellen. Féltestvére, 
Nyúllábú Harald azonban váratlanul meghalt, és mindenki behódolt a dán haderő előtt, 
így ismét közös királya lett Angliának és Dániának. 1042-ben viszont Hardeknut is meg- 
halt, s mivel nem volt utóda, és meghalt testvéreinek, féltestvéreinek sem volt gyermeke, 
halálával véget ért a Jelling-dinasztia dániai uralma. 


A Sven-ház és a dániai trónharcok 


Hardaknut halálát kihasználta Magnus (1042-1047) norvég király, és uralmát kiter- 
jesztette Dániára, ahol a korábbi királyi ház egyetlen élő tagja, Knut király nővérének, 
Estridnek a fia, Sven, mint nőági leszármazott, behódolt a norvég uralkodó előtt, aki ki- 
nevezte jarlnak, és rábízta Jütland kormányzását. 1043-ban együttesen verték vissza Dél- 
Schleswigben a vendek (obodriták) támadását. Kettőjük viszonya azonban korántsem 
volt felhőtlen. Magnus tartott attól, hogy Knut unokaöccse trónigénnyel lép fel Dániában, 
Sven Estridson pedig attól, hogy e gyanú miatt az életére törnek. 1045 táján jobbnak látta 
elmenekülni az országból, és száműzetésbe vonult Svédországba. A "40-es évek közepén 
Magnus királynak másik belpolitikai nehézséggel is szembe kellett néznie: apja féltest- 
vére, a nagybátyja, keménykezű (Haarderaade) Harald trónkövetelőként lépett fel, akivel 
végül kiegyezett Norvégia felosztásában. 1047-ben Magnus norvég-dán király leesett a 
lováról, és belehalt sérüléseibe. Keménykezű Harald azonnal norvég, Sven Estridson 
(1047-1074) pedig dán királlyá nyilvánította magát. A Roskildei Krónika beszámolója 
szerint Seeland és a szigetek, Skáne, valamint Jütland népgyűlései külön-külön megvá- 
lasztotta őt dán királynak. Az írott forrásokban ez az első bizonyíték arra, hogy a nagy 
tartományi thingek külön-külön foglaltak állást az uralkodó személyéről. A középkorban 
az egyes dán területek között nem volt jogi egység, s megmaradt a helyi népgyűlé- 
sek politikai, törvénykezési és ítélkezési szerepe. A jütlandi thingnek Viborgban volt 
az ülésezési helye, Seeland (és a szigetek) esetében Ringsted, Skáne földjén pedig Lund. 
Az új norvég király, Keménykezű Harald, Magnus halála után - annak örököseként - a 
dán trónt is meg akarta szerezni, és másfél évtizeden át támadások sorozatát indította 


Dánia ellen. 1050-ben kirabolta és felperzselte a viking kor legnagyobb és legjelentő- 
sebb kereskedelmi központját, Hedeby városát. Csak 1064-ben kötöttek békét és ismer- 
ték el egymást kölcsönösen királynak, amikor Keménykezű Harald már az Anglia elleni 
támadásra készült. Mindenki tudta, hogy Hitvalló Edward angol király már öreg, és nincs 
gyermeke, így a trónutódlás nyitott és eldöntetlen kérdés volt. Harald király fegyveres 
erejét az angol korona megszerzésére igyekezett tartalékolni. Amikor 1066-ban Edward 
meghalt, Vilmos normandiai herceggel szövetségben partra szállt Angliában, de veresé- 
get szenvedett, és ő maga is elesett (Stamford Bridge). 

Dániában (II.) Sven Estridson hatalma megerősítésével volt elfoglalva. Igaz ugyan, 
hogy a három nagy tartományi thing elfogadta őt királynak, de legitimitását mégis bi- 
zonytalan lábakon állónak érezte. A dán trónbetöltés gyakorlatában Gorm királytól a 
férfiági leszármazás vált meghatározóvá, az ő jogcíme azonban csak nőágról, anyjától 
származott, aki Hegyesszakállú Sven lánya, Nagy Knut testvére volt. Emiatt minden előd- 
jénél nagyobb mértékben igyekezett hatalma legitimitásának megerősítésére az egy- 
házra támaszkodni. Már II. Sándor pápa (1061-1073) idején szorgalmazta, hogy Dánia 
Szent Péter hűbérese legyen, s ily módon erősítse meg koronáját és családja számára az 
öröklés jogát. A Sven-ház hatalmának biztosítására, a belháborúk megelőzésére szabá- 
lyozta a trónutódlás rendjét. A három nagy népgyűléstől esküt vett, hogy csak életkor 
szerinti sorrendben ismerik el majd fiait uralkodónak, azaz a fiatalabbakat ne lehessen 
szembeállítani bátyjukkal. A trónutódlás biztosítása érdekében még életében, 1074-ben 
társuralkodóvá koronáztatta másodszülött fiát, Harald Heint. (Elsőszülött fiát, Magnust 
szánta örökösének, akit Rómába küldött, hogy leendő királyként pápai felszentelést 
nyerjen, de itáliai útja során megbetegedett és meghalt.) Sven Estridson idején a tervsze- 
rű egyházpolitika, a püspöki szervezet kiszélesítése is a királyi hatalom erősítését szol- 
gálta. Az 1060 tájára kiépült dán egyházszervezet nyolc püspökségből állt: Schleswig, 
Ribe, Árhus, Viberg, Vendsyssel, Odense, Roskilde és Lund. Míg elődei többnyire a királyi 
kíséret (hird) tagjaiból választották ki a különböző tisztségviselőket, Sven Estridson szá- 
mos dán és angol klerikust is megbízott államigazgatási feladatokkal. Külpolitikájában, 
elődeihez hasonlóan, hangsúlyos szerepet kapott Anglia, és a hastingsi győzelem (1066) 
után kiépülő normann hatalommal elégedetlen angolszász csoportok is hozzá fordultak 
támogatásért. 1069-ben 250 hajóból álló flottát küldött testvére, Asbjorn vezetésével 
Angliába, Hódító Vilmos ellen. Normann-ellenes angolszász erőkkel szövetkezve Asbjern 
elfoglalta Yorkot, s ellenőrzése alá vette a Humber-folyó torkolatvidékét, azaz dán híd- 
főállást épített ki a szigeten. A következő évben (1070) Sven Estridson király is átkelt 
Angliába, és a parancsnoksága alatt álló dán-angolszász csapatok előrenyomultak délre. 
Rövid időn belül elfoglalták Ely és Peterborough városokat. A dán katonai fenyegetést 
látva Hódító Vilmos tárgyalásokat kezdett Sven királlyal, s 1070 nyarán végül egyezséget 
kötöttek: ahogyan korábban az angolszász királyok, úgy most Vilmos is pénzen váltotta 
meg a dánok távozását. II. Sven az így kapott ezüstöt dániai uralmának megerősítésére 


fordította, és nem erőltette az angol korona megszerzését. 1075-ben azonban újból egy 
dán flotta vitorlázott Angliába, de ez a vállalkozás nem kapcsolódott Sven politikájához. 
Azt követően, hogy a dán király 1074-ben társuralkodóvá és örökösévé tette legidősebb 
élő fiát, Harald Heint, öccse, Knut - aki korábban már sikeresen hadakozott a szlávokkal 
- számos fegyverest toborzott zászlaja alá, és megkísérelt szerezni magának egy király- 
ságot. Dédapja és nagyapja példáját követve Anglia trónját szerette volna megkaparinta- 
ni, de kísérlete kudarcot vallott. 

1076-ban meghalt II. Sven király, s atrónon fia, Harald Hein (1076-1080) követte. Mivel 
öccse, Knut Angliában kudarcot vallott, otthon próbált szerencsét, és igényt formált a dán 
trónra. Egyedül csak Skáne lakói sorakoztak fel mellette. Az elhunyt Sven király testvére, 
Asbjgrn jar], Harald Hein nagybátyja, valamint a dán előkelők és egyháziak mind Haraldot 
támogatták, így Knut arra kényszerült, hogy kibéküljön bátyjával. A királyság világi és egy- 
házi méltóságai, előkelői ugyanakkor biztosították arról, hogy Sven Estridson trónutód- 
lásra vonatkozó szabályozásának megfelelően Harald halála után őt ismerik el királynak. 
A sors úgy hozta, hogy bátyja korai halálát (1080) követően Knut léphetett a trónra. 

II. Knut (1080-1086) még apjánál is jobban támaszkodott az egyházra. Mindenki 
számára kötelezővé tette a kereszténységet és az egyházi tized fizetését, s nagy birtok- 
adományokban részesítette a klérust. Házasságával a gazdag Flandriával igyekezett szo- 
rosabb kapcsolatokat kialakítani, és a flandriai gróf lányát, Adelát vette feleségül. A tőle 
született fiát a dán királyi házban eddig szokatlan módon Károlynak (Karlnak) nevezte 
el. A flandriai grófi családnak ugyanis volt egy Nagy Károlyig és a Karoling-házig vissza- 
nyúló vérvonala: Balduin gróf egykoron Kopasz Károly Judit nevű lányát vette felesé- 
gül. Knut a Nagy Károlyhoz fűződő rokonság érzékeltetésére adta fiának a Károly nevet. 
Az első nyugati császárhoz fűződő rokonság hangsúlyozásával a dán királyi ház tekin- 
télyét igyekezett növelni. Apja trónutódlási rendelkezésével, azaz a sorban utána követ- 
kező öccsével, Olaffal szemben II. Knut fia utódlását szerette volna előmozdítani. Ennek 
érdekében komoly külpolitikai sikerrel igyekezett növelni tekintélyét, és újra kísérletet 
tett az angol trón megszerzésére. 1085-ben apósával, Róbert flandriai gróffal, és Olaf 
norvég királlyal szövetkezve akart Angliára támadni, és elrendelte a dán flotta gyüleke- 
zését a Limm-fjord nyugati kijáratánál. Öccse, Olaf fenyegetve érezte trónutódlási jogát 
és összeesküvést szőtt Knut ellen, de a király elfogatta, és fogolyként apósához, Fland- 
riába vitette. A sysslerek lakóinak elégedetlensége a kötelezően fizetendő egyházi tized 
miatt a gyülekező flotta fegyveresei körében is elevenen élt, és ez az általános nyugtalan- 
ság Észak-Jütlandon (ahol a flotta gyülekezett) fegyveres felkeléshez vezetett, ahonnan 
gyorsan terjedt tovább a királyság más tartományaiba. ÍI. Knut Jütlandból Fyn szigetére 
menekült, de itt sem talált menedéket. A felkelők Odensében az Albanus-templomban 
bekerítették. Knut Benedek nevű öccsével és 17 fegyveresével elesett az összecsapásban 
(1086). A Flandriában raboskodó Olaf szabadon engedéséért cserébe felesége, Adela, fiá- 
val, Károllyal együtt elhagyta Dániát és hazatért apjához. 


Dániában Sven Estridson harmadik fia, Olaf (1086-1095) került a trónra, uralkodását 
azonban balszerencse kísérte. Sorozatosan rossz termésű évek követték egymást, emi- 
att a közhangulat ellene fordult, és a királynak az ,Éhség" (Hungers) melléknevet adta. 
II. Knut halála miatt egyre többen tartották királygyilkosnak, akinek bűne miatt bün- 
teti Isten az egész királyságot. Olafot isteni szentség és kegyelem nélküli uralkodónak 
tartották, aki felelős a csapásokért. A szóbeszéd a meggyilkolt Knut király sírjához kez- 
dett egyre több csodás eseményt, csodatételt fűzni. A nép Isten büntetését látta abban 
is, hogy Olaf királynak egyetlen fia még gyermekkorában meghalt, több gyermeke pedig 
nem volt. 

Amikor 1095. augusztus 18-án Olaf meghalt, soron következő testvére, Erik (1095- 
1103) különösebb nehézség nélkül örökölte a trónt, amit azonban nem az egyes nagy 
tartományi thingek hagyták jóvá és legitimálták, hanem - kortárs források szerint - a 
királyi fegyveres kíséret választotta királlyá. A népgyűléseknek csak közfelkiá:tással 
(acclamatio) történő megerősítő szerep jutott. Az új királyt pártfogásába vette a szeren- 
cse: az időjárás kedvezőre fordult és a termés jó lett. Erik mellékneve ezért a ..mindig 
jóságos" (Ejegod) lett. Politikája testvére, Knut és apja, Sven nyomdokait követte. Első- 
sorban arra törekedett, hogy a dán egyház a királyság fontos hatalmi támasza .egyven. 
1096-ban elzarándokolt Rómába, és az invesztitúra viszályt kihasználva elérte ::. Orbán 
pápánál, hogy meggyilkolt testvérét, Knutot szentté avassák, Lundot pedig érsexséggé 
emeljék. Szent Knut Dánia védőszentje és a királyi dinasztia szakrális oltalmazéia lett, s 
ezzel vitathatatlanná vált az uralkodóház tekintélye s hatalma. Angolszász és norvég pél- 
dákat követve Erik Ejegod Szent Knut kultuszával erősítette meg a királyi hatalmaz. Mivel 
testvéreinek, Harald Heinnek és Olaf Hungernek nem volt fiúgyermeke, Knut fia, Károly 
pedig, aki az apja elleni felkeléskor anyjával együtt Flandriába menekült, nagybátyja ha- 
lála után Flandria grófja lett és semmilyen trónigénnyel sem lépett fel Dániában, Erik ki- 
rály joggal remélhette, hogy - miután rávette öccseit, hogy lemondjanak öröklési joguk- 
ról - biztosíthatja fiai számára a trónutódlást. A királyi ház pozícióinak megerősítésében 
Erik Ejegod nem elégedett meg testvére szentté avatásával, hanem ő maga is részesülni 
akart abból az egyház által újonnan elismert spirituális értékből, vallási tekintélyből, ami 
a keresztes eszméhez és a jeruzsálemi zarándoklathoz kapcsolódott, ezért 1103-ban fel- 
vette a keresztet és szentföldi zarándoklatra vállalkozott. Elutazása előtt azonban szabá- 
lyozta, hogy távollétében kik és hogyan, milyen sorrendben helyettesíthetik. A kormány- 
zást legidősebb, 21 éves fiára, Harald Kesiára és az új lundi érsekre, Ascerre bízta, aki 
Jütland egyik leghatalmasabb nemesi házából, a Thrugot nemzetségből származott. Erik 
Ejegodnak három fia volt: Harald Kesia, aki 1082 körül egy, az egyház által törvényes há- 
zasságként el nem ismert élettársi kapcsolatból született, Erik Emune (1090 táján szüle- 
tett) és Knut Lavard, aki 1096 táján a Thrugot-házból származó Bothildéval kötött házas- 
ságból született. Ha Erik Ejegod tartotta volna magát apja trónutódlási szabályozásához, 
akkor távollétében már a sorban őt követő legidősebb öccsére, Svenre kellett volna bíz- 


nia az ország kormányzását és , őrzését , nem pedig legidősebb fiára (aki ráadásul nemis 
számított törvényes származásúnak), hiszen a helyettesítési rend a majdani trónutódlást 
is kijelölte. 1103. július 10-én Ciprus szigetén, úton Szentföldre, meghalt Erik király. Fia, 
Harald Keisa, mint a királyság , őre" (custos), rendelkezett az uralkodói hatalom eszkö- 
zeivel, többek között az erős katonai kísérettel, azaz kedvező feltételekkel ahhoz, hogy 
trónutódlását elismertesse a dán előkelőkkel és tartományi gyűlésekkel. Néhány hóna- 
pos erőszakos kormányzása azonban nem hozott számára népszerűséget. Erik királynak 
még három élő fiútestvére volt: Sven, Ubbo és Niels. Közülük Sven volt a legidősebb, ő 
formálhatott leginkább jogot a koronára. Ugyanakkor bátyja halálakor Sven súlyos beteg 
volt, ezért unokaöccse, Harald Keisa javára visszavonult. Később azonban meggondolta 
magát, Viborgba ment, és betegen is jelöltette magát királynak, de 1104-ben meghalt. 
A dán előkelők nem álltak Harald Keisa mögé, hanem választásuk végül Erik Ejegod 
még két élő testvére közül a fiatalabbra, Nielsre esett. Saxo Grammaticus krónikája 
szerint a dánok előbb Ubbét választották királlyá, de ő nem vállalta ezt a méltóságot, 
s így lett az öccséből király. 

Niels (1104-1134) király nemcsak az országon belül élvezett komoly támogatást, 
hanem felesége, Margit révén (aki a svéd király lánya volt) Svédország szövetségével is 
számolhatott, Elődeihez hasonlóan a királyi hatalom súlyának erősítése érdekében nagy 
figyelmet fordított Szent Knut kultuszának ápolására. A királyi ház többi ága között há- 
zassági kapcsolatokkal igyekezett az uralkodói ág helyzetét megerősíteni. 1104-ben meg- 
halt bátyjának, Svennek a fia, Heinrich Skadelaar feleségül vette Erik Ejegod harmadik 
fiának, Knut Lavardnak az unokahúgát, Knut Lavard pedig unokatestvérének, Heinrich 
Skadelaarnak az unokahúgával házasodott össze. Unokaöccsei közül Niels megkülön- 
böztetett módon bánt a tekintélyes jütlandi Thrugot családdal is rokonságban álló Knut 
Lavarddal, akit 1115-ben a schleswigi határterületek urává nevezett ki. A korábbi jarl 
tisztséghez képest szélesebb jogköröket és nagyobb önállóságot kapott, ezért nem a régi 
skandináv jarlnak, hanem német minta alapján inkább hercegnek nevezték. Ugyanakkor 
Niels abban is bízott, hogy a déli, délkeleti határterületek védelme leköti unokaöccse 
figyelmét, mert a 11. század folyamán az obodrita Nakon-dinasztiának sikerült a dán 
határok mentén Wagria és Polabien földjére kiterjedő keresztény szláv államalakulatot 
szerveznie. Ehhez az obodrita fejedelmi ház komoly dán és szász támogatást is kapott. 
A Nakon-házi obodrita fejedelemség megteremtése Gottschalk fejedelem nevéhez fű- 
ződik, aki gyermekkorában egy szász kolostorban keresztény nevelésben részesült, és 
német nevét is itt kapta. 1028-ban el kellett hagynia népét, miután családja ellenfelei, 
ellenlábasai meggyilkolták apját, Uto fejedelmet. Dániába menekült, és 15 évig Nagy 
Knut, majd Sven Estridson kíséretében szolgált. 1044-ben dán és szász fegyveresek tá- 
mogatásával megszerezte az obodriták feletti hatalmat, és jó kapcsolatokat ápolt Adal- 
bert brémai érsekkel. 1060-ban visszaszerezte az oldenburgi püspökséget, és két főbb 
erősségében, Ratzeburgban és Mecklenburgban két újabb püspökséget is alapított. 


A kereszténység pártfogása, támogatása azonban - ami erős szász (német) befolyást je- 
lentett - széles körű elégedetlenséget váltott ki az obodriták körében. 1066 nyarán ki- 
robbant egy felkelés, amelyben Gottschalk is életét vesztette. A belső hatalmi küzdelmek- 
ből egy Kruto nevű pogány vezér került ki győztesen, és lett az obodriták új fejedelme. 
A pogány vendek (obodriták) komoly fenyegetést jelentettek a dán területekre. Niels 
király ennek a veszélynek az elhárítását bízta unokaöccsére. Knut Lavard sikeresnek 
bizonyult a szlávok elleni harcokban, s győzelmei révén egyre nagyobb tekintélyre és 
politikai súlyra tett szert. Meghódította Wagria nagy részét és a keleti mecklenburgi 
vidékeket. Sikereiben nagy szerepe volt a szász hercegség expanzív politikájának, ami 
kétfrontos küzdelemre kényszerítette az obodritákat. Lothar von Supplinburg szász her- 
ceg 1111-ben I. Adolf von Schauenburgot nevezte ki Holstein grófjává, aki hozzálátott 
az Észak-Elba vidékének meghódításához. Katonai támogatást nyújtott a meggyilkolt 
Gottschalk fiatalabb fiának, Heinrichnek a fejedelmi trón visszaszerzéséhez, aki viszont 
elismerte a szász herceg hűbéri fennhatóságát. Apjához hasonlóan 1127-ben ő is gyil- 
kosság áldozata lett, és az ezt követő trónharcokban a Nakon-ház végleg lehanyatlott. 
Az obodrita földek de iure hűbérura, Lothar szász herceg, akit 1125-ben német uralkodó- 
nak is megválasztottak, 1129-ben Knut Lavardot tette meg e területek hűbéres fejedel- 
mévé, vagy ahogy a korabeli források feljegyezték, ,az obodriták királyává" Ezzel Knut 
schleswigi hercegként Nielshez hasonló hatalmi címet és tekintélyt szerzett. Helmold 
szláv krónikája szerint Knut Lavard Niels udvari gyűlésén úgy jelent meg, mint , rex 
Obotritorum", és az ott jelenlévők nagybátyjával azonos rangú királyként tekintettek rá. 
Knut hatalmának és politikai súlyának gyors növekedése (maga mögött tudhatta Lothar 
német uralkodó támogatását is) komoly feszültséget keltett a herceg és a király között, 
és egyes források szerint Knut Lavard bejelentette trónörökösi igényét. Niels azonban 
fiát, Magnust szánta utódául, de amíg Knut Lavard 1115-től sikeresen oltalmazta a déli 
határokat, sőt obodrita területeket hódított meg, addig Magnus anyja halála (1117) után 
sikertelenül próbálkozott a svéd korona megszerzésével. Saxo Grammaticus tudósítása 
szerint csak annyit tudott elérni, hogy Vestgötaland tartomány elismerte őt urának. 1130 
karácsonyán Niels és fia közös ünneplésre hívta Knutot Roskildébe. Kérésére mindany- 
nyian csak csekély kísérettel és fegyverek nélkül érkeztek. A találkozó azonban jól elő- 
készített csapda volt: 1131. január 7-én Magnus és unokatestvére Heinrich Skadelaar 
meggyilkolta a herceget. A gyilkosság hírére felkelés robbant ki Niels ellen. A királlyal 
szembeni küzdelmet Knut öccse, Erik Emune vezette, de bátyja, Harald Kesia és nagy- 
bátyja, Asser lundi érsek is csatlakozott hozzá, sőt meggyilkolt hűbéreséért III. Lothar 
német király ugyancsak felvonultatta csapatait. Ugyanebben az évben Erik Emune fele- 
ségül vette az 1130-ban meghalt norvég király, Sigurd Jorsalf özvegyét, a svéd uralkodó- 
házból származó Malmfridot. Ez a házasság jelentősen megnövelte tekintélyét. A német 
sereg felvonulása azonban az ellenkező hatást váltotta ki: számos dán előkelő, aki eddig 
Erik Emune mellett állt, most elismerte Nielst királynak, és elfogadta fiát utódnak. Ezt a 


fordulatot látva 1131-ben Niels társuralkodóvá tette Magnust. Saxo Grammaticus króni- 
kája szerint azonban ennek ellenére is Jütland nagy része, Skáne és Seeland Erik Emunét 
ismerte el királynak, Harald Keisa viszont testvére ellen fordult, és a seelandi harcok 
során vérfürdőt rendezett Roskilde lakói között, akik Eriket támogatták. Azt követően, 
hogy Harald Keisa Niels király pártjára állt, III. Lothar király, akit időközben császárrá 
koronáztak (1133. június 4.), visszatért Itáliából Németországba, és újra beavatkozott a 
dán ügyekbe. Védelmébe vette Roskilde német kereskedőit és iparosaít, Niels és fia pedig 
csak súlyos feltételek elfogadásával őrizhették meg trónjukat. 1134-ben Halberstadtban 
hűbéri esküt kellett tenniük a császár előtt, a vazallusi függőség elismeréseképpen pedig 
komoly összeget kellett fizetniük. Dánia így a Birodalom hűbéres tartománya lett. Emel- 
lett jóvátételt kellett fizetniük a Harald Keisa fegyveresei által Roskildében lemészárolt 
német kereskedőkért is. Erik Emune azonban Lund érsekére és Skáne tartományra tá- 
maszkodva tovább folytatta a harcot, sőt Németországból 300 páncélos lovag is érkezett 
(kíséretével együtt) megsegítésére. 

A döntő csatára Skáne földjén, Foteviknél került sor 1134. június 4-én Dániában, eb- 
ben az ütközetben tűnt fel először a nehézfegyverzetű lovasság, amely szinte letipor- 
ta, pillanatok alatt megsemmisítette a királyi fegyveres kíséretet, a hirdet. Erik Emune 
döntő győzelmet aratott: a csatában elesett Magnus és Heinrich Skadelaar, sőt öt dán 
püspök is. Niels és Harald Kesia Jütlandra menekült. Elesett fia helyére Niels Haraldot 
nyilvánította társuralkodóvá és örökösévé, így a trónutódlásért ezután Erik Ejegod fiai, 
Erik Emune és Harald Kesia küzdött egymással. 


A dán királyi házon belüli hatalmi küzdelmek 


Dániában Knut Lavard 1131. évi meggyilkolását követően hosszú évtizedekre állan- 
dósult a viszály és a polgárháború. Nem sokkal Niels király halála után (1134) - akit a 
schleswigiek öltek meg - Erik Emunénak sikerült foglyul ejtenie testvérét, Haraldot és 
annak fiait, s mindegyiket kivégeztette. Harald Kesiának egyetlen fia, Olaf tudott csak 
elmenekülni. A korona így Erik Emune (1134-1137) kezébe került. Helyzetének, az 
Erik-ágnak az erősítésére új szentet igyekezett állítani a királyi ház számára: a meggyil- 
kolt Knut Lavard kultuszát akarta megteremteni. Ringstedben, a Mária-templom mel- 
lett, ahol Knut sírja volt, egy kolostort alapított a leendő új szent kultuszának ápolására. 
Egy Robert Ely nevű szerzetest azzal bízott meg, hogy írja meg Knut Lavardnak az élet- 
rajzát. Ahogyan elődjének, Nielsnek, úgy neki is számolnia kellett a szomszédos nagy- 
hatalommal, a Német-római Császársággal, ahol 1135 folyamán III. Lothar és a mellette 
álló Welf hercegi ház legyőzte a Staufokat, végérvényesen megszilárdította helyzetét, és 

továbbra is jogot formált a Dánia feletti hűbéri fennhatóságra. Erik Emune ezért 1135- 
ben megismételte Lothar császár előtt a hűbéri esküt. 1137-ben a ribe-i thingen egy jüt 
előkelő meggyilkolta Erik királyt. Az utódlásért két, kb. hasonló erőt képviselő politikai 
tábor kezdett szerveződni. Az Erik-ágat támogatók Erik Emune egyetlen, törvénytelen 
fia, Sven mellett sorakoztak fel. A másik tábor Magnus Nielsson fia, Knut mögött szerve- 
ződött meg, és a Niels-ágat szerette volna a trónon látni. Az Erik- és Niels-ágak közötti 
belháborút azonban egy kompromisszumos megoldással sikerült elkerülni. Dánia nagy- 
jai (primates terrae) a meggyilkolt uralkodó nővérének a fiát, azaz nőági unokaöccsét, 
Erik Lammot ismerték el új királynak. (Knut Lavard fia, Waldemar - aki apja halála után 
született - még kiskorú volt, így vele még egyetlen politikai csoportosulás sem számolt.) 
Ugyanebben az évben III. Lothar császár is meghalt, és a trónra lépő III. Konráddal ismét 
kiújult a Welf- és Stauf-házak közötti, trónért folyó német belháború. A Birodalom emiatt 
nem folyt bele a dán belügyekbe, az ottani trónharcokba. 

Erik Lamm (1137-1147) koronája nőági jogcímének ingatag volta miatt, elődeihez 
hasonlóan, igyekezett maga mögött tudni az egyház támogatását. Mivel a német belhá- 
ború a pápaság-császárság küzdelmében a Szentszék javára billentette a mérleget, Erik 
Lamm is a gregoriánus egyházreform híve lett, és jó viszonyt ápolt a korabeli Európa 
egyik legtekintélyesebb egyházi személyével, Clairvaux-i Bernáttal. Uralkodása alatt 
hosszú ideig, 1143-ig számolnia kellett Harald Kesia túlélő fiának, Olafnak a hatalmi am- 
bícióival, és az ebből adódó intrikákkal, összeesküvésekkel, fegyveres akciókkal. Halála 
után ahhoz hasonló, válságos belpolitikai helyzet állt elő, mint Erik Emune halálakor: 
a királyi nemzetségen belül - éppen úgy, mint akkor - két jelölt mögött sorakoztak fel 
az egyes tartományok meghatározó családjai, előkelői. A jütök (és Jütland) a Niels-ági 
Magnus fiát, Knutot támogatták, Seeland és Skáne tartományok pedig Erik Emune tör- 
vénytelen fia, az Erik-ági Sven mellé álltak. Mivel olyan kompromisszumos jelölt, mint 
egykor Erik Lamm, most nem volt, így 1147-ben Dániában kettős királyválasztás történt, 
amit öt évig tartó polgárháború követett. A harcok során Sven Eriksson (1147-1157) 
erőinek sikerült kiűznie Dániából Knut Magnussont, aki a Stauf-házi III. Konrád császár- 
hoz fordult segítségért. Sven szintén a német uralkodóhoz fordult, de Konrád 1152. 
február 15-én bekövetkezett halála miatt a Birodalom hűbéres tartományának számí- 
tó Dánia trónviszályának kérdésében már az új német uralkodó, I. (Barbarossa) Frigyes 
döntőbíráskodott Merseburgban. Frigyes Svent és az Erik-ágat ismerte el dán királynak, 
akinek meg kellett újítani a dán hűbéri esküt. Knut megkapta Seelandot (melynek lakói 
egyébként Svent támogatták), és el kellett ismernie Svent királynak. Ebben a döntőbírói 
megoldásban nagy szerepe volt Knut Lavard időközben nagykorúvá vált fiának, Dél- 
Jütland hercegének, Waldemarnak. Sven király ugyanis vonakodott eleget tenni a döntő- 
bírói ítéletnek, és a biztos politikai támaszát jelentő Seelandot nem szívesen engedte át 
Knutnak, aki csak Waldemar fáradozásának , közbenjárására válhatott a sziget urává. 
Waldemar arra törekedett, hogy megakadályozza Sven túlzott megerősödését, ezért 


támogatta Knutot. Ettől kezdve Waldemar kegyvesztett lett Sven király előtt, és herceg- 
ségének megtartását is veszély fenyegette. Annak érdekében, hogy hatalmi pozícióit és 
birtokait megőrizhesse, Sven ellen még szorosabbra fűzte kapcsolatát Knuttal. Szövet- 
ségükhöz az egyik legnagyobb, legbefolyásosabb seelandi nemesi család, a Hvides-ház 
is csatlakozott, ezzel Sven elveszítette támogatói közül Seelandot. 1154-ben a király a 
túlerő miatt elmenekült Dániából, és Németországba ment, hogy a császár támogatását 
kérje. Feltételezhető, hogy Eskil lundi érsek éppen azért utazott ekkor Rómába, hogy a 
pápaság segítségével próbálja megakadályozni Sven visszatérését az országba. Ha volt is 
ilyen terve, az események későbbi alakulása azt mutatta, hogy nem járt sikerrel. I. Frigyes 
kiállt hűbérese mellett, Eskil érsek pedig hazautazása során Burgundiában egy Stauf- 
párti nemes fogságába esett, aki átadta foglyát a császárnak. Az érsek a fogságból csak 
1157-ben szabadult. 1156/57 során I. Frigyes legnagyobb németországi hűbéresének, 
Oroszlán Henrik Welf hercegnek a segítségével Svennek sikerült visszatérnie Dániába. 
Azt a belpolitikai hatalmi helyzetet azonban, ami korábban volt, nem sikerült vissza- 
állítani. Kénytelen volt beletörődni az ország felosztásába. Knut kapta a szigeteket, me- 
lyek közül Seelandon meghatározó tényezőt jelentett a Waldemarral szövetsében álló 
Hvides-klán. Svené lett Skáne, Waldemar pedig, aki eddig csak Dél-Jütland hercege volt, 
s a félsziget északi része Knut fő támogatójának számított, most egész Jütland ura lett. 
Sven azonban nem nyugodott bele hatalma csorbításába, és nem sokkal a királyság fel- 
osztása után már kísérletet tett arra, hogy az egész ország felett visszaállítsa hatalmát. 
A Roskildében rendezett udvari ünnepségen rajtaütött riválisain, de csak fél sikerrel járt. 
Katonái meggyilkolták Knutot, Waldemar azonban a Hvides-klán segítségével el tudott 
menekülni, és visszahúzódott saját országrészébe, Jütlandra. Annak érdekében, hogy a 
meggyilkolt Knut híveit és fegyvereseit maga mellé állítsa, feleségül vette Knut féltest- 
vérét. Heinrich Skadelaar fiai is csatlakoztak hozzá. A szigetekről közben Sven serege 
Jütlandra támadt. 1157. október 23-án Viborg közelében, a Grathe-Heidénél került sor 
a döntő csatára, amelyben Sven súlyos vereséget szenvedett, őt magát pedig menekü- 
lés közben egy jüt harcos a bárdjával agyonütötte. A roskildei gyilkosság (amikor Sven 
megölette Knutot) és a Grathe-Heide melletti csata (amelyben Sven elesett) megszaba- 
dította Waldemart riválisaitól, és Dánia egyedüli ura lett. A hosszú polgárháború, amely 
1131-ben Knut Lavard meggyilkolásával kezdődött, csak ekkor ért véget, s Dániának egy 
királya maradt. 


A , WValdemar-kor" 


Az ország külső és belső békéjének megőrzése érdekében 1158 nyarán I. Waldemar 
(1157-1182) - elődeihez hasonlóan - levelet küldött Németországba, amelyben elismer- 
te a császár Dánia feletti hűbéri fennhatóságát, mert I. Frigyes, ahogyan egykor III. Lothar, 
kész volt megtorolni vazallusa, Sven meggyilkolását. De a külpolitikai viszonyok is e lépés 
megtételére késztették, hiszen számolnia kellett a Birodalom, s különösen ezen belül a 
szomszédos szász hercegség hatalmával, befolyásával. A hódolat kinyilvánítása után a 
császár támogatása és jóindulata kétség kívül megnövelte Waldemar belpolitikai moz- 
gásterét a dán előkelőkkel szemben, egyházi téren azonban ez szükségképpen együtt járt 
az eltávolodással a gregoriánus irányzattól. Ez a lépés viszont Dániában kiélezte a király 
és a lundi érsek viszonyát, mert a pápaság-császárság küzdelmében Eskil érsek mindig 
is a Szentszék oldalán állt, és legátusként képviselte Északon Róma érdekeit. Ilyen mi- 
nőségében bele akart szólni az észak-német egyházi ügyekbe is, ami az invesztitúra 
jogát gyakorló császár mellett a szász herceg, Oroszlán Henrik érdekeit egyaránt sér- 
tette, mert I. Frigyes az egyházra kiterjedő császári főhatalom eszményét oly módon 
támasztotta fel, hogy az invesztitúrát olyan előjognak tekintett, amit akár hűbéresei- 
nek is tovább adományozhat. A Német-római Birodalomhoz fűződő hűbéri kapcsolat 
egyházpolitikai téren azt jelentette, hogy az 1159-ben kezdődő schisma alkalmával, 
amikor a császár-párti bíborosok IV. Viktort (1159-1164), az ellentábor pedig III. Sán- 
dort (1159-1181) választotta pápává, Waldemar IV. Viktor oldalára állt, míg Eskil ér- 
sek III. Sándort ismerte el. A pápaság-császárság konfliktusa így Dániában is belpolitikai 
feszültséget teremtett, annál is inkább, mert Absalon, Roskilde püspöke - aki a Hvides- 
házból származott - például egyértelműen Waldemar király híve volt. Többek között ő 
alapította Koppenhágát, és egy erős várat is építtetett itt, hogy a Sund hajóforgalmát el- 
lenőrizni lehessen. Absalon püspök a király legbizalmasabb tanácsadója lett, s Waldemar 
az ő javaslatára új trónöröklési szabályozást vezetett be, melynek érvényességét egyházi 
megerősítéssel igyekezett biztosítani. Az új trónutódlási rend szerint a királyt legidő- 
sebb, törvényes házasságból származó fia követi a trónon. Absalon ifjúkorát Párizsban 
töltötte, ott tanult, így az elsőszülött, törvényes fiú trónöröklési jogának elvét vélhetően 
francia mintára javasolta. Ugyanakkor a királyság előkelőinek és népgyűléseinek jóváha- 
gyására, beleegyezésére, egyfajta , választásra" is szükség volt, azaz Németországhoz ha- 
sonlóan Dániában is megmaradt a királyválasztás - igaz korlátozott - elve. Lényegében 
a német királyválasztási mintát vették át Dániában. Eddig a királyi nemzetség bármelyik 
tagját megválaszthatták a trónra, mostantól azonban csak a király legidősebb törvényes 
fiáról, annak elfogadásáról vagy alkalmasságáról lehetett szavazni. 1161-ben Waldemar 
és Absalon az ország elhagyására kényszerítette Eskil érseket. A következő évben (1162) 
a dán király személyesen tette le a hűbéri esküt a császár előtt, s megerősödött helyzeté- 


ben az új trónöröklési szabálynak megfelelően legidősebb törvényes fiát, Knutot jelölte 
meg utódául. A trónutódlás 1162. évi szabályozása azonban Waldemar családján belül 
okozott nehézséget. Az ekkor még kiskorú, ám törvényes fia, Knut mellett volt egy idő- 
sebb, 15 éves törvénytelen fia is, Kristóf, aki már ekkor jó katonai vezető hírében állt. 
Mindeddig a törvényes és nem törvényes származású fiak között trónutódlás szempont- 
jából nem volt különbség. Az egyház viszont megkérdőjelezte a házasságon kívül szüle- 
tettek trónöröklési jogát, ezért Waldemar trónutódlási rendelkezése megfelelt az egyház 
elvárásainak. Idősebb, de törvénytelen fiát, Kristófot Dél-Jütland hercegévé tette. Az új 
trónutódlás elfogadtatása érdekében Waldemar megpróbálta visszaszorítani a régi tar- 
tományi népgyűlések szerepét, s helyükre egy új, az előkelőkből álló országos fórumot 
igyekezett állítani. Saxo Grammaticus beszámolója szerint 1165-ben Roskildében nem a 
régi thinget hívta össze, hanem az ország világi és egyházi előkelőit (primates), s itt sike- 
rült ténylegesen elfogadtatni Knut trónöröklését, aki előtt a királyság nagyjai hűségesküt 
tettek. Fiát társuralkodóvá emelte, hogy ezzel is megerősítse utódlását. Az új trónörök- 
lési rendet megkérdőjelező nemesi csoportosulás vezetője egy jütlandi nagybirtokos, a 
szerteágazó uralkodói dinasztia egy korábbi királyának, Erik Lammnak a fia, Buris volt, 
akit Waldemar adományokkal szerelt le. Hercegi címet kapott és újabb hűbérbirtoko- 
kat Jütlandon, de nem sokkal később becsvágya felülkerekedett rajta, és Sven Estridson 
házának leszármazottjaként bejelentette igényét a dán koronára. Norvég támogatással 
felkelést robbantott ki Jütlandon, de Waldemar leverte a lázadást, elfogatta Burist, és 
egészen haláláig (1167) fogságban tartotta. A trónutódlás új rendjének elfogadtatása ko- 
rántsem ment egyszerűen. A dán világi előkelőket és egyházi méltóságokat kiváltságok 
és kedvezmények adományozásával sikerült megnyerni. 

Tekintélyének és hatalmának erősítésére már a kezdetektől arra törekedett, hogy ap- 
ját, Knut Lavardot az egyház szentté avassa, de az 1159. évi kettős pápaválasztás miatt be- 
következett schisma nem kedvezett a kanonizáció ügyének. IV. Viktor pápa halála (1164) 
után a császár-párti bíborosok ugyan megválasztották III. Paschalist (1164-1168) pápá- 
vá, de Waldemar fokozatosan eltávolodott tőle, és Európa legtöbb országához hasonlóan 
a bíborosok többsége által választott III. Sándort ismerte el pápának (1166). Lépésében 
szerepet játszott az a körülmény, hogy a császár figyelmét az ellene szerveződött dél- 
itáliai normann-bizánci szövetség kötötte le, s 1166 őszén hadat vezetett Itáliába (ami 
1168-ban a malária miatt kudarcba fulladt). Frigyes Dániával szembeni fellépésétől ké- 
sőbb sem kellett tartani, mert a császár figyelmét továbbra is Itália, és az ottani Lombard 
Liga kötötte le. III. Sándor elismerése azzal járt, hogy vissza kellett hívni Dániába Eskil 
érseket (1167), aki viszont a pápa utasítására szentelt olajjal felkente és megkoronáz- 
ta Waldemart (1169). A dán király azt is elérte a pápánál, hogy ugyanebben az évben 
Eskil érsek szentté avatta Knut Lavardot. Ezzel együtt megszületett az új szent életrajza 
is (Vita Sancti Kannutis ducis et martyris), amelyben Erik Ejegod király, az ő fia, Szent 
Knut (Lavard), és annak fia, I. Waldemar egyaránt a béke, a jogrend, a törvények és a 


kereszténység védelmezőiként, őrzőikéntjelentek meg. 1170. június 25-én Ringstedben a 
királyság előkelőinek (nobilitas Danica) jelenlétében Eskil érsek Waldemar fiát, az ekkor 
nyolc éves Knutot is megkoronázta. Azzal, hogy a dán uralkodó III. Sándor pápa oldalára 
állt, elérte politikai céljait; szentté avatták apját, egyházi felkenés és koronázás erősítette 
meg mind az ő, mind pedig fia helyzetét a trónon, s ezzel együtt a királyi dinasztián belül 
a Waldemar-ág pozícióját. I. Waldemar és fia VI. Knut előtt a dán királyok trónra lépé- 
séhez nem kapcsolódott egyházi felkenés és koronázás. A ringstedi koronázás és gyűlés 
politikai következménye egyértelműen annak véglegesítése volt, hogy a Waldemar-ágon 
kívül az uralkodói klán összes többi ágát kizárták a trónöröklés rendjéből. Ez utóbbiak 
tagjai között erős Waldemar-ellenesség alakult ki, s csoportosulásuk egyik vezéralakja 
most is egy Erik Lamm leszármazott volt: az egykori király törvénytelen fia, Magnus, aki 
testvére, Buris halála (1167) után a korábbi, Sven Estridson-féle, alapvetően a senioratus 
elvét követő trónutódlási rend alapján magát tartotta a trón örökösének. Magnus mel- 
lett sorakoztak fel a Svédországból származó hallandi jarlnak, Karlnak a fiai (Karl és 
Knut) is, akiknek nagyanyja - Saxo Grammaticus szerint - Sven Estridson fiának, Szent 
Knutnak az ükunokája volt. Ők azt sérelmezték, hogy fia kedvéért Waldemar egy szent 
leszármazottait vette semmibe. A királyi-klán elégedetlen tagjai mellé állt a nagyhatal- 
mú jütlandi Thrugot-család is, amely eddig hagyományosan a korona hű támasza volt, 
ezért is sérelmezte, hogy a Waldemar-ág inkább a seelandi Hvides-házra támaszkodott. 
I. Waldemar király az eddigi Jütland helyett az egyik legnagyobb és legtermékenyebb szi- 
getet, Seelandot akarta a királyság politikai s hatalmi központjává tenni. Az a körülmény, 
hogy a király környezetében Absalon roskildei püspök volt a legbefolyásosabb személy, 
szintén sérelmeket okozott a Thrugot-családnak, hiszen maga Eskil, lundi érsek is innen 
származott. A Thrugot-klán tartott attól, hogy Eskil halála után az érseki székbe a ki- 
rály kegyeltje, Absalon fog kerülni, azaz a legfontosabb egyházi méltóság a Thrugot-ház 
kezéből a seelandi Hvides-ház birtokába kerül. A hallandi jarl fiai, Karl és Knut szintén 
kötődtek a Thrugot-családhoz, mivel anyjuk Eskil érsek egyik lánya volt. A Waldemar- 
elleni szervezkedésben a Thrugot-ház meghatározó tagjai mind részt vettek. Az össze- 
esküvésnek és fegyveres felkelésnek azonban a király gyorsan véget vetett (1175/76): 
Magnus és Knut élete végéig fogságba került, Karl pedig elesett a harcokban. Maga Eskil 
érsek nem vett részt a szervezkedésben, de az a körülmény, hogy családja viszont fontos 
szerepet játszott benne, számára is kedvezőtlen volt. 1177-ben lemondott az érseki mél- 
tóságról, és elhagyta Dániát. Franciaországba ment, ahol hátralévő életét a clairvaux-i 
kolostorban élte le. Lund új érseke Absalon lett, aki egyúttal megtartotta roskildei püs- 
pöki tisztségét is, Az új érsek és rokonsága ellen Skáne tartományban felkelés robbant ki, 
de Waldemar király most is gyorsan leverte a lázadókat. 

A királyi hatalom megerősödése szempontjából különösen fontos volt az 1170. évi 
ringstedi gyűlés, amelyen az egyházi méltóságok mellett a korábbi szabadparaszti társa- 
dalomban vezető szerepet játszó helyi előkelő családokból a király kegyéből privilegizált 


nagybirtokossá vált nemesség vett részt, amely de iure a királyi kíséret, a hird tagja lett. 
A király katonai és igazgatási feladatokkal bízta meg a nemeseket, akik személyes hűség- 
gel kötődtek a koronához, katonai szolgálattal tartoztak és mentesültek mindennemű 
adó megfizetése alól. Ez az átalakuló, új nemesség alkotta azt az új, országos szerepkörű 
gyűlést, az ún. Danehofot, ahol a királyság egészére vonatkozó legfontosabb döntések 
születtek. A Danehof így háttérbe szorította a három régi, szokásjogi tartományi thinget: 
a jütlandit (helyszíne: Viborg), a seelandit (helyszíne: Ringsted) és a skáneit (székhelye: 
Lund). Mivel ez az újonnan szervezett nemesség alkotta a királyi katonai kíséretet, s egy- 
úttal belőlük állt az új, országos gyűlés, a Danehof, ez az intézmény sokkal szorosabban 
kapcsolódott a koronához, mint az egyes tartományokat és szokásjogokat reprezentáló 
és képviselő régi thingek, amelyektől a Danehof még a királyválasztó jogot is átvette. 
Azzal, hogy Waldemar az adómentes nemesség kötelességévé tette a katonáskodást, 
a régi szabadparaszti hadszervezeti rendszerbe is beavatkozott. A szabadok ún. Leding- 
kötelezettségét (a hajóállítási és fegyveresállító körzetek, az ún. sysslerek lakóinak há- 
borúval kapcsolatos kötelezettségeinek összességét) évi rendszeres állami adózássá 
alakította át. A parasztok tehát nem a földesurak, hanem a korona felé voltak adóköte- 
lesek. Amikor Skáne lakói megtagadták a Leding-kötelezettséget felváltó adó fizeté- 
sét, és felkelést robbantottak ki, a király és Lund érseke együttesen verte le a lázadást 
(1181). Az I. Waldemar előtti több évtizedes trónharcok idején Dánia meggyengülését 
a Balti-tenger déli partvidékén élő szlávok rablótámadásokra, rajtaütésekre használták 
ki, veszélyeztetve a dán települések és hajók biztonságát. Emiatt a Ledung-rendszer át- 
alakításán túl Waldemar a leginkább fenyegetett tengerpartokon várakat is építtetett, a 
probléma végleges megoldása érdekében pedig a dán szigetekkel szembeni szláv terüle- 
tek meghódítását tervezte. Az obodriták és pomeránok elleni fellépés szándéka - mivel 
közös ellenségekről volt szó - egybeesett a szomszédos észak-német fejedelmek (Orosz- 
lán Henrik szász herceg, II. Adolf holsteini gróf) expanzív politikájával. A császár hűbére- 
seiként hódításaikkal mindannyian a Birodalom hatalmát növelték, így amikor 1160-tól 
Dánia expanzív politikába kezdett a Balti-tenger térségében, az találkozott a császárság 
érdekeivel. A III. Lothar császár halála (1137) után kirobbant wagriai obodrita felkelés 
leverése után a Trave folyó bal partján élő szlávok Holstein és Ratzeburg grófjának fenn- 
hatósága alá kerültek. A Trave torkolatvidékétől keletre eső földeken élő törzsek viszont 
egy Niklot nevű fejedelem uralma alatt egyesülve fenyegetést jelentettek a német és dán 
határokra. Az 1147. évi vend keresztes háborúban Oroszlán Henrik Niklot területeit 
támadta, délebbre pedig Medve Albert nordmarki (brandenburgi) és Konrád meif$eni 
őrgróf Ratibor szláv fejedelem ellen vonultak. A német keresztes seregek északon, a 
Balti-tenger partvidékén kevésbé voltak sikeresek, mint az Elbától keletre, így 1160- 
ban a szász herceg és a dán király együtt indított hadat a pogány Niklot ellen, akit 
így kétfrontos háborúra kényszerítettek. A szövetségnek köszönhetően a dánok meg- 
vetették a lábukat a Stettini-öbölben, a Peene torkolatánál (1163), Elő-Pomerániában. 

Niklot fejedelem elesett a harcokban, területeinek nagy részét Oroszlán Henrik hódította 
meg, két fia, Pribislaw és Wartislaw pedig kénytelen volt elismerni vazallusi függőségét. 
Rügen-sziget szláv fejedelme viszont Waldemar dán király előtt hódolt meg. A következő 
évben azonban Niklot fiai felkelést kíséreltek meg a német uralommal szemben (1164), 
de próbálkozásuk a dán-szász túlerő miatt elbukott. Wartislaw szász fogságba esett és 
kivégezték, Pribislaw pedig elmenekült Pomerániába. Az 1164. évi hadjáratot Waldemar 
elsősorban arra használta fel, hogy a Rügen és a Stettini-öböl térsége feletti dán befo- 
lyást, fennhatóságot megszilárdítsa. 1165 folyamán azonban Németországban jelentős 
politikai fordulat következett be: Medve Albert őrgróf és Wichmann magdeburgi érsek 
vezetésével a szász előkelők Oroszlán Henrik ellen fordultak, mert aggodalommal töltöt- 
te el őket a herceg óriásira nőtt hatalma. A szász herceg kiegyezett Niklot életben maradt 
fiával, Pribislaw-val, aki keresztény hitre tért és Schwerin térségének kivételével hűbé- 
resként visszakapta az obodrita területek nagy részét. Oroszlán Henrik hű vazallusaként 
ő alapította azt a fejedelmi dinasztiát, amely 750 éven át uralkodott Mecklenburgban. 
A szász herceg törvénytelen lánya, Mathilde Pribislaw legidősebb fiának, Borwinnak a 
felesége lett, így ez a házasság még erősebben kapcsolta a mecklenburgi (obodrita) fe- 
jedelmi házat a Welfekhez. Schwerin térségét a herceg grófsággá emelte, és hűbéresét, 
Gunzelint tette meg grófnak. Ezek után már csak egyedül Rügen szlávjai maradtak az ősi 
pogány hit követői. A szász előkelők felkelésével elfoglalt Oroszlán Henrik átmeneti meg- 
gyengülését kihasználva 1168-ban Waldemar meghódította a szigetet, és a Balti-tenger 
térségében igyekezett a dán korona érdekei szerint megváltoztatni a hatalmi viszonyokat. 
Rügen nemcsak Waldemar politikai fennhatósága alá került, hanem egyházi téren is dán 
befolyás érvényesült: Roskilde püspökséghez kapcsolták, az pedig a lundi érsekség alá 
tartozott. Az elő-pomerániai térségben kialakuló erős dán pozíciók ellentétesek voltak a 
szász herceg érdekeivel, s amikor Waldemar a Rügen elleni hadjárat előtt kötött megál- 
lapodással ellentétben nem osztotta meg a hadizsákmányt Oroszlán Henrikkel, ez cassus 
belliként szolgált. A három évig tartó dán-szász háborút (1168-1171) az elő-pomerániai 
térség feletti hatalmi befolyási övezetek megosztásáról szóló megállapodás zárta le: Rü- 
gen dán uralom alatt maradt, és egyházi téren Roskilde püspökséghez kapcsolták, Elő- 
Pomeránia viszont Oroszlán Henrik birtoka lett. A dán-szász békekötést és megújított 
szövetséget házasságkötéssel erősítették meg: Waldemar nyolcéves fiát, Knutot a szász 
herceg egyik lányával, Gertrúddal jegyezték el. Rügen dán meghódításával a Balti-ten- 
ger nyugati térsége megszabadult az obodrita tengeri fosztogatók fenyegetésétől, és 
ez a körülmény jótékony hatással volt a távolsági kereskedelem fejlődésére. Maga a 
dán korona is igyekezett előmozdítani a kereskedelmet, és a távolsági kereskedelemmel 
foglalkozó kalmárokat egy nagy, ún. Knutsgildében egyesítette. A Knutsgildét - amely a 
dán királyi ház szentté avatott őséről, Szent Knutról kapta a nevét - Waldemar király vé- 
delmébe vette, és a szervezeten keresztül nemcsak a kereskedelmet tartotta ellenőrzése 
alatt, hanem erős befolyást tudott gyakorolni a dán városokra is. 

1176-ban Oroszlán Henrik herceg megtagadta, hogy birodalmi nagyhűbéresként fegy- 
veres támogatást nyújtson Barbarossa Frigyesnek itáliai hadjáratához, s ezzel megkér- 
dőjelezte a császári tekintélyt és uralkodói hatalmat. Frigyes Itáliából történő visszaté- 
rését követően 1178 novemberében a speyeri birodalmi gyűlésen Philipp von Heinsberg 
kölni érsek a szász herceg Németországban óriásira nőtt hatalmát (szász és bajor kettős 
hercegségét) rossz szemmel néző fejedelmek nevében Oroszlán Henrikkel szembeni pa- 
naszokat terjesztett a császár elé. A szász előkelők is hercegükkel szemben léptek fel. 
Barbarossa Frigyes peres eljárást kezdeményezett a Welf-házi herceg ellen, amelyben 
azonban nem az uralkodó, hanem a birodalmi fejedelmek alkották a bírói testületet. 
1179 júniusában a hűbérjog megsértéséért, és így a birodalmi béke veszélyeztetésé- 
ért Oroszlán Henriket birodalmi átokkal sújtották, ami egyet jelentett hercegségeinek 
elvesztésével. A döntésnek a császár és a fejedelmek csapatainak felvonulása szerzett 
érvényt, ami elől a szász-bajor herceg apósához menekült, Angliába (1180). Holstein és 
Ratzeburg grófjai, a mecklenburgi és pomerániai szláv fejedelmek szintén a császár mel- 
lett sorakoztak fel. Oroszlán Henrik bukásának Waldemar dán király is haszonélvezője 
volt: a Balti-tenger délkeleti partvidékére, elsősorban Pomerániára irányuló expanzív 
terveinek legnagyobb ellenzőjétől, ellenlábasától sikerült megszabadulnia. Azzal, hogy 
részt vett a császár előtt meghódolni vonakodó Lübeck térdre kényszerítésében (1181), 
megerősítette Dánia befolyását a holsteini térségben, a Frigyes előtt megismételt hűbéri 
esküvel pedig külpolitikai helyzetét. 

Amikor 1182-ben I. Waldemar meghalt, fia, a 20 éves VI, Knut (1182-1202) Absalon 
érsek vezetésével erős belső kormányzatot örökölt, s erre támaszkodva folytatta apja 
politikáját. Waldemar királlyal ellentétben azonban, aki még élete vége táján is megis- 
mételte hűbéresküjét a császár előtt, Knut, Oroszlán Henrik veje, megtagadta a vazal- 
lusi hódolatot. I. Frigyes, aki elsősorban most is az itáljai ügyekre koncentrált, mert 
a Lombard Ligával kötött hat éves velencei béke (1177) lassan a végéhez közeledett, 
Bogislaw pomerán fejedelmet bízta meg azzal, hogy fellépjen a dán királlyal szemben. 
A dán hódító szándékok miatt fenyegetett Bogislaw maga mögött tudva a császár poli- 
tikai támogatását, háborút indított Dánia ellen. Knut flottája azonban 1184-ben Rügen 
partjai előtt, Stralsund közelében legyőzte a pomerán hajóhadat, s Bogislaw fejedelem 
kénytelen volt meghódolni, s elismerni a dán királyt hűbérurának. 1185-ben Heinrich 
Burwy mecklenburgi fejedelem is arra kényszerült, hogy meghódoljon Knut előtt, aki 
ezt követően felvette a ,dánok és vendek királya" címet. Barbarossa Frigyest még min- 
dig az itáliai ügyek kötötték le, az 1184-1186 közötti hadjárata, valamint a dél-itáliai 
normann korona megszerzése, ezért nem sok figyelmet tudott fordítani az északi terü- 
letek hatalmi, politikai viszonyainak alakulására. Ezt a helyzetet Knut apósa, Oroszlán 
Henrik herceg és a Welf-család is igyekezett kihasználni, hogy visszaszerezze korábbi 
hatalmát és befolyását. Az Észak-Elba térsége feletti hatalmi küzdelmekben Dánia és a 
Welf-ház együttesen lépett fel a Stauf-párti fejedelmekkel szemben. VI. Knut mozgás- 

terét és expanziós politikáját még egy trónkövetelő személyében jelentkező belpolitikai 
probléma sem tudta visszavetni. 1184-ben hajóhadat küldött az észt partvidék feldú- 
lására, ami Dániának a Baltikum felé történő hatalmi tájékozódását jelezte. A dán trón- 
ra az 1157-ben Roskildében meggyilkolt Knut Magnusson még élő egyik fia, Waldemar 
schleswigi püspök jelentette be igényét 1187-ben. Őt még I. Waldemar király tette meg 
Schleswig püspökévé, és uralkodása első éveiben Knut királynak is jó viszonya volt vele. 
Oly mértékben megbízott benne, s hívének tartotta őt, hogy kiskorú öccse, Waldemar 
helyett (akit 1183-ban Schleswig hercegévé nevezett ki), Waldemar püspökre bízta 
a hercegség kormányzását. 1187-ben azonban a nagykorúvá vált herceg a maga kezé- 
be akarta venni Schleswig irányítását, amit a püspök határozottan sérelmesnek ítélt. 
Innentől kezdve megromlott a viszonya a királyi házzal, és jogot formált a dán koronára. 
Az észak-németországi Stauf-párti főurakkal, valamint néhány norvég és svéd főúrral szö- 
vetkezett a Welf-párti VI. Knuttal szemben, és flottával támadt Dániára. A korona erősza- 
kos megszerzésének kísérlete azonban kudarccal végződött (1189). Waldemar püspök 
a dán király fogságába esett, és csak III. Ince pápa közbenjárására szabadult 1206-ban, 
már II. Waldemar uralkodása idején. A trónkövetelő püspök feletti győzelmet követően 
VI. Knut öccse, Waldemar schleswigi herceg 1189-ben betört a Waldemar püspököt tá- 
mogató, Stauf-párti Holsteinbe, és uralma alá vonta a grófságot, sőt Lübeck és Hamburg 
városokatis. Holstein megszerzésével közvetlen szárazföldi összeköttetést teremtett Dá- 
nia és a mecklenburgi-pomerániai vazallus fejedelemségek között. Az 1190-es években, 
az Annales Daniíci medii aevi beszámolója szerint, Knut király három hadjáratot is veze- 
tett a pogány észtek és finnek ellen. A Baltikum északi részére és a Finn-öböl térségébe 
irányuló dán expanzió célja a Novgorodba vezető kereskedelmi utak feletti ellenőrzés 
megszerzése volt. 

A dán hatalom erősödését és növekedését az 1180-as évek végétől alapvetően a né- 
metországi helyzet alakulása tette lehetővé. Barbarossa Frigyes császár 1189-ben ke- 
resztes hadjáratra indult a Szentföldre, és Kis-Ázsiában életét vesztette. Fia, VI. Henrik 
elsősorban a szicíliai és dél-itáliai normann örökség megszerzésével volt elfoglalva, a 
Rajna-vidék egyházi és világi előkelői pedig Stauf-ellenes szövetséget szerveztek. Ez a 
szövetség ugyan 1194-ben felbomlott, és még ugyanebben az évben a császárnak sike- 
rült a normann koronát is megszereznie, de politikájának súlypontja továbbra is a Föld- 
közi-tenger térsége volt. Emellett VI. Henrik megkísérelte örökletessé tenni a német ko- 
ronát, így északon Knut királynak nem kellett a császárság aktív fellépésével számolnia. 
A Birodalom urának halála (1197) utáni németországi kettős királyválasztás, és a kiújuló 
Welf-Stauf belháború még inkább megkönnyítette a dán expanziót a Balti-tenger déli és 
keleti partvidékén. 

VI. Knut halála (1202) után öccse, II. (Győzedelmes) Waldemar (1202-1241) lé- 
pett a trónra, akinek uralkodása alatt a középkori Dánia hatalma csúcsára érkezett, és 
befolyását a Balti-tenger széles térségére kiterjesztette. Nem véletlen, hogy Babenbergi 


Ottó püspök életrajzában a Balti-tenger már ,dán óceán" (oceano Daciam) megnevezésé- 
ben szerepelt. 1206-ban a Vlagyimir polocki fejedelem, valamint a pogány lív és semgall 
törzsek által ostromlott Rigát az Andreas Sunesson lundi érsek (az 1201-ben meghalt 
Absalon érsek unokaöccse) és Nicolaus schleswigi püspök vezette dán flotta szabadí- 
totta fel. II. Waldemar ezzel az akcióval jelezte, hogy folytatja elődei politikáját és Dánia 
érdekszférájának tekinti a balti térséget. Lett Henrik krónikája szerint Andreas püspök 
rigai tartózkodása alatt a livóniai klerikusok teológiai képzésével is foglalkozott és a 
pogány balti népek körében a missziós tevékenységet szorgalmazta. Ezzel kifejezésre 
juttatta azt a dán szándékot, hogy Riga és a németek által meghódított livóniai terüle- 
tek egyházi téren ne Bréma-Hamburg, hanem Lund érseke alá tartozzanak. Az 1206. évi 
hadjárat során a dánok meghódították Észtország partjainál Ösel-szigetét. Mecklenburg 
és Elő-Pomeránia fejedelmei után 1210-ben Mestwin, Hátsó-Pomeránia (Pommerellen) 
fejedelme is elismerte a dán királyt hűbérurának, II. Waldemar pedig keresztes hadat ve- 
zetett a Baltikum délkeleti részébe, a pogány samlandi poroszok ellen. III. Ince pápa, aki- 
vel a pápaság is hatalma csúcsára érkezett, a Szentszék védelmébe vette Dániát. Ebben 
kétség kívül nagy szerepe volt annak, hogy Waldemar király a pápaság érdekeivel egyező 
külpolitikai lépéseket tett. A dán király a német kettős királyválasztáskor és a belháború 
kirobbanásakor a korábbi szövetségesi kapcsolatoknak is köszönhetően a Welfek mel- 
lé állt, akik átengedték Dániának az Elba és Elde közötti területeket. Amikor azonban 
1208-ban meggyilkolták Sváb Fülöpöt, IV. (Welf) Ottó pedig, hogy a Stauf-tábor elfogadja 
uralkodónak, a korábbi Stauf-császárok politikáját folytatva az elveszített itáliai birodal- 
mi területek, uralkodói előjogok visszaszerzésére törekedett, de ez szembe fordította őt 
Rómával. 1209-ben IV. Ottó visszakövetelte Dániától az Észak-Elba térségét és a nyugati 
szláv fejedelemségeket, Waldemar király viszont a pápa kérésére szabadon engedte a 
korábbi schleswigi püspököt, aki pedig ádáz ellensége volt. IV. Ottóval szemben VI. Hen- 
rik császár fiához, a Szentszék által pártfogolt és gyámolított fiatal Stauf-házi Frigyeshez 
közelített. A Stauf-Welf hatalmi küzdelemben Waldemar egyik fél túlzott megerősödését 
sem látta volna szívesen, ezért Sváb Fülöp meggyilkolása után, amikor Ottó maradt az 
egyedüli német király, a fiatal Frigyes trónigényét támogatta. A dán támogatás II. Frigyes- 
nek is jól jött, s 1214-ben Metz városában kiállított kiváltságlevelében erősítette meg, 
hogy az Elba és Elde közötti földek, az északi szász területek a dán korona hűbéri fenn- 
hatósága alá tartoznak. 

Az 1215-ben kirobbant újabb észt háborúban, amikor a németek dél felől, a Dvina 
folyó irányából törtek előre északra, a livóniai partoknál Orlamünde grófjának vezeté- 
sével megjelent II. Waldemar király flottája. Az új pápa, III. Honorius és az 1215-ben 
német királlyá koronázott II. Frigyes egyaránt támogatta Dánia balti-tengeri politikáját, 
így Albrecht rigai püspök sem remélhetett a dánokon kívül máshonnan érdemi támoga- 
tást az észt háborúhoz. Lett Henrik krónikája szerint a rigai püspök 1218 márciusában 
felkereste II. Waldemar királyt, s abban állapodtak meg, hogy a dán uralkodó a következő 


év tavaszán nagy sereget küld az észtek ellen. 1219-ben a dán haderő partra szállt Észak- 
Észtországban, ahol Waldemar egy elfoglalt észt erőd helyén felépítette Reval várát, káp- 
lánját kinevezte Észtország püspökének, majd visszatért Dániába. Észtországban a dán 
fennhatóság a tengerparti Harrien és Wierland tartományokra terjedt ki, és hercegség- 
ként kapcsolódtak a dán koronához. Az észt hercegség élére (dux Estonia) törvénytelen 
fiát, Knutot állította. Észak-Észtország meghódításával Dánia kezébe került a Novgorod- 
ba vezető kereskedelmi utak ellenőrzésének lehetősége. A dán balti-tengeri birodalom 
azonban ingatag lábakon állt, mert e hatalmas, heterogén térség feletti hatalom megha- 
ladta Dánia erejét. Ez már néhány évvel Észak-Észtország meghódítása után megmutat- 
kozott. Albrecht rigai püspök 1221-ben Schleswigben felkereste II. Waldemar királyt és 
elismerte őt Livónia hűbérurának, de a livóniai német lovagok határozottan elutasították 
a dán hűbéri fennhatóságot. Az Észtországban hátrahagyott expedíciós hadsereg erejét 
lekötötte az észt területek pacifikálása, ezért 1222-ben ismét egy dán flotta jelent meg az 
észt partoknál, de Waldemar ereje ahhoz már kevés volt, hogy Livóniát az ottani német 
lovagok akarata ellenére a dán korona vazallus tartományává tegye. Mindez nyilvánva- 
lóvá tette a dán király hatalmi ambícióinak korlátait, s ez a politikai presztízsveszteség a 
dán hűbér elismerésére kényszerülő észak-német fejedelmek körében nagy visszhangra 
talált. Egyik vazallusa, aki méltatlanul mellőzöttnek és háttérbe szorítottnak érezte ma- 
gát, Heinrich, Schwerin grófja, 1223 májusában a Kis-Belt egyik szigetén, Lyön foglyul ej- 
tette Waldemar királyt és fiát. Foglyait a dán hatalmi területen kívül fekvő németországi 
várába vitte. Ennek következtében az Észak-Elba térségében azonnal összeomlott a dán 
uralom. A schwerini gróf mögött számos észak-német fejedelem állt, köztük a hamburg- 
brémai érsek is. A dán király foglyul ejtése az 1220-ban császárrá koronázott II. Frigyest 
is aktívabb szerepre ösztönözte a Balti-tenger térségében. Hosszú tárgyalások és csa- 
tározások után, amelyeken a felek között a Német Lovagrend nagymestere, a császár 
bizalmas tanácsadója és diplomatája közvetített, 1225. végén megegyezés jött létre az 
észak-német fejedelmek és a dán korona között. Szabadon bocsátása fejében Waldemar 
40 000 márka ezüstöt fizetett, s le kellett mondania az 1214-ben dán hűbéri fennhatóság 
alá került észak-német területekről, s egyedül csak Rügen szigete maradt a dán korona 
uralma alatt. Lübeck és Hamburg is visszakerült a Birodalomhoz, s 1226-ban II. Fri- 
gyes birodalmi városi kiváltsággal ruházta fel Lübecket. De a baltikumi dán pozíciók 
is meginogtak. II. Frigyes már 1224. március 12-i manifesztumában a Birodalom védel- 
mébe vette Livónia, Észtország, semgallia, Samland és Poroszország népeit. Ez világos 
és egyértelmű jelzés volt Dánia számára. A Birodalom Baltikum iránti érdeklődésének 
újabb jeleként a császár fia, VII. Henrik német király a rigai püspök mellett birodalmi 
fejedelemnek ismerte el Dorpat püspökét (1225). II. Frigyes 1226 márciusában kiadott 
rimini bullájában politikai támogatást Ígért a Német Lovagrendnek a porosz területek 
meghódításához, amellyel 1210-ben már a dánok is próbálkoztak. 

Miután III. Honorius pápa feloldozta Waldemar királyt a szabadon bocsátásakor 
kötött megegyezés megtartására vonatkozó esküje alól, a dán uralkodó fegyveres erő- 
vel próbálta meg visszaállítani korábbi hatalmát. Unokaöccse, a Welf-házi Otto von 
Lüneburg állt mellé, de a dán Welf-sereg 1227. július 22-én súlyos vereséget szenvedett 
Bornhövendnél, így a Balti-tenger déli partvidéke német uralom alatt maradt. A dánok- 
kal szemben kivívott győzelemben az észak-német fejedelmek s főurak csapatai mel- 
lett nagy szerepe volt Lübeck fegyvereseinek és a Dithmarsch térségében élő szabad 
parasztok által kiállított egységeknek. A bornhövendi csatával Észak-Németországban 
összeomlott a dán hatalom, de Rügen és Észak-Észtország továbbra is dán kézen ma- 
radt. A csata hírét követően azonban a Baltikumban is válságos lett a helyzet: a livóniai 
Kardtestvérek Rendjének mestere Észak-Észtországra támadt, s elfoglalta a dán fennha- 
tóság alá tartozó Wierland és Harrien tartományokat. Az így bekövetkezett politikai és 
hatalmi változásokat pedig megerősíttette a császár fiával, VII. Henrik német királlyal. 
1233-ban Waldemar még tett egy kísérletet, hogy a Balti-tenger feletti uralom szem- 
pontjából jelentős kikötővárost, Lübecket visszaszerezze, de ismét kudarcot vallott. 
1236 tavaszán a császárral szemben álló IX. Gergely pápa ugyan felszólította a Kardtest- 
vérek Rendjét, hogy adja vissza a dán királynak Észak-Észtországot, de a felszólításnak 
semmi foganatja sem lett. Az észt kérdésben az egyetlen siker csak annyi volt, hogy a 
Róma döntése értelmében az itteni püspökséget (Reval) a lundi, azaz dán érsekséghez 
rendelték. 1237-ben a Kardtestvérek Rendje az előző évben a litvánoktól elszenvedett 
súlyos vereség után egyesült a Poroszországban sikeresen hódító, császári támogatást 
élvező Német Lovagrenddel, amely így megörökölte a Dániával fennálló konfliktust is. 
A Szentszék szorgalmazására Vilmos, modenai püspök, pápai legátus közvetítésével 
hosszas tárgyalások kezdődtek II. Waldemar és a Német Lovagrend között. 1238. júni- 
us 7-én a seelandi Stenby városában megállapodás született a két fél között: a lovagok 
visszaadták Észak-Észtországot Dániának, Waldemar pedig tudomásul vette, hogy az 
észt partok melletti két nagy sziget, Ösel és Wiek a lovagrend fennhatósága alá tartozik, 
és önálló püspökséget alkotnak. 

Az ún. Waldemar-kor hódításainak legnagyobb haszonélvezője nem a dán korona, ha- 
nem a német kereskedők voltak. A Balti-tenger térségében a pax Danica elősegítette a 
kereskedelem fellendülését, ami a későbbi ún. Hanza-városok megerősödését eredmé- 
nyezte. A dán politika számára a Hanzával való kapcsolat - pozitív és negatív értelemben 
egyaránt - a következő évszázadokban meghatározó tényezővé vált. 

II. Waldemar már 1215-ben fiát, az 1208-ban született Waldemart nevezte meg utódául, 
1218-ban pedig - hatalma csúcsán - társuralkodóvá koronáztatta. Az ifjú (III.) Waldemar 
azonban 1231-ben gyermektelenül meghalt. II. Waldemar ezt követően, 1232-ben a má- 
sodik házasságából származó idősebb fiát, Eriket tette meg társuralkodónak és örökö- 
sének. A korabeli dán források szerint ehhez sem a királyság előkelőinek, sem a thingek 
megerősítését, beleegyezését nem kérte ki. A trónutódlás kérdése mellett a többi törvé- 


nyes és törvénytelen fiának a jövőjét is igyekezett elrendezni. Már VI. Knut idején kiala- 
kult az a gyakorlat, amit II. Waldemar is követett: a királyi házon belüli egység és össze- 
tartás megteremtése érdekében az idősebb fiú örökölte a trónt, öccse pedig a schleswigi 
hercegséget. Amikor legidősebb fiát, (III.) Waldemart társuralkodóvá és örökösévé tette 
(1218), a második házasságából származó idősebb fiát, Eriket tette meg schleswigi her- 
cegnek. Amikor 1232-ben Erik lett a trón várományosa, a következő legidősebb fiú, Abel 
kapta a hercegséget. Többi fiának nagyobb koronahűbéreket alakított ki. Kristóf nevű 
fia Lolland és Falster ura lett, házasságon kívül született fia, Knut megkapta Blekinge 
tartományt, másik törvénytelen fia, a korán elhunyt Niels (Tt 1218) Hallandot kapta, amit 
halála után - a király engedélyével - ugyanilyen nevű fia (azaz Waldemar unokája) örö- 
költ. A királyi család fiainak adott koronahűbérek ugyanis nem voltak örökíthetők, te- 
rületeiken az uralkodónak mindvégig nagy befolyása volt. 

Waldemar balti-tengeri birodalmánál tartósabbnak bizonyultak az uralkodása alatti 
jogi és adminisztratív intézkedések. 1231 táján készült el az az országos összeírás, az ún. 
Jordebog, vagy Liber Census Daniae, amely a királyság minden részén számba vette a ko- 
rona privilégiumait, bevételeit, a királynak tartozó kötelezettségeket, szolgáltatásokat. 
1241-ben foglalták írásba a jüt jogot (/yske Lov), s nem latin, hanem dán nyelven. 


A trónharcok és belháborúk évszázada (1241-1340) 


II. Waldemar halála után a dán királyság tartós válságba került. A nagyhatalmi státus 
széthullását a királyi hatalom meggyengülése követte. Utóda fia, IV. Erik (1241-1250) 
lett, akire a kortársak a , Plovpenning" (,ekealj utáni dénár") melléknevet ragasztották, 
mert Erik nemcsak a Ledung-kötelezettség állami adóvá alakítását folytatta konzekven- 
sen, hanem azt egyértelműen a paraszti telekhez is kötötte. Az adóbevételekre nagy szük- 
sége volt, mert a bornhövendi csata (1227) után, ahol a jórészt könnyű fegyverzetű dán 
sereg gyengének bizonyult a páncélos német lovagokkal szemben, nem volt kérdéses, 
hogy a dán hadsereg sem létezhet nehézfegyverzetű lovasság nélkül. A lovagi hadviselést 
Nyugat-Európában alapvetően hűbéri adományokon keresztül finanszírozták, Dániában 
azonban Erik király közvetlenül a kincstárból fizette a nehézlovasokat, azaz lényegében 
zsoldosokat tartott. Ehhez azonban sok pénz kellett, ezért a katonai kiadások finanszí- 
rozására, valamint a dán nemesség megnyerésére IV. Erik uralkodásától kezdődött az a 
folyamat, amikor a korona királyi bevételeket, előjogokat, sőt birtokokat kezdett egy-egy 
előkelő családnak elzálogosítani. Trónra lépését követően Erik úgy akarta megerősíteni 
belpolitikai helyzetét, hogy megpróbálta korlátozni a koronavazallusok, azaz saját test- 
vérei hatalmi jogosítványait. Elsősorban öccse, Ábel hatalmát szerette volna komolyabb 

korlátok közé szorítani. Ábel ugyanis jelentősen megerősítette hercegi hatalmát, amikor 
feleségül vette Holstein örökösnőjét, Matildot, s így maga mögött tudhatta a holsteini 
nemesség támogatását. De maga a schleswigi hercegség is komoly hatalmi bázist jelen- 
tett Ábel számára, mert a dán királyságban itt voltak a legelőrehaladottabbak a hűbéri 
viszonyok, így erős lovagi-nehézpáncélos katonai erővel rendelkezett. Az Erik és Ábel 
között kirobbant viszályban a többi testvér, Kristóf (Lolland ura) és Knut (Blekinge ura) 
a schleswigi herceg mellé állt. Erik királynak a dán egyházzal is konfliktusa támadt. A 12. 
században a dán klérus még a királyi hatalom kegyét és támogatását kereste, és számos 
adományban, valamint kiváltságban részesült. Ezekre alapozva azonban a 13. században 
már egyre nagyobb önállóságra tett szert, s kifejlődött a dán egyház önálló rendi tudata. 
A gregoriánus reformpápaság programját tette magáévá, és önálló politikai tényezővé 
vált. A regnum és a sacerdotium viszonyát terhelte az a körülmény is, hogy a szabad pa- 
rasztok közül egyre többen mondtak le társadalmi státusukról, földjükről, helyezkedtek 
az egyház védelme alá, s ily módon mentesültek az állami adókötelezettség alól. A korona 
viszont adózókat veszített el. IV. Erik, látva az ellene szerveződött erős koalíciót, tárgya- 
lásra invitálta öccsét, de 1250 augusztusában a testvérek találkozóján Ábel fegyveresei 
megölték a királyt. Azt, hogy a gyilkosságra a herceg adott-e parancsot, vagy sem, nem 
tudjuk. 

A dán előkelők és egyházi méltóságok gyorsan elismerték Ábelt (1250-1252) új 
királynak, ahogyan öccsei is, mert nem akartak pusztító belháborút, hiszen az az ő 
birtokaikat is sújthatta volna. Kristóf és Knut azonban csak bátyjukkal, Erikkel szem- 
ben szövetkeztek Ábellel, s nem azért, hogy a schleswigi hercegből király legyen. Ábelt 
1250. november 1-jén koronázták királlyá, s vele együtt feleségét, IV. Adolf holsteini 
gróf lányát, Matildot is királynévá. Dániában most először fordult elő, hogy a királyt 
és a királynét egyszerre koronázták meg. Számos területen a parasztok az adóterhek 
csökkenését remélték az új uralkodótól, s amikor ez nem következett be, a fríz parasz- 
tok fegyveres felkelést robbantottak ki. Az ellenük vezetett hadjárat során 1252 nyarán 
Ábel király életét vesztette. 

Ábel öccse, Kristóf, unokaöccsével (Ábel fiával) Waldemarral szemben (akit apja trón- 
ra lépésekor Schleswig hercegévé tett), bejelentette igényét a trónra. I. Kristóf (1252- 
1259] trónra kerülését megkönnyítette az a körülmény, hogy Waldemar herceg ekkori- 
ban a kölni érsek fogságában volt, Kristóf pedig azt az ígéretet tette a dán előkelőknek, 
hogy kiszabadítja unokaöccsét. A korona így Kristóf fejére került, de az ő uralkodása alatt 
sem lett nyugalom az országban. Különösen Jacob Erlandsson lundi érsekkel és a dán 
egyházzal éleződött ki a viszonya. Lund érseke ugyanis a német egyházi fejedelmekhez 
hasonló tartományúri hatalmat, egyházi fejedelemséget akart létrehozni a gazdag Skáne 
földjén, s a helyi egyházi szokásjogok helyett kánonjogi normákat és szabályokat akart 
bevezetni Dániában. Emiatt a dán klérus sem állt egységesen az érsek mellé, a király pe- 
dig a nemesség és a szabad parasztság körében is sok támogatóra talált az érsekkel szem- 

ben. Rájuk támaszkodva az 1256. évi nyborgi Danehof résztvevőivel kimondatta, hogy 
egyedül a király joga új törvényeket alkotni, ilyet tehát a lundi érsek sem tehet. Kristóf és 
Jacob Erlandsson érsek között 1257-ben nyílt harc robbant ki, és a dán egyház legfőbb 
méltósága kiátkozta a királyt. Ugyanebben az évben örökös nélkül meghalt Schelswig 
ura, Waldemar herceg. A korona hatalmának erősítése érdekében I. Kristóf, élve azzal 
a jogával, hogy a nagy koronahűbérek csak az uralkodó engedélyével örökíthetők, nem 
volt hajlandó elismerni hercegnek Waldemar öccsét, Eriket, és Schleswiget a koronához 
akarta kapcsolni. Ezzel a lépésével ugyanakkor igyekezett az Ábel-ág trónutódlási jogát 
is visszaszorítani, és a Kristóf-ág utódlását biztosítani. Ennek érdekében 1258-ban örö- 
kösévé és társuralkodóvá akarta koronázni fiát, az ekkor 10 éves Erik Glippinget. Jacob 
Erlandsson érsek azonban csak súlyos engedményekért cserébe volt hajlandó a koro- 
názásra, ezért a király foglyul ejtette őt. A schleswigi örökségből kizárt Erik Abelsson a 
holsteini grófok támogatásán túl Rügen vazallus fejedelmével, Jarimarral is szövetkezett, 
hiszen mindkettőjük érdeke a királyi hatalom gyengülése és az arisztokrácia pozícióinak 
erősítése volt. A dán előkelők többsége szintén csatlakozott a királlyal szembeni szö- 
vetséghez, de Kristóf váratlan halála (1259. május 29.) miatt mégsem robbant ki nagy 
belháború. (A királyt feltehetően a lundi érseket támogató Ribe ciszterci apátja mérgezte 
meg borba kevert méreggel.) 

A kormányzást kiskorú fia nevében Kristóf özvegye, Pomerániai Margit vette kezébe, 
s annak érdekében, hogy fia V. Erik (Glipping) (1259-1286) számára biztosítsa a trónt, 
kész volt engedményeket tenni. Szabadon engedte ugyan Jacob érseket, de továbbra sem 
járult hozzá ahhoz, hogy Skáne földjén nagy önállósággal rendelkező egyházi fejede- 
lemség jöjjön létre, Schleswiget pedig továbbra sem akarta átadni Erik Abelssonnak. 
1259 karácsonyán Viborgban megtörtént a koronázás, amelyen azonban az érsek nem 
vett részt. A szertartást Esyer, Ribe püspöke végezte, aki méltóságában az érsek utáni 
rangelső jütlandi püspök volt. Jacob Erlandsson kiátkozta az engedetlen püspököt, és 
egyértelműen kiállt az Ábel-ág jogai mellett. 1260-ban az anyakirályné és az érsek a 
Szentszéknél perre ment egymással, a Holstein grófja által támogatott Erik Abelsson pe- 
dig a Schleswig városától délre eső Lohheide melletti csatában (1261) legyőzte, s fiával 
együtt foglyul ejtette Pomerániai Margitot. Az anyakirályné és a kiskorú Erik Glipping 
király csak úgy szabadulhatott, hogy el kellett ismerniük Erik Abelssont Schleswig her- 
cegének. Mivel az Ábel-ág holsteini segítséggel szerezte vissza hercegségét, ez Schleswig 
tartományra nézve is számos következménnyel járt. Megindult a német kereskedők és 
iparosok nagyobb arányú bevándorlása, az Eider és Schlei közötti térségben pedig egyre 
nagyobb számban telepedtek le holsteini nemesi családok és német telepes parasztok. 
Erik Glipping kiskorúsága idején anyja a király esetleges korai és fiúutód nélküli halála 
esetére 1263 táján megszerezte IV. Orbán pápa ígéretét ahhoz, hogy a Szentszék a király 
legidősebb, törvényes házasságból származó lányát ismeri el örökösnek, gyermektelen- 
ség esetén pedig legidősebb törvényes lánytestvérét. Az anyakirályné ezzel megerősítet- 

te a Kristóf-ág trónutódlását, és igyekezett gyengíteni az Ábel-ág részéről folyamatosan 
fenyegető trónigény legitimitását. Az 1260-as évek második felétől V. Erik már nagykorú 
lett, s önállóan kormányzott. Schleswiggel szemben koronája megszilárdításához jelen- 
tős számú fegyveresre volt szüksége, ezért sok német lovagot fogadott szolgálatába, aki- 
ket hűbér- vagy zálogbirtokokkal, vagy tisztségek adományozásával fizetett ki, tovább 
gyengítve ezzel a korona hatalmát és gazdasági alapját. A királyi hatalom gyengülését a 
dán nemesség is kihasználta magánvagyonának, hatalmának és politikai súlyának erősí- 
tésére. Egyre nagyobb öntudattal, önálló rendként kezdett fellépni. Számos előkelő - a 
schleswigi hercegség vagy a lundi érsekség példájára - territoriális önállósági törekvé- 
sekkel lépett fel. Amikor kereskedelmi privilégiumaik megnyirbálása miatt 1282-ben Lü- 
beck és a vend Hanza-városok kereskedelmi blokádot rendeltek el Norvégia ellen, ahhoz 
V. Erik király is csatlakozott. Lépésében nagy szerepet játszott az, hogy a dán hatalom 
gyengülését a norvégok terjeszkedésre, befolyásuk kiterjesztésére próbálták kihasznál- 
ni Halland és Skáne területére. A blokádhoz történő csatlakozás háborúval fenyegetett 
Norvégiával, ezért Erik nagy szükségét érezte belpolitikai helyzetének megerősítését, 
hátországának biztosítását. Ennek érdekében széles körű engedményeket, kiváltságokat 
adományozott a dán nemesség egészének, s 1282-ben kiállította a dán , nagna chartának" 
is nevezett nyborgi privilégiumlevelet. Ebben Erik Glipping ígéretet tett, hogy évente 
pünkösdkor összehívja a Danehof ülését, a militesnek nevezett nemesség és az egyhá- 
zi méltóságoknak a fórumát, azaz a dán rendi gyűlést (parlamentum, guod hof dicitur). 
A királynak arra is ígéretet kellett tennie, hogy a jövőben nem követel jogtalan járadé- 
kokat, adókat, csökkenti a parasztság állami terheit, mérsékli a nemesség katonai szol- 
gálati kötelezettségét, s a thingek ítélete nélkül senkit sem büntetnek meg vagy vetnek 
fogságba. Meg kellett erősítenie birtokaikban a nemeseket, és vállalta, hogy a jövőben a 
főnemesek politikai egyetértésével kormányoz. A korona és a rendek viszonyát szabá- 
lyozó nyborgi kiváltságlevélre a későbbi dán uralkodóknak is mindig fel! kellett esküd- 
niük trónra lépésük alkalmával. Mivel az Ábel-ág továbbra is fenntartotta trónigényét, 
az 1282. évi kiváltságlevél kiadása után a nemesség különböző frakciói között hatalmi 
harc tört ki, a belső nyugtalanságot pedig tovább erősítette V. Erik pénzügypolitikája. 
Az adóterhek és a nemesség katonai kötelezettségének mérséklése miatt még nagyobb 
mértékben kényszerült zsoldosok felfogadására. Fizetésük fedezetét pénzrontással igye- 
kezett előteremteni, ami fokozta a koronával szembeni elégedetlenséget. A főnemesség 
hatalmi harcában V. Erik király is életét vesztette, amikor 1286. november 22-én Viborg 
mellett, Finderupban (Jütland) gyilkosság áldozata lett. 

Özvegyének, Brandenburgi Ágnesnek sikerült elérnie, hogy 12 éves fia, VI. Erik 
(Menved) (1286-1319) a Danehof megerősítésével dán király lett. A rendi gyűlés ki- 
mondta a királygyilkosok bűnösségét és elrendelte üldözésüket. Az Erik Menvedet támo- 
gató, a Danehof ülésein hangadó nemesi csoportok Stig Andersen marsallt, Jacob hallandi 
grófot és négy másik főnemest békétlenséggel, pártütéssel vádolták meg, akik Norvégiá- 

ba menekültek. Norvég segítséggel Jacob gróf megerősítette uralmát Hallandban, Stig 
Andersen pedig a Kattegat szigetein vetette meg a lábát. Az Ábel-ág szintén erősítette 
hatalmi igényét, amikor az 1287. évi Danehofon sikerült elérnie, hogy a rendek tutor 
regninek nyilvánítsák Waldemar schleswigi herceget. Amikor Erik Menved nagykorú lett 
(1289), kiéleződött a viszony a király és a herceg között, és a lundi érsekkel is kiújult a 
korona viszálya. A vitában VIII. Bonifác pápa Jens Grand érsek javára döntött. Válaszul 
Erik Menved katonai erővel űzte el Lundból az érseket, aki Rigába menekült (1302). 

VI. Erik expanzív külpolitikával igyekezett tekintélyét és belső helyzetét megerősí- 
teni, s megkísérelte a II. Waldemar kori balti-tengeri birodalmat, nagyhatalmi státust 
visszaállítani. Ehhez azonban nagyon sok zsoldosra volt szükség, ami újra nagyarányú 
pénzhiányhoz vezetett. A katonai kiadások finanszírozására új adókat vezetett be, ami 
több alkalommal is felkelésekhez, lázongásokhoz vezetett (1295, 1313). A megemelt 
adók azonban kevésnek bizonyultak a zsoldosok fizetésére, a katonai költségekre, és a 
pénzszűke miatt arra kényszerült, amit már az apja is tett: hatalmas koronabirtokokat 
zálogosított el. Ezzel ördögi körbe került: az ambiciózus külpolitikai lépésekhez szüksé- 
ges kiadások folyamatos finanszírozására újabb és újabb földeket kellett zálogba adni. 
Az elzálogosított területekről azonban a kincstárba már nem folytak be adók, bevételek, 
ezért a korona, hogy pénzhez jusson, újabb zálogosításokra kényszerült. 1317-ben pél- 
dául Fyn szigete teljes egészében III. Erhard holsteini gróf zálogbirtoka lett. A hódító kül- 
politika katonai szükségletei arra késztették VI. Eriket, hogy 1313-ban, majd 1317-ben 
megemelje a dán nemesek katonai kötelezettségeit, amit az érintettek határozottan sé- 
relmesnek tartottak. A külpolitikai sikerek persze ideig-óráig feledtették ezt a súlyos árt: 
1300-ban Nikolaus rostocki fejedelem, aki a Brandenburggal vívott háborúban szoron- 
gatott helyzetbe került, elismerte a dán hűbéri fennhatóságot. 1304-ben I. Albert német 
király megerősítette II. Frigyes egykori, 1214. évi metzi adományát, amely Dániának adta 
az Észak-Elba térségét. 1307-ben Lübeck kénytelen volt elismerni a dán királyt védelme- 
ző patrónusának, és Erik Menved a holsteini grófokkal is elismertette hűbéri fennhatósá- 
gát. A következő évtizedben, az 1310-es években a dán király a gazdag mecklenburgi és 
pomerán városokért, illetve a MMecklenburg és Pomeránia feletti hatalom megszerzéséért 
vívott vég nélküli harcokra fordította erejét. Ezzel egyidejűleg Norvégiával is háború- 
ra kényszerült, mert nem fizette ki a Norvégiába férjhez adott királylány hozományát. 
Sógora, Birger király oldalán beavatkozott a svédországi belső hatalmi viszályokba, aki 
testvéreivel szemben igyekezett megvédeni trónját (1306). 1319. november 13-án Erik 
Menved gyermektelenül, örökösök nélkül halt meg. Halálakor a királyság igen siralmas 
helyzetben volt, pénzügyi értelemben a csőd szélén állt. Észak-Németország számos te- 
rülete ugyan a dán korona fennhatóságának elismerésére kényszerült, de ennek az volt 
az ára, hogy a királyság nagy részét el kellett zálogosítani. Az így kialakult nagy zálogbir- 
tokok urai a későbbiekben komoly szerepet játszottak Dánia történetében. 


Erik Menvedet a trónon öccse, II. Kristóf (1320-1326) követte, akit a rendeknek tett 
engedmények után (1320. január 25.) a Danehof 1320-ban választott meg királlyá. A ki- 
váltságlevél 37 pontja a nemesség mellett a városok és a parasztság számára is tartalma- 
zott előjogokat. A király kötelezettséget vállalt a , régi jó törvények" megtartására, és az 
expanzív külpolitika befejezésére is ígéretet tett, illetve arra, hogy a prelates regni egyet- 
értése nélkül az uralkodó nem dönt háború és béke kérdésében. Kötelezettséget vállalt 
arra, hogy a rendek egyetértése nélkül a korona nem vet ki rendkívüli adókat, és nem ve- 
Zet be új törvényeket. II. Kristóf 1320. január 25-i kiváltságlevele lényegében választási 
hitlevél volt, s Dániában ettől kezdve gyakorlattá vált, hogy a trónra lépő királyok válasz- 
tási hitlevelet adtak ki. Ígéretével ellentétben azonban Észak-Németországban folytat- 
ta Erik Menved politikáját, s ehhez az egyháztól nagyobb anyagi, a nemességtől pedig 
nagyobb katonai szerepvállalást várt el. Politikája egyre nagyobb belső nyugtalanságot 
okozott, és a főnemesség ellenállásába ütközött. 1326-ban a dán előkelők szövetkeztek 
az egyik legnagyobb dániai zálogbirtokossal, III. Gerhard holsteini (rendsburgi) gróffal, 
aki a schleswigi hercegnek, a fiatal Waldemarnak volt a nagybátyja, és Kristófot elűzték 
az országból. A koronáját vesztett király Mecklenburgba menekült, és annak fejedelme, 
II. Henrik támogatásában reménykedett. 

1326. június 7-én Viborgban, az ekkor 12 éves schleswigi herceget III. Waldemar 
(1326-1330) néven Dánia királyává választották. Az ország valódi ura, kormányzója 
azonban nagybátyja, Gerhard gróf lett. A kiskorú királynak megválasztásakor ígéretet 
kellett tennie arra, hogy a schleswigi hercegségnek és a dán koronának a jövőben nem 
lehet egyidejűleg ugyanaz a személy az ura (Constítutio Valdemariana). Ő maga mint 
dán király lemondott Schleswigről, és a hercegséget nagybátyjára ruházta. Az oklevél- 
nek, amely lényegében megegyezett II. Kristóf 1320. évi választási hitlevelével, volt egy 
olyan passzusa is, amely megtiltotta a királynak, hogy bármelyik fiát társuralkodóvá és 
jövőbeni királlyá (,futurus rex") nyilvánítsa. A Constitutio Valdemariana határozottan a 
nemesség királyválasztó jogát hangsúlyozta. Belpolitikai értelemben III. Waldemarral 
mélypontjára süllyedt a dán királyi hatalom: a tényleges hatalom a nagy zálogbirtokosok 
kezén volt, akik lényegében felosztották maguk között az országot. Közöttük is III. Ger- 
hard és unokaöccse, III. Johann von Plön volt a legnagyobb. A zálogbirtokosok egy része 
Holsteinből származott, és igyekezett a lehető legnagyobb nyereséget, hasznot kisajtolni 
szerzeményeiből. Az általuk folytatott kizsákmányolás, valamint Gerhard keménykezű 
kormányzása nagy elégedetlenséget okozott, és Seelandon valamint Jütlandon 1328- 
ban fegyveres felkelés tört ki. 1328. szeptember 14-én III. Gerhard csapatai Thorslunde 
mellett legyőzték a seelandi szabadparaszti csapatokat, a jütlandi felkelés azonban már 
sokkal nehezebbnek bizonyult. Ebben nemcsak a parasztok, hanem az alsóbb nemes- 
ség egy része, sőt Ripen püspöke is részt vett. Sokkal veszélyesebb volt, mint a seelandi 
megmozdulás. A felkelők Jütlandból kiindulva két szabályszerű hadjáratot is vezettek 
a III. Gerhard kezén lévő schleswigi hercegség ellen. Az első hadjárat során elfoglalták 


Haderslevhus várát, Gottorf ostroma azonban kudarcot vallott, mert III. Johann von Plön 
csapatai felmentették. A jütök második támadását már sikerült megállítania Gerhard- 
nak: Schleswig városától keletre, Hesterbergnél legyőzte a felkelőket. Ezzel megerősítet- 
te uralmát Schleswig felett és kormányzói pozícióját, nagyszámú zsoldosa pedig a többi 
zálogbirtokosra és dán főúrra is fenyegetést jelentett. III. Johann von Plön gróf vezetésé- 
vel egy Gerhard ellenes szerveződés jött létre, és visszahívták a trónra a Mecklenburgba 
menekült II. Kristófot (1330). III. Gerhard azonban jelentős katonai erővel rendelkezett, 
s előbb Johann gróf várát ostromolta Odesloe-ban, majd Schleswig város közelében, 
Lohheide mellett (az ún. ,dán fal" közelében) nagy győzelmet aratott II. Kristóf csapatai 
felett (1331). A dán király veresége után a két nagy zálogbirtokos holsteini gróf kiegye- 
zett egymással. Jütland és Fyn Gerhard zálogbirtoka maradt, Skáne, Seeland és a délkele- 
ti szigetek pedig III. Johann kezén maradtak. Dánia így gyakorlatilag a két holsteini gróf 
uralma alá került. II. Kristóf ugyan megtarthatta királyi címét, de tényleges uralma egye- 
dül csak Lolland szigetére terjedt ki. A korábbi király, Waldemar visszakapta a schleswigi 
hercegséget. Amikor 1332. augusztus 2-án II. Kristóf meghalt, a király halálának már 
különösebb politikai jelentősége nem volt. A két holsteini zálogbirtokos gróf a mellette 
álló dán főnemesekkel önállóan kormányozta országrészét, és nem került sor új uralko- 
dó választására. Dániában kezdetét vette az interregnum időszaka. Összeomlott a királyi 
hatalom, és vele együtt a rendi intézmények is. Hatalmas országrészek kerültek a holsteini 
grófok uralma alá, s ezzel a dán nemesség előjogai is sok helyen csorbultak. Az ország 
legtöbb várába, tisztségébe jórészt holsteini német lovagok kerültek, így a dán nemesek 
politikai befolyása és szerepe lényegében semmivé vált. A holsteini nemesekhez képest 
másodrendűek lettek. A dán egyház szintén az interregnum, az anarchikus közállapotok 
kárvallottja volt, mert a holsteini grófok figyelmen kívül hagyták a klérus kiváltságait, és 
többnyire az egyházi tizedet is ők szedték be. III. Gerhard és III. Johann egyaránt gyűlöle- 
tessé vált Dániában. 1332-ben Skáne rendjei a lundi érsek vezetésével Magnus Eriksson 
svéd királyhoz fordultak, hogy váltsa ki a tartományt a zálogból, és vegye azt koronája 
fennhatósága alá. A svéd uralkodó 34000 márka ezüstért váltotta ki III. Johann gróftól 
Skáne tartományt, és Svédországhoz csatolta. Dánia más részein is formálódtak a hol- 
steini uralommal szembeni erők. II. Kristóf fia, Ottó (legidősebb fia, Erik már 1330-ban 
meghalt) 1334-ben kísérletet tett a korona megszerzésére, és Lollandról előrenyomult 
Viborgba, ahol a dán királyokat választották. De Viborg közelében, Tapheide mellett 
Gerhard gróf legyőzte és foglyul ejtette Ottót (1334. október 6.), aki a fogságban meg- 
őrült, Ezután öccse, a bajor udvarban oltalmat talált Waldemar lépett fel trónigénnyel, 
aki bajor rokonai, a Wittelsbach-ház támogatására számított. A bajor hercegi családdal 
még II. Kristóf uralkodása kezdetén létrejött a rokoni kapcsolat: 1323-ban a dán király 
lánya, Margit, Bajor Lajos császár fiának, Lajos brandenburgi őrgrófnak a felesége lett. 
A Brandenburgot uraló Askanasi-ház kihalása (1320) után Bajor Lajos császár az őrgróf- 
ságot saját fiának adta. Ugyanakkor a szomszédos német fejedelmek területi igények- 

kel léptek fel, így a Wittelsbachok számára északon a dán király értékes szövetségest 
jelentett. Waldemar komoly pénzügyi és politikai támogatást kapott a Wittelsbachoktól, 
akik egyúttal a császári koronát is viselték. Sikerült a Hanza-városokat is maga mellé 
állítani, akik erős dán királyi hatalomban és kiszámítható dániai közállapotokban voltak 
érdekeltek, mert ez garantálhatta kereskedelmi kiváltságaikat. Waldemar igyekezett a 
dán előkelőkkel is egyezségre jutni a holsteiniekkel szemben. Elsősorban a Gerhard gróf 
gyámsága alól szabadulni kívánó Waldemar schleswigi herceggel próbált megegyezni. 
1338-ban lépett fel először aktívan politikai téren, amikor kiváltságlevelet adott Auklam 
városának, s az oklevélben magát nevezte Dánia királyának: , Woldemarus dei gratia 
heres regni Dacie". A növekvő elégedetlenség, a szaporodó felkelések azt jelezték, hogy 
Dániában a holsteini grófok uralmának napjai meg voltak számlálva. 

1340-ben Jütlandon felkelés tört ki a holsteini grófok uralmával szemben. Gerhard 
gróf sereggel vonult Jütlandra, de Niels Ebbesson jüt nemes vezetésével egy kisebb fel- 
kelő csapat rátört a gróf éjszakai táborára és meggyilkolta Gerhardot. Halálával a serege 
szétszéledt, Jütland pedig a felkelők ellenőrzése alá került. A holsteini lovagok és fegy- 
veresek csak a városokban kíséreltek meg ellenállást. Gerhard két fia, Klaus és Heinrich 
bizonytalannak, és nagyon költségesnek ítélte dániai hatalmi pozícióik fenntartását, így 
hajlottak a tárgyalásokra, a politikai megegyezésre. Apjuk halálával nagyon kedvezőtlen 
helyzetbe kerültek: Jütland a felkelők kezébe került, dél felől pedig az a veszély fenye- 
getett, hogy a Kristóf fia, Waldemar, az ugyancsak Waldemar nevet viselő schleswigi 
herceg, HI. Johann gróf, Lübeck és a vend Hanza-városok, valamint a Wittelsbachok 
szövetséget, koalíciót alakítanak. A tárgyalások előbb a Kristóf-ági Waldemar sógorá- 
nak fejedelemségében Brandenburg területén, Spandauban folytak, majd a formálódó 
megállapodást Lübeckben véglegesítették. Ennek értelmében Klaus és Heinrich grófok 
elismerték Waldemart dán királynak, és szabadon bocsátották bátyját, Ottót. Waldemar 
kénytelen volt megerősíteni a rendsburgi grófokat zálogbirtokaikban (jütland, Fyn), 
amit csak 100 000 márka ezüst ellenében válthatta ki, de a különböző birtokrészek 
csak meghatározott sorrendben voltak visszaválthatók. A tárgyalásokon a dán rendek 
képviselői is részt vettek, s rögzítették azt az évi adóösszeget (ún. Bedét), amit a rendek 
a zálogbirtokok kiváltására ajánlottak meg. Waldemar az Ábel-ággal majd 100 éve tartó 
trónharcnak s viszálynak is igyekezett véget vetni, amikor a megállapodásban rögzítet- 
ték, hogy feleségül veszi V. Waldemar schleswigi herceg testvérét, Hedviget. Pontosan 
számba vették azokat a területeket, amelyek közvetlenül királyi fennhatóság alá kerül- 
tek. Ezek kb. csak az ország nyolcadát-tizedét tették ki. A lübecki szerződéssel szabaddá 
vált az út Waldemar számára a trón felé. Sonderburgban feleségül vette Hedviget, s 1340. 
június 24-én Viborgban a jütlandi thing királlyá választotta. 


IV. Waldemar (Atterdag) (1340-1375) 


IV. Waldemar trónra lépésével ugyan megszűnt Dániában az interregnum, de az ország 
nagy része változatlanul zálogbirtokosok kezén volt. Az új király legfontosabb célként a 
regnum zálogtól történő megszabadítását jelölte meg. A lübecki megállapodáskor a ren- 
dek által megajánlott adó (Bede) révén Jütland kiváltása lényegében csak attól függött, 
hogy hány év alatt gyűlik össze a szükséges mennyiségű pénz, azaz idő kérdése volt. 
Skáne tartományt a Sund túlsó oldalán már Magnus Eriksson svéd király kiváltotta a 
zálogból, s ő uralta, a szigetek nagy része pedig a holsteini grófok kezén volt. Waldemar 
lépésről lépésre, tervszerűen érte el célját. Sorban egymás után igyekezett kiváltani az 
egyes zálogbirtokokat, de volt olyan is, amit erővel szerzett vissza. A bajor Wittelsbachok 
és Lübeck katonai segítségével III. Johann gróf néhány holsteini vazallusától visszafog- 
lalta Seeland szigetét (1346). A Svédország felől fenyegető esetleges katonai fellépést 
azzal hárította el, hogy elismerte a Skáne, Halland és Blekinge tartományok feletti svéd 
uralmat. Ugyanebben az évben Észak-Észtországot eladta a Német Lovagrendnek, s az 
így kapott pénz lehetővé tette a korona hitelezőinek kielégítését, így többek között ki- 
fizette a Wittelsbachok felé fennálló 10 000 márkányi adósságát. A kezdetektől nagyon 
fontosnak tartotta az egyház támogatását, ezért a klérus rokonszenvének megnyerése 
érdekében keresztes fogadalmat is tett, s ennek teljesítésére 1347-ben a Német Lovag- 
rend államába utazott, hogy részt vegyen a pogány litvánok elleni hadjáratban. 1348- 
ban tért vissza Dániába, s még ebben az évben birtokába vette a Seelandtól délre fekvő 
szigeteket (Mgn, Falster), melyek közül Lolland a kezdetektől a birtokában volt. Kihasz- 
nálva azt, hogy a rendsburgi grófokkal szemben Holsteinben nemesi ellenzéki mozgalom 
szerveződött, Nebbegárdban új megállapodást kötött Klaus és Heinrich grófokkal. Ennek 
értelmében a két holsteini gróf lemondott Fyn-sziget keleti feléről. Egy évtized leforgása 
alatt a dán szigetek lényegében Waldemar uralma alá kerültek, és már Jütland három- 
negyed részét is kiváltotta a zálogból. 

1349-ben sógora, (Wittelsbach) Lajos őrgróf oldalán beavatkozott a brandenburgi 
harcokba, mert az őrgrófságban az ún. Pseudo-Waldemar fellépése miattigen nehéz hely- 
zet alakult ki, Ez a bizonyos Waldemar ugyanis azt állította, hogy ő az Askani-ház utolsó 
leszármazottja, azaz a korábbi őrgrófi család mégsem halt ki, ezért jogszerűen őt illeti 
Brandenburg. Számos német fejedelem, aki a Wittelsbachok ellensége volt, támogatta őt, 
sőt még az új német uralkodó, a Luxemburg-házi IV. Károly is. Brandenburg lakosságá- 
nak jelentős hányada szintén elfogadta ezt a Waldemart törvényes fejedelemnek, így az 
őrgrófságban a Wittelsbach-ház rendkívül szorongatott helyzetbe került. A dán király 
fegyveres beavatkozása azonban fordulatot jelentett, de a Wittelsbachok és Luxem- 
burgok között megkezdődött tárgyalás (majd megállapodás) szintén ezt a fordulatot 
erősítette. A bajor herceg és a brandenburgi őrgróf, azaz a Wittelsbach-ház elismerte 


54 


IV, Károlyt uralkodónak, és készek voltak neki átadni a Bajor Lajos császár halála óta 
náluk lévő birodalmi hatalmi jelvényeket. Ennek fejében a Wittelsbachok megtarthatták 
Brandenburgot, azaz a császár mégsem ismerte el Pseudo-Waldemar örökösi jogait a 
fejedelemségre. A brandenburgi konfliktus Waldemar dán király számára is kedvezően 
zárult: II. Albrecht mecklenburgi fejedelem elismerte a dán korona hűbéri fennhatóságát 
Rostock felett. 1354-ben Jütland utolsó negyedének zálogból történő kiváltásával terv- 
szerűen befejeződött a félsziget visszaszerzése. 

A svéd korona belső meggyengülését kihasználva Waldemar 1360-ban katonai 
erővel visszafoglalta Skáne, Halland és Blekinge tartományokat. Szövetségesnek meg- 
nyerte korábbi ellenfelét, a mecklenburgi fejedelmet, valamint Sachsen-Lauenberg 
hercegét. A Mecklenburggal szorosabbra fűzött viszonyt házassággal erősítették meg: 
IV. Waldemar idősebb lánya, Ingeborg 1361-ben II. Albrecht herceg fiának, Heinrichnek 
a felesége lett. Ugyanebben az évben Waldemar megszállta Gotland szigetét, és uralma 
alá vonta annak központját, Visby városát, amely egyúttal a Hanza-szövetség tagja is 
volt. Waldemar lépéseit hatalmi-politikai szempontok mellett pénzügyi, fiskális érde- 
kek is motiválták: a rendek által felajánlott, illetve a parasztság által fizetett adókon 
kívül nagyobb arányban akart támaszkodni a kereskedelemből származó bevételekre, 
a vámokra, illetékekre, vásári pénzekre. Azt, hogy Dánia visszafoglalta a Sund túlsó 
partján, a Skandináv-félsziget déli részén fekvő régi területeit, Waldemar régi szövet- 
ségesei, a Hanza-városok még tudomásul vették, de azt, amikor már Gotlandot, és egy 
Hanza-várost, Visby-t is birtokába vette, már nem. A greifswaldi Hanza-gyűlés (1361. 
szeptember eleje) - amelyen két porosz város (Kulm, Danzig) mellett csak a vend vá- 
rosok vettek részt (Lübeck, Hamburg, Wismar, Rostock, Stralsund, Greifswald, Anklam, 
Stettin, Kolberg) - Visby elfoglalása miatt kereskedelmi blokádot hirdetett Dánia ellen. 
1361. szeptember 8-án a Greifswaldban megjelent városok szövetségéhez csatlakozott 
még Bréma és Kiel, továbbá Svédország és Norvégia is. A szövetség célja az volt, hogy 
visszaszerezze ÍV. Waldemar királytól a kereskedelmi és gazdasági szempontból különö- 
sen fontos Skáne tartományt és Gotlandot, biztosítsa a szabad hajózást és megerősítse a 
kereskedelmi kiváltságokat. A Dánia elleni kereskedelmi blokád meghirdetését és a szö- 
vetség létrejöttét hamarosan fegyveres összecsapások követték. A vend városok flottája 
ostrom alá vette a Sund hajóforgalmát ellenőrző Helsingborg várát, de 1362-ben a dán 
hajóhad győzelmet aratott a Hanza felett, s ezt követően a norvég és svéd uralkodók is 
békülékenyebb magatartást tanúsítottak, s kiléptek a Dánia-ellenes szövetségből. Norvé- 
gia még ezen is tovább lépett, és szövetségesi viszonyt alakított ki Dániával, amit dinasz- 
tikus házasságkötéssel erősítettek meg: IV. Waldemar kisebbik lánya, Margit a norvég 
trónörökös felesége lett. Johann Wittenborg lübecki polgármester ugyan még megkísé- 
relt egy támadást Koppenhága és Helsingborg ellen, de kudarcot vallott, s amikor vissza- 
tért Lübeckbe, hadvezetési hibáiért elítélték is kivégezték. 1362 novemberében a vend 
városok két évre szóló fegyverszünet megkötésére kényszerültek, amit 1364 májusában 

újabb két évre meghosszabbítottak. A Norvégiával történt kiegyezésben, illetve a fegy- 
verszünet meghosszabbításában minden bizonnyal szerepet játszott az, hogy 1363-ban 
egyetlen fia, Kristóf fiatalon elhunyt. 

IV. Waldemar katonai sikerei (Skáne és Gotland elfoglalása, a vend flotta legyőzése) 
mögött egy stabil és erős királyság állt, amit két évtized alatt teremtett meg. A kiadások 
finanszírozásában nagy jelentősége volt a Bede nevű rendkívüli adónak, mert ebből a ne- 
messég és az egyház is kivette a részét. A kincstári bevételek sorában azonban a szabad 
parasztok adója jelentette a legnagyobb hányadot. 1355 őszén a király úgy rendelkezett, 
hogy a szabad parasztok minden háziállatuk után 6 Grote összegű pénzt kötelesek fi- 
Zetni, és évi 14 napot a korona számára robotolni. Még Waldemar uralkodása kezdetén, 
1343-ban - a Szentszékkel folytatott tárgyalásokat követően - VI. Kelemen pápa keresz- 
tes háború céljára beszedendő rendkívüli tizedfizetést rendelt el a dán egyház számára, 
de ezt az összeget nem a pápai udvarba kellett eljuttatni, hanem Waldemar királynak, 
aki viszont keresztes fogadalmat tett. (Ennek beváltására ment néhány évvel később a 
litvánok ellen harcolni.) 1349-ben a dán király a korona és a Szentszék között megoszló, 
öt évente fizetendő egyházi adóról tárgyalt a pápával, s 1351-ben VI. Kelemen kötelezővé 
tette ezt az adót a dán klérus számára. 1355-ben IV. Ince idején öt év helyett két évente 
fizetendő adó lett belőle. Más egyházi intézményekhez és világi birtokosokhoz vagy te- 
lepülésekhez hasonlóan a dán kolostorok már nagyon régtől fogva kötelesek voltak ven- 
dégül látni a királyt és kíséretét (vagy udvarát). IV. Waldemar egyszeri 50 márka ezüst 
megfizetésével megválthatóvá tette ezt a kötelezettséget. A királyi hatalom gazdasági 
bázisának erősítésére igyekezett gyarapítani a koronabirtokokat. A vásárláson, zálogba 
vételen túl a korábban elidegenített királyi javak jogszerűségének felülvizsgálatát és a 
jogtalanul bitorolt birtokok visszavételét is elrendelte (1355). 

Az ország igazgatásában és hatalmának kiépítésében IV. Waldemar minden elődénél 
jobban támaszkodott a királyi várakra és várkörzetekre, sőt több új várat is építtetett. 
Helyi szinten a várak voltak az igazgatási, közrendfenntartási központok, az adók és jára- 
dékok begyűjtési helyei. Legfontosabb funkciójuk természetesen katonai volt. Egy-egy 
vár viszonylag kevés fegyveressel is lehetővé tette adott területek ellenőrzését és védel- 
mét. Uralkodása alatt Waldemar a királyi várak széles hálózatát építette ki Dániában, ami 
nem kevés anyagi- és robotterhet rótt a parasztságra. Különösen erős pozíciókat sikerült 
kialakítania Seeland szigetén. A várak élére leghűségesebb embereit állította, és a fonto- 
sabb várak kapitányai egyben a királyi tanács tagjai is voltak. A kapitányokat viszonylag 
gyakran helyezte át az egyik várból a másikba, hogy ne alakuljanak ki szorosabb kötő- 
dések lokális érdekcsoportokkal. Wordingborg várában (Seeland) például 20 év alatt öt 
várkapitány szolgált, azaz egy-egy átlagosan négy évet töltött a posztján: 1351-1356 
között Arnold Knap, 1356-1362 között Fikle Moltke, 1362-1364 között Peder Nielsen, 
1364-1369 között Hans Tyborg, 1369-1376 között pedig Konrad Moltke. A források 
adatai alapján abból a 70 főből, akik IV. Waldemar idején a várak élén álltak, 23 külföldi, 

túlnyomó többségében a király szolgálatába szegődött holsteini német volt. A várkapi- 
tányok kötelesek voltak meghatározott összeget befizetni a kincstárba. Pontos elszá- 
molást kellett vezetniük a vár és a várkörzet bevételeiről, kiadásairól, munkájukért pedig 
rendszeres fizetést kaptak a királytól. 

A királyi hatalom erősödése a rendek politikai súlyának csökkenését eredményez- 
te, és a mindenkitől megkövetelt adók, új terhek, és különösen a birtok felülvizsgálatok 
Jütlandon három nagy nemesi felkelés kirobbanásához vezettek (1351-1353, 1357- 
1360, 1368-1372). Mivel a félszigeten fordultak elő legnagyobb arányban törvényte- 
lenül elbitorolt koronabirtokok, melyek visszavétele számos nemesi klánnál okozott 
érdeksérelmet, s itt volt a legnagyobb arányú a szabadparaszti réteg is, amelyet az új 
adók és terhek hátrányosan érintettek, érthető miért itt robbant ki háromszor is fegy- 
veres felkelés. A második jüt felkelést követően, az 1360-ban Kalundborgba (Seeland) 
összehívott Danehof ülésén politikai kiegyezés született a korona, a nemesség, a klérus 
és a szabadparaszti réteg között. Ez adta azt a politikai stabilitást, amelyre támaszkodva 
IV. Waldemar 1360-ban hódító külpolitikára vállalkozhatott, majd győzedelmeskedett 
a vend Hanza-városok felett (1362). A konfliktus azonban az észak-német kereskedő- 
városokkal továbbra is megmaradt, és újabb katonai összecsapással fenyegetett, mert 
a dán király nem mondott le a Hanzára nézve hátrányos új vámokról és kereskedelmi 
korlátozásokról, sőt a dán példát Waldemar veje, Hákon norvég király is követte országá- 
ban. Az 1367. június 24-i Hanza-gyűlés még egyszer megkísérelte tárgyalások révén ren- 
dezni a Dániával és Norvégiával fennálló konfliktust, ez azonban nem járt sikerrel. Há- 
rom héttel később a porosz és az északi-tengeri városok (Kampen, Stavern, Harderwijk, 
Elborch, Zierikzee, Amszterdam és Dordrecht) a következőkben állapodtak meg: Skáne 
és Bornholm földjén, illetve Dánia és Norvégia egyéb részein is megtiltják a kereske- 
delmet és halfeldolgozást, azaz kereskedelmi embargót léptetnek életbe a szóban forgó 
két országgal szemben, akikkel a szerződésben szereplő városok közül egyik sem köt- 
hetett külön megállapodást, különbékét. A szerződést aláíró városok 1367 novemberé- 
ben, Kölnben tartott gyűlésükön a további lépésekről egyeztettek. Azt követően, hogy 
Mecklenburg hercege és Holstein grófja is támogatást ígért, 1357. október elején a vend 
városok rostocki találkozóján úgy döntöttek, hogy csatlakoznak a porosz és északi- 
tengeri városok szövetségéhez. 1367. november 19-én Kölnben a vend, a porosz és az 
ún. németalföldi városok képviselői létrehozták a kölni konföderációt. Hadihajók felsze- 
reléséről döntöttek, s arról, hogy 1368 elején az északi-tengeri városok flottája a Sund- 
szorosnál egyesül a balti-tengeri flottával. A 11. cikkely világosan kifejezésre juttatta a 
konföderáció támadó jellegét, mert lehetségesnek tartotta, hogy a szövetség még akár 
területeket is képes szerezni az északi királyságban. A kölni gyűlésen arról is határoztak, 
hogy a háború költségeinek fedezésére bevezetik a Pfundzollnak nevezett értékvámot: a 
kereskedelmi áruk értékének 0,33990-ét és a hajó értékének 0,16940-ét kellett megfizet- 
ni. 1368. február 2-án lejárt a Waldemar királlyal kötött fegyverszünet. Három nap múlva 

Lübeck, Wismar, Rostock és Stralsund a vend Hanza nevében Mecklenburg hercegével 
külön szövetséget kötött, és katonai célként Skáne, Gotland és Seeland területén dán vá- 
rak megszerzését fogalmazta meg. Ugyanezen a napon, ez a négy város Holstein grófjával 
és a jütlandi nemesi ellenzékkel - két évre szólóan - ugyancsak szerződést kötött a dán 
és a norvég királlyal szemben. Svédország, ahol a nemesség 1364-ben Albrecht mecklen- 
burgi herceg másodszülött fiát választotta meg királynak, szintén a Waldemar-ellenes 
tábort erősítette. A svéd koronát birtokló mecklenburgi hercegi ház a háborútól Skáne és 
Gotland visszaszerzését, a Hanza kereskedői régi előjogaik és kiváltságaik visszaállítását 
és gyarapítását remélték, Heinrich holsteini gróf pedig schleswigi és jütlandi területeket 
akart szerezni. Az ellene szerveződő, fenyegető koalíciót látva 1368 tavaszán a dán király 
Brandenburgba és Pomerániába utazott, hogy ő is szövetségeseket keressen. Távollétét 
kihasználva Jütlandon újabb fegyveres felkelés robbant ki, amit kívülről a holsteini gróf 
és a Hanza flottájának támadása támogatott. A holsteini erők elfoglalták Koldingot, a 
Hanza bevette Koppenhágát, és végigdúlta a dán és dél-norvég partvidékeket. A holsteini 
sereg végigmasírozott Jütlandon, bevonult Viborgba, Heinrich gróf pedig magát nyilvání- 
totta a félsziget urává (, domini Jucie"), és ebben a minőségében kiváltságleveleket állított 
ki dán híveinek és az itteni városoknak. II. Albrecht mecklenburgi herceg fia, a svéd 
trónt megszerző Albrecht, aki koronájához tartozónak tekintette Skáne tartományt, 
privilégiumokat adott a Hanza-városoknak. Az 1368-ban kirobbant háború elején a 
kölni konföderációnak és szövetségeseinek rövid időn belül sikerült Dánia nagy részét 
ellenőrzése alá vonnia. A király távollétében kormányzó dán országtanács szorult hely- 
zetében fegyverszünetet kért a Hanzától, és kész volt elfogadni a kereskedővárosok felté- 
teleit. 1370. május 24-én Stralsund városában Dánia és a Hanza békét kötött egymással. 
A király nevében a dán országtanács megerősítette a Hanza kereskedelmi kiváltságait a 
dán királyságban. Gotland és Skáne dán uralom alatt maradt, viszont a Sund forgalmát és 
a skánei heringkereskedelmet ellenőrző négy fontos vár és azok bevételei (Halsingborg, 
Malmö, Skanör és Falsterbo) zálogként 15 évre a Hanza irányítása alá került, és döntő 
szava lett a dán királyválasztásnál. Tekintettel arra, hogy Waldemar királynak nem volt 
fiú utóda, a Hanzának a királyválasztásnál gyakorolható egyetértési joga nagyon komoly 
politikai eredményt jelentett. A stralsundi békével a Hanza az észak-európai térség szá- 
mottevő hatalmi tényezőjévé vált. A békét a király nevében a dán országtanács kötötte, 
de Waldemar még öt évvel később sem erősítette azt meg nagypecsétjével, s csak titkára 
látta el kézjegyével nem sokkal a király halála előtt. Norvégiával 1370. július 1-jén kötött 
a Hanza öt évre szóló fegyverszünetet, majd annak lejárta után békét. 

Dániába történő visszatérése után Waldemar tiszteletben tartotta a Hanzával kötött 
stralsundi békét, de a Jütlandot megszállva tartó rendsburgi (holsteini) gróf és az őt tá- 
mogató jüt felkelők ellen hadat vezetett. 1372-ben leverte a lázadókat, és a következő 
évben megkötött flensburgi békében (1373) Heinrich rendsburgi gróf is kénytelen volt 
feladni Jütlandot. Mecklenburgot Waldemar azzal vette rá a háborúskodás befejezésére, 


hogy 1371. október 30-án szerződést kötött annak fejedelmével. Ennek értelmében idő- 
sebb lányának, Ingeborgnak a fiát nyilvánította a dán trón örökösévé, így a mecklenburgi 
hercegi háznak már nem állt érdekében Dánia gyengítése. 

Uralkodása utolsó éveiben Waldemar a schleswigi hercegséget igyekezett megszerez- 
ni, mert örökös híján bármikor várható volt az Ábel-ág kihalása. A két Waldemar, a dán 
király és a schleswigi herceg azonban ugyanabban az évben, 1375-ben halt meg. 


A dán-norvég perszonálunió 


Waldemar Atterdag halálát követően az utódlás kérdése ismét konfliktussal fenyege- 
tett, mert nem volt fiúörökös, viszont mindkét lányától volt fiúunoka. A trónutódlásra 
vonatkozó, Mecklenburggal kötött 1371. évi szerződést azonban a Danehof - mivel a 
megkötést követően sem emelte jogerőre - nem tartotta érvényesnek. IV. Albrecht meck- 
lenburgi herceg dán trónigényét a Hanza-városok többsége sem támogatta. Az, hogy 
Mecklenburg, Svédország és Dánia egy fejedelmi ház kezébe kerüljön, nem volt a Hanza 
érdekes viszont a stralsundi béke értelmében döntő szerepe lett a királyválasztásban. 
Waldemar kisebbik lánya, Margit, Hákon norvég király felesége, maga mellé tudta állítani 
a dán trónbetöltésben meghatározó szerepet játszó dán előkelőket és a Hanza-városokat, 
hogy az ő fia, Olaf trónigényét támogassák. A dán főnemeseket adományokkal, és azzal 
nyerte meg, hogy elismerte teljes körű, korlátozások nélküli királyválasztó jogukat, a 
Hanzának pedig Dániában és Norvégiában egyaránt kereskedelmi privilégiumokat ígért. 
II. Albrecht trónigényének érvényesítésére fiával, a svéd királlyal együtt katonai előké- 
születeket tett, és szövetkezett a holsteini grófokkal, akik Waldemar halálát kihasználva 
a megürült schleswigi hercegséget szerették volna megszerezni. Mecklenburg fenyege- 
tése ellenére a Danehof, a Hanza egyetértésével, Waldemar Atterdag kisebbik unokáját, 
Margit norvég királyné fiát, az ekkor ötéves Olafot (1375-1387) választotta meg dán 
királynak (1375. május 3.), a tényleges hatalmat azonban az országtanács gyakorolta. 
A következő év nyarán a mecklenburgi herceg csapatai partra szálltak Dánia szívében, 
Seelandon, de az unokájával kapcsolatos elutasító Hanza álláspont óvatossá tette, és 
hadműveletek helyett tárgyalásokat kezdett Margittal és férjével, Hákon királlyal. Mivel 
mindkét fél ragaszkodott gyermeke, illetve unokája számára a dán koronához, a tárgya- 
lások eredménytelenül végződtek. Mecklenburg nem tartotta elegendőnek Holstein és 
Svédország támogatását egy esetleges háborúhoz Dánia, Norvégia és a Hanza ellen, így 
nem tört ki fegyveres konfliktus. Albrecht herceg azonban kalózháborút indított Dániá- 
val szemben, ami a dán hajók és kikötők fosztogatásán túl a Hanza kereskedőket is sú- 
lyosan érintette. A mecklenburgi kikötők, mint Rostock és Wismar, biztos támaszpontot, 

bázist jelentettek a kalózoknak. A fejedelmi támogatás oltalmában mecklenburgi neme- 
sek, gazdag polgárok is gyakran felszereltek egy-egy kalózhajót, gyors meggazdagodást 
remélve. Margit királyné viszont a közös ellenséggel szemben igyekezett szorosabbra 
fűzni a kapcsolatát a Hanzával, s 1376. augusztus 14-én fia, Olaf nevében megerősítette 
a stralsundi békét. A kalózok fenyegetése miatt a Hanza-városok a hadihajók fegyverben 
tartása továbbra is beszedték a Pfundzollt, amit eredetileg a Dánia elleni háború finan- 
szírozására vezettek be. 1379-ben meghalt II. Albrecht herceg, 1380-ban pedig VI. Hákon 
norvég király is, így fia, Olaf Norvégia uralkodója is lett. A kiskorú király helyett régens- 
ként mindkét országban anyja, Margit kormányzott. Az 1380-ban létrejött dán-norvég 
perszonálunió egészen 1814-ig fennállt. 

1385-ben lejárt a 15 évnyi zálogidőszak, ameddig a Sund-szoros várai a Hanza fenn- 
hatósága alatt álltak, s visszakerültek a dán koronához. Még ugyanebben az évben 20 
kalózkapitány különbékét kötött a Hanzával és Dániával, majd Margit királyné szolgála- 
tába szegődött. 1387. augusztus 3-án 17 évesen meghalt Olaf király, és mindkét ország- 
ban új uralkodót kellett választani. Margit azonban elérte azt, hogy a dán és a norvég 
országtanácsok egyaránt elismerték (1387, 1388) őt élete végéig szólóan régensnek, 
így a király halála a kormányzásban semmilyen fennakadást sem okozott. A dán és a 
norvég előkelők döntésében nagy szerepet játszott az a körülmény, hogy Olaf halálával 
unokabátyja, IV. (Mecklenburgi) Albrecht lett az egyedüli örökös, de őt egyik országban 
sem akarták királynak. Margit királynő 1388-ban nővérének, Ingeborgnak egyik uno- 
káját, a pomerániai Stolp fejedelmének, Wartislawnak a legidősebb, ekkor ötéves fiát, 
Bogislawot ajánlotta fia, Olaf utódául, akit a következő évben Norvégiában el is fogadtak 
örökösnek, és aki felvette az Erik nevet, amit a skandináv országokban számos király is 
viselt. (Anyja, Mecklenburgi Mária Ingeborgnak és férjének, Mecklenburgi Heinrichnek 
volt a lánya.) 


A kalmari unió 


1388 márciusában, Svédországban a III. (Mecklenburgi) Albrecht uralkodásával elége- 
detlen előkelők trónfosztottnak nyilvánították eddigi királyukat, és az ország régensé- 
vé választották Margit királynőt. Még ugyanebben az évben meghalt a dán trónra 
igényt formáló IV. Albrecht herceg is. A svédországi fejlemények szükségképpen hábo- 
rúhoz vezettek III. Albrechttel és Mecklenburggal, ezért Margit megpróbálta biztosíta- 
ni a hátát. A schleswigi hercegséget átengedte Holsteinnek, az 1340-ben meggyilkolt 
III. Gerhard unokájának, majd hadat küldött Skáne tartományba. 1389 februárjában 
Falköpingnél Margit királyné dán, norvég és svéd serege legyőzte ÍII. Albrechtet, aki fiá- 

val együtt fogságba esett, Svédország nagy része pedig Margit urahma alá került. Csak 
Stockholm és Kalmar vidéke maradt a mecklenburgiak és az Albrecht-pártiak kezén. 
(Mindkét város jelentős német lakossággal rendelkezett.) A körbezárt Stockholm és 
Kalmar a tengeren keresztül, mecklenburgi kikötőkből, kalózhajókon kapott utánpótlást. 
A mecklenburgi fejedelem megbízólevelével rendelkező ún. vitalinus-testvérek egyre 
szélesebb körű kalózkodást kezdtek folytatni a Balti-tengeren, ami egyre nagyobb káro- 
kat okozott a Hanzának, és a távolsági kereskedelem egészének. A rostocki és wismari 
hajókon kívül lényegében minden más hajót megtámadtak, sőt parti városokat is kifosz- 
tottak: 1391-ben feldúlták a dán koronához tartozó Bornholm szigetét, két évvel később 
pedig Skáne kikötőit és a norvégiai Bergent. 1394-ben felprédálták Malmö városát, Al- 
brecht von Peckatel mecklenburgi nemes vezetésével pedig Stockholmból kifutott egy 
vitalinus-flotta, és meghódította az 1361-től dán uralom alatt álló Gotland szigetét, és 
Visby városát. Ezzel a kalózhajók újabb támaszpontra tettek szert, amely centrális fekvé- 
se révén még veszélyesebb volt a kereskedelemre. Margit királyné Sven Sture lovag veze- 
tésével egy flottát küldött Gotlandra, és a kőfalakkal védett Visby kivételével vissza- 
szerezte a szigetet. A város a mecklenburgiak (és a szolgálatukban álló vitalinusok) 
kezén maradt. (A vitalinus elnevezés eredete bizonytalan. Egyes vélekedések szerint a 
francia-vallon , vitailleurs" szó átvételéből származtatható, amely rablásból, fosztogatás- 
ból élő fegyverest jelentett. Mások a Stockholmba szállított élelmiszerekből, a latin victus 
z élelem" szóból eredeztették.) A kiterjedt kalózkodás miatt 1392-től jelentősen vissza- 
esett Skáne kereskedelmi forgalma, ami nemcsak a Hanzának okozott jelentős károkat, 
de a dán korona bevételeit is visszavetette, a piacokon pedig megemelkedett a fontos 
élelmiszernek számító hering ára. A vend Hanza-városok közvetítésével 1393-tól tárgya- 
lások kezdődtek Dánia és Mecklenburg között, de megegyezésre csak két évvel később, 
Lübeck erőteljes nyomására került sor. 1395 nyarán a Skáne tartományban fekvő 
Lindholmban a fogságban lévő Albrecht és Margit királynő szerződést kötött egymással. 
Ennek értelmében Margit a fiával együtt szabadon engedte Albrechtet, aki viszont ígére- 
tet tett arra, hogy három éven belül kifizet 60000 márka ezüst váltságdíjat, ellenkező 
esetben önként visszatér a fogságba. Amíg a váltságdíjat ki nem fizeti (azaz három évre 
szólóan), biztosítékul Stockholm városa zálogként a Hanza ellenőrzése alá került. A szer- 
ződés értelmében, ha Albrecht nem teljesíti ígéretét, a Hanza átadja a svéd fővárost Mar- 
git királynénak. Gotlandra vonatkozóan a fennálló status guo lett a megegyezés alapja: 
Visby a mecklenburgiak, a sziget többi része pedig a dánok fennhatósága alatt maradt. 
Mecklenburg ígéretet tett, hogy a jövőben nem támogatja a tengeri kalózokat és lezárja 
előttük kikötőit. A békekötés után a mintegy 2000-3000 vitalinus között nem volt egysé- 
ges álláspont arról, hogy a jövőben mit tegyenek, és hat nagyobb csoportra szakadtak. 
Egy részük Klaus Störtebecker és Gödeke Michels vezetésével áthelyezte tevékenységét 
az Északi-tengerre, és Kelet-Frízföld homokzátonyai, szigetei között találtak menedékre. 
Támaszpontjukat Marienhavenben rendezték be. Két másik csoportjuk Gotlandon tevé- 

kenykedett: egyik mecklenburgi, másik pedig dán szolgálatban, és a lindholmi szerző- 
dést figyelmen kívül hagyva hamarosan szembe kerültek egymással és fegyveres harco- 
kat vívtak. Negyedik csoportjuk, mintegy 400 fő, a Finn-öböl és a Néva-folyó térségében 
német (Hanza) és orosz (novgorodi) kereskedőket fosztogatott. A vitalinusok emberben 
és hajókban legjelentősebb része Arnd Stucke kapitány vezetésével Stockholm térségé- 
ben maradt, komoly aggodalmat okozva a Stockholmot zálogként birtokló Hanza-város- 
ok körében, akik Margit királynéval együtt éltek a gyanúperrel, hogy a háttérben titok- 
ban a mecklenburgiak buzdították erre a kalózokat. A vitalinusok hatodik, legkisebb 
csoportját egy svéd nemes, Algot Magnusson fogadta szolgálatába, aki Margit királynő 
híve volt. Mivel jelentős számú kalóz szegődött el dán szolgálatba, már nem lehetett egy- 
értelműen azt állítani, hogy a balti-tengeri rablókat kizárólag Mecklenburg pártfogolja, 
így Gotland kérdésében szembe kerültek egymással a porosz és a vend Hanza-városok. 
Lübeck és a vend városok Dánia oldalára álltak, a porosz városok pedig inkább Mecklen- 
burgot támogatták. Mindkét oldal a vele szemben álló felet egyszerűen tengeri rablónak 
tartotta. 1396. szeptember elején a Svédországból elűzött, és a fogságból alig egy éve 
szabadult III. Albrecht Mecklenburgból Gotland szigetére küldte fiát, Erik herceget, aki 
jelentős katonai erővel megtámadta a Sven Sture vezette dán sereget. 1397 tavaszára a 
mecklenburgi herceg legyőzte Sven Sturét, és saját ellenőrzése alá vonta Gotlandot. 
Ezt követően Sven Sture hátat fordított Margit királynőnek, és hűséget esküdött Meck- 
lenburgi Eriknek. A Gotland elleni mecklenburgi támadás összefüggésben volt azzal, 
hogy 1396-ban Dániában és Svédországban is elismerték Margit királynő jelöltjét, Pome- 
rániai Eriket jövőbeni királynak, s így lehetővé vált a három északi ország perszonálunió- 
ban történő egyesítése. III. Albrecht azonban nem nyugodott bele svéd koronája elvesz- 
tésébe, és Gotland megszerzésével támaszpontot akart létrehozni egy Svédország elleni 
támadáshoz. 1397. június 28-án fia, Erik herceg 42 hajóból álló flottával és 1200 fegyve- 
ressel jelent meg Stockholm előtt, hogy érvényesítse trónigényét, de már elkésett. 1397. 
június 20-án ugyanis a svédországi Kalmar városában a három északi királyság 
országtanácsai közös ülésükön közös uralkodójukká választották az ekkor 14 éves Pome- 
rániai Eriket, egyúttal azonban megerősítették Margit élethossziglani kormányzói (ré- 
gensi) tisztségét is. Margitnak és Eriknek ígéretet kellett tennie, hogy mindegyik ország- 
ban a rendekkel együtt fognak kormányozni, és megerősítik a rendek kiváltságait. 
A koronázási oklevélben rögzítették, hogy a három ország a későbbiekben is mindig kö- 
zös uralkodót fog választani, ha Pomerániai Eriknek lesz egyenes ági leszármazottja, ak- 
kor azt, ha nem, akkor a három királyság országtanácsainak a maga belátása szerint kell 
az uralkodó személyéről dönteni, Az unió királya háború és béke kérdésében köteles volt 
a királyságok rendjeivel együtt határozni. Belügyeiket tekintve mindegyik ország meg- 
őrizte saját törvényeit, jogrendjét, közigazgatását, pénzrendszerét, politikai intézménye- 
it. A kalmari unió létrehozásában s később fenntartásában jórészt mindhárom ország 
nagybirtokos főnemesi családjai érdekeltek voltak. A koronázási ún. ,uniós dokumen- 


tumban" foglaltak lényegében az ő elvárásaikat tartalmazták. Margit a skandináv előke- 
lők megnyerésével tudta létrehozni az északi országok perszonálunióját. Közjogi érte- 
lemben azonban az , uniós dokumentum" ratifikálása egyik országban sem történt meg, 
így a kalmari unió de iure soha nem emelkedett jogerőre. A Kalmarban rögzítettek irány- 
adó szokásjogi normák lettek a későbbiekben is, de korántsem érvényesültek maradék- 
talanul. Így annak a lehetősége, hogy az unió felbomlik, komoly realitást jelentett Észak- 
Európa 15. századi történetében. Az unión belül Dánia és Norvégia kapcsolatai mindig is 
szorosabbak voltak, mint a Svédországhoz fűződő szálak, így nem csoda, hogy az unió a 
dán-norvég relációban több mint négy évszázadon át fennmaradt, míg a svéd reláció 
csak egy évszázadot élt meg. 

A kalmari királyválasztás és koronázás hírére Mecklenburgi Erik Stockholmtól visz- 
szatért Gotlandra, ahol alig egy hónap múlva váratlanul meghalt. Halála zűrzavaros ál- 
lapotokat teremtett a szigeten. Özvegye a korábban dán szolgálatban álló Sven Sturét 
kinevezte a vitalinusok kapitányává, és további kalózokat is hívott a szigetre. A zsákmány 
feléért felajánlotta Gotlandot a kalózok támaszpontjául. A balti-tengeri kalózkodás így 
még jobban virágzott, mint korábban. A Hanza-városok vagy a Német Lovagrend nagy- 
mesterének panasza, tiltakozása ez ügyben III. Albrechtnél semmit sem ért. A volt svéd 
király, mecklenburgi herceg érdemi lépéseket nem tett a fennhatósága alá tartozó sziget 
kalózainak megfékezésére. Margit királynő viszont 1397 végén tárgyalásokat kezdett 
Mecklenburgi Erik özvegyével, hogy megszerezze Gotlandot. A kalmari unió létrejötte 
önmagában megváltoztatta a Balti-tenger térségének hatalmi viszonyait, így annak to- 
vábbi növekedését a Balti-tenger keleti és délkeleti partvidékét (Hátsó-Pomerániától a 
Finn-öbölig terjedő térséget) uraló Német Lovagrend már nem nézte tétlenül, s 1398-ban 
84 hajóból álló flottával, 4000 főnyi sereggel, egy gyors hadjárattal (1398. március 20- 
április 5.) 15 nap alatt meghódította Gotlandot, és teljesen szétzúzta a vitalinusok ha- 
talmát a Balti-tenger térségében. A szigetre azonban a lindholmi szerződés értelmében 
III. Albrecht és Margit királynő is igényt formált. A Német Lovagrend nem vitatta el a dán 
korona jogát, de úgy vélte, hogy csapatai nem a dánokat, hanem a kalózokat űzték ki, ezért 
ha Dánia igényt tart birtokára, a Rend teljes joggal várja el tőle a hadjárat költségeinek 
megtérítését. A nagymester a katonai kiadások megtérítése fejében kész volt visszaadni 
Dániának Gotlandot. Margit királynő azonban nem volt hajlandó kifizetni a kért tetemes 
összeget, de abba sem akart belenyugodni, hogy a kalmari unió elveszítse a balti-tengeri 
hajóforgalomban oly fontos szerepet játszó szigetet. 1399 tavaszán Marienburgban, a 
Német Lovagrend nagymesterének udvarában már azzal számoltak, hogy Gotland mi- 
att előbb vagy utóbb újra háborúzni kell. 1402. július 25-én Margit királynő az északi 
monarchiák előkelőinek kalmari gyűlésén Gotland ügyében minden döntőbíráskodást 
elutasított, és háborúval fenyegetett. 1403. november 12-én egy dán-svéd flotta - amely- 
ben a korábban elűzött vitalinusok is ott voltak - érte el Gotlandot, és a kalmari unió 
expedíciós serege Abraham Brodersson dán királyi tanácsos, Halland leghatalmasabb 


földesura vezetésével megszállta a szigetet. Visby városát azonban egy hónapi ostrom 
után sem tudta bevenni. 1404. március 9-én az ostromlott város kikötőjébe befutottak 
a Német Lovagrend hajói, és csapatai április végére, súlyos harcok árán visszafoglalták 
a szigetet, majd a lovagrendi flotta büntetőakciót indított Öland szigete ellen, március 
közepén pedig megtámadta Kalmar kikötőjét, és szétverte az ott gyülekező dán flottát. 
A lovagok Gotland feletti hatalmát ezután már nem fenyegette a kalmari unió. Az 1404. 
évi újabb hadjárat, valamint a szigeten állomásozó haderő fegyverben tartása jelentősen 
megterhelte a Német Lovagrend kincstárát, s mivel egyre feszültebbé vált a viszonya a 
lengyel-litván állammal, korábbi álláspontját feladva a nagymester tárgyalásokat kez- 
deményezett Margit királynővel a sziget visszaadásának felvételéről. Hosszas huzavona 
után végül 1408-ban Ulrich von Jungingen nagymester 9000 angol Nobel összegű kárté- 
rítés ellenében visszaadta Gotlandot a kalmari uniónak. (Ez az összeg azonban még egy 
gotlandi hadjárat kiadásait sem fedezte, nemhogy kettőét. A Német Lovagrend 1398. és 
1404. évi hadjáratai összesen kb. 40-50 000 Nobelt tettek ki.) Észak-Európában először 
a gotlandi háborúkban alkalmaztak tűzfegyvereket (ágyúkat) a Német Lovagrend erői. 

Ugyanabban az évben, amikor az északi unió elveszítette Gotlandot (1404), Gerhard, 
Holstein és Schleswig ura elesett Dietmarsch szabad parasztjaival vívott harcban. Mar- 
git igyekezett ezt a helyzetet kihasználni arra, hogy minél több schleswigi várat és bir- 
tokot szerezzen vissza. Külpolitikai téren Margit királynő az Angliához fűződő kapcso- 
latokat igyekezett erősíteni. Ehhez kapcsolódóan Pomerániai Erik 1406-ban feleségül 
vette IV. Henrik angol király lányát, Philippát, de házassága gyermektelen maradt. Erik 
húga, Katherina Ruprecht császár egyik fiának, Felső-Pfalz fejedelmének, Johannak lett 
a felesége. Ezekkel a dinasztikus kapcsolatokkal Margit királynő egyrészt az unió külpo- 
litikai helyzetét igyekezett megerősíteni, másrészt a Hanza befolyásának mérséklésére 
angol kereskedők nagyobb arányú balti-tengeri jelenlétét és aktivitását szorgalmazta. 
1410-ben a Schleswig körüli viszály fegyveres konfliktushoz vezetett: Pomerániai Erik 
betört a hercegségbe és elfoglalta Flensburgot. 1411-ben Margit még kompromisszumos 
megoldással véget vetett a harcoknak, de a következő évben, 1412. október 28-án a há- 
rom skandináv királyságot magába foglaló kalmari unió megteremtője, Észak királynője 
meghalt. 

Királyból tengeri rabló - Pomerániai Erik (1412-1439) 


Margit halála után Erik nehézségek nélkül vette kezébe a kalmari unió kormányzását. 
Ő maga nagy ambíciókat dédelgetett: a kalmari uniót a Balti-tenger térségének veze- 
tő politikai és gazdasági hatalmává akarta tenni. Terveit arra, az ő szempontjából sze- 
rencsés fejleményre alapozta, hogy a Balti-tenger feletti hatalom kérdésében a katonai 
téren fő konkurens, a Német Lovagrend az 1410. évi grünwaldi (tannenbergi) vereség 
és a Lengyelországgal vívott háború (1409-1411) után már nem tűnt veszélyesnek. 
A lovagrend és Lengyelország konfliktusában - érthető módon - a kalmari unió Jagiello 
Ulászló király szövetségese volt, sőt Erik visszakövetelte a nagymestertől a IV. Waldemar 
által közel 100 éve eladott Észak-Észtországot, hogy megszerezze a Finn-öböl déli partja 
feletti ellenőrzést is, mert az öböl északi partvidéke már régóta a svéd koronához tarto- 
zott. A Finn-öblöt így minden oldalról a kalmari unió királyának uralmi területei határol- 
ták volna, s így lehetősége lett volna ellenőrzése alá vonni a novgorodi kereskedelmet. 
Unokaöccsét, Bogislawot, akit gyermektelensége miatt utódának szánt, Jagiello Ulászló 
lengyel király lányával akarta összeházasítani, hogy ezzel a friggyel - mivel Jagiellónak 
ekkor még nem volt fia - a kalmari unió három országát és a lengyel-litván unió két 
országát egy uralkodó jogara alatt egyesítse. Erik király igényt támasztott Schleswigre, 
és 1413-ban ugyanígy foglalt állást a Danehof is. 1415-ben a konstanzi zsinaton Luxem- 
burgi Zsigmond császár is megerősítette Pomerániai Erik schleswigi igényeinek meg- 
alapozottságát. A köztük lévő viszonyt rokoni kapcsolat is erősítette: Zsigmond anyja, 
Pomerániai Erzsébet (IV. Károly császár 4. felesége) Erik apjának volt a testvére, azaz a 
dán-norvég-svéd uralkodó és a német-magyar király unokatestvérek voltak. Észak ki- 
rálya így elszigetelte Holsteint, melynek ura nem fogadta el a császár Schleswigre vonat- 
kozó döntését, de Lübecket és a vend Hanzát is aggasztották Pomerániai Erik hatalmi 
törekvései. Hamburg és Lübeck közvetítésével a felek 1418-ban három évre szóló fegy- 
verszünetet kötöttek. Ennek lejárta után 1421-ben ismét kiújultak a Schleswigért folyó 
harcok. A vend Hanza-városok ugyan nem voltak hadviselő felek, de politikai és pénzügyi 
téren Holstein urait támogatták. Magatartásukban nagy szerepet játszott az a körülmény 
is, hogy Pomerániai Erik ígyekezett megkönnyíteni az angol és németalföldi kereskedők 
részvételét a balti-tengeri kereskedelemben, ami jelentősen sértette a Hanza érdekeit. 
Landskrona városát például a Sund keleti partján azért alapította Erik király, hogy ott 
holland és angol kalmárok telepedjenek le. Skáne déli részén Malmö városát jelentős ke- 
reskedelmi kiváltságokban részesítette, ahogyan Seeland szigetén Koppenhágát is, amit 
1417-ben vett birtokba (addig a roskildei püspök birtoka volt), és megtette uralkodói 
székhelynek. 

1423-ban számos Hanza-privilégiumot visszavont, így nyílt fegyveres harc robbant ki 
az észak-német városokkal. A Sund mindkét partján egy sor várat építtetett, hogy ellen- 
őrizni és adóztatni tudja a szoros hajóforgalmát. A Balti-tenger bejáratának tervszerűen 
kiépített ellenőrzése tette lehetővé, hogy 1429-ben bevezesse az ún. Sund-vámot. Min- 
den, a szoroson áthaladó hajó 1 Nobel összeget fizetett az áthaladásért. Ez a vám - szá- 
mos módosulással - egészen 1857-ig fennállt, és a dán korona legfontosabb bevételévé 
vált. Ekkorra már jelentős változás következett be Erik király külpolitikájában. 1421-ben 
Ulászló lengyel király nem az uniós király által kiszemelt kalmari trónörökösnek, hanem 
a brandenburgi őrgróf másodszülött fiának, Hohenzollern Frigyesnek adta feleségül Hed- 
vig nevű lányát. A Lengyelország-Brandenburg közötti szövetség alapvetően a Német 
Lovagrend ellen irányult, de Erik ambiciózus terveit is keresztülhúzta. 1423 szeptem- 
berében szövetség jött létre a Német Lovagrend és Dánia között, ami Pomerániai Erik 
számára azzal az előnnyel járt, hogy a nagymester utasításának megfelelően a porosz 
Hanza-városok távol tartották magukat a vend Hanza-városok Dánia elleni háborújától. 
A Lübeck vezette Hanza flotta a hosszú éveken át tartó harcokban nem tudott komolyabb 
sikereket felmutatni. A holsteini erők eredményesebbnek bizonyultak: 1431-ben visz- 
szafoglalták a schleswigi hercegség északi védelme szempontjából kulcsszerepet betöltő 
Flensburg és Duburg várát. De Erik politikájára és hatalmára nem ez, hanem a Svédor- 
szágban kirobbant Engelbrekt Engelbrektsson vezette felkelés (1434) jelentett súlyos 
csapást. A Hanzával és a Schleswigért vívott hosszú háború nemcsak súlyos adóterhek- 
kel jártak, hanem komoly gazdasági válságot is okozott. A Hanza kereskedelmi embar- 
gója különösen érzékenyen érintette a svéd bányavidék exportra termelő népességét, 
mert jelentősen visszavetette a réz- és vaskivitelt. Az elégedetlenség mindhárom északi 
országban komoly méreteket öltött: a dán, svéd és norvég nemesség egyaránt sérelmezte 
a király adó- és pénzpolitikáját, a hosszú háború okozta gazdasági következményeket. 
Az egyház is egyre határozottabban fordult szembe a koronával, mert a katonai kiadások 
finanszírozására a király egyházi forrásokat is igénybe vett. A kalmari unió mindhárom 
országára kiterjedő elégedetlenség - melyek közül a svéd volt a legnagyobb, s legve- 
szélyesebb méretű - megingatta Pomerániai Erik hatalmát. A svéd rendek 1435 elején, 
amikor országos kapitánnyá választották a felkelés vezetőjét, Engelbrektet, gyakorla- 
tilag megfosztották hatalmától a királyt. Az általános elégedetlenség és a svédországi 
fegyveres felkelés hatására Erik király békére kényszerült Holsteinnel és a Hanzával. 
A Vordingborgban megkötött szerződésben (1435) elismerte VIII. Adolfot Holstein és 
Schleswig hercegének (azaz lemondott Schleswigről), és visszaállította a tanza-városok 
kiváltságait, melyek közül a legfontosabb az volt, hogy a szövetség hajóit mentesítette 
a Sund-vám fizetése alól. Azt remélte, hogy a vordingborgi békével szabad kezet kap a 
svéd felkelés leverésére, és az elégedetlenkedők megfékezésére, de csalatkoznia kellett, 

Nem ért el sikert Svédországban, és még a hátországát, Dániát is elveszítette: 1436-ban 
itt is kirobbant a rendek felkelése, és a dán nemesség megtagadta az engedelmességet 
Eriknek. 1438-ban a svéd rendek - Erik beleegyezése nélkül, de a dán rendek tudtával 
és beleegyezésével - kormányzóvá választották Karl Knutsson marsallt (kizárva ezzel 
a kormányzásból a királyt), és új uniós szerződésről egyeztek meg. Pomerániai Erik 
Gotland szigetére húzódott vissza, abban a reményben, hogy a svéd nemességen belüli 
pártharcokat kihasználva visszaszerezheti hatalmát. 

Pomerániai Erik házassága gyermektelen maradt, ezért már 1416-ban unokatestvé- 
rét, Bogislawot jelölte trónörökösnek, a dán országtanács azonban sem akkor, sem pedig 
később nem mutatott hajlandóságot arra, hogy elfogadja őt utódnak, mert Bogislawot 
semmilyen vérségi kapcsolat nem fűzte a régi dán királyi házhoz. Mivel Erik a dán ren- 
dek akarata ellenére is ragaszkodott Bogislaw trónutódlásához, 1439 nyarán a dán 
országtanács megfosztotta koronájától, azaz királyi méltóságától Pomerániai Eriket. 
1439 őszén a svéd, 1440-ben pedig a norvég rendek is követték Dánia példáját, és le- 
tették a trónról a királyt. A dán, svéd és norvég rendek szembefordulását a koronával 
a maga eszközeivel a Hanza is támogatta, s cserébe a vordingborgi békében foglaltak 
elismerését, valamint a holland és angol kereskedők térnyerésének visszaszorítását 
kérte. Gazdasági téren így újra megerősödött a skandináv országok függősége a Hanza- 
szállításoktól. Ezekre a fejleményekre a hollandok a dán és német hajók elleni kalózhá- 
borúval reagáltak. Ugyanezt tette a Gotland szigetére visszahúzódott Pomerániai Erik 
is: a vitalinusok aktív támogatásával igyekezett ellenfeleiknek minél több kárt okozni, 
és szövetségeseket keresett a Német Lovagrendnél, a porosz városoknál és pomeráni- 
ai rokonainál egyaránt. Ugyanakkor Dániában, Jütlandon parasztfelkelés is kirobbant 
a nemességgel szemben, ami jelentősen meggyorsította a trónutódlással kapcsolatos 
tárgyalásokat. A dán rendek Pomerániai Erik egy másik unokatestvérét, a Wittelsbach- 
házból származó Kristófot hívták meg a dán trónra, aki nőágon rokonságban állt a dán 
királyi házzal (1440). (Anyja, Erik húga, Katalin, IV. Waldemar ükunokája volt.) 1441-ben 
a svéd, 1442-ben pedig a norvég rendek is Kristófot választották királlyá, így újra hely- 
reállt a kalmari unió. A trónról letett Pomerániai Erik egészen 1449-ig még birtokában 
tartotta Gotlandot, és kalózakciókat irányított a Balti-tengeren. Rablótámadásai miatt 
még 1448-ban is a Német Lovagrend nagymestere azt javasolta, hogy bizonyos ideig a 
Hanza függessze fel a Pomerániával folytatott kereskedelmet. Miután Gotlandról kiszo- 
rult, Erik szülőföldjére, Pomerániába menekült. Ott halt meg 1459-ben. 

II. Kristóf (1440-1448) és az Oldenburg-ház trónra kerülése 


HI. Kristóf azt, hogy mindhárom északi országban megválasztották királynak, a rendek- 
nek tett széles körű engedményeknek köszönhette, ami jelentősen leszűkítette politikai 
mozgásterét. Mindegyik királyságban csak helyi tisztségviselőkkel kormányozhatott, 
a főnemesség befolyása pedig az eddigi rendkívüli adók megszavazásán, vagy a király- 
választáson túl a vámok megállapításának kérdésére is kiterjedt. A holland kalóztáma- 
dások egyre komolyabb károkat okoztak Dániának, és egyre több nemesi érdeket is sér- 
tettek, ezért 1441-ben a dán korona újra megnyitotta a Sundot a holland kereskedők 
előtt. Ez viszont a Hanza érdekeivel volt ellentétes, így a Hanza esetleges ellenlépéseivel 
szemben a hollandok támogatást ígértek III. Kristófnak. Ez azonban nem a Hanza egé- 
szét, hanem alapvetően csak Lübeck és a vend városok érdekeit sértette, mert a porosz 
Hanza-városoknak a 15. században Hollandia már az egyik legfontosabb kereskedelmi 
partnere volt. 1427-ben például a Sundon átmenő danzigi hajók és áruk értékének 
4099-a Hollandiába, 3599-a Flandriába és 2599-a Angliába irányult. III. Kristóf, akinek 
mozgásterét trónra lépésekor jelentős korlátok közé szorították a rendek, egyre komo- 
lyabb pénzzavarba került, s hét évi kormányzás után végül 1447-ben az előkelők hozzá- 
járulása nélkül döntött a Sund-vám és a paraszti adók emeléséről. Emiatt széles körű 
elégedetlenség bontakozott ki az országban. III. Kristóf 1448 januárjában, 32 éves korá- 
ban bekövetkezett váratlan halála miatt azonban ez az elégedetlenség nem mérgesedett 
el, nem vált fegyveres mozgalommá. Kristóf utód nélkül hunyt el, így a dán királyi háznak 
nőágon is magva szakadt. 

Az 1397. évi uniós dekrétum közös uralkodóra vonatkozó része az országtanácsok 
szabad választására bízta az új király személyéről történő döntést, de III. Kristóf ha- 
lála után már ez az egyeztetés sem működött. A svéd előkelők 1448 nyarán a koráb- 
bi kormányzót, Karl Knutssont választották Svédország királyává, míg Dániában az 
országtanács a fiatal oldenburgi grófot, Krisztiánt (Keresztélyt) (1448-1481) ültette a 
trónra, s vele kezdődött Dánia történetében az Oldenburg-dinasztia kora, amely egészen 
1863-ig tartott. I. Krisztián (Keresztély) anyja révén Erik Glipping király leszármazottja 
volt, ami az országtanács választásán túl még némi dinasztikus legitimitást is biztosított 
számára. Megválasztásában nagy szerepe volt nagybátyjának, VIII. Adolfnak, Holstein és 
Schleswig urának, aki Krisztián anyjának az öccse volt. Adolf hercegnek nem született 
saját örököse, így unokaöccse volt két hercegségének egyedüli örököse, s tőle várta a csa- 
lád dicsőségének kiteljesítését. Minden követ megmozgatott Krisztián királlyá válasz- 
tása érdekében, s a dán rendek körében sokat nyomott a latban az a körülmény, hogy 
az oldenburgi gróf trónra kerülésével lehetővé válik Schleswig és Holstein egyesítése 
Dániával, 

A svédországi és dániai kettős királyválasztással felbomlott a kalmari unió. Trónra 
lépését követően Karl Knutsson és I. Krisztián (Keresztély) között fegyveres konfliktus 
robbant ki. Mindketten igényt tartottak a norvég koronára, és természetesen a másik ko- 
ronájára is, azaz a kalmari unió uralkodójának méltóságára. Krisztián (Keresztély) azzal 
igyekezett belpolitikai helyzetét megerősíteni, hogy választási hitlevélben ígéretet tett a 
rendek privilégiumainak megerősítésére, elismerte az országtanács korlátozások nélkü- 
li királyválasztó jogát, megígérte, hogy az előkelőkkel együtt fog kormányozni, s orszá- 
gos tisztségekbe (kincstárnok, kancellár, marsall stb.) vagy a királyi várak (és birtokok) 
élére idegeneket nem ültet. Elődje özvegyét, Brandenburgi Dorotheát vette el feleségül, 
biztosítva ezzel a Dániához közeli német választófejedelemség szövetségét. A norvég 
országtanács 1450 tavaszán I. Krisztiánt (Keresztélyt) választotta meg királlyá, s nyár 
végén Trondheimben meg is koronázták. Ezzel együtt a dán és norvég előkelők Ber- 
genben új perszonáluniós szerződést kötöttek a két ország között. Ebben a két önálló és 
egyenrangú ország örök időkre szóló egységét mondták ki, közös királyválasztással, azaz 
a perszonálunió fennállása független a mindenkori király személyétől. Amíg a svédekkel 
vívott háborút a dán-norvég király finanszírozni tudta az egyre jelentősebb méreteket 
öltő kereskedelmi- és vámbevételekből, illetve ezeket a bevételeket kellő fedezetként 
korabeli pénzpiacok is elfogadták és hiteleket nyújtottak, addig Karl Knutsson sokkal 
kedvezőtlenebb helyzetben volt. A dánok képesek voltak megakadályozni, vagy jelentő- 
sen megnehezíteni a svéd exportcikkek (vas, réz, fa, bőr stb.) piacra jutását, ezért a svéd 
király a kiviteltől nem remélhetett jelentősebb bevételeket. A háború finanszírozására 
vissza akarta venni az elődei által a nemeseknek átengedett koronabirtokokat, és külön- 
adókat vetett ki. Intézkedései széles körű elégedetlenséget váltottak ki Svédországban, 
s 1457-ben nyílt felkelés robbant ki ellene. Az uppsalai érsek vezette svéd országtanács 
letette a trónról Karl Knutssont, és miután követeléseiket elfogadta, I. Krisztiánt (Keresz- 
télyt) ismerte el svéd királynak. Majd egy évtized után ezzel a döntéssel ismét helyreállt 
a kalmari unió. 

1460-ban Krisztián Schleswig hercege és Holstein grófja lett, de az itteni rendek azt a 
feltételt támasztották, hogy a tartományok önállósága megmarad, és perszonálunió for- 
májában kapcsolódnak a dán koronához. Schleswig-Holstein rendjei a hercegi s grófi 
méltóság betöltésekor szabadon választhattak a herceg/gróf gyermekei és egyéb roko- 
nai közül, de magának a dinasztiának az öröklését nem vonták kétségbe. A svéd háború 
lezártával Krisztiánnak törlesztenie kellett a felvett kölcsönöket, így hamarosan komoly 
pénzügyi gondokkal nézett szembe. A pénzszűke miatt nem csökkentette Svédországban 
az adóterheket, és az ő kormányzása is legalább olyan szigorú és keménykezű volt, mint 
ami Karl Knutsson bukását okozta. Ahogyan 1457-ben elődjével szemben, úgy hat évvel 
később, 1464-ben Krisztián (Keresztély) királlyal szemben is felkelés tört ki Svédország- 
ban, és a felkelők ,az elnyomó dán hatalom" miatt visszahívták a trónra Karl Knutssont 
(1464-1465). Ez a helyzet mindenki számára nyilvánvalóvá tette, hogy a svéd arisztok- 

rácián és nemességen belül mekkora törésvonalak húzódtak, s milyen ádáz hatalmi küz- 
delem folyt. 1465-ben ismét a , dán-barát" erők kerekedtek felül, és letették a trónról Karl 
Knutssont. A ,dán-ellenes" tábor viszont két év múlva, 1467-ben harmadszor is trónra 
emelte őt (1467-1470). 1468-ban I. Krisztián lánya, Margit feleségül ment III. Jakab skót 
királyhoz, s hozományként apja - mivel minden pénzét felemésztette a svéd háború - 
zálogba adta a norvég koronához tartozó Orkney- és Shetland-szigeteket. Amikor Karl 
Knutsson 1470-ben meghalt, a korábban őt támogató főurak unokaöccse, Sten Sture mö- 
gött sorakoztak fel, míg az Oxenstierna-család körül csoportosuló előkelők, s nemesek 
Krisztiánt támogatták. 1471-ben a dán király seregével partra szállt Stockholmban, hogy 
megerősítse svéd híveinek táborát, és csapást mérjen Sten Sture seregére. A brunkebergi 
csatában azonban a dánok súlyos vereséget szenvedtek. Maga Krisztián (Keresztély) is 
csak egy hajón tudott elmenekülni, és visszatérni Dániába. 

A jövőt illetően lemondott a kalmari unió erőszakos helyreállításáról, de igényét a 
svéd trónra fenntartotta. A brunkebergi csata ugyan jelentősen megerősítette Sten Sture 
táborát, de belpolitikai megfontolásokból ő maga nem lépett fel trónigénnyel, hiszen az 
ellentáborban olyan nagyhatalmú főnemesi családok voltak, mint az Oxenstierna- vagy 
Vasa-klán. A kisnemesi, szabadparaszti rétegre és a városokra támaszkodva az 1477. évi 
strángnási országgyűlésen sikerült elérnie, hogy a rendek érvénytelennek minősítették 
I. Krisztián (Keresztély) svédországi trónigényét, azaz kimondták trónfosztását. Svédor- 
szág elvesztését, ha nemis ellentételezte, de némileg kárpótolta, hogy 1474-ben III. Frigyes 
császár a Birodalomhoz tartozó Holstein grófságot hercegséggé emelte és feloszthatat- 
lannak mondta ki egységét Schleswiggel. 

Krisztián (Keresztély) király halálát követően fiát, Hansot (1481-1513) Dániában 
és Norvégiában egyaránt a rendeknek tett engedmények után választották uralkodóvá 
(1481), s két évvel később Kalmar városában a svéd rendek is elfogadták királyuknak 
(ún. halmstadi határozat). Ezzel de iure ismét helyreállt a kalmari unió, de facto azon- 
ban Svédországban továbbra is Sten Sture kezében volt a kormányzás, amelyről nem 
állt szándékában lemondani. Hans öccse, Frigyes Schleswig és Holstein hercegségek ura 
lett. Miután 1487-ben Hans király kiterjesztette uralmát Gotlandra, a svéd területek kor- 
mányzásátis szerette volna a saját kezébe venni, de ehhez katonailag meg kellett törnie 
Sten Sturét. Ennek érdekében 1493-ban szövetséget kötött III. Iván moszkvai nagyfeje- 
delemmel, aki Karélia irányába akarta kiterjeszteni uralmi területeit, és ezzel svéd érde- 
kekbe ütközött. Lényegében Svédország-ellenes dán/norvég és orosz szövetség alakult. 
1495-ben az orosz hadak felvonultak a Finn-öböl északi partvidékén, és ostrom alá vet- 
ték Viborg várát. A hadakozó felek 1497-ben a korábbi status guo alapján békét kötöttek, 
ami nagyon jól jött Sten Sturénak, hogy szembe tudjon szállni Hans király Svédország- 
ba benyomuló német zsoldosseregével, de Rotebro mellett súlyos vereséget szenve- 
dett (1497). Győzelmét követően Hansot még ebben az évben svéd királlyá koronázták. 
(Korábban csak választott svéd uralkodó volt, nem pedig ténylegesen megkoronázott.) 

Sten Sture is elismerte őt királynak, akit Hans azzal próbált megbékíteni, hogy megtette 
Finnország urának. Ahogyan korábban, úgy Hans uralkodása alatt is a háborúk pénzügyi 
terhei elégedetlenséget okoztak, az Eider és az Elba közötti területen a dithmarschi fríz 
szabadparasztok pedig fegyvert is fogtak, és Hemmingstedt mellett győzelmet arattak a 
király serege felett (1500). Ezt követően Svédországban ismét lázadás tört ki. 1501-ben 
a svéd államtanács Hans király szemére vetette, hogy idegeneket (azaz nem svédeket) 
állított a skandináv királyi várak és vérbirtokok élére, törvénytelenül emelte az adókat, 
eltűrte az oroszok karéliai térnyerését, ezért letették a trónról. Sten Sturét ismét kor- 
mányzóvá választották, de már nem sokáig irányíthatta a svéd ügyeket, mert 1503-ban 
meghalt. De a küzdelem a kalmari uniót támogató és azt ellenző nemesi táborok között 
tovább folytatódott. A svéd önállóságot képviselők Svante Nilsson Sturét választották 
meg kormányzónak (1504), aki neve ellenére nem volt Sten Sture rokona. Svante Nilsson 
Sture haláláig (1512) folytatta a háborút Dániával. Halála után a svéd országtanácsban 
előre törtek a dán-barát erők, akik Erik Trollét akarták a király helyi képviselőjévé, kor- 
mányzóvá tenni, Az utolsó középkori dán uralkodó, Hans nem sokkal élte túl ellenfelét, 
Svante Nilsson Sturét; a következő évben ő is meghalt (1513). A trónon II. Krisztián 
(Keresztély) (1513-1523) követte. 


Társadalom és gazdaság 


A dán társadalom már a viking korban tagolt és differenciált volt, amit számos helyi 
sajátosság színezett. A források királyokat, előkelőket, szabad parasztokat, szolgákat 
említettek, de számos olyan csoport is volt, amelyik az említett társadalmi kategóriák 
között helyezkedtek el. A dán társadalom alján a szolgák (traelle, thrael, servi) álltak, 
de ez a réteg is tagolt volt. Egyes szolgák például tarthattak fegyvert vadászatra, vagy 
uruk védelmére, katonai akciókra. Ha az általános fegyverbe szólításkor az ilyen szolgák 
a harcban megöltek egy ellenséget, felszabadultak, s szabaddá váltak. Általában adósság, 
kereskedelem vagy fogság révén lett valakiből szolga, és természetesen a szolgák gyer- 
mekei is szolgák maradtak. A szolgával kötött házasságból származó gyermek is szolga 
lett, és anyja urának tulajdonává vált. Számos viking hadjárat kifejezetten abból a cél- 
ból indult, hogy rabszolgákat szerezzenek, mert a korai középkorban nem önmagában a 
földterület nagysága, hanem az azt megművelni képes emberek feletti hatalom jelentette 
a gazdagság alapját. A rabszolgák ekkoriban egész Európában, így Skandináviában is a 
legfontosabb kereskedelmi áruk voltak. A szolgák többsége a hadifoglyok közül került 
ki. Általában a háztartásban és a ház körül alkalmazták őket (mancipia), s ők végezték a 
legnehezebb vagy legpiszkosabb házi munkákat (tőzegásás, favágás, trágyahordás stb.), 

és részt vettek a mezőgazdasági munkákban, a földek megművelésében vagy a háziálla- 
tok ellátásában. A vagyonosabbak kifejezetten szolgákra alapozták gazdálkodásukat, s az 
is gyakran előfordult, hogy birtokukból leválasztottak néhány parcellát, és arra egy-egy 
szolgacsaládot ültettek, akik meghatározott terményhányaddal tartoztak uruknak, de a 
telket nem örökíthették. A háztartásban alkalmazott szolgák mozgatható vagyontárgyak 
voltak, a telekre ültetettek azonban már nem: a föld, a telek tartozékává váltak. A viking 
kori dán hosszúházak végében, az istálló után volt a rabszolgák szállása. A Hedeby-nél 
és Osebergnél előkerült leletek szerint az előkelőket, vagyonosabbakat haláluk után 
gyakran szolgáikkal és egyéb vagyontárgyaikkal együtt temették el. A magángazdasá- 
gokban betöltött szerepükön túl a rabszolga munkaerőt maga a királyi hatalom is igény- 
be vette. A Thrael/Traelle tagokkal rendelkező helységnevek például arra utalnak, hogy 
ott jelentősebb kényszermunka táborok, szolgaszállások voltak, ahol nagyobb szabású 
munkák elvégzésében számos rabszolgát is alkalmaztak. A Kékfogú Harald által építte- 
tett Trelleborg nevű sáncvárak (Seeland és Skáne területén) például annak az emlékét 
őrzik, hogy itt a földmunkálatoknál számos szolgát alkalmaztak. A rabszolgaság intézmé- 
nye a kereszténység felvétele után is megmaradt, de egy észak-jütlandi rúnakő tanúsá- 
ga szerint, amit Harningnál emeltek az ezredforduló táján, Istennek tetsző, keresztényi, 
jámbor cselekedetnek számított, ha valaki felszabadította szolgáját. II. Waldemar király 
idején Andreas Sunesen lundi érsek skánei törvénykönyvében viszont az szerepelt, hogy 
,ahol csak egy uraság megtalálja elszökött rabszolgáját, legyen az bár a király vagy az ér- 
sek színe előtt, jogában áll erős kézzel fogságba vetni" A szolgaság intézménye Dániában 
(és egész Skandináviában) végig fennmaradt a középkorban. 

A szolgáknál jobb helyzetben voltak a félszabadok (leti, liti, lati, lassi). Míg a szolgák- 
nak csak meghatározott ára volt (általában egy marha árával azonos), a félszabadot már 
vérdíj (wergeld) illette meg, tehát nem számított vagyontárgynak. Vérdíja általában a 
szabad ember vérdíjának felét tette ki, amit azonban - gyilkosság esetén - nem rokon- 
ságának, hanem a felette hatalmat gyakorló törzset vagy népet megtestesítő királynak 
kellett fizetni. A félszabadok rétege a háborúban alávetettekből alakult ki, akiket nem 
hurcoltak el fogolyként rabszolgának, hanem meghagyták korábbi lakóhelyén és földjén, 
ami után adót fizetett és szolgáltatásokat teljesített, s nem költözhetett szabadon más 
helyre, A félszabadok és szabadok nem köthettek érvényes házasságot, illetve az ilyen 
kapcsolatból származó gyermek mindig anyja jogállását örökölte és anyjánál maradt. 
Ingatlan javaik felett nem rendelkezhettek, ingóságaik felett azonban igen. A keresztény 
dán királyság évszázadaiban röghöz kötött paraszti réteget alkottak. 

A társadalom túlnyomó többségét a szabad parasztok (ingenuus) alkották, akik 
hosszú ideig egyúttal a hadsereget is jelentették. A kisbirtokos szabadok széles rétege 
az egész középkor folyamán fennmaradt, sőt még rendi képviseleti joguk is volt az or- 
szágos rendi gyűlésen. Ez annak a minden szabadot megillető jognak a továbbéléséből 
következett, amely a társadalom teljes jogú tagjainak (azaz a földtulajdonnal rendel- 


kező szabadoknak) biztosította a részvételt a népgyűléseken (thing). A korai közép- 
korban Dánia néhány száz kisebb-nagyobb nemzetségi, kláni (aett) körzetből (herud, 
herreder) állt, melyek az adott települési terület bírói, jogi, fegyvereseket kiállító szer- 
vezeti keretét (herreder) és annak gyűlését is jelentette. A körzeti thingeken a szabad, 
fegyverforgatásra képes férfiak gyűltek össze, hogy a szokásokra, íratlan társadalmi 
normákra épülő jognak érvényt szerezzenek, ítélkezzenek, és az egész közösség érdek- 
lődésére számot tartó kérdéseket megvitassák. A dán állam kialakulásának idejére 
három nagyobb szokásjogi, és ahhoz kapcsolódó törzsi- vagy regionális térség (tarto- 
mány) jött létre: a Jütland-félsziget, a dán szigetek és Skáne. E tartományok gyűlésein 
(landthing) hozták meg az országos jellegű döntéseket, mint például a királyok megvá- 
lasztása vagy a háború és béke kérdése. Mindegyik nagy regionális gyűlésnek kialakult 
az állandó helyszíne is: a jütlandinak Viborg, a seelandinak (azaz a dán szigeteknek 
együtt) Ringsted, Skáne tartományban pedig Lund. A landthingek jogi-bíráskodási té- 
ren egyfajta fellebbviteli fórumként szolgáltak: azoknak az ügye, akik nem fogadták el 
a helyi gyűlés döntését, a landthing bírósága elé került. A népgyűlések döntése szerint 
a vitás kérdéseket általában párviadallal (holmganga), vagy tűzpróbával (jarnburdr) 
döntötték el, azaz hosszas vizsgálódás helyett végső soron az istenek ítéletére bízták 
az ügyek eldöntését. A nagy landthingek, mint egyfajta tartományi rendi gyűlések és 
bírósági intézmények, végig a középkorban megmaradtak. A keresztény dán királyság- 
ban egy előkelő, nemes származású bíró (landsdommer) vezette a landthinget, amely 
a király és az országtanács döntéseinek megerősítő fóruma is volt. Így az uralkodói 
rendelkezések csak akkor emelkedtek törvényerőre, ha Lund, Ringsted és Viborg tarto- 
mányi gyűlései azt elfogadták. A landthingek felett azonban országos rendi gyűlés nem 
állt. Dániában - ahogyan a két másik skandináv országban is - hiányzott az országos 
rendiség intézményesült rendszere. A királyságot nem egy rendi parlament jelenítette 
meg, hanem az országtanács, az ún. Danehof, amely egyházi és világi előkelőkből, fő- 
méltóságokból állt. Általában évente ülésezett, üléseit a király hívta össze, és a legfőbb 
törvényhozói és bírói fórum volt. A királyi hatalom meggyengülése idején az uralko- 
dóknak kiváltságlevélben kellett garantálniuk a Danehof rendszeres összehívását. Nem 
törvényben meghatározott szervezetként, hanem inkább nemesi bíróságként, egyfajta 
legfelsőbb fellebbviteli fórumként működött, de az országtanács jóváhagyásával lehe- 
tett csak emelni az adókat, vagy rendkívüli adókat kivetni. Politikai súlyát tekintve a 
királyi tanács riválisaként szerepelt. A királyok, érthető módon, ez utóbbinak a súlyát 
próbálták erősíteni, s 1377-ben Margit királynő elvette a Danehoftól a bíráskodási 
feladatokat, és azokat a királyi tanácsra ruházta. Az országtanácsba az előkelők nem 
rangjuk, származásuk alapján kerültek be, hanem kizárólag a király kinevezésének kö- 
szönhetően. Emiatt a Danehof, mint önálló politikai intézmény és hatalmi ellensúly, 
soha nem tudott megszerveződni. Kizárólag az egyházi méltóságok voltak a Danehof 
állandó tagjai, a világi főurak nem. Alapvetően ez volt az egyik fő oka annak, hogy a dán 


belpolitikában miért játszottak nagyobb szerepet a püspökök, mint az arisztokraták. 
A kalmari unióval, az 1397. évi tárgyalásoknak köszönhetően, a 15. századtól jelentő- 
sen megnövekedett a Danehof politikai súlya és hatalma. A svédországi Engelbrekt- 
féle felkelés, Pomerániai Erik trónfosztása és III. (Bajor) Kristóf megválasztása után 
az országtanács politikai vezető szerepre tett szert. Olyan intézménnyé vált, amelyik 
ténylegesen az országot kormányozta, illetve megtestesítette magát a királyságot. 

A dán állam létrejöttekor Kékfogú Harald király az ősi települési, szervezeti körzetek- 
ből, a herrederekből ún. sysslereket szervezett: három herreder alkotott egy hajó felsze- 
relésére szolgáló, és katonaállító körzetet. Az itt élő szabadok a korona felé kötelesek 
voltak meghatározott fegyverest kiállítani és azok szállítására egy hajót felszerelni (ún. 
Ledung-kötelezettség). Hosszú időn keresztül erre a Ledung-kötelezettségre épült a dán 
királyság hadszervezete. Ily módon a népgyűlések lényegében a fegyveresek, azaz a had- 
sereg gyűlései is voltak, emiatt Dániában (és egész Észak-Európában) a szabad paraszti 
rétegnek komoly politikai súly volt a középkorban. A Waldemar-korban a Ledung kez- 
dett átalakulni rendszeres állami adóvá, és a középkorban ez az adó jelentette a koro- 
na bevételeinek legnagyobb hányadát. A szabad parasztság széles rétege csak a késő 
középkorban, a 14-15. század folyamán kezdett csökkenni, összefüggésben az ország 
politikai és gazdasági nehézségeivel és a dán uralkodók nagyravágyó külpolitikai tö- 
rekvéseivel. A korona többnyire a szabadokra kirótt Ledung-kötelezettségek és rend- 
kívüli adók emelésével finanszírozta a hódító külpolitikát, a hadi kiadásokat. Az így 
beszedett adó tette lehetővé a kialakuló páncélos lovas haderő fenntartását és zsoldosok 
alkalmazását. Más európai országokhoz képest azonban a lovagi haderő felállításának 
üteme, a nehézpáncélos hadviselés fejlődése elmaradt. 

A 13-14. század fordulóján a földek kb. 2599-a volt a szabad parasztok tulajdoná- 
ban, a korona 59-ot birtokolt, s a többi 7090-on az egyház és a nemesség osztozott, 
birtokaikon függő helyzetű jobbágyi népességgel. A 14. század folyamán ez az arány 
az egyházi és világi előkelők javára tovább módosult, s a század végén a roskildei püs- 
pökség például már 4000 paraszti gazdaság birtokosa volt. Ez Seeland összes gazda- 
ságának negyedét tette ki. A 14-15. század folyamán a szabad parasztság részesedése 
a földből jelentős mértékben csökkent. Ennek elsősorban az volt az oka, hogy számos 
kisbirtokos egy-egy nemes fennhatósága alá helyezkedve ura javára lemondott föld- 
jének tulajdonjogáról, majd azt évi járadék fejében, mint , bérlő" (faestebonde) kapta 
vissza. Személyében tehát továbbra is szabad maradt, s nem függő helyzetű jobbágy, 
de földtulajdon hiányában elveszítette szabadparaszti státusát, és így nem kellett meg- 
fizetnie a koronának járó állami adót. A nemesi földbirtok ugyanis adómentességet 
élvezett, ezért az egykori szabad , bérleménye", mint ennek az adómentes birtoknak a 
része, kikerült az adóköteles földek köréből. Számos szabad paraszt földtulajdonáról 
lemondva szabadult meg az állami adóterhektől. 


74 


A 13. század második felétől jelentkező Kmaváltozás, az egyre erőteljesebb lehűlés 
Dániában is súlyos következményekkel járt. 1291-1310 között viharos, hűvös esztendők 
követték egymást, sok csapadékkal. 1303-ban és 1306-ban olyan hideg volt, hogy befa- 
gyott a Balti-tenger. 1310, 1314, 1315 és 1316 egész Északnyugat-Európában rendkí- 
vül csapadékos, viharos és szokatlanul hideg esztendők voltak, melyek súlyos éhínséget 
okoztak. A hosszú, zord telek komoly károkat okoztak a gabonavetésekben, a hűvös, csa- 
padékos nyarakon a belvíz, a magas talajvíz és árvíz nehezítette, vagy tette lehetetlenné a 
szántóföldi termelést. A klímaváltozás következtében egyre többször fordult elő gyenge 
termés, ami nemcsak súlyosan visszavetette a paraszti gazdaságok jövedelmezőségét és 
adófizető képességét, de gyakran éhínségeket is okozott. Ilyen körülmények között nem 
volt meglepő, hogy a szabad parasztok az adóterhek alól igyekeztek kibújni, s ezért le- 
mondtak földtulajdonukról. A 14. század közepén az egész Európát sújtó pestisjárvány, 
a Fekete Halál Dániát is elérte, és a népesség kb. harmada, azaz mintegy 250-300 000 
ember vált áldozatává. A demográfiai visszaesés és elnéptelenedés néhány régióban egé- 
szen súlyos, máshol jóval kisebb méreteket öltött. A kevésbé termékeny nyugat-jütlandi 
területeken már a rosszabbra fordult időjárási viszonyok jelentős pusztásodást váltottak 
ki, míg a termékenyebb területek, mint a szigetek, a pestis pusztítása után is viszony- 
lag gyorsan benépesültek. A pusztásodás, elnéptelenedés Skandinávia legtermékenyebb 
térségében, Skáne földjén volt a legkisebb. A Fekete Halál 1350 után többször is vissza- 
tért Dániába (1360, 1368-1369, 1379, 1412-1413, 1460). A lakosság számának vissza- 
esését mutatja, hogy a 15. század végéig például Jütlandon a templomok harmadát már 
nem használták, azaz kb. ugyanennyi település vált néptelenné. Annak következtében, 
hogy sok paraszt , bérlővé" vált, és hogy a pestis áldozatai között is számos paraszt volt, 
ami tovább csökkentette e rétegnek a számát, a korona adóbevételei drasztikusan vissza- 
estek. Emiatt az uralkodók többször is próbálkoztak az előkelőkkel szemben a szabad 
paraszti adó- és munkaerő visszaszerzésével, ami mindig belpolitikai feszültséget kel- 
tett, de eredménye nem volt. Margit királynő például vásárlással igyekezett visszasze- 
rezni a nemesektől földbirtokokat, és ezzel együtt adófizető parasztokat. 

A szabad paraszti réteg vagyona alapján nagyon differenciált volt. A nagyobb birto- 
kokkal rendelkező, tehetősebb gazdák (bonde) például akár az alsóbb nemesség, az ún. 
frálse sorába is emelkedhettek, ha képesek voltak a lovas katonai szolgálathoz szükséges 
csataló, fegyverzet és felszerelés kiállítására. A dán állam létrejöttének és első évszá- 
zadának korában a föld általában családi-nemzetségi tulajdonként csak korlátok között 
volt elidegeníthető. Ha egy család tagjai például el akartak adni egy földdarabot, előbb 
egy nyilvános ceremónián (skodning) érvényteleníttetniük kellett a szóban forgó földre 
vonatkozó jogaikat, s csak ez után kerülhetett sor az eladásra. A 10. századból fennma- 
radt rúnakövek szerint ekkoriban, összefüggésben a dán állam létrejöttével, annak poli- 
tikai megszervezésével, számos helyen fogalmazódtak meg aggodalmak a földtulajdonra 
vonatkozó jogokkal kapcsolatosan. Ezeknek a köveknek az elrendeződése a birtokvi- 

szonyokba történő királyi beavatkozásokra utalnak. Minden bizonnyal ez a körülmény 
alakította ki a szélesebb nemzetség tulajdonjogát. A szabad birtokosok azzal igyekeztek 
megvédeni vagyonukat, hogy azt ráruházták az egész rokonságra. Ahol ilyen fenyegetés 
nem volt, ott ez a birtoklási forma sem alakult ki. Így például az angliai Danelaw földjén 
sincs nyoma annak, hogy az itt megtelepedett dán parasztok a rokonság által korlátozott, 
elidegeníthetetlen tulajdont hagytak volna utódaikra. A rokonság által korlátozott tulaj- 
donjog a 13. század utolsó harmadáig meghatározó volt Dániában. 1274-ben fogadták el 
a landthingek és a Danehof azt a törvényt, mely a törzsöröklést erősítette, és szűkítette 
a tágabb rokonság jogosultságát. 1376-ban Margit királynő fia, Olaf nevében törvény- 
ben erősítette meg az ekkorra már általánossá vált gyakorlatot: a szabad parasztok a 
nemesek védelme és fennhatósága alatt állnak, de adózniuk, robotot teljesíteniük vagy 
katonáskodniuk a korona felé kellett. A földesúri fennhatóságból következett, hogy a pa- 
rasztok a piacon nem értékesíthették termékeiket (gabona, állat, bőr stb.), csak uruknak 
adhatták el, s ezután a nemesek értékesítették azokat tovább a kereskedőknek (döntően 
a Hanzának). A földtulajdonnal nem rendelkező, létszámában folyamatosan gyarapodó 
paraszti bérlők (faestebonde) személyükben szabadok voltak, szabad emberként álltak 
kapcsolatban földesurukkal. A bérleti viszony lejárta után maguk dönthettek arról, hogy 
megújítják-e azt, vagy sem. Az esetek többségében persze egzisztenciális okokból nem 
nagyon maradt választási lehetőségük, így nagyon könnyen uruk függésébe kerülhettek, 
és a földesúr felé is lett robotkötelezettségük (hoveri), de terheik még így is kisebbek 
voltak, mintha a szabad parasztok adóját fizették volna a koronának. A nagyobb föld- 
területek bérlőinek gazdasági helyzete általában jobb volt, mint a kisebb gazdaságok 
tulajdonosainak. A 15. század folyamán egyre több helyen került sor a bérlők röghöz 
kötésére (vornedskab), és fölöttük a földesúr alsó fokú bíráskodási jogának bevezetésére. 
Ugyanakkor a nagyobb földterületeken (15-65 hektár) gazdálkodó bérlők (villici) (első- 
sorban a főnemesek birtokain fordultak elő) maguk is igénybe vették az általuk bérelt 
földhöz, gazdasághoz tartozó, függő helyzetű jobbágyok (colonii) és zsellérek (inguilini) 
munkáját, szolgáltatásait. A bérlők rögzített cenzus vagy felesbérlet formájában fizet- 
ték a bérleti díjat. A tőlük függő parasztok ennél jóval kevesebb cenzussal tartoztak a 
bérlőknek, és évi 4-8 napi robottal. A zsellérek évi 20 napot voltak kötelesek robotolni, 
azaz elsősorban ők jelentették a mezőgazdasági munkaerőt. Mivel a paraszti társadalmat 
alapvetően személyükben szabad emberek (földtulajdonosok vagy bérlők) alkották, és 
nem volt európai értelemben vett földesúri rendszer, a paraszti elégedetlenségek, lázon- 
gások nem a földesurak, hanem sokkal inkább a korona és az egyház ellen irányultak, s a 
király adóemelései, rendkívüli adói, vagy az egyházi tizedfizetéssel kapcsolatos kérdések 
váltották ki. De a Hanza kereskedelmi politikája is kiválthatott paraszti zavargásokat, 
elégedetlenséget. Így például 1472-ben Schleswig nyugati részén azért robbant ki pa- 
rasztlázadás, mert a Hanza a hollandokkal fennálló viszálya miatt kereskedelmi tilalmat 
hirdetett Hollandiával szemben. I. Krisztián (Keresztély) királynak a svédek elleni hábo- 

Tujához szüksége valt alanzatamogatagara, ezert csalakozatt aiolandia elen keres- 
kedelmi embargóhoz, és megtiltotta Dániából a gabona- és marhakivitelt. Ez a tilalom 
közvetlenül és hátrányosan érintette a paraszti világot. 


Ahogyan egész Skandináviában, úgy Dániában sem alakult ki feltételhez kötött birtok- 
lási forma, azaz hűbéri jellegű adomány, s a föld minden esetben magántulajdonnak szá- 
míitott. Ez azonban nem jelentette azt, hogy mindenki egyforma jog alapján rendelkezett 
volna ingatlanával. Így például azok a tehetősebb szabadok, akik képesek voltak lovas- 
ként hadba vonulni, mentesültek a Ledung-kötelezettség, illetve a különböző különadók 
fizetése alól. A 13. század második felében már markánsan elkülönült az adófizető és az 
adó alól mentesülő szabadok köre. Ez utóbbiakat, a lovas katonai szolgálatra képes sza- 
badokat kezdték nemesnek tekinteni. Ezzel együtt a ,nemességen" belül viszont különb- 
séget tettek a nehézfegyverzetben hadba vonuló lovagok (milites), azaz vagyonosabb 
réteg, és a ,hadakozók" (herremaend, frálse, alies armigeri) között. A nemesség katonai 
szolgálattal tartozott a koronának, és tagjainak többsége magának a királyi kíséretnek, 
a hirdnek is tagja volt, így külön személyes hűséggel kötődött az uralkodóhoz. Hűbéri- 
vazallusi viszonyok gyakorlatilag csak Schleswig földjén alakultak ki, Jütlandon, a dán 
szigeteken vagy Skáne területén nem volt hűbériség. A nemességen belül az előkelők 
kiterjedt földbirtokokkal rendelkeztek, amit házassággal, adományokkal, zálogba vétel- 
lel, vásárlással, szabad paraszti felajánlással vagy akár hatalmaskodással is igyekeztek 
folyamatosan gyarapítani. Amikor például IV. Waldemar 1355-ben Jütlandon felállított 
egy öt fős testületet annak megvizsgálására, hogy az itteni nemesek jogosan birtokol- 
nak-e minden földet, a királyi bírák többek között megállapították, hogy Erik Nielsen 
marsall törvénytelenül, erőszakkal szerzett meg paraszti földeket. A földbirtok azonban 
az anyagi állapoton, a gazdagságon kívül - eltekintve a rendelkezésre álló javakból fenn- 
tartható katonai kísérettől - önmagában még nem jelentett hatalmi státust. A társadal- 
mi hierarchiában elfoglalt hely alapvetően a betöltött tisztségektől, s nem a vagyontól 
függött. Már a dán királyság korai időszakában létezett az ún. jar! méltóság, amelyhez 
országrésznyi terület kormányzási feladata kapcsolódott, majd német mintára a 12. szá- 
zadban a déli határoknál, Schleswig földjén létrejött a még nagyobb önállóságot jelentő 
herceg tisztség. Ezt a méltóságot csak a királyi család tagjai tölthették be, általában a 
másodszülött fiúk, míg a jarl esetében ilyen korlátozás nem volt. Az országos tisztségek 
közül a marsall és a kancellár számított a legfontosabbnak. A marsall szólította hadba 
a király parancsára a nemességet, és irányította a hadsereget, a kancellár pedig a folyó 
kormányzati ügyeket és az adminisztrációt irányította, Az udvari tisztségek sorában az 
udvarmester volt a legrangosabb, mert gyakorlatilag ő volt a király helyettese, ő felelt a 
pénzügyekért, az udvar, a hadsereg és a flotta ellátásáért. A központi hatalomgyakorlás 
területi egységei a várak, és a hozzájuk kapcsolódó várkörzetek, az ún. lenek voltak, me- 
lyeket többnyire nemesek irányítottak, akik ezt a tisztséget, helyi hatalmi pozíciót igye- 
keztek a maguk javára fordítani. A várak kapitányait tetszése szerint a király nevezte ki 


és váltotta le, Így ez a tisztség nagyon előkelő helyet foglalt el a nemesi társadalomban, 
ahogyan a koronabirtokok igazgatásával megbízottak is. (Az uralkodó még akár külföl- 
di, idegen híveit is magas tisztségekbe ültethette.) Ezekhez a tisztségekhez fizetés, vagy 
külön rögzített jövedelem tartozott, így tisztes egzisztenciális helyzetet biztosított bir- 
tokosaiknak. Általában a tisztségeket betöltő nemesek voltak tagjai az országtanácsnak 
és a koronatanácsnak. A 14. században például Stig Andersen jütlandi előkelő nemcsak 
Bjarnholm várának kapitánya, hanem a koronatanács tagja is volt. A nagy főnemesi csa- 
ládok a birtokgyarapítás és az országos tisztségek betöltése mellett a fontosabb egyházi 
méltóságokat is igyekeztek megszerezni. Így például az egyik leghatalmasabb jütlandi 
családból, a Thrugot-házból került ki Lund első két érseke, Ascer és Eskil. I. Waldemar 
uralkodása idején a seelandi Hvide-család befolyása erősödött meg. Ebből a nemesi ház- 
ból származott a király legfontosabb tanácsosa, Absalon roskildei püspök, vagy Andreas 
Sunosen lundi érsek. IV. Waldemar alatt számos seelandi nemesi ház sarja lett kano- 
nok valamelyik dán püspökségben. Nagy nemesi földbirtokok elsősorban a termékeny 
Seeland, Fyn és Skáne területén alakultak ki, míg a mezőgazdasági művelés szempontjá- 
ból kedvezőtlenebb adottságú Jütlandon sokkal nagyobb arányban maradt meg a szabad 
paraszti és alsóbb nemesi birtok. 1430 táján a Danehof formálisan is meghatározta azo- 
kat a feltételeket, amelyek alapján az arisztokráciához tartozónak nyilvánítottak valakit. 
A 15. században Így már jogi értelemben is különbséget tettek a főnemesség és az alsóbb 
nemesek között. De a nemesi családok el is veszíthették birtokaikat. A királlyal szembeni 
lázadásnak, felkelésnek, azaz a hűtlenségnek általában ez volt a következménye. Jütland 
északnyugati térségében például a IV. Waldemar ellen fellázadt nemesek elveszítették 
birtokaikat. Ugyanígy a korona kezébe kerültek a király ellen fordult, s emiatt kivégzett 
Jakob Baerger vagy Esger Kreg birtokai is 1366-ban, illetve 1367-ben. Hasonló okból 
kellett Seelandon Bo Ivarsennek is földjeinek egy részét átadni a királynak (1356): apja, 
Ivar Ivarsen szembeszállt az uralkodóval, s fia még örülhetett, hogy nem teljes jószág- 
vesztés következett be. Ugyanilyen okokból adta át Niels Absalon özvegye is földjeit a 
koronának. 

A középkori dán társadalomban a városlakók aránya eltörpült a parasztság mellett. 
Már a viking korban voltak jelentős kereskedelmi központok, városias jellegű települé- 
sek, ami a királyi, központi hatalom erősödését jelezte, hiszen a kereskedelem és ipar 
biztonságos közlekedést, szállítást, védett piacokat igényelt, amit csak erős hatalom tu- 
dott garantálni. Ugyanakkor cserébe vámokat, illetékeket szedett, s ezzel újabb kincstári 
bevételre tett szert. Ilyen összefüggésben érthető, hogy a 9. század elején a Dániát először 
egyesítő Godfred nevéhez fűződik a kora középkori északi világ egyik legfontosabb ke- 
reskedő helyének, Hedeby-nek (Haithabu) az alapítása. A 10. században a dán egységet 
tartósan megteremtő, és a királyi hatalmat megszilárdító Gorm és Kékfogú Harald idején 
jött létre Jütland nyugati partján Ribe városa. A 11. században újabb városias települé- 
sek születtek: a landthingnek helyet adó Viborg, az ősi helyi, körzeti gyűlés helyszínéül 

szolgáló Odense, továbbá Árhus, Álborg, Slagelse, Roskilde és Lund. A városok többsége 
egyben a dán egyház püspöki vagy érseki központjai is lettek, ami további impulzust 
adott fejlődésükhöz. Már a 11. században Brémai Ádám az északi világról szóló beszá- 
molójában azt írta, hogy Dánia olyan ország, ahol sok városias település (civitates) léte- 
zik. Természetesen ezt a kijelentést némi fenntartással kell kezelnünk, hiszen a térség 
későbbi története ezt nem támasztotta alá, Dánia nem lett a középkori Európa figyelemre 
méltóan urbanizálódott térsége. Brémai Ádám leírása csak a svéd és norvég állapotokkal 
összehasonlítva nyer értelmet. Településszerkezet szempontjából a középkori Skandi- 
návia két nagy tájegységre tagolódott: a tanyákból, önálló majorokból, udvarházakból 
álló településvidékre, valamint a falusi területekre. Norvégia és Svédország nagy része 
az első, Dánia pedig a második típushoz tartozott, Így Brémai Ádám korában az ottani 
települések , városias jellegűnek" számítottak a tanyákhoz képest. A dán városfejlődés 
a 12-13. század fordulójától, a Waldemar-kortól vált jelentősebbé. A -borg (,vár") és 
-kabing (,vásár") végződések egyértelműen azt mutatják, hogy ezek a városok királyi 
várak mellett, vagy korábbi, időszakos kereskedő helyeken jöttek létre. A városfejlődés, 
és ezzel együtt a kézműipar és kereskedelem jelentőségének növekedése összefüggött 
azzal, hogy a skandináv térségben, városias településeken egyre nagyobb számban tele- 
pedtek le németek, akik komoly befolyást gyakoroltak a gazdaságra, a település belső éle- 
tére, jogviszonyaira. Még az is előfordulhatott, hogy egy-egy városban a felső réteg szinte 
teljes egészében német volt. II. Waldemar korában közel 40 olyan városias település volt 
Dániában, melyek adminisztratív, jogi, társadalmi és gazdasági szempontból környeze- 
tük fölé emelkedtek. Uruk túlnyomórészt maga a király volt, és a koronabirtokokhoz 
(kongelev) tartoztak. Koppenhágát viszont nem az uralkodó, hanem Roskilde püspöke 
alapította. Ezek a ,városok" azonban nem rendelkeztek olyan kiváltságokkal, önállóság- 
gal, gazdasági erővel vagy népességgel, mint a korabeli Nyugat- és Dél-Európa valóban 
figyelemre méltó városai. A dán városokat még nem választott elöljárók (bíró, polgármes- 
ter) és tanácsosok irányították, hanem királyi tisztségviselők, várnagyok (advocatus). 
Voltak ugyan az önkormányzatiságnak bizonyos jelei, amelyek szorosan összekapcso- 
lódtak a gildékkel, de ezek még messze álltak az autonómiától. A távolsági kereskedőket 
I. Waldemar szervezte a Szent Knut gildébe, melynek ő maga is tagja lett. A városi telepü- 
lések tanácsát, melyek az ott székelő királyi várnagyok irányítása alá tartoztak, a Szent 
Knut gilde tagjai alkották, így a korona ezeken a seniorokon és közvetlen tisztségviselő- 
jén, a várnagyon keresztül komoly befolyással volt mindennapjaikra. A 13. század első 
felében például Schleswig városát a királyi várnagy vezetésével egy gilde négy seniores 
tagja irányította. A 13. század közepétől kezdték a dán királyok engedélyezni, hogy né- 
hány városban lübecki jogot vezessenek be, s ezzel együtt sokkal nagyobb önállóságra 
tegyenek szert. Ebben nagy szerepe volt az egyre nagyobb számban beköltöző német te- 
lepeseknek. Az észak-német városok nemcsak az önkormányzat és jog terén jelentettek 
mintát, hanem a kézműves céhek szerveződésében, vagy a dán városok építészetében is. 

A dán városok lélekszáma alig érte el az 1000 főt. Európai mértékkel nézve a skandi- 
náv, köztük a dán városok kicsik voltak. A középkor végén például Koppenhága (Seeland 
szigetén) 5000-6000 lakossal rendelkezett. Skáne tartományban Malmö a maga 4500 
főnyi lakosságával ugyancsak jelentősebb északi városnak számított, ahogyan a sorban 
őt követő, pár ezres lakossággal rendelkező Ribe, Roskilde vagy Lund is. A dán városok 
magisztrátusába kizárólag a kereskedők alkotta patríciusok kerülhettek be, a kézműve- 
sek ki voltak rekesztve a városi tanácsokból. 1422-ben ezt királyi törvénybe is foglalták. 

A középkorban a három skandináv ország közül Dániának volt a legnagyobb népes- 
sége: a 10. század végén kb. 600 000, a 13. században mintegy 800 000, a 14. század 
közepére pedig hozzávetőlegesen 1 millió fő. A népességnövekedés összefüggésben állt 
a 9. század elejétől a 13. század derekáig tartó kedvező európai időjárási és átlaghőmér- 
sékleti körülményekkel. Meleg és enyhe időjárású, szélsőségektől mentes esztendők kö- 
vették egymást, ami kedvezett a gabonatermelésnek. A viszonylag kiegyensúlyozott ter- 
méseredmények miatt többé-kevésbé elegendő táplálék termett, javult a földek eltartó 
képessége. Ezzel együtt növekedett az élelmiszerszükséglet, melynek kielégítésére, aho- 
gyan szerte Európában, úgy Dániában is új földeket vettek művelés alá. A belső kolonizá- 
ció során erdőt irtottak, mocsarakat csapoltak le, és folyamatosan növelték a művelt te- 
rületek (bol) arányát. Az új falvak és tanyák többségét a 12-13. században alapították, és 
a telepes mozgalommal együtt, ahol a talajviszonyok ezt lehetővé tették, terjedt a három- 
nyomásos művelési rendszer is. A dán szigeteken, Jütland keleti részén és Skáne földjén 
a virágzó középkorban a háromnyomásos gazdálkodás vált meghatározóvá. A 13. század 
második felében, végén bekövetkezett klímaromlás, a belső és külső háborúk, a királyság 
14. századi pénzügyi összeomlása és a pestisjárványok véget vetettek a belső kolonizáció- 
nak, a településterület és a gazdaság extenzív növekedésének, Roskilde püspökségben 
például 1330-1370 között a gabonatermelés 7599-kal esett vissza. A népességpusztulás 
és gazdasági (elsősorban agrár) krízis egészen a 15. század közepéig, második feléig tar- 
tott, melynek következtében számos település, gazdaság és művelt terület néptelenedett 
el. A nagyarányú népességcsökkenés következtében visszaesett az agrártermékek iránti 
kereslet, s ezzel együtt a mezőgazdasági termékek ára, míg a kézműipari és kereskedel- 
mi árucikkek árai emelkedtek. A késő középkori gazdaság változásai Dániában a város- 
okat erősítették és a földesurak, a nemesek pozícióit rontotta. A lélekszám visszaesése 
ugyanis nemcsak a gabonaárakat vetette vissza, hanem ezzel együtt sok helyen munka- 
erőhiányt is okozott. Jütland és Schleswig (Holstein) számos térségében ezt oly módon 
oldották meg, hogy a nagyobb munkaerőt igénylő szántóföldi művelés helyett a sokkal 
kevesebb emberrel is megoldható szarvasmarha tartásra álltak át. A 14-15. század for- 
dulójától hatalmas marhacsordákat tereltek Dániából, Schleswigből és Holsteinből az 
Észak-Elba vidékére, elsősorban a hamburgi piacra, továbbá Hollandiába. A 15. század 
végén a dán marhaexport Közép- és Dél-Németországig is kiszélesedett. Egy 1488-ból 
származó feljegyzés szerint hesseni kereskedők Frankfurt am Main és Worms piacán 

dániai marhákat vásároltak. Egy 1492. évi adat szerint Kölnben dán és fríz jószágokat 
kínáltak eladásra. A csordák terelési útvonalain sokan a rendszeres szarvasmarhahajtá- 
sokhoz kapcsolódó tevékenységre alapozták megélhetésüket (fogadósok, kézművesek, 
kalmárok, takarmányszállítók stb.). A piaci értékesítési célú marhatartás előfeltétele a 
nagy földbirtok, kiterjedt legelőterület volt, azaz főleg a nemesek és módos parasztok 
tudták kihasználni a dán vágóállatok iránti növekvő észak-német és holland keresletet. 
Persze szarvasmarhát nemcsak eladásra tartottak, mert Dánia nyugati sávjában, ahol 
csak gyengén termő homoktalaj volt, mindig is az állattartás jelentette a megélhetést. 
De a jobb talajadottságú részeken sem lehetett mindig földet művelni. Ott, ahol olyan 
mocsaras, vizenyős területek voltak, melyeket lefolyástalanságuk miatt nem lehetett le- 
csapolni, ugyancsak a szarvasmarha maradt a gazdaság létalapja. A skandináv országok 
közül Dánia rendelkezett a legjobb adottságokkal a szántóföldi műveléshez: Jütland ke- 
leti részén, a szigeteken és Skáne földjén egyaránt alkalmas volt az éghajlat és a talaj a 
földművelésre. A korai középkorban, de sok helyen még később is, a szimmetrikus köny- 
nyűekét, ún. túróekét (ardr, német: Haken) használtak. A virágzó középkor folyamán fo- 
kozatosan Dániában is tért hódított az asszimmetrikus eke (plog, Pflug, carruca), s ezzel 
együtt a korábbi négyzettömb alakú szántókat felváltották a hosszú nadrágszíjparcellák. 
A szimmetrikus ekével ugyanis in transverse (, keresztirányban") és in longo (,hosszá- 
ban") is meg kellett szántani a földet, az asszimmetrikus fordító ekével azonban már 
nem. A legkorábbi időktől a legfőbb gabona az árpa volt, de már a 9. századtól termeltek 
rozsot és zabot is. A rozs jobban bírta a hidegebb és nedvesebb éveket és jobb szalmája 
is volt a házak zsúptetőihez, vagy az állatok téli etetéséhez. 

Dániában a korai középkortól fontos szerepe volt az iparosoknak, hiszen kohászok, 
kovácsok, hajóácsok, páncélkészítők, fegyverkovácsok, vitorlakészítők vagy kötélverők 
nélkül aligha kerülhetett volna sor a viking portyákra. De a mindennapi élethez szük- 
séges szerszámok (balta, fűrész, ásó, kapa, eke, sarló, kasza, olló, edények, ruhák stb.) 
nélkül sem létezhettek volna. Az Északi-tenger melletti fríz területeken sólepárlással 
is foglalkoztak. Mivel a középkorban a só volt a legfontosabb tartósítószer, a sólepárlás 
fontos mesterségnek számított. A különböző termékek szárazföldi szállításához szük- 
ség volt szekerekre, azaz kerékgyártókra, szekérkészítőkre. A kora középkori iparosok 
egyúttal saját gazdasággal, földdel, jószággal is rendelkező parasztok voltak. A mező- 
gazdasági termeléshez kevésbé kapcsolódó kézművesek csak a virágzó középkorban, a 
dániai városfejlődés következtében jelentek meg. Többségük nem is dán, hanem német 
területekről érkezett bevándorló volt, akik otthonról hozott minták alapján Dániában 
is meghonosították a céhes kereteket, szervezeti formákat. Az állam- és egyházszerve- 
zet kiépülésével, valamint az egyre erőteljesebb német hatásokra kezdett tért hódítani 
a kő- és téglaépítészet. Templomokat, kolostorokat, várakat, a városokban lakóházakat, 
középületeket emeltek. Mindehhez kapcsolódóan számos új iparág és mesterség is meg- 
jelent: kőművesek, kőfaragók, cserép- és téglakészítők, mészégetők, üveg gyártók stb. 

Már a viking korban nagy szerepe volt a kereskedelemnek. Nemcsak rablott javak 
cseréltek gazdát a skandináv kereskedőhelyeken (wic, vig, vicus), hanem békés keres- 
kedelem révén távolabbi vidékek termékei is. A 10. században például a fríz textilkeres- 
kedelem Hedeby városán keresztül az egész Balti-tengerre kiterjedt, délen elért Kölnig, 
Mainzig, sőt egészen a Felső-Rajna térségéig is. A Ruhr melletti Werden kolostor például 
a 11. század elejére évente 437 vég fríz posztót vásárolt. A fríz sólepárlásból szárma- 
zó só ugyancsak fontos és keresett árucikknek számított, hiszen Skandináviában és a 
Balti-tenger térségében egyetlen komoly sóbánya sem volt, és a Balti-tengerből sem le- 
hetett sót nyerni, mert vizének alacsony a sótartalma. Az északi területekhez és a dán 
határokhoz viszonylag közel a szász hercegséghez tartozó Lüneburg volt az egyetlen, 
valóban jelentős sókitermelő hely. Az itteni salinát már a 10. században ismerték, de je- 
lentősebb arányú kitermelés csak a 13. századtól kezdődött, amikor a szász hercegi ház 
bérbe adta a sóbányát egy magánvállalkozói társaságnak. A bérleti díj a kitermelt só 
tizenhatod része volt. A 14. század elejére a lüneburgi sókitermelés volumene kb. 
15000 Tonne (- 2500 000 kg) volt. A középkorban a lüneburgi sókereskedelmet Lü- 
beck gyakorlatilag monopolizálta, így Dániába is csak Lübecken keresztül juthatott el az 
itt kitermelt só. A korabeli Európában Dánia volt az egyik legnagyobb sófelhasználó, ami 
összefüggött a Skáne partjainál folyó nagy volumenű heringhalászattal. A középkorban 
a heringek legfontosabb ívási helye Skáne déli, délnyugati, valamint Jütland északkeleti 
partvidéke volt. A heringhalászat július végétől november elejéig tartott. A 14. század- 
ban évente már átlagosan 300 000 Tonne (- 36 millió kg) halat fogtak ki és sóztak be. 
Saxo Grammaticus leírása szerint a 12. században is halásztak már Skáne vizeiben, de 
nagyobb mennyiségű só híján ekkor még nem tudták a heringet tartósítani és távolabbi 
piacokra szállítani. A 13. századtól megnövekedett lüneburgi sótermelés és sóimport 
tette lehetővé, hogy a hering Dánia legfontosabb exportcikkévé váljon (4-5 hordónyi 
heringhez 1 hordó sóra volt szükség a tartósításnál.) A 13. században átlagosan évente 
mintegy 750 halászhajó és 3500 halász jelent meg Skáne partjainál. Számuk később, a 
14-15. században tovább gyarapodott, s duplájára, majd háromszorosára emelkedett. 
A halászokon kívül nagy számban érkeztek halfelvásárló kereskedők is, elsősorban az 
észak-német Hanza-városokból, legfőképpen a sókereskedelmet kézben tartó Lübeck- 
ből. A középkor folyamán a Hanza elérte azt, hogy a dán (skánei) vizekből származó hal- 
kereskedelem gyakorlatilag szintén az ő kezébe került. Skáne vidékén a dán lakosság 
halászatból élt, a halfeldolgozás (tisztítás, sózás) és halkereskedelem azonban a Hanza 
előjoga lett. Kiváltságai között szerepelt például, hogy a Hanzán kívüliek 6 Tonne (- 1000 
kg) heringnél többet nem tartósíthattak, azaz kizárólag a saját szükségletükre szolgáló 
mennyiséget sózhatták be, értékesítési, kereskedelmi céllal már nem. A sózott hering 
nagy szerepet játszott a középkori táplálkozásban. A Hanza által forgalmazott sózott 
hering egész Európában kapható volt: Bécs vagy Prága piacain éppúgy meg lehetett ta- 
lálni, mint Észak-Itáliában, a Rajna-vidéken vagy éppen Franciaországban. A dán halá- 


szok zsákmányukat az idegen (döntően német) kereskedők skánei telephelyei, az ún. 
Vittenben értékesíthették. A Hanza-városok kiváltságot nyertek a dán koronától, hogy a 
halászvizeknél - Skanörben és Falsterboban - állandó, az uralkodó által meghatározott 
nagyságú területen, saját telephelyeket hozzanak létre, A Vitten területén belül táboroz- 
hattak, itt dolgozhatták fel a halászzsákmányt, lakó- és halfeldolgozó épületeket emel- 
hettek, saját templomuk és plébánosuk, sőt még külön temetőjük is lehetett. A halak ki- 
belezéséhez, tisztításához, sózásához minden évben nagyszámú idénymunkás - köztük 
sok nő - érkezett az észak-német városokból. 1267-ben például egy Rostockból érkezett 
hajóval 40 nő érkezett a város skánei telephelyére. A sózott heringgel megrakott hor- 
dókat szintén német kádárok zárták le s tették alkalmassá a szállításra. A halászatot és 
halfeldolgozást a dán király tisztségviselője, az ún. gaelkaer felügyelte. Igen magas tiszt- 
ségnek számított, viselője egyúttal a Danehofnak is tagja volt. Legfőképpen arra kellett 
figyelnie, hogy az uralkodói jogok ne csorbuljanak. Az egyes Hanza-városok telephelyei- 
nek napi életéért, rendjéért, a bíráskodásért, az ott folyó munkákért a Vittent birtokló 
város magisztrátusa által kinevezett advocatus (Vogt) felelt. A viszonylag kis területre 
összezárt, gyakran italozó, lerészegedő férfiak között nem kis feladat volt fenntartani a 
rendet. De nemcsak halfeldolgozók és kereskedők jöttek nagy számban Németországból 
a heringhalászati szezon hónapjaiban Dániába, hanem sörkereskedők, mutatványosok, 
prostituáltak, szerencsejátékosok is. 

A skánei heringvásárok központja a 14. században Skanör, a 15. században pedig in- 
kább már Falsterbo volt. Amikor 1370 és 1385 között, 15 évig a Hanza zálogbirtokos- 
ként politikai fennhatóságot is gyakorolt Skáne felett, ezt az időszakot arra használta fel, 
hogy visszaszorítsa az idegen kereskedőket. A Hanzának a skánei heringkereskedelem 
monopolizálására irányuló politikája hosszabb távon a dániai heringkivitel visszaesését 
eredményezte. A németalföldi kalmárok, halászok a dániai vizek helyett egyre inkább 
más halászhelyeket kerestek, elsősorban a norvég partoknál. A Lübeck által ellenőrzött 
lüneburgi só helyett Franciaországból származó tengeri sóval tartósították a norvég he- 
ringet. A tengeri só olcsóbb volt, mint a lüneburgi, így a hollandok által forgalmazott 
norvég hering fokozatosan versenyképesebb lett, mint a dán. Az északi-tengeri hering a 
15. század közepétől Európa északnyugati piacain elkezdte kiszorítani a balti-tengeri he- 
ringet. Persze Dánia középkori kereskedelmében a Hanza-városokon kívül a helyi kalmá- 
rok is részt vettek. Már a 12. század második felében a dán kereskedők a Balti-tengeren 
egészen Gotlandig hajóztak. Az ide látogató kereskedőket I. Waldemar a korona által fel- 
ügyelt Szent Knut gildébe szervezte, amelyben ő maga is tag volt. A dán korona alattvalói 
által folytatott kereskedelem így uralkodói ellenőrzés és irányítás alatt állt. 

Földrajzi helyzetéből adódóan Dánia kulcsfontosságú helyzetben volt, hiszen ellenőrizni 
tudta a Balti- és Északi-tenger közötti áruforgalmat a Sund-szorosnál vagy a Nagy-Beltnél, 
Ezt kihasználva a dán királyok mindig is igyekeztek megvámolni a kereskedelmet, s ez 
gyakran okozott konfliktusokat a kiváltságait féltékenyen védelmező Hanza-városokkal. 


A tényleges kereskedelem megvámolásán túl, 1429-ben Pomerániai Erik a hajóforgalmat 
is megadóztatta, s bevezette az ún. Sund-vámot. Minden hajó, amelyik áthaladt a szoro- 
son, 1 Nobel összeget fizetett. Ez a vám, amely egészen 1857-ig létezett, a kora újkortól a 
dán korona legfontosabb bevételévé vált. 

A középkori Európában a pénzkibocsátás, a pénzverés a szuverén hatalmat alkotó jo- 
gok egyike volt, amely elsősorban bevételi forrást, kincstári jövedelmet jelentett, így a 
pénzverés és az ehhez kapcsolódó egyéb jogok (mint például a cambium, azaz a pénzvál- 
tás) általában rendszeres regálébevételek voltak. Ugyanígy volt ez Dániában is, ahol az 
önálló pénzverés - s nem a Karoling-kori dorestadi vagy angolszász érmék másolása 
- az államszervezéshez kapcsolódóan Hegyesszakállú Sven uralkodása idején jelent 
meg. Az általa veretett érmék voltak Skandináviában az elsők, amelyeken északi király 
arcmása látható. Sven fia, Nagy Knut uralkodása alatt már számos pénzverde működött 
Dániában: Lund (Skáne), Roskilde, Ringstad és Slagelse (Seeland), Odense (Fyn-sziget), 
valamint Ribe, Viborg és Orbaek (Jütland). A 11. század második harmadáig, Sven 
Estridsson király (1047-1074) uralkodásának végéig Jütlandon még Hedeby, Aarhus, 
Randers és Aalborg településeken működtek pénzverdék. Az érméken ekkoriban még 
feltüntették a pénzverők nevét (ami e tevékenység különösen megbecsült jellegét mu- 
tatta), így a 11. századból számos monetarti (pénzverő) neve maradt fenn. Azt sajnos 
nem tudjuk, hogy ezek a pénzverők a király szolgálatában álló fizetett alkalmazottak 
voltak, vagy a koronától pénzverési jogot kapott önálló mesterek. A korai dán királyság 
dénárainak egyik érdekessége az volt, hogy az uralkodó arcmása és a keresztény szimbó- 
lumok (kereszt, isten báránya, galamb) mellett alkalmanként még ősi, pogány jelképeket 
is tartalmaztak. A 11. század végére ötre csökkentették a pénzverdék számát: Skánéban 
Lund és Tumatorp, Seelandon Roskilde és Slagelse, Jütlandon pedig Viborg. Az ekkor 
vert dénárok általában 0,8-0,9 grammot nyomtak. 10 dénár tett ki 1 örtugot, ami kb. 8-9 
grammos súlyegység, valamint számolópénz volt. 3 örtug volt 1 öre (kb. 24 gramm), 8 
öre pedig 1 márka. 1 öre így 30 dénárnak felelt meg. A dán (és az egész skandináv) pénz- 
rendszer alapvetően tizes számrendszerű váltási arányai így eltértek a Karoling-kortól 
szokásos európai értéktől, amely 12 dénárt számolt 1 solidusnak, és 20 solidust 1 font- 
nak. A középkori uralkodók, így a dán királyok is, bevételeik növelésére gyakran éltek a 
pénzrontás eszközével. A pénzrontás Szent Knut és utóda, Olaf Hunger idején kezdődött, 
amikor 1 öre már nem 30, hanem 36 dénárt ért, Így 1 örtug sem 10, hanem 12 dénár lett. 
A pénzrontás - szükségképpen - összekapcsolódott a gyakori pénzváltással, pénzújítás- 
sal (renovatio moneta), s a 12. században Dániában - a legtöbb németországi pénzverde 
gyakorlatát követve - évente (néha ennél is gyakrabban) új pénzt bocsátottak ki, a régit 
pedig bevonták. Az ebből származó bevétel általában 2596 volt, azaz 16 régi dénárért 
12 újat adtak. Az évenkénti pénzújítás már önmagában a vert pénz egy év alatti 2599- 
os leértékelődését jelentette, s ha az új érméket ugyanolyan névértékkel, de kevesebb 
nemesfémtartalommal! bocsátották ki, a pénzrontással tovább lehetett növelni a kincstár 

bevételeit. A 14-15. században, amikor a korona többnyire komoly pénzzavarban volt, a 
királyok gyakran igyekeztek ily módon szert tenni bevételre. A német egyházi fejedelmek 
mintájára a dán püspökök is vertek pénzt, különösen a 13. századtól. A késő középkor- 
ban a Hanza ugyancsak hatást gyakorolt a dán pénzverésre. Az 1388-ban, Lübeckben 
kibocsátott, 6 dénár (- 0,5 solidus/Schilling) értékű ún. hatos (sechsling) pár évtizeddel 
később Dániában is megjelent, s 1424-től már itt is készítettek ilyen értékű pénzérméket. 


Egyházszervezet 


Dániában a 9. század első felében jelent meg a kereszténység. Jámbor Lajos császár 
megbízásából Ebo, Rheims érseke 823-ban hozzálátott a pogány dánok megtérítésé- 
hez. Az első sikert 826-ban könyvelhette el, amikor Harald Klak, a frankok támogatását 
kérő jüt trónkövetelő felvette a kereszténységet. Erre azonban a Karoling-birodalom- 
ban került sor, így Dániára nézve ennek semmilyen hatása sem volt. A kereszténység 
dán földön történő terjesztése szempontjából sokkal jelentősebb volt Ansgar hamburg- 
brémai érsek tevékenysége, akinek sikerült elérnie, hogy I. Horik király jóváhagyásával 
egy templomot építhetett Hedeby-ben. II. Horik korában már viszonylag sok dán tért át 
a kereszténységre, de a régi, pogány hit uralma a társadalomban megingathatatlannak 
tűnt. A Brémai Ádám krónikájában említett két, Odinkar nevű missziós feladatot telje- 
sítő klerikus neve egyértelműen jelzi a régi hitvilág és szokások erejét, hiszen keresz- 
tényként, egyházi személyként is megtartották az ősi pogány istenvilágot idéző nevüket. 
Widukind szász krónikaíró leírása szerint Kékfogú Harald király is pogány felfogás alap- 
ján vált kereszténnyé: egy Poppo nevű keresztény pap izzó vasat vett kezébe, ami nem 
égette őt meg. Ezzel bizonyította, hogy Krisztus hatalmasabb minden germán istennél. 
Ettől fogva a király is Krisztust tartotta egyetlen istenének. A korból fennmaradt rúnafel- 
iratok közül a nagyobbik jellingi kő arról tanúskodik, hogy Kékfogú Harald a maga érde- 
mei között tartotta számon a kereszténység dániai bevezetését. Az, hogy a kereszténység 
felvételének, elterjesztésének érdemét ősi pogány írásjelekkel (rúnákkal), s nem latin be- 
tűkkel örökítették meg, jól mutatja milyen lassú folyamat volt Dánia kereszténnyé válása. 
A krisztianizációt alapvetően külső, és nem belső tényezők erősítették. Nem Kékfogú Ha- 
rald, hanem I. Ottó német uralkodó volt az, aki északon politikai befolyásának erősítésé- 
re megalapította az első dán püspökségeket (Schleswig, Ripen, Aarhus). A Német-római 
Császárság létrejötte (962) jelentette azt a hatalmi változást, ami után már a dán király 
sem zárkózhatott el a kereszténység felvételétől (és ezzel együtt a császár előtti hódo- 
lattól). Kékfogú Harald fia, Hegyesszakállú Sven (aki meghódította Angliát) közömbös 
maradt a kereszténységgel szemben, és az egyház kérdéséhez politikai szempontokat 

mérlegelve viszonyult. Az I. Ottó által létrehozott dán püspökségek a hamburg-brémai 
érsekséghez tartoztak, ez biztosította a császárság befolyását. Hegyesszakállú Sven 
ugyan fellépett a birodalmi egyházhoz, azaz a császársághoz hű dán püspökökkel szem- 
ben, de nem a kereszténységet támadta. A hozzá hű egyháziakat (mint például Odinkar 
jütlandi püspököt) határozottan támogatta. Fia, Knut, Anglia és Dánia (majd később 
még Norvégia) uralkodója viszont nemcsak politikai megfontolásból, hanem belső meg- 
győződéséből fakadóan is buzgó keresztény volt. A dán egyháznak a német birodalmi 
egyházszervezethez fűződő kapcsolatán azonban ő is igyekezett lazítani, és angolszász 
klerikusokra támaszkodott (mint például Wulfístan yorki érsekre). Hamburg-Bréma he- 
lyett Canterbury egyházi fősége alá akarta kapcsolni a dán püspökségeket. 

A dán egyház megerősödése (II.) Sven Estridson uralkodásának idejére esett, aki csak 
nőágon kötődött a Jelling-dinasztiához, ezért legitimitásának erősítésére nagymérték- 
ben támaszkodott az egyházra, és szorgalmazta, hogy Dánia Szent Péter - azaz a pápaság 
- hűbérese legyen. Sven Estridson alatt épült ki a dán püspökségek végleges rendszere. 
Dánia nyolc egyházmegyére oszlott: Schleswig, Ribe, Árhus, Viberg, Vendsyssel, Odense, 
Roskilde, Lund. Fiai is erőteljesen támaszkodtak az egyházra, és nagy birtokadományok- 
ban részesítették. A klérus rendszeres jövedelmének biztosítására II. Knut vezette be a 
tizedfizetés kötelezettségét, öccse, Erik Ejegod király pedig Rómába is elzarándokolt, s 
elérte, hogy bátyját, II. Knutot szentté avassák, Lundot pedig érsekséggé emeljék (1103). 
Dánia ezzel függetlenedett a német birodalmi egyháztól, kikerült a hamburg-brémai ér- 
sekség fősége alól. Annak érdekében, hogy a keresztes háborúban résztvevők egyházi 
elismeréséből, spirituális tekintélyéből részesüljön, 1103-ban Erik Ejegod maga is fel- 
vette a keresztet és elzarándokolt a Szentföldre. Ebben bizonyára szerepet játszott az, 
hogy 1100-ban, majd 1102-ben pápai legátus járt Dániában, illetve ezt megelőzően, már 
az első keresztes hadjárathoz kapcsolódó különtized kivetésekor Skandináviát (így Dá- 
niát is) besorolták az ennek begyűjtésére szolgáló pápai kollektori rendszerbe. A három 
északi ország együttesen alkotott egy kollektori egységet. A kereszténység elterjedése 
alaposan átformálta a dánok hétköznapjait. A böjtökre vonatkozó egyházi előírások ha- 
tással voltak a táplálkozásra, a kereszténység eltörölte a poligámiát, a királyi hatalom 
pedig a keresztény vallás érvényre jutása érdekében büntetés terhe mellett, fokozódó 
szigorúsággal megkövetelte a vasárnapi munkaszünetet és istentiszteletet. 

A 12. században a dán királyok egyre nagyobb szerepet vállaltak a balti-tengeri po- 
gány szlávok elleni küzdelmekben, melyek a kezdetektől a keresztes háborúk rangjára 
emelkedtek, és egyúttal Dánia területi gyarapodásátis szolgálták. Erik Lamn, aki szintén 
nőági jogcímen került a trónra, helyzetét - elődeihez hasonlóan - ugyancsak az egyház 
támogatásával igyekezett megerősíteni. Mivel Lund érseke és a dán klérus a gregoriánus 
egyházreform oldalán sorakozott fel, a dán korona is ebbe a táborba állt. 1. Waldemar 
viszont, aki I. (Barbarossa) Frigyes politikai támogatását élvezte, szembefordult Rómá- 
val, és a császárság oldalán sorakozott fel, Ezzel Dániában is kiéleződött az állam és egy- 

ház közötti viszony, és konfliktus alakult ki a korona és Eski! lundi érsek között (1159). 
Ugyanakkor a Waldemart támogató Hvides-ház tagja, Absalon, Roskilde püspöke, érse- 
kével szemben a király odaadó híve volt. Néhány évvel később (1166) Waldemar poli- 
tikai érdekből kiegyezett a gregoriánus irányzattal, és elismerte III. Sándor pápát, aki 
viszont szentté avatta a dán király apját, Knut Lavardot, és utasította a lundi érseket, 
hogy szentelt olajjal kenje fel és fiával együtt koronázza meg Waldemart. Ezt megelőzően 
a dán királyok trónra lépéséhez nem kapcsolódott egyházi felkenés és koronázás. A dán 
király és a Szentszék között rendeződő kapcsolatokat jelezte, hogy a dán érdekszférának 
számító Észtország megszerzésének előmozdítására III. Sándor pápa 1171. szeptember 
11-én keresztes hadjáratra szólított fel az észtek ellen, Eskil lundi érsek pedig észt misz- 
sziós püspökké szentelte Fulco francia ciszterci szerzetest. Már Erik Lamm uralkodása 
idején Skáne földjén, Herrevadban ciszterci kolostort alapítottak, I. Waldemar trónra lé- 
pése után (1158) pedig Jütlandon, Esromban telepedtek meg a ciszterciek. 1170 táján 
Seeland szigetén egy johannita rendház is létesült Anvorskovban. Az a tény, hogy egy 
- a kereszténység fegyveres védelmének feladatát élethivatásul választó - egyházi lo- 
vagrend telepedett meg Dániában, a dán koronának a Balti-tenger keleti, pogányok lakta 
térségébe irányuló expanzív szándékának erősödését jelezte. Ahogyan I. Waldemar és 
VI. Knut uralkodása alatt a dán befolyási övezet egyre nagyobb lett a Balti-tenger déli 
partvidékén, úgy terjedtek kelet felé a dán alapítású cisztercita kolostorok előbb Meck- 
lenburgban, majd Pomerániában: Dargun (1172), Kolbatz (1173), Oliva (1186), Eldena 
(1188). I. Waldemar az 1168-ban meghódított Rügen szigetét a roskildei püspökséghez 
csatolta. 

Amíg az ún. Waldemar-kor uralkodói a napi kormányzati teendőkben is számíthattak 
az egyház támogatására, IV. Erik már szembe került az időközben nagy önállóságra, va- 
gyonra és hatalomra szert tevő, a gregoriánus reformpápaság programját magáévá tevő 
dán klérussal. I. Kristóf és Jacob Erlaudsson lundi érsek között 1257-ben fegyveres konf- 
liktus robbant ki, ami Erik Menved király és Jens Grand érsek között is megismétlődött 
(1302). III. Waldemar idején a holsteini zálogbirtokosokkal és III. Grehard gróf régensi 
kormányzatával szembeni jütlandi felkelésben (1328) a dán egyház egy része is részt 
vett: Ripen püspöke a felkelő jüt szabad parasztok és kisnemesek mellé állt. A 14. század 
közepe táján a dán klérus állásfoglalását egyre inkább az a körülmény határozta meg, 
hogy az egyház az interregnum anarchikus állapotainak kárvallottja lett. A holsteini zá- 
logbirtokosok ugyanis figyelmen kívül hagyták az egyházi kiváltságokat és a maguk hasz- 
nára szedték be a tizedet. Emiatt került sor arra, hogy 1322-ben a lundi érsek vezette azt 
a politikai, rendi mozgalmat, amely elérte azt, hogy Magnus Eriksson svéd király Skáne 
tartományt kiváltotta a zálogból és a svéd koronához csatolta. A holsteini grófok ural- 
mával szembeni rendi összefogás emelte a trónra 1340-ben IV. Waldemart, akit azonban 
nem koronáztak meg, jóllehet I. Waldemar korától már minden dán királyt megkoronáz- 
tak és felkentek, ami különleges szakralitást adott a királyságnak. A középkori felfogás 

szerint a koronázással az uralkodót maga Isten ültette a trónra, aki így , minister et servus 
Dei" (Isten szolgálója és szolgája) lett. IV. Waldemar azonban - aki ifjúkorát Dániából 
történő menekülése (1326) után Münchenben, Bajor Lajos császár udvarában töltötte 
- szakított az eddigi tradícióval. Ahogyan Bajor Lajos elegendőnek tartotta uralkodói 
méltóságához, annak legitimitásához a fejedelmek választását, és a császári címhez sem 
tartotta nélkülözhetetlennek a pápai koronázást, úgy a belháborúkkal, viszályokkal ter- 
hes hosszú évtizedek után Waldemar számára is elegendő legitimitást jelentett a ren- 
dek választása. Számára a rendek választása közvetítette az Úr akaratát (, Vox populi, vox 
Dei"), s nem az egyház, annál is inkább, mert maga a dán klérus feje, Lund érseke volt 
az élharcosa annak, hogy Skáne elszakadt a dán koronától és Svédország része lett. 
Az egyházi koronázás mellőzésével Waldemar bővebbre szabhatta politikai mozgásterét, 
és csökkentette a dán egyház feletti pápai befolyást is. Dániában a püspöki méltóság egy- 
fajta királyi tisztség lett, a püspökök a királyi kíséret tagjai voltak s udvari-katonai szol- 
gálattal tartoztak. Az egyházi birtokok így végső soron a korona felügyelete alá kerültek. 
A koronázás elutasítását követően - keresztényi elkötelezettségének megkérdőjelezhe- 
tetlenségét deklarálva - Waldemar keresztes fogadalmat tett, s így biztosított magának 
komoly egyházi (vallási) legitimációt és szakralitást. 1364-től Waldemar aztis elérte az 
avignoni pápaságnál, hogy minden dán káptalanban ő nevezhette ki a kanonokokat. 
Az avignoni Kúria állandó pénzszükségletére alapozva elérte azt, hogy VI. Kelemen öt 
évente fizetendő adót tett kötelezővé a dán klérus számára, ami fele-fele arányban osz- 
lott meg a korona és a Szentszék között (1351). ÍV. Ince pápa úgy rendelkezett, hogy ezt 
az adót öt év helyett két évente kell fizetni (1355). Fél évszázaddal később, Pomerániai 
Erik uralkodása idején a korona még nagyobb mértékben vette igénybe az egyházi forrá- 
sokat, így 1434-ben a dán klérus is csatlakozott a királlyal szembeni általános elégedet- 
lenséghez, ami végül Erik király trónfosztásához vezetett. A 14. századtól a koldulóren- 
dek (ferencesek, johanniták) is megjelentek Dániában. 


Művelődés, kultúra 


Észak-Európában már a viking kor kezdetén századok óta ismerték a 24 betűből, írás- 
jelből álló ősi, rúnaírást, rúna-ábécét (futhark), a ,hosszú rúnasort". A viking korban 
azonban egy rövidebb, 16 betűjeles rúnasort használtak. A rúnákat ugyanakkor mágikus 
erejű varázsjeleknek is tekintették, ezért fegyverekre, ékszerekre is felvésték. A korai kö- 
zépkorban azonban a rúnaírást leggyakrabban arra használták, hogy emléket állítsanak 
valakinek, vagy valaminek. Gorm király feleségének, Kékfogú Harald pedig apjának és 
saját magának állított emléket. Dániában a legtöbb rúnakő a 950-1050 közötti időszak- 

ból származik. Legsűrűbben Skáne délnyugati területén és Kelet-Jütlandban (például 
Randers, Aarhus, Schleswig) fordulnak elő. Ezeken a rúnaköveken pogány és keresztény 
jelképek, tartalmak egyaránt szerepeltek. A kereszténység és az egyházszervezet meg- 
szilárdulásával a 11. század második felétől már egyre kevesebb rúnakövet állítottak, és 
a 12. század folyamán ez a gyakorlat meg is szűnt. Ezzel párhuzamosan a rúna-ábécét 
felváltotta a latin betűs írás. 

A középkori északi kultúra legelterjedtebb alkotásai a sagák voltak. Ezek a versek- 
kel színezett prózai szövegek írásos formájukban a virágzó és késő középkorban, a 
12-15. század közötti időszakban keletkeztek. A legismertebb dán saga, királykrónika, a 
Knytlinga saga is csak a 13. század végén született. A középkori dán történelem másik is- 
mert sagája, a Danske Rimkrönike a középkor végén, 1495-ben íródott, és egy Koppenhá- 
gában letelepedett németalföldi nyomdász, Gottfried von Ghemen adta ki. A virágzó- és 
késő középkorban írt sagák a kortárs udvarok szórakoztatását szolgálták, így szerzőiket 
nem az érdekelte, hogy pontosan, a történeti valóságnak megfelelően adják vissza mű- 
veik több száz évvel korábbra helyezett eseményeit. Az 1230 körül íródott Ragnar saga 
lodbrokar ezt kitűnően példázza. 

Amíg a sagák prózai művek voltak, a hősköltemények ún. régi mértéket (fornyrdislag) 
követtek. Az ősi északi versmérték úgy épült fel, hogy egy hosszú sor két rövid sorból 
állt, melyek mondatot vagy félmondatot alkottak; egy teljes strófa 8 sorból, 4 sorpárból 
állt; a sorok szótagszáma nem volt megszabva, 2-12 szótag között ingadoztak, de egy 
versen belül vagy csak rövidebb, vagy csak hosszabb sorok fordultak elő. A skandináv 
hősköltemények epizódokból, párbeszédekből, sehol el nem mesélt történetekre törté- 
nő utalásokból állnak. Szerzőik kerülték az egyenes elbeszélést. Az ősi dán történelem 
egy szeletének emlékét őrző, legismertebb hősköltemény a Beowulf-ének. A kortárs ese- 
ményeket, különösebb elbeszélés nélkül, kevés utalással a távolabbi múltra, a skaldikus 
versek örökítették meg. Az 1020 körül született Lidsmannaflokkr-versek például I. Knut 
1015-1016-os angliai győzelmét és az előző évtized háborúit örökítette meg. 

Az egyházszervezet megszilárdulásával a 12. században a latin nyelvű irodalom ís 
megjelent Dániában, és Szent Knut (azaz II Knut király) valamint a szintén szentté ava- 
tott Knut Lavard kultuszával összefüggésben legelőször hagiográfiai írások születtek. 
A 11. század végén íródott a Szent Knutról szóló Passio sancti Kanuti regis et martiris. 
Az 1120-as években egy Aelnoth nevű egyházi nevéhez fűződött a Gesta Swenomagni 
regis et filiorum eius et passio gloriosissimi Canuti regis et martyris című mű. Nem sok- 
kal Knut Lavard meggyilkolása után, az 1140-es években írta Robert von Ely a De víta 
et miraculis S. Canuti ducis libri III. című munkáját. Néhány évtizeddel később, Seeland 
szigetén, Ringstedtben - ahol Knut Lavard sírja volt - keletkezett a Historia S. Kanuti 
ducis et martyris. A középkori dán történetírás legfontosabb helye az 1140-es évektől 
az érseki székhely, Lund volt. Itt készültek a legkorábbi történeti évkönyvek (Annales 
Lundenses). Ekkoriban, az 1140-es években egy névtelen roskildei szerzetes megírta az 

első latin nyelvű dán történeti krónikát, az ún. Roskildei Krónikát (Anonymi Roskildensis 
Chronica Danicum), amely Harald Klak 826. évi megkeresztelkedésétől 1138-ig foglal- 
ta össze a dán történelmet. A dán történetírás a Waldemar-korban virágzott fel. A 12. 
század végén egyidejűleg alkotott Sven Aggesen, Saxo Grammaticus és Wilhelm von 
Aebeholt. A dán történelem első átfogó ábrázolása Sven Aggesen érdeme volt. Annak a 
befolyásos jütlandi nemesi családnak, a Thurgot-klánnak volt a sarja, amelyből az első 
két lundi érsek, Ascer és Eskil is származott. Részt vett VI. Knut 1185. évi vendek elleni 
hadjáratában és I. Bogislaw pomerán fejedelem meghódoltatásában. Az általa írt Historia 
20 fejezetből állt, és Kékfogú Harald korától Niels királyig terjedő időkeretet ölelte át. 
Seeland szigetén Aebeholt ágoston rendi kanonokrend apátja, Wilhelm írta a Geneologia 
regum Danorum című művet, amely a dán királyok genealógiáját mutatta be Kékfogú 
Haraldtól VI. Knutig. Saxo Grammaticus munkája, a Gesta Danorum volta legrészletesebb 
dán középkori történeti munka. Művét még egy ismeretlen szerző a 14. század közepén 
Compendium Saxonis címmel át is dolgozta. 

A hagiográfiai és krónikairodalom mellett néhány teológiai-vallási tárgyú mű is szü- 
letett a középkori Dániában. Ilyen volt például Andreas Sunessen lundi érsek munkája, 
a Hexaemeron. 

Ahogyan a történeti eseményeknek volt dán és latin nyelvű megörökítése (sagák, hős- 
költemények, skaldikus versek valamint évkönyvek, krónikák geszták formájában), úgy 
az írásba foglalt tartományi szokásjogoknál is előfordult, hogy a mindenki által ismert 
s értett népnyelvi szövegváltozaton kívül latin fordításban is elkészítették. Mivel a tör- 
vényszövegeknek gyakorlati jelentősége volt a hétköznapi életben, a dán törvénykönyvek 
mindegyikét népnyelven kodifikálták. A legkorábbi az 1203-1212 között összeállított, 
225 cikkelyből álló skánei joggyűjtemény volt (Skánske Lov), melynek latin változata Lex 
Scaniae provincialis liber legis Scaniae címen ismert. A latin változat Andreas Sunesson 
lundi érsek érdeme volt. Az 1220/30-as években foglalták írásba a szigetek szokásjogát, 
a seelandi jogot (Valdemars saellandske Lov), majd 1241-ben a jüt törvénykönyvet (/yske 
Lov). A királyság kormányzásában az írásbeliségnek nemcsak a törvények írásba foglalá- 
sakor volt szerepe, hanem a királynak tartozó kötelezettségek és szolgáltatások, illetve 
a korona privilégiumainak és bevételeinek számba vételében is. Az első ilyen tartalmú 
országos összeírás, az ún. Jordebog vagy Liber Census Daniae 1231 táján készült. 

A jogi képzés szempontjából Észak-Európa számára Bologna, a teológiai ismeretek 
esetében pedig Párizs egyeteme volt a legfontosabb. A Dániából érkezett hallgatók az 
angol natioba voltak besorolva. A 14. században a németországi, csehországi és lengyel- 
országi egyetemalapítások már nem tették feltétlenül szükségessé, hogy Skandináviától 
egészen Itáliáig utazzanak a tanulni vágyók, s amikor a 15. században a Balti-tenger déli 
partvidékén is egyetemek jöttek létre (Rostock, Lübeck, Wismar, Greifswald), Dániából 
még könnyebben elérhetőkké váltak a felsőfokú tanulmányok. Végül 1479-ben Dániában 
is alapítottak egyetemet, Koppenhágában. 

Németországi feltalálást követően (1456) a szomszédos Dániában is hamar megho- 
nosodott a könyvnyomtatás. A rostocki származású nyomdász, Johann Snell az 1470-es 
évek elején települt át Odensébe, ahol ő nyomtatta az első dán nyelvű könyvet. (Az 1480-as 
évek kezdetén Dániából Svédországba, Stockholmba költözött.) A dán klérus a 15. század 
második felében a számára szükséges könyvek többségét még nem odahaza, hanem kül- 
földön, jórészt az észak-német városok, elsősorban Lübeck nyomdáiban rendelte meg. 
Így például a dán püspökségek és kolostorok többnyire Stephan Arndes lübecki nyom- 
dájától szerezték be a vallási tárgyú egyházi műveket, melyek közül sok már nem is latin, 
hanem alnémet nyelven jelent meg. Stephan Arndes nyomdájának fő műve az illusztrált, 
alnémet nyelvű Biblia-fordítás volt, ami két évtizeddel a reformáció előtt, 1494-ben ke- 
rültki a nyomdából. 

A középkori Dániában olyan lovagi-udvari kultúra és irodalom, mint amilyen Nyugat- 
és Dél-Európában kialakult, nem volt. Maga a lovagság, lovagi értékrend és életmód is 
sokkal később, jelentős fáziskéséssel jutott el ide. A források szerint például az első ün- 
nepélyes lovaggá ütés 1287-ben volt, míg az első dániai lovagi tornákra csak közel egy 
évszázaddal később került sor (Stege és Kagge - 1352; Roskilde - 1355). A lovagi hősi- 
ességet, vitézséget megörökítő európai irodalom ugyan nem volt ismeretlen a dán kirá- 
lyi és főnemesi udvarokban, de az érdeklődést sokkal inkább a sagák, hősköltemények 
ekkoriban - azaz a 13. században - kezdődő lejegyzése, összeírása, összeszerkesztése, 
kiegészítése, továbbköltése elégítette ki. Emiatt a középkori dán lovagi irodalomnak nem 
volt név szerint ismert kiemelkedő képviselője. 

NORVÉGIA 


A földrajzi környezet 


JAT elnevezést, amely a Kattegat partjaitól, egészen a Lofoten-szigetektől észak- 
ra élő népességet jelentette, először a 10. század utolsó harmadában jegyezték le, és 
azt jelentette, hogy ,az északi útvonal (Nor - vegr) mentén élők". A norvég történeti ha- 
gyomány azonban inkább egy legendás királytól eredeztette az ország nevét: a Historia 
Norvegiae leírása szerint egy bizonyos Nor király nevéből származik az ország neve. 
A latin nyelvű krónika mellett a Saga Olafs Tryggvasonar is szólt a mondabeli Nor király- 
ról. Az életfeltételek, a természetföldrajzi adottságok miatt az emberi települések első- 
sorban a hosszú, tengerparti zónában (zona maritima) koncentrálódtak, a mély fjordok, 
meredek partok és magas hegyek közé ékelődve. Ma is a tenger melletti területek a leg- 
sűrűbben lakottak. Norvégia Európa leghosszabb és legkeskenyebb országa. Észak-déli 
irányban légvonalban számított legnagyobb távolsága 1760 km. Délen széles (434 km), 
északon viszont elkeskenyedik, s van olyan hely - Narvik közelében -, ahol a norvég- 
svéd határ és a tenger közötti távolság mindössze 6 km. Mai területe 324 000 km, de 
ahogyan a múltban nem volt, úgy a jelenben sem magas a népessége, vagy a népsűrűsége. 
A tenger több ezer kilométeres szakaszon ostromolja a partokat, s százegynéhány fjord- 
dá szerteágazva, mélyen bent hullámzik a szárazföld testében. Partvidéke meredek szik- 
lafalú, és hosszú, keskeny, szerteágazó öblökkel (fjordokkal) csipkézett. A fjordok nélkül 
számított partvonala 2650 km lenne, a számtalan fjord miatt azonban ténylegesen közel 
20 000 kilométert tesz ki a norvég tengerpart, ami a Föld kerületének felével egyenlő. 
A fjordok között több olyan is van, amely 100 kilométernél hosszabb. A Sogne-fjord 
például 220 km, a Hardanger-fjord 172 km, de a Trondheim- vagy OSlo-fjordoknál is a 
tenger közel 100 kilométerre benyúlik a szárazföldbe. Területének nagy része magas- 
hegység, ami csak nagyon kemény életfeltételeket kínál. A belső hegyvidéki területek 
nagy része úgyszólván lakatlanok voltak, s ma is csak nagyon kevesen élnek itt. Az ország 
délnyugati részén Josterdgbsbree firnmező (fagyott hó) például több mint 1000 km? ki- 
terjedésű, és itt, ezen a környéken emelkednek a Skandináv-félsziget legmagasabb hegy- 
csúcsai is: a Göldhöping (2468 m), a Glittertind (2481 m) és a Snehátta (2286 m). Szán- 
tóföldi művelésre lényegében csak a déli, Oslo környéki síkvidék és a Norvégia középső 


részén Trondheim környéke alkalmas, de egyik sem annyira termékeny, mint például 
Skáne földje. Az emberek az ország keleti részén az erdős folyóvölgyekben, nyugaton 
pedig a partszegélyen és a fjordok mentén telepedtek meg. 

Norvégia legfontosabb természeti adottsága a tenger volt. A nyugati partvonal men- 
tén kb. 150 000 kisebb-nagyobb szigetecske (skár) húzódik (összterületük 22 500 km"), 
melyek természetes , hullámverőként" védik a part menti hajózást. Közülük a legjelen- 
tősebb a Lofoten-szigetcsoport, ma is itt halásszák a legtöbb tőkehalat. A tengernél a 
partok a tengerszintnél 40-50 méternél nem magasabbak, s 50-60 km széles szegélyt 
(,stannflet") alkotnak a magashegyek előtt. Ahogyan ma, úgy a középkorban is itt élt 
a lakosság többsége. A megtelepedésre alkalmas tengerparti szegélyeket fjordok, me- 
redek sziklafalak, az óceán fölé magasodó hegyek szabdalják kisebb-nagyobb részekre, 
és egyúttal el is zárják őket egymástól. Ezért a norvégok már a kezdetektől hajókkal, 
vízi úton közlekedtek s érintkeztek egymással, mert ez gyorsabb és kényelmesebb volt, 
mint megmászni a nagy hegyeket, sziklákat. De emiatt egy-egy megtelepedésre alkalmas, 
tengertől és hegyektől körülvett partszegély hosszú ideig önálló politikai egységet, hatal- 
mi körzetet is jelentett. Minden ilyen helyi főnök által irányított körzetben megtalálható 
volt a norvégok mindennapi életét alapvetően meghatározó négy ökológiai zóna: a külső 
(,hullámtörő") szigetek (skerrier), a belső tengerparti rész, a hegyi legelők, fennsíkok 
és a magashegyi erdők. Ezek voltak a forrásai a halászzsákmánynak, a gyér szántókon 
megtermelt árpának, a hegyi legelőkön tartott háziállatoknak, valamint a hajó- és ház- 
építéshez szükséges szálfáknak. 

Norvégia éghajlatában rendkívül nagy a különbség a nyár és a tél között. Ez a különb- 
ség azonban a Golf-áramlás klímaenyhítő hatására nem észak-déli irányban mutatkozik 
meg, hanem a tengertől való távolság mértékében. Az időjárási viszonyok így rövid távol- 
ságon belül igen jelentősen változnak. A partvidék hőmérsékleti viszonyai kiegyensúlyo- 
zottabbak, mint a tengertől távolabbi vidékeken. A hőmérsékleti viszonyokhoz hasonló 
a csapadék eloszlása is. A nyugati partszegélyen évente 2000, sőt helyenként 3000 mm 
csapadék is hullik, a belső körzetekben azonban csak 500-800 mm. Észak-Norvégiában 
a hótakaró nyugat-keleti irányba, Trondheimtől délre pedig a Skandináv-hegység ma- 
gasabban fekvő részei felé növekszik. A változás itt is hirtelen és rövid távolságon belül 
következik be. A délnyugati partszegélyen, valamint Bergen térségében még egy hónapig 
sem borítja hó a földeket (az eső viszont annál bőségesebb), de a partoktól alig 10-15 km 
távolságban a hegyekben viszont hat hónapnál is tovább megmaradt a hó. Mindez azért 
érdekes, mert például Bergen valamivel északabbra fekszik, mint Grönland déli csúcsa. 
A nyugati tengerpart mellett ugyan kevés a napsütéses órák száma és a napsugárzás 
hőösszege, de az enyhe tél és hűvös nyár miatt a 46"C feletti hőmérséklet évente átla- 
gosan 200 napig tart, azaz a mezőgazdaság szempontjából nézve itt hosszú a tenyész- 
idő. Keletebbre, és a Skandináv-hegység túloldalán, Oslo környékén, már kevesebb az 
évi csapadék, több a napsütéses órák száma, nagyobb a tél és a nyár közötti hőmérséklet 

különbség. A napsugárzás hőösszege azonban azonos a nyugati partokéval, de itt csak 
140 napos a tenyészidő. Norvégia folyói rövidek és zuhatagosak. Vízválasztó vonaluk 
közelebb van a tengerpartokhoz, mint a mai svéd határhoz. A vízválasztótól nyugatra 
óceáni, attól keletre kontinentális hatások érvényesülnek az időjárásban, ez magyarázza 
a nyugati és keleti részek napsütésének azonos hőösszegét, de eltérő tenyészidejét. 

Természeti és gazdaságföldrajzi szempontból Norvégia területe négy nagyobb körzet- 
re osztható: Észak-, Nyugat-, Dél- és Kelet-Norvégiára. (Érdekes, hogy a középkori Nor- 
végiában is négy nagyobb tartományi szokásjogi terület volt, ám ezek nem estek egybe 
ezzel a földrajzi tagolással.) A Trodheim-fjordtól északra fekvő országrész, azaz Észak- 
Norvégia az ország területének kb. 3399-át teszi ki. Ma is csak a lakosság alig egytizede él 
itt, a középkorban pedig szinte lakatlannak számított, oly gyér volt a népessége. Területé- 
nek háromnegyed része a Sarkkörön túlra esik. Éghajlata zord, s még a legdélebbi részén 
is az év 365 napjából csak 52 nap fagymentes. A Golf-áramlatnak köszönhetően azonban 
Észak-Norvégia jégmentes kikötőkkel (Narvik, Tromsg, Boda, Hammerfest, Vardg) ren- 
delkezik, melyek egész évben hajózhatók. Ez régen és most is azért fontos, mert az itteni 
lakosság évszázadokon át alapvetően halászatból élt. Nyugat-Norvégia a Trondheim- 
fjord tágabb térségét, Trondelagot és a szegény hegyvidéki Vestlandot foglalta magába. 
Mezőgazdasági művelés szempontjából Tröndelag viszonylag még kedvező adottságú 
volt, ezért nem véletlen, hogy Trondheim Norvégia legrégibb alapítású városa, és a kö- 
zépkorban az ország politikai s egyházi központja, mondhatni , fővárosa" volt. Norvégia 
második városa, az 1070-ben alapított Bergen is ehhez a körzethez tartozott. Kedvező 
földrajzi fekvéséből következően a 14. században már nemcsak a Hanza legészakibb ke- 
reskedelmi telephelye, hanem egész kereskedelmének alapját, pillérét jelentő négy nagy 
kontor egyike volt London, Brügge és Novgorod mellett. Nyugat-Norvégia az ország te- 
rületének kb. 3099-át tette ki. A közlekedési lehetőségek itt különösen nehezek, s gyakor- 
latilag sok helyet egyedül csak vízi úton lehet megközelíteni. A hosszú fjordok két pontja 
között, vagy egyik fjordtól a másikba könnyebb tengeri, mint szárazföldi úton eljutni. 
A Skandináv-hegység déli lejtőit és a Skagerrak keskeny partszegélyét magában foglaló 
Dél-Norvégia az ország területének csak 799-át tette ki. Az itteni partszakaszt már nem 
szegélyezi annyi kis sziget, mint nyugaton, és a fjordok sem oly hosszúak. Ma egyetlen 
jelentősebb városa van, Kristiansand. Kelet-Norvégia (az Oslo-öböl körüli síkvidék és a 
Skandináv-hegység délkeleti, keleti térsége) szintén az ország területének kb. 3099-ára 
terjedt ki. Az Oslo környéki síkvidék az ország legfontosabb mezőgazdasági vidéke, így 
régen és most is ez a legsűrűbben lakott országrész. 

A középkorban számos észak-atlanti sziget is Norvégiához tartozott. Közülük a 
103 000 km? nagyságú Izland volt a legjelentősebb, amely mintegy középúton helyez- 
kedik el Európa és Amerika között, de néhány száz kilométerre! azért közelebb esik 
Európához, ezért Európa részének tekintik. Az ún. Észak-Atlanti-hátságon emelkedik 
ki a tengerből, ahol az amerikai és európai nagy kőzetlemezek egymástól távolodnak, 

ezért a tengerfenéken a lemezek közötti részekből gyakran erős vulkánkitörést is pro- 
dukálva fel-feltör a magma. Izland Európa második legnagyobb szigete, nyugat-keleti 
irányban kb. 500, észak-déli irányban pedig mintegy 300-320 km. Területének 1399-át 
(13 500 km?) gleccserek, 6,599-át (6700 km?) pedig fiatal lávaképződmények borítják. 
A vulkáni tevékenységgel kapcsolatos a nagyszámú hőforrás, kénes forrás, iszapvulkán, 
gejzír jelenléte, és gyakoriak a földrengések is. A legkiterjedtebb vulkanikus terület a 
3500 km nagyságú Odadhahraum, mely a szigetnek majdnem a közepén, a Vatnajökull 
gleccservidéktől északra helyezkedik el. A hatalmas jéggel borított területek, a kialudt 
és működő vulkánok, lávaképződmények, sziklák és hegyek miatt a sziget háromnegyed 
része semmiféle gazdasági tevékenységre sem alkalmas. Izland területének csupán 799-a 
alföldi jellegű, a síksági részek a tengerpart mentén és a folyóvölgyekben húzódnak, de 
egy részük vizenyős, lápos. Partvonala öblökkel és fjordokkal sűrűn csipkézett, nagy ré- 
sze sziklás és meredek falú. Hajók kikötésére a legalkalmasabb a 70 km hosszú Ísa-fjord. 
Ahogyan a norvég partokat, úgy Izlandot is melegíti a Golf-áramlás (pontosabban annak 
egyik ága, az Irminger). A meleg tengeráramlás klímaenyhítő hatása nélkül Izland lakat- 
lan lenne. Amíg az Irminger a sziget déli és nyugati partvidéken érezteti kedvező hatását, 
az északi és északkeleti partokat a hideg kelet-izlandi áramlás hűti. A hideg és meleg 
áramlások találkozása miatt a planktonban gazdag Izland környéki tenger gazdag halá- 
szó hely. A part menti vizek csaknem egész évben hajózhatók, de ha mégis befagy, akkor 
is inkább csak a hidegebb keleti és északi oldalon, délen és nyugaton kevésbé. 

Az Orkney-szigetek 1468-ig tartoztak a norvég koronához, majd I. Krisztián (Keresz- " 
tély) dán-norvég király lányának, Margitnak a hozományaként zálogként III. Jakab skót 
király fennhatósága alá került. A szigetcsoport közel fekszik Britannia északi csücskéhez. 
Legdélebbi pontját 18 km választja el Skóciától, és Norvégia is csak 1-2 napi hajóútra 
feküdt tőle. Az Orkney-szigetek éghajlata kedvez a mezőgazdaságnak, mert itt szintén 
érvényesül a Golf-áramlat jótékony hatása. 

A Shetland-szigetek (Orkney-vel együtt kerültek Skóciához) éghajlata már szele- 
sebb, hűvösebb, mert északabbra fekszenek: 80 kilométerre Orkney-től. Jóllehet a Golf- 
áramlat ezt a szigetcsoportot is fűti, a talaja mégis soványabb, mezőgazdasága kevésbé 
termelékeny. Vizei azonban halban gazdagok, ezért a megélhetésben minden korban 
nagy szerepe volt a halászatnak. 

A harmadik szigetcsoport, a Feröer-szigetek még távolabbiak: 320 kilométerre észak 
felé Orkney-től és 640 kilométerre nyugat felé Norvégiától. Nagyjából a norvég tenger- 
part két legnagyobb városa, Bergen és Trondheim közötti földrajzi szélességen helyez- 
kednek el, így klímája óceáni. Északibb fekvése miatt itt a vegetációs időszak rövidebb, 
mint az Orkney- vagy Shetland-szigeteken. Területe viszonylag kicsi, ezért az állandó szél 
mindenhol sós tengeri párával borítja be. Ennek következtében nem nőnek rajta fák, 
nincsenek erdei. A bőséges csapadék miatt viszont szinte az egész szigetcsoport egyet- 
len nagy legelő, ahol régen és napjaikban egyaránt a juhtartás biztosítja a megélhetést. 

Földrajzilag már az amerikai kontinenshez tartozik a föld legnagyobb szigete, Grön- 
land (2 175 600 km?), amely a középkorban szintén a norvég korona fennhatósága alatt 
állt. Területének túlnyomó részét állandó jég és hó borítja, így 9999-a lényegében ma 
is lakatlan. Csak délnyugaton, az északi szélesség 61. és 64. foka között, vagyis kicsi- 
vel a sarkkörtől délre, nagyjából egy magasságban a norvégiai Trondheimmel (Izland 
szigete ettől északabbra fekszik) van két olyan fjord, melyek mentén a meredek partfa- 
lak védelmében, azok között megbújik néhány laposabb, zöld mezőkkel borított terület. 
A fjordok belső részeire már nem ér el az itteni hideg tengeráramlat, a jéghegyek hűtő 
hatása, a sós vízpermet és a szél. Ennek a két fjordnak a környéke volt az, ahol a Norvé- 
giából vagy Izlandról kivándoroltak megtelepedtek, és csaknem 500 éven át éltek. Míg 
Izlandot, Norvégiát vagy az Észak-Atlanti-szigeteket melegíti a délről jövő Golf-áramlat, 
Grönland nyugati partvidékére az északról délre tartó hideg tengeráramlás van hatás- 
sal, ezért Grönland éghajlata, még a norvég kolóniáknak otthont adó fjordok vidéke is, 
sokkal zordabb, mint az északabbra fekvő Izlandé. Klímája szeszélyes, szeles, hideg és 
ködös. Közvetlenül a nyugati parton a nyári átlaghőmérséklet -5-59€, beljebb a fjordok- 
ban esetleg 1-2 fokkal magasabb. A sziget jéggel borított belső részei felől gyakran fúj a 
szél, ahonnan finom, ködszerű jégport hoz magával, ami beteríti a partvidéket. A fjordok 
vizét időnként jéghegyek torlaszolják el. A gyorsan változó időjárás és az úszó jég, jéghe- 
gyek miatt gyakran hajózni sem lehet. A rendkívül töredezett part miatt azonban a régi 
korokban gyakorlatilag a hajó volt az egyedüli közlekedési eszköz. A két grönlandi viking 
telep észak-déli irányban egymástól kb. 500 km távolságra feküdt, de nem északinak és 
délinek, hanem nyugatinak és keletinek hívták őket. A déli (, keleti") telepen számotte- 
vően több volt a melegebb napok száma, és ezzel a megélhetés szempontjából oly fontos 
vegetációs időszak is hosszabb volt: itt a napi középhőmérséklet hét hónapig maradt 
fagypont felett, míg az északi (, nyugati") telephelyen (fjordnál) csak öt hónapig. 


A norvég állam születése 


A Nor-vegr, azaz az Északi Útvonal mentén, a tagolt partvidéken évszázadokon át kisebb- 
nagyobb helyi főnökök, előkelők sora gyakorolta a hatalmat. Az ökológiai körülmények, 
szűkös megélhetési viszonyok sokkal inkább kiélezték az egyes körzetek, nemzetségi 
szállásterületek közötti viszonyt, s kevésbé ösztönöztek együttműködésre. A 9. század- 
ban kb. 30 önálló, helyi vezér, kiskirály volt a norvég partokon. Itt ekkor még nem ala- 
kult ki olyan monarchikus hatalom, mint amilyet például Godfred teremtett Dániában. 
(Igaz, olyan külső fenyegetettség sem volt, mint amilyet a frankok jelentettek a dánokra.) 
A 10. század első felében Délnyugat-Norvégiában Rogaland királya, egy bizonyos Harald 

tett szert vezető szerepre, de számos terület (Sogn, More, Romsland, Hordaland stb.) 
így is megőrizte önállóságát. Ahogyan a dán vezérek, helyi előkelők rablóakciókkal is 
igyekeztek növelni hatalmukat, gazdagságukat és tekintélyüket, úgy a norvég előkelők 
is ezt tették, és számos harcos, szabad fegyveres csatlakozott hozzájuk a zsákmány és 
hírnév megszerzésének reményében. A szűkös norvégiai létfeltételek miatt azonban a 
viking akciókban, hadjáratokban a kezdetektől a megtelepedésre alkalmas új helyek biír- 
tokba vétele is fontos szerepet játszott, vagy egyszerűen csak a Norvégiából kiáramló 
migrációs mozgásokban. Így például az Orkney- és Shetland-szigeteknél (ahol kis létszá- 
mú pikt népesség élt) már a 8. század végén megjelentek a norvégok. Az Atlanti-óceán 
viharos északi részeire rajtuk kívül mások nem is merészkedtek ki. Nem sokkal azután, 
hogy a Hebridák térségében feltűntek az első viking telepesek, 807-ben egy csoport nor- 
vég fegyveres Írországba ment, s bekapcsolódott az ír királyok közötti háborúskodásba. 
839-ben egy Turgeis nevű vezér sereget toborzott, és nagy flottával Írországba hajózott. 
841-ben ő alapította Dublint, pontosabban azt az erődöt, amely a későbbi Dublin alapja 
lett. 844-ben Turgeis elesett az írekkel vívott harcokban. Az ír belháborúkba a norvégok- 
kal szemben a dán vikingek is bekapcsolódtak, s 851-ben érzékeny vereséget mértek a 
norvégokra. Az anyaországból azonban hamarosan egy újabb vezér érkezett: Fehér Olaf, 
aki elűzte a dánokat, visszafoglalta Dublint, és helyreállította annak tágabb térségében a 
norvég uralmat, Jó két évtizedig testvérével, Ivarral együtt kormányozta dublini királysá- 
gát. A 9. század utolsó harmadától Írországban megtelepedett norvégok a helyi ír vezé- 
reken kívül gyakran kerültek konfliktusba az észak-angliai dánokkal, s ezek a folyamatos 
harcok felőrölték erejüket. 901-ben az írek visszafoglalták Dublint, de a confey-i (916) és 
climashogue-i (919) csatákkal a norvégok újra stabilizálták uralmukat Írországban, de 
alig fél évszázad után végleg elveszítették azt. 980-ban súlyos vereséget szenvedtek az ír 
egységet megteremtő Brian Boroimhe-tól. 

A 10. század végén Norvégia középső részén, a hosszú Trondheim-fjord vidékén 
Hákon jar! épített ki komolyabb hatalmat, s az ott él birtokos szabadokat ún. fylkirbe, 
azaz fegyvereseket kiállító körzetekbe szervezte, amely körzetek háború esetén egyúttal 
hajókat is felszereltek, és a hajóhoz kapcsolódó szolgálatot (skipsysla, skipreida) láttak el. 
Ahogyan Dániában a régi herrederek sysslerekbe szervezése alapozta meg Kékfogú Ha- 
rald és a Jelling-dinasztia hatalmát, úgy Norvégiában is a politikailag szervezett /ylkirek 
(a dán herrederek megfelelői) vetették meg az alapját annak, hogy később Trondheim 
térségére támaszkodva létrejöhetett egy nagyobb földrajzi térségre kiterjedő monarchi- 
kus hatalom. Ez a folyamat Széphajú Haraldnak (870?-936) a Hafrs-fjordnál aratott 
győzelmével kezdődött. Hogy mikor is volt ez a csata, ma is vitatott kérdés. A legáltalá- 
nosabban elfogadott időpont valamikor a 870-es évek első felében volt, feltehetően 872- 
ben. Harald ekkor még kiskorú lehetett, azaz az ország egyesítését ténylegesen felnőtt 
korú rokonai indították el, amikor a fiú megörökölte apja, Fekete Halfdan trónját. A ha- 
gyomány szerint Harald onnan kapta későbbi melléknevét, hogy fogadalmat tett: addig 

nem vágatja le a haját, amíg nem egyesíti az országot, így a hajvágásig a , Loncsos, Kócos" 
melléknevet kapta. Amikor legyőzte ellenségeit és egyedüli király lett, levágatta haját, s 
innentől kezdve nevezték , Széphajúnak" Családfáját Yngvi-Frey istenig vezette vissza. 
A mitikus származás, isteni eredet hiedelme önmagában is komoly tekintéllyel ruházta 
fel a norvég Yngling-házat, a hatalmának erősödését megakadályozni akaró vezérek, he- 
lyi kiskirályok feletti Hafrs-fjordi győzelem (872) pedig mindenki számára bizonyította, 
hogy tetteiket szerencse és isteni jóindulat kísérte. Az Észak-Atlanti-szigetek norvég ko- 
lonizációja is részben Széphajú Harald keménykezű ország egyesítő politikájának a kö- 
vetkezménye volt. Legyőzött ellenségei, az uralmával elégedetlenek elhagyták Norvégiát, 
vagy maga Harald űzte el őket az országból az Északi-tengeren túlra. A Feröer-szigetek 
telepeseinek sagája (Faereyinga Saga) szerint például az első, aki háznépével és roko- 
naival megtelepedett a szigeten, Grimr Kamban volt, akit sokan mások is követtek, mert 
elmenekültek Norvégiából Harald király zsarnoksága elől. A Trondheim-vidék mintájára 
Széphajú Harald az uralma alá tartozó Norvégiát katonaállító körzetekbe (fylkir) szer- 
vezte, egy-egy nagyobb tartomány élére - amelyek több körzetet is magukba foglaltak - 
hozzá hű jarlokat állított. A jarlok személyes hűséggel tartoztak a királynak, amit esküvel 
biztosítottak, és a királyi kíséret tagjai voltak. A fennhatóságuk alá tartozó körzetekben 
- szükség esetén - hadba szólították a katonáskodó szabadokat. Ez általában egyet jelen- 
tett egy fegyveresekkel teli hajó felszerelésével és kiállításával (leidang, ledung). 

A germán szokásjognak megfelelően a királyok fiai, apjuk halála után megosztották 
egymás között az apai örökséget, azaz magát az uralmi területet. Ebből következett, hogy 
Norvégia hosszú időn keresztül számos kis , királyságból" uralmi körzetből állt. Az or- 
szág jelentős részét saját uralma alatt egyesítő Széphajú Harald számára is súlyos prob- 
lémát jelentett a trónutódlás, mert a sagák szerint feleségeitől, szeretőitől és ágyasaitól 
összesen húsz fia és két lánya született. Az egyesített ország újbóli szétforgácsolódásá- 
nak megakadályozására Harald szakított az öröklésre vonatkozó szokásjogi normákkal, 
és fiai közül csak egyet nevezett meg örökösének: Véresbárdú Eriket, aki egy jüt király 
lányával, egy bizonyos Ragunhilddel kötött házasságból származott. Harald fiai közül így 
ő volt az egyetlen, aki anyja oldaláról egyetlen norvég előkelő nemzetséghez sem kötő- 
dött, ráadásul mindkét szülője királyi származású volt, így a királyi karizmát, varázserőt 
átörökítő vérségi, leszármazási elv nagyon hangsúlyos szempontot jelentett apja dön- 
tésében. Maga Erik is királyi vérrel kötött házasságot: a dán Jelling-dinasztiát és a dán 
királyságot megalapító Gorm király lányát, Gunhildet vette feleségül, ami szintén maga- 
san a testvérei fölé emelte őt. De Erik igen hamar komoly harcos hírnévre is szert tett. 
Olyan vezér képe alakult ki róla, aki származásából eredő , szerencséje" folytán mindig 
győzelmeket arat. A viking korban és a középkori Skandinávián szokás volt az előkelő 
családok fiúgyermekeit nevelőszülőkhöz adni. A Heimskringla szerint Harald fiát, Eriket 
egy Tore Roladsson nevű ember nevelte, aki herse, azaz ,hadvezér" volt. Erik tőle tanulta 
a hadakozást és a hadvezetést, majd 12 éves korában apja öt hajót bízott a vezetésére. 

Flottájával négy évig a Baltikumban, négy évig pedig Skócia és Írország partjainál kalan- 
dozott, fosztogatott, és jelentős zsákmányra (s ennek köszönhetően számos fegyveresre) 
tett szert. A többi fiú trónigényének érvénytelenítésére Harald király a norvég tartomá- 
nyi thingekkel is megerősíttette Erik egyedüli öröklési jogát. Széphajú Harald igen szép 
kort élt meg: 936-ban halt meg. 

Halála után, akaratának megfelelően Véresbárdú Erik (936-945) követte a trónon, 
de testvérei nem nyugodtak bele az ősi szokásjog felrúgásába, Erik kizárólagos örök- 
lésébe, és fegyverrel fordultak ellene. A kirobbanó belháborúban Erik több testvére is 
életét vesztette. Véresbárdú Erik helyzete akkor rendült meg, amikor megromlott a vi- 
szonya apja korábbi hű emberével, az ország középső részének, Trendelagnak a jarljával, 
Sigurddal. Nem tudjuk, hogy legfiatalabb féltestvére, Hákon ezt a helyzetet használta-e ki 
arra, hogy trónigénnyel lépjen fel, vagy a Sigurd jarl és a körülötte kialakult Erik-ellenes 
tábor kérte őt erre. Hákon születésekor Széphajú Harald már közel 70 éves volt. Angliá- 
ban, Aethelstan király udvarában, keresztényként nevelkedett fel. Hazatértekor nemcsak 
Sigurd jarl állt mellé, hanem nagyon sok támogatóra talált, és harc nélkül sikerült elűznie 
Eriket Norvégiából (945). Széphajú Harald fiaként az ősi öröklési jogra hivatkozva lépett 
a trónra, s ezt a legitimitást az egyes területi thingek is megerősítették. I. (Jó) Hákon 
(945-960) tehát a tartományi népgyűlések választása révén nyerte el a Norvégia királya 
címet, s későbbi rendelkezésével visszavonta apjának a trónutódlás meghatározásáról 
szóló rendelkezését, ami jelentősen megnyirbálta a thingek hatáskörét. A régi jó törvé- 
nyek, a szokásjog visszaállítása azt jelentette, hogy a királyi nemzetség minden tagja jog- 
címet formálhatott a trónra, de népgyűlések joga lett, hogy az ország egységének megőr- 
zése érdekében közülük egyet válasszanak. A régi normák visszaállítása miatti általános 
elégedettség magyarázza, hogy miért kapta a ,Jó" melléknevet. 

A Norvégiából elűzött (vagy elmenekült?) Véresbárdú Erik Britanniába ment, ahol 
- a források szerint - más viking vezérek elfogadták őt királyuknak. Udvarát Yorkban 
rendezte be, és Northumbria felett uralkodott. Mivel Erik harc nélkül engedte át Nor- 
végiát öccsének, s lett nagyon rövid idő alatt York ura, elképzelhető, hogy a két testvér 
jól előkészített megegyezés alapján cserélt helyet. Erik a sokkal népesebb és gazdagabb 
Northumbriáért átengedte a szegény és gyér lakosságú Norvégiát testvérének. Ezt a 
feltételezést erősíti a Heimskringla leírása is, mely szerint korábban Erik sorra gyilkol- 
ta meg testvéreit a különböző csatákban, és korábban sem futamodott meg ellenségei 
elől. (Nem véletlenül kapta a , Véresbárdú" nevet.) Ilyen előzmények után nehezen hi- 
hető Erikről, hogy - ha csak nyomós oka nem volt rá - harc nélkül elhagyja Norvégiát 
és átengedje a trónt öccsének. De a későbbi fejlemények is elgondolkodtatóak: a Hákont 
trónra segítő, őt támogató Sigurd jarl Erik halála után annak özvegyével szövetkezett 
Hákon ellen. Véresbárdú Erik 954-ben, majd 10 évvel azután, hogy elhagyta Norvégiát, 
a stainmore-i csatában vesztette életét, ahol Eadred, Nagy Alfred unokája (946-955) le- 
győzte a vikingeket, és az angol koronához csatolta Northumbriát. Erik özvegye, Gunhild, 

Kékfogú Harald dán király nővére, visszatért Dániába, és rávette testvérét, hogy hadat in- 
dítson Hákon norvég király ellen. A nagyobb önállóságra törő, korábbi hatalmi pozíciójuk 
visszaállítására törekvő norvég előkelő családok - köztük Sigurd jar] is - szövetkeztek a 
dán királlyal, de a 955/56. évi támadásuk kudarcot vallott. Jó Hákon válaszképpen fel- 
dúlta Skáne, Seend és Jütland területét. 959-ben Kékfogú Harald dán királynak sikerült 
kiűznie országából a norvégokat, majd megtámadta Norvégiát. Hordalandnál legyőzte 
Hákont, aki maga is elesett (960). Kékfogú Harald ugyan felvette a Norvégia királya cí- 
met, de a norvég területeken csak a neki hűséget esküdött Sigurd jar] révén gyakorolta a 
hatalmat. Norvégia lényegében a jar] kormányzása alá került. 

Véresbárdú Erik egyik fia, Szürkebundás Harald (960-965) azonban magát tar- 
totta a norvég trón jogszerű örökösének, és kíméletlenül lépett fel jogai érvényesítésé- 
ért: a dán koronához hű Sigurd jarlt máglyán égettette meg. A kivégzett jar! fia, Hákon, 
Kékfogú Haraldhoz menekült, és az ő segítségét kérte. 965-ben, a Lim-fjordban vívott 
csatában Szürkebundás Harald életét vesztette, a győztes dán király pedig három ural- 
mi területre osztotta Norvégiát. Az északi részeket hűségéért jutalmul Hákon jar! kap- 
ta. A nyugati területek dán vazallus tartományok lettek, melyek kormányzását Kékfo- 
gú Harald hű emberére, Hákon jarlra bízta. A déli részeket a dán király koronájához 
csatolta és maga kormányozta. Norvégia nagy része így a jarl fennhatósága alá került. 
Hegyesszakállú Sven dán király, aki fegyverrel szerezte meg apjától a trónt, a Kékfogú 
Haraldnak hűséget esküdött norvégiai jarlban fenyegetést látott saját hatalmára, ezért 
a Joms-vikingeket küldte Hákon hatalmának megtörésére, de kudarcot vallottak. 990- 
ben a nyugat-norvégiai Hjorungavág mellett vívott tengeri ütközetben a norvég jarl le- 
győzte a Jomsborgi harcosokat. Sven király egy sikeres Anglia elleni hadjárattal akarta 
visszaszerezni tekintélyét, és megerősíteni hatalmát. A gazdag zsákmány reményében 
egy norvég vezér, Olaf Tryggvasonis csatlakozott hozzá, majd miután az Aethelred angol 
királytól kicsikart 16 000 fontnyi danegeldet megosztották, visszatért Norvégiába (995). 
Az Angliában szerzett vagyonnak köszönhetően számos fegyveres csatlakozott hozzá, és 
a sereg Hákon jarl ellen vonult. Hákont meggyilkolták, Trondelag népe pedig elismerte 
királynak Olaf Tryggvasont (995-1000). Olaf azonban a dán korona fennhatósága alá 
tartozó déli területek felett is uralkodni akart, emiatt szembe került korábbi szövetsé- 
gesével, Hegyesszakállú Sven királlyal. A dán uralkodó feleségül vette Győzedelmes Erik 
svéd király özvegyét, így az új svéd király, Olaf Skötkonung (, Ölbeli") (994-1022) Sven 
király mostohafia lett, és Dánia mellett sorakozott fel Norvégia kérdésében. A meggyil- 
kolt Hákon jar! két fia, Erik és Sven - norvég híveik nem kis táborával - szintén a dán 
uralkodó hívei közé tartozott. Hegyesszakállú Sven azzal is igyekezett magához kötni 
őket, hogy Sven Hákonssonhoz adta feleségül mostohafia nővérét, saját lányát pedig a 
megölt Hákon jar] másik fiával, Erikkel házasította össze. 1000-ben, a svolderi tengeri 
csatában a dán uralkodó nagy győzelmet aratott, és Olaf Tryggvason is elesett. A nyugati 

és északi területek kormányzása a két testvér kezébe került: Svené lett Vestland, Eriké 
pedig Trondelag. Dél-Norvégia viszont ismét közvetlenül a dán korona része lett. 


A norvég királyság megszilárdulása 


Nem mindegyik norvég előkelő nyugodott bele az újbóli dán uralomba. Egy dél-norvé- 
giai klán fejének, Harald Grenskinek a becsvágyó és egyúttal fanatikus keresztény fia, 
Olaf, trónigénnyel lépett fel, de a túlerő elől el kellett menekülnie az országból. Ugyan- 
akkor származása komoly tekintélyt adott neki: a családfájukat a pogány istenektől ere- 
deztető Yngling-ház, így Széphajú Harald családjának egyik utolsó sarja volt. Amikor 
Hegyesszakállú Sven dán király Anglia elleni hadjáratra indult (1013), norvégiai vazal- 
lusai közül Trondelag ura, Erik jarl is vele tartott. Sven király és egyik fontos norvégiai 
támaszának távollétét kihasználva Olaf visszatért az országba. A szerencse úgy hozta, 
hogy Hegyesszakállú Sven a következő évben meghalt (1014), így Norvégiában csak Sven 
jarllal kellett szembenéznie. Dél-Norvégiában, az Oslo-fjord bejáratánál, Nesjarnál, ahol 
családi birtokai és nemzetségének földjei terültek el, egy nagy tengeri csatában legyőzte 
Sven jarl flottáját, és Norvégia királyává nyilvánította magát. 

Olaf Haraldsson (1015-1030) számított arra, hogy Hegyesszakállú Sven nagyobbik 
fia, a dán-norvég trónt öröklő Harald előbb vagy utóbb támadást indít norvégiai hatal- 
mának visszaszerzésére, ezért szövetséget kötött Olaf Skötkonung svéd királlyal, akihez 
a lányát is feleségül adta. De nemcsak egy norvég-svéd szövetséggel akarta megerősí- 
teni helyzetét Dániával szemben, hanem igyekezett a Német-római Birodalommal is jó 
kapcsolatokat kialakítani. Ennek jegyében a hamburg-brémai érsektől (azaz a birodalmi 
egyháztól) kért országába püspököket. Harald dán király gyermektelen halála (1018) 
után öccse, Anglia ura, Knut lett Dánia királya, aki 1025-ben barátsági szerződést kötött 
II. Konrád császárral. Olaf Haraldsson a Knut felől fenyegető veszély elhárítására Dáni- 
án belül keresett szövetségeseket, és sikerült Knut sógorát, aki a király nevében Dániát 
kormányozta, a maga oldalára állítani. Egyúttal megerősítette Olaf Skötkonung fiával 
és utódával, Anund Jakabbal a norvég-svéd szövetséget. A külpolitikai szövetségeket 
azonban nem érezte elegendőnek trónja biztosítására, ezért Norvégián belül erős kéz- 
zel, határozottan igyekezett megszilárdítani hatalmát. Ebben erőteljesen támaszkodott 
az egyházra, és folytatta az elődje, Olaf Tryggvasson által megkezdett térítéseket. Emi- 
att viszont nyílt konfliktusba került a norvég előkelőkkel, vezető klánokkal, így amikor 
1028-ban Knut király angol-dán flottája megjelent Norvégia partjainál, és a norvég nem- 
zetségek többsége fegyvert fogott, Knut lényegében harc nélkül megszerezte az országot. 

Olaf Haraldsson keletre, a Rusz területére, Bölcs Jaroszláv kijevi fejedelem udvarába me- 
nekült. Anglia, Dánia és Norvégia királya, Knut 1029-ben visszatért Angliaba, Norvégia 
kormányzását családja hű norvég vazallusának, Erik jarlnak a fiára, Hákonra bízta, aki 
azonban alig fél évvel később váratlanul meghalt. Helyére Knut saját törvénytelen fiát, 
az ekkor még kiskorú Svent állította, aki helyett anyja, az angolszász Aelfgifu kormány- 
Zott. A száműzetésben élő Olaf Haraldsson ezt a helyzetet trónja visszaszerzésére akarta 
kihasználni, s 1030-ban svéd csapatok támogatásával visszatért Norvégiába. A svédor- 
szági Jámtland tartományon keresztül, szárazföldi úton vonult nyugat felé, hogy elfog- 
lalja Trondelag földjét. Serege mintegy 2000 fegyveresből állt. Az itt élők azonban jól 
emlékeztek Olaf király keménykezű kormányzására, amit még súlyosbított szinte fanati- 
kus keresztény vallásossága, ezért fegyvert ragadtak. Két helyi előkelő, Kalf Arnason és 
Thori Hund vezetésével 1030. július 29-én a Stiklestadnál vívott csatában legyőzték Olaf 
seregét, s maga a volt király is elesett. A csatában féltestvére, az ekkor 15 éves Harald 
is részt vett, de ő túlélte az ütközetet, és bátyjához hasonlóan Rusz területre menekült, 
ahol Olaf családja is élt. De Aelfgifu (és agyermek Sven) kormányzása ekkorra ugyancsak 
népszerűtlenné vált, s ezzel párhuzamosan a harcban elesett, szigorúan keresztény hitű 
Olaf Haraldssont Norvégiában kezdték egyre többen szentként tisztelni. Halála után sze- 
mélyéhez hamar hozzákapcsolódtak azok a toposzok, amelyek már az angolszász szent 
uralkodók kultuszában jelen voltak. Kihulló vérét azonnal gyógyerejűnek tartották, tes- 
tét Krisztushoz hasonlóan dárdával döfték át, haja, körme a halála után is nőtt, és eles- 
tét követően napfogyatkozás, aszály, rossz termés következett. A csatamezőn fényoszlop 
jelezte holttestét. Az Aelígifu gyámi kormányzásával és a dán uralommal elégedetlenek, 
Knut hívének, Hákon jarlnak mellőzött nagybátyja, Einar vezetésével szervezkedni kezd- 
tek Olaf fiának, a Bölcs Jaroszlav udvarába menekült Magnusnak a visszahívására. Szán- 
dékaik politikai megerősítése érdekében ők voltak azok, akik a legkorábban igyekeztek 
előmozdítani Olaf kultuszát. 

1035-ben Magnus visszatért Norvégiába, és az őt támogató erőkkel kiszorította az 
országból Nagy Knut fiát, Svent. Sikerében nagy szerepe volt annak, hogy ebben az év- 
ben az északi birodalom ura, Knut meghalt. Magnus (1035-1047) lett Norvégia királya. 
Amikor a dán-angol trónon Knut utóda, Hardeknut is meghalt (1042), és vele véget ért 
a dán Jelling-dinasztia, Magnus kiterjesztette uralmát Dániára is. Nagy Knut lánytestvé- 
rének, Estridnek a fia, Sven (mint a dán uralkodóház nőági leszármazottja) meghódolt a 
norvég király előtt, aki kinevezte jarlnak és rábízta Jütland kormányzását. 1043-ban még 
együtt hadakoztak Dél-Schleswigben a vendek ellen, de egyre nagyobb lett köztük a gya- 
nakvás és a feszültség. Magnus tartott attól, hogy Knut nőági unokaöccse, Sven Estridson 
előbb vagy utóbb a dán trónra tör, Sven Estridson pedig attól félt, hogy ez a gyanú akár 
az életébe is kerülhet, ezért 1045-ben Svédországba menekült. Ugyanebben az évben 
apja féltestvére, keménykezű (Haarderaade) Harald (aki Kijevből Bizáncba ment, és éve- 
kig a császár szolgálatába szegődött) visszatért északra, és igényt támasztott a norvég 


koronára. A bizánci szolgálatban megkeresett vagyonnak köszönhetően - ahogyan egy- 
kor Olaf Tryggvasonnak is - igen sok híve, követője támadt. Magnus a polgárháború elke- 
rülése érdekében kiegyezett nagybátyjával, és megosztották egymás között az országot. 
1047-ben balesetet szenvedett (leesett a lováról) és belehalt sérüléseibe. 

Keménykezű Harald (1047-1066) azonnal Norvégia királyává kiáltotta ki magát, s 
ezzel egyidejűleg - kihasználva a belső norvég helyzetet - Sven Estridson pedig elfoglalta 
a dán trónt. Magnus örököseként azonban Harald igényt formált a dán királyi címre, és 
másfél évtizeden át tartó háborúba kezdett Sven Estridsonnal. 1050-ben felperzselte a 
kora középkori skandináv világ legjelentősebb kereskedelmi központját, a dániai Hedeby 
városát. Brémai Ádám 12. századikrónikás művében, Észak villámának" nevezte Kemény- 
kezű Haraldot. A harcok csak 1064-ben fejeződtek be, amikor Harald Vilmos normandiai 
herceg szövetségeseként már az Anglia elleni hadjáratra készült. Az Orkney-szigeteken 
gyűjtötte össze hadait, és csatlakozott hozzá Tostig earl, Harald, angol király öccse, aki 
fellázadt bátyja ellen. Keménykezű Harald flottája 300 hajóból állt, tehát a kor viszonyai 
között jelentős hadsereggel indult a hadjáratra. 1066 nyarán serege partra szállt Észak- 
Angliában, és York felé indult. 1066. szeptember 20-án Fuldordnál véres csatában le- 
győzte a helyi angolszász erőket, de öt nappal később a Stanford Bridge-nél vívott ütkö- 
zetben súlyos vereséget szenvedett Harald angol királytól, és a csatában maga a norvég 
király és Tostig earl is elesett. Flottájából alig két tucat hajó maradt. 

Keménykezű Haraldnak két fia volt, s apjuk halálát követően mindketten trónigény- 
nyel léptek fel. Súlyosabb harcok azonban mégsem robbantak ki, mert az idősebb test- 
vér, Magnus Haraldsson - akit II. Magnusnak (1066-1069) is neveztek - három évvel 
apjuk halála után meghalt, így öccse, III. Olaf (Kyrre) (1066-1093) elvitathatatlanul 
egész Norvégia királya lett. Uralkodása alatt belső és külső béke jellemezte az országot, 
ezért is kapta a , Békés" melléknevet. Közel három évtizedes kormányzása eredménye- 
ként megerősödött a királyi hatalom. Olaf részt vett apja angliai hadjáratában, átélte a 
stamford bridge-i vereséget, ami súlyos tekintélyveszteséget okozott a norvég királyi 
háznak. Hazatérése után ezért a dinasztia presztízsének helyreállítására az elhunyt 
nagybácsi, Szent Olaf kultuszát igyekezett erősíteni, és ehhez az egyházra támaszkodott. 
Trondheimben (régi nevén Nidaros) ő építtette az első keresztény kőtemplomot. Uralko- 
dása alatt délen Oslo is püspöki székhely lett. 1070-ben a Ferőer-szigeteken Kirkjuböur, 
az Orkney-szigeteken pedig Birsay vált egyházmegyei központtá. Az északi szigeteken és 
Norvégiában ekkoriban jórészt Angliából érkezett bencések jelentették a klerikusokat. 
III. Olaf alapította Bergen városát, amit szintén püspöki székhellyé emelt. Az ő idejében 
épült fel a Trondheim-fjordban fekvő Munkholmen szigetén, Nidarholmban az első nor- 
vég bencés kolostort. 

Az Olaf Kyrre által teremtett politikai stabilitásra és megerősödött királyi hatalom- 
ra támaszkodva utóda, fia III. ( Mezítlábas") Magnus (Berrfígstt) (1093-1103) ismét 
hódító hadjáratokra vállalkozott, s uralmát kiterjesztette az Orkney-szigetekre, a Man- 

szigetre, és Írországba is hadat vezetett. Itteni hadjárata során vesztette életét. Ő volt az 
utolsó norvég viking-király. Uralkodása alatt kemény kézzel verte le az egyházi szolgál- 
tatások miatt elégedetlen trondelagi parasztok felkelését. Halála után három törvényes 
fia felosztotta egymás között az országot. A legfiatalabb, Olaf Magnusson 1115-ben, a 
másik testvér Öystein Magnusson pedig 1123-ban meghalt, így a harmadik fiú, Sigurd 
Magnusson (Jorsalfar) (1103-1130) az egyedüli uralkodó maradt. Ahogyan Olaf 
Haraldsson óta mindegyik elődje, úgy ő is az egyházra és a kereszténységre támaszkod- 
va szilárdította meg trónját. 1125-ben megalapította Stavenger városát, amit püspöki 
központtá is tett. Míg a korábban alapított norvég püspökségek (Trondheim, Oslo, Ber- 
gen, Hamer) a hamburg-brémai érsekséghez tartoztak, Stavanger az 1104-ben érsekség- 
gé emelt Lund egyházi fennhatósága alá került. Sigurd Jorsalfar vezette be Norvégiában 
az első állandó, mindenki által fizetendő adót, az egyházi tizedet, ami biztos jövedel- 
met garantált a klérusnak, s ezzel együtt nagyobb függetlenséget is a világi hatalomtól. 
A norvég egyház a kezdetektől a cluny-i, majd gregoriánus egyházreform-mozgalom tá- 
mogatója volt. Elődeihez és kortársaihoz hasonlóan Sigurd is számos hadjáratot vezetett, 
hogy katonai sikereivel erősítse tekintélyét és hatalmát. Két nagy vállalkozása révén vált 
különösen híressé: ő volt az első európai uralkodó, aki személyesen vállalkozott szent- 
földi keresztes hadjáratra és jeruzsálemi fegyveres zarándoklatra (1108-1111). Innen 
kapta a Jorsalfar (, Jeruzsálemet megjárt") melléknevet. Ezzel teljes bűnbocsánatot nyert 
és részesült a laikusok által elérhető spirituális tekintélyből. 1123-ban Dél-Svédország 
ellen vezetett hadat. Petrus Venerabilis cluny-i apát szerint ez a hadjárat pogányok elleni 
keresztes vállalkozás volt. Ugyanezt állította a saga-irodalom is: Sigurd Jorsalfar király 
célja a dél-svédországi pogány Smáland és Kalmar tartományok megtérítése volt. Való- 
jában a hadjárat hatalmi ambíciókkal, a svéd trón megszerzésére irányuló törekvésekkel 
állt összefüggésben, mert Smáland és Kalmar lakosságának jelentős része már régóta 
felvette a keresztény hitet. Sigurd király felesége, Malmfrid a svéd király, Inge Stenkilsson 
svéd király unokája volt, így felesége révén fogalmazta meg trónigényét. A svéd terüle- 
tekre irányuló hatalmi elképzeléseivel függött össze az is, hogy a keleti svéd partoknál, a 
Kalmar-szoros térségében megakadályozza a vendek kereskedelmi, gazdasági hegemón 
helyzetének kialakulását. A hadjárat - amelyről sajnos nem sokat tudunk - ez utóbbi célt 
minden bizonnyal elérte, de a svéd trón megszerzésére irányuló terve kudarcot vallott. 

A belháborúk kora 


Sigurd (Jorsalfar) Magnusson házasságából csak egy lány született, Kristin Sigurdsdatter, 
ugyanakkor volt egy törvénytelen, házasságon kívül született fia is: Magnus Sigurdsson. 
De Sigurd királynak volt még egy féltestvére: Magnus Berrfottnak 1103-ban ír szerető- 
jétől született egy fia, Harald Magnusson Gille, aki ugyan ígéretet tett Sigurdnak, hogy 
nem fog trónigénnyel fellépni, s elismeri a király törvénytelen fiát, Magnust örökösnek, 
ígéretét azonban nem tartotta meg. Amikor 1130-ban Sigurd meghalt, belháború robbant 
ki a hatalomért. Norvégiában hosszú trónharc kezdődött az egymással rivalizáló előkelő 
családok, nemesi csoportok és tartományok között. A belháborúban a fiatal IV. Magnus 
(Sigurdsson) (1130-1135) legyőzte nagybátyját, de Harald Gille Erik Emune dán ki- 
rály támogatásával visszavágott. 1135 elején rajtaütött a Bergenben tartózkodó IV. Mag- 
nuson és foglyul ejtette, majd megvakíttatta, kiheréltette, kolostorba záratta, és maga 
ült a trónra. A norvég belháborút kihasználva 1135 augusztusában Pomerániából egy 
nagy vend sereg kelt át a tengeren, és elpusztította a norvég Kungahálla városát, ahol 
Sigurd Jorsalfar csapatai gyülekeztek az 1123. évi hadjárat alkalmával. De IV. Harald 
(Gille) (1135-1136) sem örülhetett sokáig győzelmének, mert III. (Berrfatt) Magnusnak 
újabb törvénytelen fia, egy újabb féltestvér, Sigurd Slembediakn lépett a színre, és állt elő 
trónköveteléssel. Az újból kirobbant fegyveres küzdelemben Harald Gille életét vesztet- 
te. Három fiút hagyott hátra: a legnagyobb fystein Haraldsson ekkoriban viking zsák- 
mányolóként Skóciában tartózkodott, két öccse (féltestvére) Sigurd és Inge pedig még 
kiskorú volt. Harald Gille özvegye, Ingrid Ragnvaldsdatter híveikre támaszkodva elérte, 
hogy a tartományi thingek két kiskorú fiát elismerték királynak: Sigurdot Trgndelag, 
Ingét pedig Viken tartomány urának. Trónkövetelő nagybátyjuk, Sigurd Slembediakn 
kihozta a kolostorból az egykori királyt, a vak és kasztrált IV. Magnust, de a Harald Gille 
családját támogató erők döntő győzelmet arattak felettük az Oslo-fjordban, Holmengrá 
(a mai svédországi Strömstad) közelében vívott csatában (1139. november 12.). Sigurd 
Slembediakn és a vak Magnus is elesett. Halálukkal azonban nem értek véget a trón- 
harcok, hatalmi küzdelmek. 1142-ben fegyvereseivel Skóciából Norvégiába jött fystein 
Haraldsson, és részt kért féltestvéreitől a hatalomból s területi osztozkodásból. Sigurd és 
Inge elismerték társuralkodónak, és az országot három részre osztották. 

A norvég egyház - saját hatalmi pozícióinak erősítése érdekében - lényegében a kez- 
detektől az egyházreformok politikája mellett állt ki. Az ország három részre osztása, 
illetve a trónharcok miatt meggyengült királyi hatalom még kedvezőbb helyzetet terem- 
tett a norvég klérus számára az egyházi befolyás növelésére, amit a pápaság magától ér- 
tetődően támogatott. 1152-ben III. Jenő pápa Nicolaus Breakspear bíborost (aki két évvel 
később IV. Adorján néven pápa lett) pápai legátusként Norvégiába küldte, hogy ott egy új 
érsekséget hozzon létre, azaz a norvég egyházat kivegye a hamburg-brémai (német) és a 

lundi (dán) érsekségek fennhatósága alól. Ezt alapvetően az tette lehetővé, hogy a pápa 
követe Harald Gille mindhárom fiával eredményes tárgyalásokat folytatott, majd ezután 
olyan, a királyság egészét reprezentáló nagy gyűlést hívtak össze, amilyen eddig még 
sohasem volt Norvégiában. A Trondheimbe (Nidarosba) összehívott országos gyűlésen 
részt vettek a három országrész királyai, a királyi fegyveres kíséret előkelői, főbb vazallu- 
sai, az öt püspökség püspökei és klerikus küldöttei, valamint mindegyik püspökségből a 
szabad parasztok 12-12 képviselője. A gyűlés egyetértésével és megerősítésével a bíbo- 
ros bejelentette a norvég érsekség megalakulását Trondheimben, Szent Olaf városában. 
Stavanger eddigi püspökét, Jon Birgerssont szentelte fel érsekké. A gyűlés azt is elfogad- 
ta, hogy az érsek utódait a kánonjog alapján a székeskáptalanoknak kell megválasztani, 
abba a világi hatalomnak semmilyen beleszólása sem legyen. Az öt norvég püspökséget 
(Trondheim, Bergen, Oslo, Stavanger, Hamar), valamint az Atlanti-óceán északi szigetei- 
nek egyházmegyéit is az új érsekséghez rendelték. Egyházszervezetileg így a trondheiími 
érsekséghez kerültek a Feröer- és Shetland-szigetek (Kirkjuböur püspöki székhellyel), 
az Orkney-szigetek (ahol a püspökség központját Birsay-ból áthelyezték Kirkjuvágba, a 
mai Kirkwallba), a Man-sziget (egyházi székhelye Poel), ami eddig az angliai yorki érsek- 
séghez tartozott, a két izlandi püspökség (északon Hólar, délen Skalholt) és a Grönland 
délnyugati partján fekvő Gardar püspökség. A közvetlenül a Szentszék alá tartozó norvég 
egyházszervezet létrejöttével jelentősen megerősödött a norvég klérus hatalmi helyzete. 
Ebben az ország három részre szakadása, a világi hatalom meggyengülése mellett nagy 
szerepe volt a Haarderaade-ház korábbi királyainak, akik már generációk óta jelentősen 
támogatták az egyházat. Harald Gille három fiának uralkodása idején lényegében a nor- 
vég egyház és a trondheimi érsek lett a királyság egységének és hatalmának letétemé- 
nyese. A Provincia Nidrosiensis, azaz a trondheimi (nidarosi) érsekség egyházi téren már 
egy észak-atlanti birodalom, az ún. Norgesvelde létrejöttét készítette elő, ami majd egy 
évszázaddal később a norvég királyság expanziója nyomán született meg. A trondheimi 
érsekség felállításakor ugyanis Izland és Grönland még független, szabad államok, egy- 
egy thing által irányított , köztársaságok" voltak. 

Az 1150-es évek első felében Inge király egymás ellen játszotta ki testvéreit. A ki- 
újuló belháborúban előbb Sigurd esett el (1155), majd gystein (1157). Inge azonban 
így sem tudta megerősíteni hatalmát, mert Sigurd fia, Hákon tovább folytatta a harcot, 
és gystein fegyveres kísérete is mellé állt. 1161 januárjában Hákon Sigurdsson (akinek 
,Szélesvállú" volt a mellékneve) az Oslo-fjord befagyott jegén nagy győzelmet aratott 
Inge király felett, aki maga is elesett. 

II. Hákon Sigurdsson (1161-1162) nem sokáig ülhetett a trónon, mert Inge Király 
egyik fő vazallusa, Erling Ormssen nem hódolt meg és tovább harcolt. Erling, aki még 
Sigurd Jorsalfar idején részt vett annak keresztes vállalkozásaiban, és az akkor szerzett 
sérülése miatt nem tudta a fejét egyenesen tartani, s ezért a ,Ferdenyakú" (Skalke) mel- 
léknevet kapta, Sigurd Jorsalfar király lányát, Kristin Sigurdsdattert vette feleségül, aki- 

től egy fia született, Magnus Erlingsson. A nőági leszármazás jogán a fia számára igényt 
formált a trónra. Célja érdekében szövetkezett I. (Nagy) Waldemar dán királlyal. 1162- 
ben a Romsdals-fjordban vívott tengeri ütközetben elesett II. (Szélesvállú)j Hákon, és 
a nyolc éves V. Magnus Erlingsson (1162-1184) lett a király. Mivel csak anyja révén, 
nőágon származott a szent őssel is rendelkező királyi családból, apja szükségét érezte 
annak, hogy legitimitását keresztény rituálé szerinti felkenéssel és koronázással erősítse 
meg. 1163 húsvétján fystein Erlendsson trondheimi érsek Bergenben királlyá koro- 
názta V. Magnust. A koronázással egyidőben, szintén Bergenben került sor a második 
országos gyűlésre, amely ugyancsak elismerte Magnust királynak, és hűséget esküdött 
neki. A koronázáskor apja, Erling (Skalke) Ormssen és a királyság 12 legfőbb világi elő- 
kelője arra is esküt tett, hogy az új király a későbbiekben is mindig meg fogja tartani az 
ország és az egyház törvényeit. Az 1163. évi norvég királykoronázás nemcsak Norvé- 
giában, hanem egész Skandináviában is az első ilyen szertartás volt. Az egyházi felke- 
néssel és szentesítéssel trónra került V. Magnus Istennek és a dinasztia védőszentjének, 
Szent Olafnak ajánlotta a királyságot, amit ő és utódai ezentúl ,hűbérként" kaptak vissza 
egy koronázási ünnepség keretében. Szent Olaf így Norvégia örökös , királya" lett (rex 
perpetuus Norvegiae), a mindenkori hús-vér királyok pedig a szent vazallusai. Ily módon 
a norvég királyokkal szembeni fellépés, pártütés Szent Olaf jogainak és hatalmának két- 
ségbe vonását jelentette. A királyi méltóság keresztény szakralitást nyert. Ugyanakkor 
ezzel együtt a koronázással jelentősen megnőtt az érsek politikai súlya, befolyása, tekin- 
télye. Az ő katedrálisában, Trondheimben volt Szent Olaf sírja, és ezentúl ott őrizték a 
királyi koronát és a koronázási ékszereket is. A koronázáshoz kapcsolódott még az első, 
írásban rögzített trónutódlási törvény is. Ebben rögzítették, hogy Norvégiában ezután 
csak egy király uralkodhat, azaz tilos az ország megosztása társuralkodók között. A ki- 
rályt legidősebb fia követi a trónon, ha pedig az elsőszülött fiú meghalna, életkorban a 
soron következő fiú lesz a király. Törvényes örökös hiányában az országos gyűlésnek 
kell királyt választani. Az eddigi két bergeni országos gyűlés gyakorlatát törvényben ís 
rögzítették, azaz a gyűlésekre az öt norvég püspökség területeiről meg kell hívni 12-12 
szabadot, gazdát. A koronázás, valamint a bergeni gyűlés azt jelentette, hogy az egyház 
és a norvég világi társadalom képviselői megerősítették V. Magnust a trónon, s deklarál- 
ták, hogy rajta kívül senki mást nem ismernek el királynak. 

Az 1170-es években V. Magnus Erlingsson uralkodásával és apja, Erling (Skalke) 
Ormssen kormányzásával szemben kirobbant az ún. Birkebeiner (,Nyírfalábúak")- 
felkelés, melynek során a lázadó előkelők deklasszálódott parasztokkal szövetkeztek. 
Az ő melléknevük, ti. hogy lábbeli hiányában nyírfakéreggel borították lábukat, az egész 
felkelésnek nevet adott. A felkelő parasztok többsége az egyházi tized fizetése ellen fo- 
gott fegyvert, amit a legnehezebb időkben, rossz termésű években is be kellett szolgál- 
tatni. Az előkelők, lázadó nemesek elégedetlenségét V. Magnus kormányzatának közpon- 
tosító politikája okozta. A , Nyírfalábúak" élén Harald Gille unokája, Öystein Haraldsson 

egyik fia állt, akit szintén Öysteinnek hívtak, és nőies kinézete miatt a Mgyla (, Kislány") 

melléknevet kapta. 1176-ban flottája Trondheimbe hajózott, és elfoglalta a királyság 
központját. Több ezer főre növekedett hadával ezután dél felé indult. 1177 elején Re- 
ben, Tansbergnél rajtaütött V. Magnuson, aki elmenekült. A csatában azonban fystein 
Mgyla is elesett (a Heimskringla-saga ezzel a történettel ér véget). A , Nyírfalábúak" 
felkelését viszont egyáltalán nem törte derékba vezérük halála, s élükön hamarosan 
új vezér tűnt fel: a svédországi Vármlandból jött Sverre, aki maga is királyi házból 
származott. Harald Gille unokája, Sigurd Haraldsson egyik fia, azaz Öystein Mgyla uno- 
katestvére volt. Vezetésével a felkelők 1177-ben újra elfoglalták Trondheimet. Az érsek 
Magnus királyhoz menekült, aki apjával együtt 1179-ben megkísérelte elűzni a , Nyírfalá- 
búakat" a fővárosból. A Kalvskinnet mezőn vívott csatában a felkelők legyőzték a királyi 
sereget. V. Magnusnak ugyan sikerült elmenekülnie, apja azonban elesett. Erling (Skalke) 
Ormssen sírjára Sverre Sigurdsson - a saga szerint - a politikai korszakhatár érzékelte- 
tésére a következő feliratot vésette: , Egy férfi lép most három helyébe: a király (- V. Mag- 
nus Erlingsson), a jar] (z Erling Ormssen) és az érsek (- fystein Erlendsson) helyébe, és 
én (z Sverre Sigurdsson) vagyok az a férfi." De a vesztett csata ellenére a király és az ér- 
sek is életben volt, s továbbra is számottevő hatalommal rendelkeztek. Trondelag térsé- 
gének kivételével még jelentős erőket tudtak mozgósítani, és a dán király támogatására 
is számíthattak. A katonailag jóval gyengébb, de sokkal mozgékonyabb , Nyírfalábúakra" 
V. Magnus nem tudott megsemmisítő csapást mérni. 1184. július 15-én a Sogne-fjordban, 
Fimreite-nél (Leikanger közelében) vívott tengeri csatában Sverre Sigurdsson nagy győ- 
zelmet aratott, és maga a király, V. Magnus is elesett. 


A Sverre-ház 


V. Magnus halálát követően Sverre Sigurdsson (1184-1202) ült a trónra, s vele egy új 
királyi ház lépett a színre, de az előző uralkodói család felett győzedelmeskedők sorában 
hamarosan új trónkövetelők tűntek fel. Az Oslo-fjordban fekvő Hovedgya szigetéről, az 
ottani cisztecita kolostorból jött az a szerzetes, aki Sverréhez hasonlóan szintén IV. Ha- 
rald Gille unokájának, Inge Haraldsson fiának vallotta magát, és bejelentette trónigényét. 
Jonnak hívták, és a , Csuhás" (Kurlung) melléknevet kapta. Viken és Vestlandet tartomá- 
nyokban széles támogatottságra talált. Háromszor is támadást indított Trondheim ellen, 
de 1188 decemberében Sverre Sigurdsson Bergen közelében győzelmet aratott felette. 
Az első Birkebeiner ( Nyírfalábú") király számára különösen veszélyes volt az a helyzet, 
hogy a norvég egyház, élén fystein Erlendsson érsekkel, az új királlyal szemben a ko- 
rábbi Haarderaade-házat támogatta, ezért menekülnie kellett Trondheimből. Hatalma 

stabilizálása érdekében azonban Sverre királynak is szüksége lett volna az egyházi koro- 
názásra és felkenésre. 1183-ban békét kötött az érsekkel, aki elismerte Sverrét törvényes 
királynak, cserébe visszatérhetett Szent Olaf városába, érseki székhelyére. 1188-ban 
meghalt fystein érsek, utóda a kánonjog szerint megválasztott és a pápa által elismert, 
felszentelt Erik Ivarsson lett, aki eddig Stavanger püspöke volt. Az új érsek a norvég egy- 
ház korábbi politikai súlyának, hatalmi pozíciójának visszaállítására törekedett. Annak 
érdekében, hogy ezt elérje, mindaddig megtagadta Sverre Sigurdsson megkoronázását, 
amíg ahhoz a pápa beleegyezését nem adta. A királlyal kiéleződő viszonya miatt 1190- 
ben kénytelen volt elmenekülni Norvégiából. Dániába ment, ahol Absalon lundi érsek 
adott neki menedéket. Norvégiában Nikolas Arnesson, oslói püspök vezetésével és a dán 
király támogatásával komoly egyházi ellenállás, politikai mozgalom bontakozott ki, az 
ún. , Bagler" felkelés. (A mozgalom neve a latin baculus, azaz ,püspöki pásztorbot" szóból 
származott.) 

A konfliktusokkal teli helyzetet egy újabb trónkövetelő is igyekezett kihasználni. 
Sverre Sigurdsson második nagy ellenfele 1193 nyarán az Orkney-szigetekről érkezett: 
az 1184-ben elesett V. Magnus király fia, Sigurd Kongsson (a király fia"), mint korábban 
Jon Kuvlung, Viken földjén vetette meg a lábát. Sverre királynak csak egy évi háború után 
sikerült Bergen előtt egy tengeri csatában legyőznie. Az ütközetben Sigurd Kongsson is 
életét vesztette. A saga-irodalom szerint az oslói püspök és a Bagler-mozgalom támogat- 
ta Sigurd Kongssont. Miután vereséget szenvedett és elesett, Sverre király arra kénysze- 
rítette a norvég püspököket, hogy megkoronázzák. 1194 nyarán a pápa felhatalmazta a 
lundi száműzetésben élő trondheimi érseket, hogy egyházi átok alá helyezze a , Nyírfa- 
lábúakat, novemberben pedig kiátkozta azokat a püspököket, akik részt vettek Sverre 
Sigurdsson megkoronázásában. Sverre király élete végéig (1202) kemény küzdelmet ví- 
vott az egyházzal, s úgy halt meg, hogy a Bagler-felkelést nem tudta leverni. A trónharc, 
a belháború az egyházzal szemben álló erők (, Nyírfalábúak") és az egyházat támogatók 
(, Pásztorbotosok") között halála után is folyatódott. 

Utóda fia, HI. Hákon Sverresson (1202-1204) lett, akinek V. Magnus másik fiával, Inge 
Magnussonnal kellett szembe néznie, de szerencséjére a trónkövetelő Inge még 1202 
folyamán meghalt. Az új király igyekezett véget vetni a belharcoknak, ezért hajlott az 
engedményekre, s lehetővé tette Erik Ivarsson érseknek, hogy visszatérjen Trondheimbe. 
III. Hákon 1204 elején halt meg, utóda kiskorú unokaöccse, Guttorm Sigurdsson (1204) 
lett, de néhány hónap múlva ő is meghalt. A trónra Sverre Sigurdsson nőági unokája, 
lányának, Cecilia Sigurdsdatternek a fia, a koronával kiegyezett érsek által is támoga- 
tott II. Inge Bárdsson (1204-1217) lépett. A Baglerek V. Magnus Erlingssonnak egy 
másik fia, Erling Magnusson Steinvegg (,Kőfal") mögött sorakoztak fel, aki a dán ki- 
rály támogatásáért hűségesküt tett II. Waldemar előtt. Viken tartomány elismerte őt 
Norvégia királyának, Trandelag és Vestland azonban Inge Bárdssont fogadta el ural- 
kodónak. A polgárháború így tovább folytatódott. 1207-ben meghalt Erling Magnusson 

Steinvegg. A Nikolas Arnesson oslói püspök vezette Bagler-táborban a püspök unokaöcs- 
csét, Filippus Simonssont ismerték el királynak. Az oslói püspök tárgyalásokat kezdett az 
Inge Bárdsson mögött álló új érsekkel, Tore Gudmundssonnal. A két tábor közötti hosszú 
tárgyalásokkal elért megbékélés elismerte II. Inge Bárdssont királynak, a kiegyezést pe- 
dig házassággal erősítették meg: Filippus Simonsson feleségül vette Sverre Sigurdsson 
másik lányát, Kristin Sverresdattert, így beházasodott a királyi családba. Amikor 1217- 
ben Filippus Simonsson meghalt, a Bagler-tábornak is vége lett. Ugyanebben az évben 
II. Inge király is elhunyt. 


A királyság fénykora 


II. Inge Bárdsson király utóda III. Hákon Sverresson törvénytelen fia, az ekkor 13 éves 
IV. Hákon Hákonsson (1217-1263) lett, aki később a Gomle (, Öreg") melléknevet kap- 
ta. Törvénytelen származása kezdetben nagyon bizonytalanná tette jogcímét a trónra. 
Sokan még azt is megkérdőjelezték, hogy valóban III. Hákon volt az apja. 1218-ban a 
bergeni országos gyűlésen anyja tűzpróbát (istenítéletet) vállalva bizonyította királyi 
származását, és a következő, 1223. évi országgyűlés immár fenntartások nélkül elis- 
merte őt királynak. Mindezek ellenére Hákonnak jelentős részt (az ország harmadát) 
kellett átengednie a hatalomból egyik fő ellenlábasának, Skule Bárdsson jarlnak, aki az 
elhunyt II. Inge Bárdsson király testvére volt. Skule jarl uralmi területeit a Ribbungerek 
( rablócsapatok") fenyegették, akiket Erling Steinvegg fia, Sigurd Erlingsson vezetett. 
Skule Bárdssonnak sikerült a Ribbungereket egészen a keleti határterületekre szorítani. 
Nikolas Arnesson püspök közvetítésével Sigurd Erlingsson tárgyalásokat kezdett Skule 
jarllal, s megbeszéléseik végére Hákon-ellenességük és hatalmi ambícióik végül egy 
táborba sodorták őket. Skule Bárdsson például az ország kormányzója szeretett volna 
lenni, de az 1223. évi bergeni országgyűlésen ezt nem tudta keresztülvinni. 1226-ban 
IV. Hákon király sikeres hadjáratot vezetett a keleti határvidékekre a Ribbungerek el- 
len. Ez volt a norvég történelem első nagyobb szabású szárazföldi, katonai vállalkozása, 
amikor egyáltalán nem vették igénybe a flottát. A győzelmet követően Sigurd Erlingsson 
már nem jelentett fenyegetést, hatalmi tényezőt. Egyedül Skule jar] hatalmi törekvései- 
vel kellett számolni, aki végül 1239-ben nyílt felkelést robbantott ki a király ellen. Elé- 
gedetlenségének fő oka az volt, hogy megnyugtató módon a végéhez közeledtek Hákon 
király egyházi koronázásával kapcsolatos tárgyalások, ami végérvényesen legitimálta és 
megerősítette volna uralmát. 1239/40 telén Skule jar! fegyveres kíséretével délre vonult, 
ahol elfoglalta Oslót. 1240 elején azonban Oslónál megjelent Hákon király flottája, ezért 
a jar] - a túlerőt látva - meghátrált. A katonai konfliktus kilátástalanságát felmérve fel- 

oszlatta seregét, s ő maga a Trondheim melletti Ágoston-rendi kolostorban, Elgeseterben 
keresett menedéket. Egy , Nyírfalábú" sereg azonban felgyújtotta a kolostort, és megölte 
Skule Bárdssont. 

Annak, hogy trónra lépésétől számítva ennyire elhúzódott Hákon ünnepélyes egyházi 
koronázása és felkenése, politikai okai voltak. Amikor IV. Hákon - akinek a származásá- 
val kapcsolatban korábban felmerült aggályok miatt is nagy szüksége lett volna trónja 
egyházi megerősítésére - pápai jóváhagyást kért koronázásához (1219), a norvég klé- 
rus éppen annak az (ystein érseknek a szentté avatásán fáradozott, aki szembe fordult 
Sverre Sigurdsson királlyal, és menekülnie is kellett Trondheimből. Hákon viszont éppen 
Sverre unokája volt, így a Szentszék hosszú ideig nem foglalt állást a norvég kérdésben. 
1239-ben azonban különösen kiéleződött IX. Gergely pápa és II. Frigyes császár küzdel- 
me, s a pápa ki is átkozta a császárt. Ilyen körülmények között a Szentszékkel jó viszony 
kialakítására törekvő norvég király kérését szívesen fogadták Rómában. IX. Gergely halá- 
la (1241) azonban néhány évvel ismét elodázta Hákon egyházi koronázását. Végül 1247. 
július 29-én, Szent Olaf napján Bergenben Wilhelm von Sabina bíboros, pápai legátus 
ünnepélyesen megkoronázta IV. Hákont, akinek hosszú uralkodása alatt a fjordok orszá- 
gának történetében egy olyan korszak kezdődött, amit a történetírás , fénykornak" vagy a 
, nagyság korának" (Storhetstid) nevez. Ez volt a norvég expanziós politika kora, melynek 
eredményeként létrejött a Norgesveldének nevezett észak-atlanti birodalom. 

IV. Hákon a királyi saga szerint birodalmát , messzebbre terjesztette ki, mint ahogyan 
a nap látszik" Székhelyét nem Trondheimben rendezte be, mint a korábbi norvég kirá- 
lyok, hanem a dinamikusan fejlődő kereskedővárosban, Bergenben. A tengerparton vé- 
gig ki akarta terjeszteni uralmát észak felé, ahogyan a trondheimi érsekséghez tartozó 
szigetekre is, Mindkét hódítási irány megfelelt a régi viking hagyományoknak s hajózási 
irányoknak. Északi irányú terjeszkedése során a Lyngen-fjord vidékén Novgorod érdek- 
szférájába ütközött. 1251-ben békeszerződést kötött Alekszander Nyevszkij novgorodi 
fejedelemmel, amelyben elhatárolták befolyási övezeteiket és megállapodtak a határok 
kérdésében. Ugyanakkor mindkét uralkodó fenntartotta magának azt a jogot, hogy a 
Lyngen-fjord és a Fehér-tenger közötti térségben élő nomád lappokat (semeneket) meg- 
adóztassa. Ez az egyezség egészen haláláig megmaradt és jól működött. Az északi terü- 
letekre, a sarkkörre norvég vadászok és halászok kezdtek költözni. IV. Hákon uralkodása 
végére az Észak-Atlanti-szigetek is mind a norvég korona fennhatósága alá kerültek: a 
Feröer-, Shetland-szigetek, Izland és Grönland, míg az Orkney-szigetek és Man már ko- 
rábban, III. Magnus idején a norvég királyság része lett. Egyik esetben sem kellett nagy 
hadjáratokat vezetni, súlyos harcokat vívni, mert a szigetek mind sorra, önként behó- 
doltak. Grönland lakói 1261-ben döntöttek úgy, hogy a norvég király alattvalói lesznek, 
és ennek elismeréseként készek évi adót fizetni. Az izlandi népgyűlés egy évvel később, 
1262-ben döntött ugyanígy. 


Egyházi koronázásától Norvégia egyre több szállal kapcsolódott az európai kontinen- 
tális politikához. Amikor 1247. február 16-án meghalt Heinrich Raspe (Ragyás Henrik) 
thűringiai tartománygróf, akit a Szentszék II. Frigyes császárral szemben ellenkirályként 
léptetett fel, a császár ellen fordult rajnai fejedelmek számára nem volt könnyű új ellen- 
királyt találni. A szóba jöhető jelöltek között az angol király testvére, Cornwalli Richárd, 
és IV. Hákon norvég király neve is szóba került. Hákon egyik lánya Alfonz kasztíliai ki- 
rály testvérének, Fülöpnek a felesége lett. A norvég király kereskedelmi szerződéseket 
kötött Lübeckkel, s ezzel nemcsak országa gazdasági helyzetét erősítette meg, hanem a 
korona belpolitikai pozícióját is, mert Norvégia lakosságának gabonaellátása az észak 
német kereskedővárosok, a Hanza szállításaitól függött. A belső béke biztosítása, a trón- 
harcok megelőzése érdekében 1260-ban Hákon megerősítette V. Magnus Erlingsson egy 
évszázaddal (1163) korábbi öröklési törvényét, ami rögzítette, hogy kizárólag a királyi 
családon belül, az elsőszülött fiúval kezdődik a trónutódlás. A királyság stabil belpolitikai 
helyzetében ez a törvény megteremtette az örökletes monarchiát. 1261-ben III. Sándor 
skót király igényt támasztott Man-szigetre és a Hebridákra, s a következő évben megtá- 
madta a Nyugat-Hebridákhoz tartozó, Skócia északnyugati partjainál fekvő Skye-szigetét. 
1263 nyarán ÍV. Hákon 120 hajóból álló flottával jelent meg Skócia északnyugati vizein, 
de a tomboló vihar Largs előtt tönkretette a norvég hajóhadat (1263. október 2.). Hákon 
visszahúzódott az Orkney-szigetekre, ahol megbetegedett és az év végén a kirkwalli püs- 
pöki rezidencián meghalt. 

Utóda másodszülött fia, VI. Magnus Hákonsson (1263-1280) lett, aki apja politiká- 
ját folytatta, s még jobban megszilárdította a királyi hatalmat. (Az eredeti trónörökös, a 
bátyja, Hákon Hákonsson Unge [,a fiatal"] ugyanis 1257-ben meghalt. A király IV. Hákon 
ezért kapta az , öreg" melléknevet.) VI. Magnus belátta, hogy a Skóciától nyugatra, észak- 
nyugatra fekvő Hebridákat és a Man-szigetet katonailag nem lehet megtartani, ezért tár- 
gyalásokat kezdett a skót királlyal, és 1266. július 2-án Perth-ben békét kötöttek. Norvé- 
gia lemondott a Hebridák és Man feletti fennhatóságról, Skócia pedig elismerte, hogy a 
partjaihoz közel fekvő Orkney-szigetek a norvég koronához, a Norgesveldéhez tartoznak. 
VI. Magnus a , Lagabgte" ( törvényjobbító") melléknevet kapta, mert a szokásjogok alapján 
országosan egységes törvénykönyvet, országos jogot (Landsloven) alkotott (1274), majd 
két évvel később országos érvényű általános városjogot (Byloven) is hozott. A 13. század 
utolsó harmadára tehát a norvég király nemcsak a hatalom legfőbb birtokosa, a rend és 
a törvényesség fenntartója, a legfőbb katonai vezető volt, hanem egyedüli törvényalkotó 
és legfőbb bíró is lett, azaz a korona átvette a régi thingek szerepét és jogkörét. Az 1273. 
évi bergeni országos gyűlésen ismertette a vazallusok és szolgálattevők, katonai kíséret- 
hez tartozók újra szabályozott jogait, kötelezettségeit, megerősítette az apja által hozott 
öröklési rendet, és idősebbik fiát, Erik Magnussont meg is nevezte utódául. Az 1276. évi 
városi törvényekkel a norvégiai városfejlődést akarta előmozdítani, különösen a korabeli 
nemzetközi kereskedelemben ekkor már fontos szerepet játszó Bergenét. Rendelkezései 

a külföldi kereskedők számára szabtak korlátokat, ezzel igyekezett kedvezőbb helyzetbe 
hozni a norvég kereskedőket. Előírta, hogy azok a külföldi kereskedők, akik az egész évet 
egy-egy norvég városban töltik, azonos jogállásúak a helyi kereskedőkkel, s kötelesek ott 
tizedet és adót fizetni. Ez alapvetően a Hanza-kereskedők kiváltságait sértette, és - ért- 
hető módon - a Hanza-városok ellenkezését váltotta ki. A következő évben Tönsbergben 
konkordátumot kötött a norvég érsekkel, amelyben újra szabályozta a tizedfizetést. Ed- 
dig ugyanis csak a parasztoknak kellett az egyházi tizedet fizetni, az 1277. évi konkor- 
dátum viszont a városlakóknak, sőt a nemeseknek is kötelezővé tette ennek fizetését. 
Egyéb adók fizetése alól viszont mentesítette a nemességet. A tansbergi konkordátum 
elismerte a norvég egyház széles körű kiváltságait, azaz a koronától független egyházi 
törvényalkotási jogot, az egyházi bíráskodást, az egyházi birtokok adómentességét és az 
egyházi tisztségek betöltésének kánonjogi szabályozását. 

Az 1276-os és 1277-es esztendők rossz termésű évek voltak Norvégiában, s emiatt 
éhínség alakult ki. Az ország számára valóban létkérdéssé váltak a németországi gabo- 
naszállítások. Ennek előmozdítására 1278-ban Magnus király tárgyalásokat kezdett a 
Hanzával, és Tensbergben kiváltságlevelet állított ki, amelyben minden más idegen ke- 
reskedőhöz mérten sokkal nagyobb kereskedelmi szabadságot és szélesebb körű kívált- 
ságokat adott a német kalmároknak. A két évvel korábbi városi törvényeknek a Hanzára 
nézve sérelmes passzusait visszavonta. Ezeket a kiváltságokat a norvég korona - egy 
rövid időszaktól eltekintve - később már nem csorbította, hanem ellenkezőleg: a Hanza a 
későbbiekben további privilégiumokat szerzett Norvégiában, és meghatározó befolyást 
szerzett az ország kereskedelmében, gazdaságában. 

VI. Magnust halála (1280) után fia, Erik Magnusson (1280-1299) követe a trónon, 
akit apja már az 1273. évi bergeni országgyűlésen örökösként mutatott be. Trónra lé- 
pésekor még kiskorú volt (csak 1282-ben lett nagykorú), s helyette az országtanács 
kormányzott, amelyben komoly súlya volt a világi előkelőknek, akiknek a viszonya az 
egyházzal korántsem volt felhőtlen. Leginkább a klérus megerősödött és kiváltságos 
helyzetét sérelmezték, azt, hogy a tönsbergi konkordátum megtiltotta a földesúri ma- 
gánegyházak létesítését. Az egyházi tisztségek betöltéséből és az egyházi ügyek inté- 
zéséből kiszorultak a nemesi családok, s természetesen a tizedfizetést is méltatlanak 
érezték. Az előkelők egyházzal kapcsolatos álláspontját a lakosság széles rétege támo- 
gatta, s amikor 1282-ben Jon Raude érsek növelni akarta az egyházi tized mértékét, az 
általános elégedetlenség fegyveres mozgalommá vált, és elűzték az országból az érse- 
ket, aki menekülés közben meg is halt. A régenskormányzat intézkedései alól a király 
sem tudta kivonni magát, mert a történéseket óhatatlanul összekapcsolták az ő szemé- 
lyével. Nem véletlen, hogy Erik Magnusson később a , Papgyűlölő" melléknevet kapta. 
Az új érsek kompromisszumokra kényszerült: lemondott a tized emeléséről és elfogadta 

a plébániák felett a nemesek patrónusi jogát. A régenskormány 1282-ben visszavonta 
a Hanzának tett kiváltságokat, s megtiltotta, hogy a Norvégiában telelő (Vintersittere) 

idegen kalmárok élelmiszert vásároljanak fel. Aki ezt a tilalmat megszegte, annak elko- 
bozták árukészletét, hajóját. Ez az intézkedés alapjaiban érintette a Hanza norvégiai ke- 
reskedelmét, amely arra épült, hogy az általuk hozott árukért (döntően gabona) cserébe 
a németek tőkehalat vásároltak, A halfelvásárlást többnyire a téli időszakban intézték, 
amikor a kereskedelmi hajózás szünetelt, s a hajózási idényben már azonnal teli rako- 
mánnyal indulhattak haza Bergenből. A régenskormány korlátozó intézkedése hosszú 
veszteglésre kényszerítette a Hanza hajóit a norvég kikötőkben, mert nem raktárkész- 
letből, hanem ottani vásárlásból kellett feltölteni a hajókat. A számukra hátrányos nor- 
vég döntések miatt a vend Hanza-városok képviselői Wismarban ellenlépésekről dön- 
töttek és kereskedelmi blokádot hirdettek. Leálltak a Norvégia számára létfontosságú 
gabona-, liszt- és maláta-szállítások, így néhány évvel később Erik király és kormánya 
meghátrálásra kényszerült. A svéd király közvetítésével 1285-ben a norvég korona és 
a Hanza között létrejött a kalmari szerződés, amely megerősítette és gyarapította a né- 
met kereskedők norvégiai kiváltságait és kedvezményeit, elszenvedett káraikért pedig 
kártérítést ígért. Az ezt követő évek tárgyalásai végül alig egy évtizeddel később, 1294- 
ben oda vezettek, hogy a Hanza kereskedői nemcsak teljes kereskedelmi szabadságot 
nyertek az északi országban, hanem az összes, korábban még fizetendő kötelezettségeik 
alól is mentesültek, Abban, hogy a Hanzának ilyen széles körű kedvezményeket sikerült 
szereznie, nagy szerepet játszott az ekkor zajló norvég-dán háború, amikor Erik király 
inkább szövetségeseit igyekezett gyarapítani, nem pedig ellenségeit. Ennek megis lett az 
eredménye: Észak-Halland földjén, a Kungsbacka-fjordban fekvő Hunahals várát a nor- 
végok elfoglalták a dánoktól, ahogyan a Kattegat jütlandi partjánál fekvő megerősített 
Hjelm szigetét is. Norvégia ezzel fontos lépést tett a Kattegat forgalmának ellenőrzése 
felé. A norvég sikereket (VI.) Erik Menved dán király fegyverszünet megkötésével (1295. 
szeptember) ismerte el. 

Nyugat felé Erik Magnusson apja, VI. Magnus politikáját követte, és a skót-norvég kap- 
csolatokat igyekezett erősíteni. Még 1281-ben (kiskorúként) feleségül vette III. Sándor 
skót király egyik unokáját, az ekkor hétéves Margitot. A házasság ugyan megköttetett, de 
a királyné Skóciában élt nagyapja udvarában, s 1290-ben, amikor az Orkney-szigetekre 
utazott, meghűlt, és meg is halt. Két évvel később Erik Magnusson (immár nagykorú- 
ként) a befolyásos skót Bruce-klán egyik tagját, Isabellát vette feleségül. 

Amikor 1299-ben II. Erik Magnusson király gyermektelenül meghalt, testvére V. Hákon 
Magnusson (1299-1319) követte a trónon. Ő volt a középkori norvég királyság utolsó 
jelentős alakja. Uralkodói székhelyét Bergenből áthelyezte délre, Oslóba. A királyi köz- 
pont megváltozása a külpolitikai orientáció átalakulását jelezte. A politikai figyelem az 
Északi-tenger térségéről Dániára és Svédországra irányult. De már házasságkötése is ezt 
előlegezte: 1299-ben, még trónra lépése és bátyja halála előtt, II. Wizlaw rügeni fejede- 
lem (1260-1302) egyik lányát, Eufemiát vette feleségül. Rügen fejedelme viszont a dán 
korona hű és fontos vazallusa volt. Ez a politikai házasság abba a norvég külpolitikai 

tervbe illeszkedett, amely a Kattegat feletti ellenőrzés megszerzését tűzte ki célul, és az 
emiatti dán tiltakozásokat és ellenlépéseket visszafogja, blokkolja. A Balti- és Északi- 
tenger közötti hajóforgalmat eddig egyedül Dánia ellenőrizte a Sundnál, ezért a dánok 
rossz szemmel nézték azokat a norvég törekvéseket, amelyek a Kattegatnál Norvégiát is 
hasonló helyzetbe hozták volna. 1306-ban újabb norvég-dán háború kezdődött, amely 
három évvel később, 1309-ben ért véget úgy, hogy a norvég pozíciók szemernyit sem 
javultak, s megmaradt a háború előtti status guo. 

V. Hákonnak a rügeni hercegnővel, Eufemiával kötött házasságából csak egy lány szüle- 
tett, Ineborg Hákonsdatter. Hákon királynak más gyermeke nem volt, így ez a körülmény 
egyúttal a , Nyírfalábú"-dinasztia végét is jelentette. 1302-ben már arra tett intézkedése- 
ket, hogy lányát és az ő utódait elfogadtassa, elismertesse Norvégia jogszerű örökösének. 
Arra az esetre, ha még azt megelőzően halna meg, hogy lánya fiút szülne, vagy ha ez a 
fiú az ő halálakor még kiskorú lenne, legszűkebb tanácsosaiból és híveiből kijelölt egy 
régenstanácsot. (A későbbiekben ebből fejlődött ki a norvég országtanács.) Még ugyan- 
ebben az évben (1302) eljegyezte lányát Birger Magnusson svéd király (1290-1318) öcs- 
csével, Erik Magnusson herceggel. Az eljegyzéssel Dánia-ellenes norvég-svéd szövetség 
jött létre. 1312-ben Ingeborg Hákonsdatter - ahogyan eredetileg is tervezték - feleségül 
ment Erik svéd herceghez, és 1316-ban fiút szült: Magnus Erikssont. 

A norvég királyok között V. Hákont , várépítőként" is számon tartják, mert elődeihez 
képest a királyi hatalom megerősítésére számos várat, megerősített várost épített. A dá- 
nokkal szemben a Varanger-fjord partján határvárként emelte Vardghus várát, de Göta 
Alv és Tönsberg erődítményei is az uralkodása alatt épültek. A Kattegat partján Hákon 
király alapította Marstrand városát. Az országot négy nagy központi adókörzetre, illetve 
közigazgatási területre osztotta, melyeknek Oslo, Bergen, Tönsberg és Trondheim volt a 
székhelye. A hajó- és katonaállító körzetek (sysler) tisztségviselői, a svslemenek a nagy 
adókörzetek kincstárnokainak számoltak el a beszedett adókkal. 


A norvég-svéd perszonáluniótól a norvég-dán unióig 


Amikor 1319-ben V. Hákon Magnusson - alig néhány hónappal nagy ellenfele, Erik 
Menved dán király előtt - meghalt, korábbi intézkedéseinek megfelelően hároméves 
unokája, Ingeborg fia, Magnus örökölte a trónt, akit Svédországban is királlyá választot- 
tak (1319). Magnus Eriksson (1319-1374) trónra lépésével perszonálunió jött létre 
Norvégia és Svédország között. A kiskorú király helyett s nevében mindkét országban az 
előkelők alkotta országtanácsok kormányoztak, de az 1318-ban megözvegyült anyaki- 
rályné, Ingeborg is egyre nagyobb beleszólást szeretett volna az államügyekbe. A gyász- 

idő lejártát követően egy dán arisztokratához, az önálló tartományúri hatalom kialakítá- 
sára törekvő Knut Porse-hoz ment feleségül, akinek Halland tartományban voltak a 
birtokai, ezért a dán korona mellett a svéd régenskormányzattal is számos konfliktusba 
keveredett. Ingeborg és férje politikai helyzetük erősítésére H. Heinrich mecklenburgi 
fejedelemmel szövetkezett, s ezt házassággal erősítették meg. 1321-ben Ingeborg az Erik 
svéd herceggel kötött házasságából származó lányát, Eufemiát a mecklenburgi herceg 
fiához, II. Albrechthez adta feleségül. Az anyakirálynénak az a törekvése, hogy - egy dán 
főúr hitveseként - átvegye a régenskormányzatok szerepét, a norvég és svéd nemesség 
körében egyaránt visszatetszést és felháborodást váltott ki, s Norvégiában az országta- 
nács már 1323-ban úgy döntött, hogy a jövőben teljesen mellőzni fogja Ingeborgot. 

Magnus Eriksson, akit a norvég trónon a VII., a svéd trónon pedig II. Magnusnak 
hívtak, 1331-ben lett nagykorú, s vette kezébe mindkét ország kormányzását. Namur 
grófjának lányát, Blanche-ot vette feleségül, akitől két fia született: Erik és Hákon. A dán 
interregnumot, zűrzavaros belső helyzetet hatalmának növelésére, területi terjeszkedés- 
re igyekezett kihasználni, és Skáne rendjeinek kérésére kiváltotta a holsteini grófoknak 
elzálogosított Skáne, Halland és Bleinge tartományokat a zálogból. Mindehhez rengeteg 
pénzre volt szüksége, amit jórészt a svéd kincstárból fizetett ki, mert a zálogterületek 
kiváltását (és a svéd koronához csatolását) a norvég előkelők élesen ellenezték, és akár 
a perszonálunió felbontására (azaz Magnus király trónfosztására) is készek lettek volna. 
Fokozta az elégedetlenséget, hogy a hatalmas zálogösszeg kifizetése után néhány évvel 
keleten, a finn területeken kiújult a háború Novgoroddal (1337), s Magnus király mind- 
két országától pénzt és katonákat kért. Mivel a norvég nemességet semmilyen érdek 
sem fűzte a finnországi hódításokhoz, itt az elégedetlenség az 1340-es években sokkal 
nagyobb volt. A király 1343-ban kinyilvánította, hogy elsőszülött fia, Erik Magnusson a 
svéd, kisebbik fia, Hákon pedig a norvég koronát fogja örökölni. Az elégedetlen norvég 
egyháziak és nemesek egyre erőteljesebben kezdték követelni, hogy az uralkodó adja át 
fiának, Hákonnak az ország kormányzását, amit Magnus király a következő évben (1344) 
teljesített is. Ezzel lényegében visszaadta az országtanács kezébe a hatalmat, mert fia, 
Hákon még kiskorú volt. Amikor az újabb Novgorod elleni háború (1348-1351) sem járt 
sikerrel, és Magnus király nem tudta ellenőrzése alá vonni az orosz kereskedelmet, Svéd- 
országban is erősödött a koronával szembeni ellenérzés. 

1355-ben VI. Hákon Magnusson (1355-1380) nagykorú lett, és mint apja társural- 
kodója ténylegesen kezébe vette Norvégia kormányzását. Ezzel véget ért az első, Svéd- 
országgal kötött perszonálunió. Ugyanakkor apjával szemben Svédországban jelentős 
erők kezdtek szervezkedni: a trónörökös Erik herceg (akinek a hiúságát sértette, hogy 
öccse lényegében már király), az elégedetlen nemesek és szabadok széles rétege, illetve 
Magnus sógora, Albrecht mecklenburgi herceg (1348-tól). 1356-ban nyílt felkelés tört 
ki, és a felkelők svéd királlyá választották az elsőszülött Erik herceget, a királyt pedig 
arra kényszerítették, hogy megossza a fiával a királyságot (1357). 1359-ben Magnus 

király kisebbik fiával, Hákon norvég királlyal szövetkezett idősebb fia, a mecklenburgi 
herceg és a svéd felkelőkkel szemben. Ez a szövetség azonban nem sokáig állt fenn, mert 
a svéd társuralkodóvá választott Erik ugyanebben az évben (1359) meghalt. A svéd bel- 
politikai viszonyokat kihasználva IV. Waldemar dán király visszafoglalta Skáne, Blekinge 
és Halland tartományokat (1360). Ehhez korábbi ellenfelét, II. Albrecht mecklenburgi 
fejedelmet nyerte meg szövetségesnek, s ezt az új kapcsolatot házassággal pecsétel- 
ték meg: Waldemar idősebb lánya, Ingeborg a mecklenburgi hercegi trón örökösének, 
Heinrichnek a felesége lett (1361). A Dániától elszenvedett katonai kudarcok, területi 
veszteségek miatt Magnus királlyal szemben újra nagy lett az elégedetlenség Svédor- 
szágban. A helyzetet kihasználva 1361 őszén Hákon norvég király hadsereggel vonult 
be Svédországba, hogy maga szerezze meg a koronát. Elfogatta apját, és Kalmar várába 
záratta. 1362. február 15-én a svéd országtanács svéd királlyá választotta Hákont, aki ezt 
követően kibékült apjával, s elismerte őt társuralkodónak. Tudomásul vette, hogy Skáne, 
Blekinge és Halland visszakerült Dániához, így a status guo elfogadásával rendeződtek a 
kapcsolatai IV. Waldemar királlyal. A dánokkal kötött békét házassággal erősítették meg: 
1363-ban Hákon norvég-svéd király feleségül vette IV. Waldemar kisebbik lányát, Mar- 
gitot. De a svéd arisztokrácia jelentős része, ahogyan korábban, úgy most sem fogadta 
el, hogy a dánok visszaszerezték a déli területeket, és végleg szembe fordult Hákonnal 
és apjával, Magnus-szal. 1364-ben a svéd rendek Magnus sógorának, Albrecht mecklen- 
burgi hercegnek a kisebbik fiát, Albrechtet hívták meg a svéd trónra, aki anyja, Eufemia 
révén jogot formálhatott a koronára. Magnust és fiát trónfosztottnak nyilvánították, s 
1365 elején hadat vezettek ellenük. Alrecht herceg mögé sorakozott fel a Hanza is, mert 
az észak-német kereskedővárosokkal szemben bevezetett dániai korlátozó intézkedé- 
seket IV. Waldemar veje, Hákon király is követte Norvégiában. A mecklenburgiak Hanza 
támogatással kezükbe kaparintották Stockholmot, és foglyul ejtették Magnust. Hákon 
arra kényszerült, hogy erőivel visszavonuljon Norvégiába, így Svédország Mecklenburgi 
Albrecht fennhatósága alá került. Apja, Magnus hat évig raboskodott Stockholm várában. 
A fogságból végül fia, a norvég király váltotta ki 12000 márka (- kb. 2520 kg) ezüstért 
(1371). A hányatott sorsú öreg király 1374-ben Norvégia partjainál, a Bömmel-fjordnál 
hajótörést szenvedett, és ő maga is életét vesztette. Egy évvel később fiúutód nélkül 
IV. Waldemar dán király is meghalt (1375), s a dán koronára - nőágon - igényt formált 
Mecklenburg (ahogyan a svéd korona esetében is tette): a dán király idősebb lánya, a 
mecklenburgi örökös, Heinrich felesége volt. Kisebbik lánya jogán Hákon norvég király 
- fia nevében - szintén igényt tartott a dán trónra. A Hanzának, amely öt éve vívta meg 
sikeresen a maga fegyveres harcát IV. Waldemarral (1367-1370), nem volt érdeke, hogy 
Mecklenburg, Svédország és Dánia egy fejedelmi ház kezébe kerüljön. Mivel a stralsundi 
békeszerződés (1370) nagyon komoly jogosítványokat biztosított a Hanzának a dán trón 
betöltésénél, ez az álláspont azt jelentette, hogy a nagy észak-német kereskedelmi szer- 
vezet kész volt elfogadni Margit, dán királylány és VI. Hákon házasságából származó, 

1370-ben született fiú, Olaf Hákonsson dániai trónra kerülését. De a dán előkelők, ne- 
mesek is támogatták a gyermekkirály trónra lépését, mert ezzel az országtanács kezébe 
került a tényleges hatalom. Természetesen Olaf szülei is sokat tettek fiúk dán királlyá 
választása érdekében. A dán főnemeseket adományokkal és kiváltságokkal igyekeztek 
megnyerni. Így például elismerték az előkelők alkotta országtanács teljes körű, korlá- 
tozások nélküli királyválasztó jogát. Még szorosabbra fűzték kapcsolatukat a Hanzával, 
annál is inkább, mert az észak-német kereskedővárosok a maguk politikai és katonai 
súlyán túl meghatározó szerepet játszottak Norvégia gazdaságában. Fiúk, Olaf nevében 
mindkét királyságban újabb privilégiumokkal ruházták fel a Hanzát. A dán korona nőági 
öröklésének jogával II. Albrecht mecklenburgi herceg is fellépett unokája, IV. Albrecht 
érdekében, de a dán rendek és a vend Hanza-városok elutasítása óvatosságra késztet- 
te. A nyilt háborúskodás helyett kalózháborút kezdett a létrejövő dán-norvég perszo- 
nálunió ellen. Margit királyné a közös ellenséggel szemben igyekezett még szorosabb- 
ra fűzni a kapcsolatát a Hanzával, s 1376. augusztus 14-én fia nevében megerősítette a 
starlsundi békét. 

1380-ban meghalt Hákon norvég király, így kiskorú fia, Olaf, anyja, Margit gyámsága 
alatt, Dánia mellett Norvégia királya is lett. 1380-ban norvég-dán perszonálunió jött lét- 
re, amely több mint négy évszázadon át fennmaradt, s csak 1814-ben bomlott fel. A nor- 
vég történetírásban ezt az időszakot ún. , dán kornak" (dansketiden) nevezik. 


A , dán kor" 


A gyermek Olaf Hákonsson (1375/80-1387) dániai, majd norvégiai trónra lépése 
mindkét országban megerősítette az országtanácsok, azaz a világi előkelők és egyházi 
méltóságok helyzetét, politikai pozícióját. Olaf 1385-ben vált nagykorúvá, de a kormány- 
zásban továbbra is a világi és egyházi méltóságok, előkelők játszottak meghatározó sze- 
repet, valamint a király anyja, így nagykorúvá válása semmilyen belpolitikai változást 
sem okozott. A norvég-dán perszonálunió azt követően is stabil maradt, hogy 1387. au- 
gusztus 3-án meghalt Olaf, és mindkét országban új uralkodót kellett választani. A leg- 
közelebbi férfi rokont, IV. Albrecht mecklenburgi herceget, ahogyan korábban, úgy most 
sem akarták egyik országban sem királynak. A dánok döntéséhez hasonlóan, akik 1387 
őszén Margit anyakirálynét ruházták fel a kormányzás jogával, és élete végéig elismerték 
régensnek, 1388 elején Oslóban a norvég országgyűlés is ilyen jogokkal ruházta fel Nor- 
végiában, élethossziglani érvényességgel. A norvég országtanács a trónöröklési törvényt 
úgy változtatta meg (1389), hogy Margit legközelebbi férfi rokonát nevezte meg örökös- 
nek. Ez Margit nővérének, Ingeborgnak egyik unokája, II. Wartislaw pomerán fejedelem 

és Ingeborg lányának a házasságából 1382-ben született fiú, Bogislaw volt, aki Szkandiná- 
viában az Erik nevet vette fel. 

1388-ban a (III.) Mecklenburgi Albrecht kormányzásával elégedetlen svéd nemesek 
Margitot ismerték el Svédország régensének, s amikor 1389. február 24-én Falköpingnél 
a dán, svéd és norvég csapatok legyőzték és foglyul ejtették Albrechtet, Margit mind- 
három skandináv országban kezébe vette a kormányzást. A norvég rendek ekkoriban 
fogadták el az új trónöröklési törvényt, s ennek megfelelően 1389. szeptember 8-án hó- 
dolatot tettek Pomerániai Erik előtt, és elismerték királynak. Koronázására azonban csak 
három évvel később, 1392-ben került sor Oslóban. Dániában és Svédországban csak jó- 
val később, 1396-ban fogadták el Eriket uralkodónak, s ekkor koronázta őt Lund érseke 
dán, Uppsala érseke pedig svéd királlyá. 1397. június 17-én Kalmar városában a de iure 
ekkor nagykorúvá vált Eriket a három északi királyság országtanácsai közös ülésükön, 
Margit királynő jelenlétében egyetlen koronázási aktussal a három skandináv ország 
közös uralkodójává választották. A koronázási oklevél 67 pecsétjéből 13 volt norvég. 
Ez a szám is mutatta, hogy népessége, gazdasága, katonai ereje szempontjából Norvégia 
a két másik északi ország mögött állt, így a kalmari unión belül nem volt meghatározó 
súlya. Saját jogrendjének, törvényeinek megtartásáért a norvég kancellár felelt, a politi- 
kai, kereskedelmi és adminisztratív kérdésekben viszont a Koppenhágában székelő uni- 
ós kancellár döntött. Királlyá koronázását követően (III.) Pomerániai Erik személyesen 
csak egyszer járt még Norvégiában, 1405-ben, amikor Bergenben találkozott a menyasz- 
szonyával, IV. Henrik angol király (1399-1413) lányával, Philippával, akivel a következő 
évben házasságot is kötött. Távollétében Norvégiában egy helyi gazdag és tekintélyes 
főnemes, Sigurd Jonsson helyettesítette a királyt, kormányozta az országot. 

1412. október 28-án meghalt a kalmari unió megteremtője, Margit királynő. A kor- 
mányzást saját kezébe vevő Erik király ki akarta terjeszteni uralmát Schleswigre, és meg 
akarta nyirbálni a Hanza privilégiumait. Az emiatt kirobbant, és elhúzódó háborúhoz sok 
pénzre volt szüksége, s ahogyan a magas adók miatt Svédországban kitört az Engelbrekt- 
féle felkelés, és a rendek Dániában is az uralkodó ellen fordultak, ugyanez Norvégiában 
is bekövetkezett. Erik király hosszú háborúja a pénzügyi csőd szélére juttatta a kalmari 
uniót. Mivel a háború kizárólag a dán hatalmi érdekekért folyt, azt sem a svéd, sem a nor- 
vég előkelők nem nézték jó szemmel. Pomerániai Erik házassága gyermektelen maradt, 
és felesége, Philippa 1430-ban meg is halt. Ilyen körülmények között unokatestvérét, 
Bogislawot szánta utódául, aki szintén a pomerán hercegi házból származott. A dán és 
svéd országtanácsok elutasították ezt, a norvég azonban tudomásul vette, mert a jelölés 
megfelelt a korábban elfogadott trónutódlási törvénynek. A dán és a svéd rendek egy 
másik jelölt, Erik király húgának, Kathrinának a fia, a Wittelsbach-házi Kristóf mellett 
sorakoztak fel. A norvég rendek egy ideig még kitartottak Erik oldalán, de miután 1439 
nyarán a dán, 1439 őszén pedig a svéd országtanács is letette őt a trónról, és Kristófot 
(1440-1448) ismerte el uralkodónak, 1440 augusztusában a norvégországtanácsis trón- 


fosztottnak nyilvánította Pomerániai Eriket, és behódolt a Wittelsbach-jelölt előtt, akit 
azonban csak két évvel később koronáztak meg. A norvég ügyeket az ő uralkodása idején 
is lényegében Koppenhágából az uniós kancellár intézte. Kristóf 30 éves korában, 1448- 
ban halt meg, s még ugyanebben az évben kettős királyválasztásra került sor: Dániában 
az Oldenburg-házi Keresztélyt (Krisztiánt) emelték a trónra, Svédországban viszont a 
főnemesség soraiból származó Karl Knutssont választották királlyá. Mindkét uralkodó 
igényt formált Norvégiára, ahol a svéd-párti nemeseknek sikerült elérnie, hogy 1449- 
ben Karl Knutssont válasszák királlyá. Karl Knuttsonnak azonban nem sikerült uralma 
alá vonnia Norvégiát, és a dán-párti rendek nyomására az országtanács érvénytelennek 
nyilvánította Karl Knutsson koronázását, és Keresztély (Krisztián) (1450-1481) előtt 
tett hódolatot, majd 1450 augusztusában, Trondheimben norvég királlyá koronázták. 
Ezzel ismét megerősödött a dán-norvég perszonálunió, amely a Hanza támogatásával 
békére kényszerítette Svédországot, ahol az uppsalai érsek vezetésével lázadás tört ki 
Karl Knutssonnal szemben, s 1457-ben Keresztélyt svéd királlyá választották. Halála 
után fiát, Hansot (1481-1513) Dániában és Norvégiában egyaránt a rendeknek tett en- 
gedmények után választották meg királlyá. Ő volt az utolsó középkori norvég király. 


Társadalom és gazdaság 


A középkori Norvégia lényegében egy paraszti állam volt, ahol a trónra lépéskor az or- 
szág lakói hódolatot tettek, és hűséget esküdtek a király előtt (Konungstekja), az uralkodó 
pedig ígéretet tett a régi szokások és törvények megtartására, Ez azonban nem jelentette 
azt, hogy a régi szokásjog maradéktalanul, változások nélkül fennmaradt volna száza- 
dokon át. Már a norvég államalakítás során, Széphajú Harald korában számos új elem 
jelent meg a társadalom mindennapi életében. Közülük a legjelentősebb az oda! lett, 
amely olyan nemzetségi földet jelentett, amelyet a család, a nemzetség tagjai jogszerűen 
megörököltek. A norvég klánok (aett) elsődleges feladata az oda! védelme volt, mert azt 
nem lehetett megosztani vagy kívülállóknak elidegeníteni az egész férfirokonság enge- 
délye nélkül. Az uralkodók hosszú időn át a királyságot is ilyen odalnak fogták fel, s ez az 
államszemlélet szükségképpen a szokásjogból építkezett. V. Hákon király 1313-ban úgy 
rendelkezett, hogy az odal esetében nincs jogi különbség férfi- és női örökösök között. 
Ez a törvény kétségtelenül összefüggött azzal, hogy Hákonnak csak egy lánya volt, nem 
született fia, így a korona (és a királyság) nőági örökíthetőségére törekedett. Az odal tar- 
talmának szélesítésével Hákon látszólag a szokásjog maradéktalan érvényesülését biz- 
tosította, valójában azonban dinasztikus politikai célokat követett. De maga az odal sem 


volt a mitikus időkig visszanyúló ősi hagyomány, szokásjogi norma. A viking korban még 
csak nem is említették, s csak később alakult ki az a szokás, gyakorlat, mellyel a család és 
a klán birtokait akarták megvédeni az egyháznak történő kegyes célú eladományozástól, 
a kezdetleges földpiactól vagy éppen a királyoktól. Ha ugyanis valahol veszély fenyegette 
a szabad birtokosokat, azzal védhették meg földjüket, hogy azt ráruházták az egész ro- 
konságra. A norvég költői hagyomány szerint Széphajú Harald számos ellenfele birtokát 
kobozta el, s ezt követően alakult ki a rokonság, a klán védelme alatt álló nemzetségi 
földtulajdon. Ez Délnyugat-Norvégiában hat, északon pedig négy generációnál régebb 
óta birtokolt területekre vonatkozott. Ahol nem fenyegette semmi az egyes emberek és 
szűkebb családjuk javait, ott az odal mint birtokforma nem is jelent meg. Izland szigetén 
például ennek hiánya azt jelezte, hogy itt a szabad birtokosokat nem fenyegette semmi. 
Az Orkney-szigeteken viszont az ítteni erős jarl-hatalom fenyegetést is hordozott, ezért 
Norvégiához hasonlóan itt is kialakult a nemzetségi tulajdoni forma. 

Már a legrégebbi, 1170 táján lejegyzett történeti munka, a Historiae Norvegiae felje- 
gyezte, hogy az ország három nagy természetföldrajzi, s ebből következően három nagy 
gazdasági térségre tagolódott: a hosszú tengerparti zónára (zona maritima), a hegyvidé- 
ki fennsíkokra, felföldekre (zona montana), és a távoli észak néptelen, nagy erdővidékére 
(Gsilvae Finnorum). A nyugati tengerpart lakóinak nagyobbik hányada nem egyszerűen 
csak paraszt volt, hanem hajós, halász, fóka- és bálnavadász is. A viking kori hadjáratok 
résztvevői jórészt közülük kerültek ki. Trondheim és Oslo térségétől eltekintve a fjordok- 
ban csak a meredek hegylábaknál volt kevéske termőföld, ami általában csak kevés em- 
ber megélhetését biztosította, ezért az önálló tanya, udvarház volt a meghatározó tele- 
pülési forma. A földrajzi adottságok által determinált településszerkezet a kezdetektől 
lehetetlenné tette az emberek feletti szorosabb állami ellenőrzést vagy földesúri hatalom 
kialakulását. Az össznépesség 9599-át kitevő paraszti réteg a középkorban mindvégig 
megőrizte szabadságát, és nem jött létre olyan földesúri rendszer, mint Európa túlnyomó 
többségén. A 14. század közepén a művelt földeknek (ami az összterületnek alig 199- 
át tette ki) kb. 30-3599-a, azaz kb. egyharmad része paraszti tulajdon volt. A régészeti 
leletek tanúsága szerint a 10. századtól gyarapodni kezdett a tanyák száma, azaz nőtt 
a népesség, különösen a termékenyebb talajú, mezőgazdasági művelésre alkalmasabb 
déli, délkeleti területeken, az Os1lo-fjord vidékén. Ennek következtében Dél-Norvégiában 
a középkorban szinte kizárólag paraszti birtokosok voltak, az egyházi, nemesi és királyi 
birtokok többnyire Nyugat-Norvégia partvidékén, illetve a mezőgazdasági, gabonater- 
melési szempontból ugyancsak jelentős Trondheim térségében terültek el. Norvégiá- 
ban a viking kor végén, a 11. században mintegy 31 500 paraszti gazdaság (tanya) volt. 
Ez a szám a 14. század közepén 73 000-re nőtt, és a településterületek egyre északabbra 
terjeszkedtek ki. A demográfiai növekedés és a településszerkezet jelentős bővülése ösz- 
szefüggésben állt az északi féltekét a korszakban jellemző kedvező éghajlati viszonyok- 


kal. A történeti klímaadatok, gleccserjég-vizsgálatok, pollenanalízisek szerint a 9. szá- 
zadtól egyre jobbak lettek az európai időjárási és átlaghőmérsékleti körülmények. 
A 13. század derekáig meleg és enyhe időjárású évek követték egymást, ami kedvezett a 
gabonatermesztésnek. Nem véletlen, hogy ebben azidőszakban észak felé és a tengerszint 
feletti magasságot tekintve is nagyon széles területekre terjedt ki a szántóföldi gazdaság. 
A viszonylag kiegyensúlyozott terméseredmények miatt többé-kevésbé elegendő táplá- 
lék termett, javult a földek eltartó képessége, s gyors ütemben gyarapodott a népesség. 
A virágzó középkor századaira jellemző meleg klímafázisban, a 11-12. századi Norvégi- 
ában 100-200 méterrel magasabban lehetett gazdálkodni, mint 200-300 évvel később. 
A pollenvizsgálatok szerint még az északi szélesség 69,5 fokán is termeltek árpát. 
A 9-12. század közötti általános felmelegedés következtében Grönland déli része való- 
ban , zöld föld" volt, nem borította állandó jégtakaró. Ezért is jöhettek ott létre a 11. szá- 
zad elején norvég (viking) kolóniák. 

Az irtások, új földek feltörése, azaz a belső kolonizáció révén létrejött új tanyák, tele- 
pülések számának növekedését a népesség gyarapodásával egyidejűleg az a körülmény 
is ösztönözte, hogy az örökösök között többnyire felosztották az apai örökséget. A bir- 
tokaprózódás következtében gyakran olyan kicsiny gazdaságok maradtak, amelyek már 
nem tudtak eltartani egy családot, így az többnyire elvándorlásra kényszerült. A nyuga- 
ti partvidéken és Trondheim térségében különösen erős volt a birtokaprózódás üteme. 
Mivel az országegyesítés és a királyi hatalom megszilárdulása (s ezzel együtt a korona- 
birtokok, majd az egyházi javak létrejötte) e térséghez kötődött, a parasztok számára 
beszűkült a belső kolonizáció lehetősége. A saját földdel nem rendelkezők, vagy csak kis 
gazdaságok tulajdonosai általában a királyi, nemesi és egyházi birtokokon lettek bérlők. 
A bérlők (leiglendinger) mindvégig szabad emberek maradtak. Társadalmi státusuk oly 
erős és szilárd volt, hogy esetleges lesüllyedésük a szolgák szintjére elképzelhetetlennek 
tűnt a kor embere számára. Ebben nagy szerepe volt annak, hogy a szokásjog alapján 
minden gazdaság, függetlenül attól, hogy magántulajdon volt-e, vagy bérlemény, a birtok 
méretéhez igazodó módon, ugyanolyan elvek szerint fizetett adót. 

Ahogyan Dániában, úgy Norvégiábanis az államalapítás korától egy-egy körzet parasz- 
ti népességének hajó- és fegyveresek kiállítására vonatkozó kötelezettsége (Leidang) al- 
kotta a katonai erőt és hadszervezetet. Háború idején tehát a jórészt szabad parasztokból 
álló sereg és hadiflotta sorakozott fel a király zászlaja alatt, békeidőben pedig a Leidang 
körzetekhez tartozó földtulajdonosok és bérlők katonai kötelezettségük helyett megha- 
tározott cenzust fizettek a koronának. Ez a fizetési kötelezettség de iure nem minősült 
adónak, mert adót csak a függő helyzetű , tengeren túli" tartományok népessége fize- 
tett: Shetland, Orkney-szigetek, Feröer, Izland és Grönland lakói. A királyság ezen részeit 
, adózó tartományoknak" (Skattlandene) hívták. 1270 táján a népgyűléseken a korona és 
a szabad parasztok abban egyeztek meg, hogy békeidőben csak a háború idején teljesí- 


tendő kötelezettségek pénzre átszámított értékének a felét kellett befizetni a kincstárba. 
Az így beszedett jövedelmek tették lehetővé, hogy a királyi hatalom Norvégiában is ké- 
pessé vált lovas katonai egységek fenntartására. 

A 14. századi agrárválság szintén a bérlők helyzetét erősítette, mert a demográfiai 
visszaesés és gazdasági krízis időszakában a földtulajdonosok kedvezőbb bérleti felté- 
telekkel igyekeztek megtartani birtokaikon a munkaerőt. A bérlők éppúgy teljes jogú 
tagjai voltak egy-egy tájegység, körzet, tartomány népgyűléseinek, mint a saját földtu- 
lajdonnal rendelkező parasztok (bonde). A bérleti díj vagy cenzus (Landskyld) általában 
a termés egyhatod részét jelentette. A bérbe adó földtulajdonosnak egyedül csak erre a 
bérleti díjra volt joga, egyéb követeléseket (mint például robot) már nem támaszthatott. 
A földbirtokosnak nem volt bíráskodási joga a bérlő felett, s ha közöttük vita támadt, 
ügyükben bíróság döntött. A bíráskodás a szabad paraszti társadalom gyűlésein (thing) 
zajlott, amelyeken ugyan jelen volt a királyi bíró (Lagmann), de szerepe inkább csak kon- 
zultatív jellegű volt, s nem ítélkező. A bírósági döntést a parasztok közössége hozta. Ez az 
ősi eredetű bírósági rendszer a középkor folyamán mindvégig megmaradt, sőt Magnus 
Lagabgates király 1274. évi országos törvénye éppen ezt erősítette meg. A középkori nor- 
vég királyságban a korona joga volt kinevezni az egyes tartományi gyűlésekbe a törvény- 
mondókat (logmadr), és ily módon tudott befolyást gyakorolni a bíráskodásra. Ugyanez 
az 1274. évi törvény viszont már nem említette a szolgákat, noha más források arról 
árulkodnak, hogy a szolgaság (Traellevesen) maradványai még a virágzó középkorban is 
léteztek. Sok paraszt bérlő és földtulajdonos is volt egyszerre. A helynévkutatás arra en- 
ged következtetni, hogy a norvég paraszti társadalomban gyakori szervezeti forma volt 
a gilde, a testvériség (bröderschup). Ezek a gildék védelmező, oltalmazó közösségekként 
működtek: tagjai kölcsönösen segítették egymást. A tagság a szülőktől öröklődött az utó- 
dokra, és a nők általában éppúgy tagok lehettek, mint a férfiak. A tevékenységükre, mű- 
ködésükre vonatkozó szabályokat több esetben még írásba is foglalták. A legrégebbi nor- 
vég paraszti gilde, a Tröndelagsskraa szabályzata egy 1250 körüli kéziratban fordult elő, 
de minden jel szerint az 1200 előtti időkből származott. Ennek előírása szerint a tagok 
kötelessége volt az elhunyt gilde-tag temetésének költségét közösen állni, és a meghalt 
társak emlékét közös ünnepségeken, ivászatokon megőrizni, ápolni. A 14. század végén, 
1394 táján alakult Onarheimsgilde például nyaranta egy-egy hét ünnepet szervezett, és 
saját közösségi házzal is rendelkezett. Az összejövetelek, lakomák, ivászatok költségeit 
közösen fizették, s ahogyan egy nemzetség, egy klán, úgy egy gilde is, ha kellett, bosszút 
állt tagjaiért. A gildék funkciója sok tekintetben azonos volt a nemzetségekével. Amikor 
Magnus Lagabgters 1274. évi országos törvénye megtiltotta a nemzetségi vérbosszút 
és önbíráskodást, a tilalom a gildékre is vonatkozott. Annak, hogy a rokonsági keretek 
szerepét a virágzó- és késői középkorban mesterséges rokonságok, szervezett testvéri- 
ségek, gildék vették át, a fő oka az lehetett, hogy a birtokaprózódás okozta belső koloni- 

zációval az egyes klánok tagjai messze kerültek egymástól, a nemzetségek fokozatosan 
szétforgácsolódtak, szerepüket egyre inkább a területi, szomszédsági viszonyokra épülő 
gildék kezdték betölteni. 

A paraszti társadalom felső rétege, a helyi előkelők csoportja (hauldar), valamint a 
nemesség közötti határt nem lehet pontosan meghatározni, az nagyon viszonylagos volt. 
Európai értelemben vett nemesség valójában nem is létezett Norvégiában. A nemesnek 
mondott társadalmi réteg csekély számú volt, és szorosan kapcsolódott a koronához, az 
attól kapott fontos állami tisztségekhez. A középkori norvég államrend a királyi hatalom 
és a paraszti világ vezető rétege közötti kapcsolatra épült, s ahogyan a nemesség jelentős 
része, úgy a paraszti közösségek elitje is egyben a királyi katonai kíséret, a Hird tagja volt. 
A középkori norvég uralkodók kísérete alig 300 főt számlált. A Hird csúcsán, a királyhoz 
legközelebb kb. tucatnyi , főnemes" (báró) állt, akik házassági kapcsolataik révén dán és 
svéd előkelő családokkal kerültek rokonságba. A kíséret többségét azonban az alsóbb 
nemesek és gazdag parasztok alkották. Az ország egyedüli ura a király volt, az egyetlen 
nagyhűbéres pedig az Orkney-szigetek jarlja, aki 1194 és 1379 között egyfajta territoriá- 
lis hatalommal, széles körű önállósággal, külön kormányzattal rendelkezett. A norvég 
nemességnek nem voltak jelentős birtokai, így jövedelmét, társadalmi súlyát, presztízsét 
sem ez adta, hanem az a tisztség (len), amit a király jóvoltából, kegyéből betölthetett. 
A 12-13. század folyamán általánossá vált a norvég nemességnek ez a , szolgáló" jellege. 
A királyság 50 területi körzetre (sysler) volt felosztva, melyek élén egy-egy királyi tiszt- 
ségviselő, az ún. syslemenn állt. Az ő feladatuk volt körzetükben a törvények betartatása, 
a közrend fenntartása, valamint a sysler katonai védelme, s ők szedték be a koronát ille- 
tő cenzust is. Ezek a körzetek négy nagyobb területi igazgatási egységbe: Oslo, Bergen, 
Trondheim és Tensberg kastellánjainak felügyelete alá tartoztak. A királyi tanácsba csak 
azok a nemesek kerülhettek, akiket oda a király kinevezett. 

A világi nemességnél jóval nagyobb volt az egyháziak aránya. A 13-14. század for- 
dulója táján kb. félmillió ember élt Norvégiában, s ennek 199-át tette ki a nemesek és a 
klerikusok aránya. Közöttük 2:1 volt az arány az egyháziak javára, s ugyanez érvényesült 
a mezőgazdaságilag hasznos területek birtokjogi megoszlásában is: a szántók 4099-a az 
egyház, s 15-2090-a pedig a nemesség kezén volt. Ez egyúttal azt is jelentette, hogy az 
országtanácsban nem a világiak, hanem az egyháziak játszottak meghatározó szerepet. 

Jóllehet a fjordok melletti tanyák majd mindegyike foglalkozott kisebb-nagyobb áru- 
cserével, kereskedelemmel is, és számos kézműves munkát (szövés-fonás, bőrcserzés, 
ácsmunkák, szerszámkészítés stb.) maguk végeztek el, a viking kor végére már mégis 
kialakultak azok a viszonylag nagyobb városias települések, amelyek a kereskedelem és 
kézműipar központjai lettek. A 12. század első harmadában Ordericus Vitalis: Historia 
ecclesiastica című munkájában hat norvég városról (civitates) tett említést: Bergen, Kong- 
helle (Kungálv), Trondheim (eredetileg Kaupang, 1170-től Nidaros, majd Trondheim), 
Borg (Sarpsborg), Oslo és Tönsberg. A 14. század elejéig még hét további településsel 

bővült a norvég városias települések köre: Stavanger, Hamar, Lusakaupang (Kaupanger) 
az Ambla-fjordban, Borgund és Vegy (a későbbi Álesund és Molde) a Stor-fjord, illetve 
a Romsdals-fjord bejáratánál fekvő szigeteken, Vágan (később Svolvaer) Lofotenben, és 
Marstrand a Kattegat partján, amit Hákon Hákonsson király alapított. A norvég város- 
ok nem voltak nagyok, lélekszám alapján tulajdonképpen csak négy , nagyobb" városról 
beszélhetünk: Bergen, Oslo, Trondheim és Tönsberg. Közülük is Bergen volt a legna- 
gyobb: 1300 táján kb. 7000 ember élt itt, ezért ,Észak fővárosának" is nevezték. Egész 
Skandináviában Bergen számított a legnagyobb városnak. Trondheim és Oslo nagyjá- 
ból 3000-3000 lakossal rendelkezett, Tönsberg pedig 1500-zal. A többi norvég város 
lélekszáma ehhez képest sokkal kevesebb volt, alig néhány száz fő, de a tanyákból álló 
norvég településszerkezetben ezek is figyelemre méltó népességkoncentrációt jelentet- 
tek. A norvég városok (hasonlóan a másik két skandináv országhoz) nem rendelkeztek a 
nyugat-európai értelemben autonómiával. Nem a polgárok által választott magisztrátus 
és polgármester irányította őket, hanem egy-egy, az uralkodó által kinevezett városgróf 
(gjaldker), de döntéseihez ki kellett kérnie a polgárok gyűlésének egyetértését. Ahogyan 
a tartományokban megmaradtak a helyi népgyűlések, a thingek, ezek mintájára a város- 
okban is létrejöttek a helyi gyűlések. 

A városok elsősorban kereskedelmi helyek voltak, s ez különösen Bergen esetében 
volt tetten érthető, ahol a Hanza-városok állandó jelleggel saját kereskedelmi lerakatot, 
telephelyet, ún. kontort működtettek. Ugyanakkor a városok a királyok hatalmi érdekeit 
is szolgálták. A saga irodalom szerint a városok az uralkodók ösztönzésére, királyi ala- 
pítással jöttek létre. Ezek voltak a királyok székhelyei, s egyúttal megerősített katonai 
erődöknek is számítottak. Már Sverre Sigurdsson idején Beregen és Trondheim város- 
oknál külön várat építettek. Különböző időszakokban ugyan, de Trondheim, Bergen és 
Oslo egyaránt királyi székhely volt, s Tönsberggel együtt az ország négy nagy közigazga- 
tási térségének a központja is. Ebben a négy városban székeltek a királyi kincstárnokok, 
akiknek a syslemenek elszámoltak az általuk beszedett adóval. A városokban a vidéki, 
paraszti gildék mintájára alakultak meg az első testvériségek (fraternitas), majd a be- 
költöző, döntően német iparosok hatására a céhek. A bergeni cipészek céhszabályzata 
(wilkore) például 1412-ben született. Bergenbe jórészt Lübeckből költöztek külföldi kéz- 
művesek és kereskedők, Oslóba pedig főleg Rostockból és Wismarból. Bergentől észak- 
ra a külföldi kereskedők és hajósok már nem mehettek, így Trondheimben sem német 
kalmárok, sem német iparosok nem fordultak elő. A források - jórészt hősköltemények 
- szerint a 11-12. század folyamán a norvég királyok a városokon belül kijelöltek, levá- 
lasztottak egy-egy olyan részt, ahol a külföldi távolsági kereskedők és a helyi lakosok 
kereskedhettek egymással. Királyi védelem alatt álló vásárterek jöttek létre. 

A 13. századtól egész Európában a krónikák és évkönyvek egyre több olyan eszten- 
dőt jegyeztek fel, amikor szélsőséges volt az időjárás. Ezek az események már a klíma 
megváltozásának folyamatát jelezték. 1303-ban és 1306-ban befagyott a Balti-tenger. 


A középkori klímaváltozás heves viharokkal, szélsőséges időjárási viszonyokkal járt 
szerte Európában. A lehűlés a 14. század első évtizedeiben rendkívül gyors volt, és 
tartós maradt. A hűvösebbé váló klíma következtében az Alpok térségében és Skandi- 
náviában, döntően Norvégiában a gleccserek mélyebbre nyomultak a völgyekben, és 
alacsonyabbra szorult vissza az erdőhatár. Az északabbra fekvő skandináv területe- 
ken megszűnt a gabonatermelés, és az északi világ egész területén összezsugorodott 
a szántóterület. A lecsökkent szántókon a klímaváltozás következtében egyre többször 
fordult elő gyenge termés, ami súlyos élelmezési válságot okozott. Élelmezési szempont- 
ból az 1315-1317 és 1320-1321 közötti időszak volt a legsúlyosabb: egész Európára 
kiterjedő éhínség támadt. 1316-ban Hákon norvég király, tekintettel az élelmiszerhiány- 
ra, megtiltotta a szárított tőkehal (klippfisk) és a vaj kivitelét országából, A gyenge és 
rossz termésű évek átlagban háromévente tértek vissza, és 10 évente jártak jelentősebb 
éhínséggel Európa valamennyi régiójában. Ez azt jelentette, hogy az élelmiszer-ellátás 
állandó problémává vált, s a kontinens kénytelen volt tartósan együtt élni az éhséggel. 
Európa éhezéstől és betegségektől (influenza, dizentéria, tífusz stb.) legyengült, rossz 
fizikai állapotú népességét a 14. század közepén egy viharos gyorsasággal terjedő, óriási 
pusztulással járó járvány sújtotta: a pestis. Skandináviát 1350-ben érte el, és Norvégiá- 
ban különösen nagy pusztítást okozott. Becslések szerint a népesség 30-5099-a vált az 
áldozatává, így nagyon sok tanya, gazdaság lett gazdátlan, elhagyatott. Mivel a pestis a 
későbbiekben is gyakran felütötte a fejét (1370, 1371, 1379, 1391, 1392, 1452, 1459, 
1500), újra és újra derékba törte a szerény népességregenerálódást. A Bergen melletti 
Munkeliv kolostorhoz tartozó 160 paraszti gazdaságból például még 1463-ban is min- 
den hatodik gazdátlan volt. Norvégia északabbra fekvő részein, Trondheim vidékén a 
középkor végén érte el mélypontját a válság: a pusztulás mértéke ekkor az 5099-ot is 
meghaladta (5499). A magasabban fekvő vidékeken, ahol ellehetetlenült a gabonaterme- 
lés, az egykori irtásföldek újra beerdősödtek. Csak a 16. században kezdett ismét lassan 
növekedni a népesség és a településhálózat. 

Skandináviában a mezőgazdaság jóval kisebb szerepet játszott, mint Nyugat- vagy 
Közép-Európában, és Norvégiában a két másik északi országhoz viszonyítva még annál 
is kisebbet. A paraszti gazdaságok elsősorban állattartással foglalkoztak, és a hegyek- 
ben, a felföldeken (setr) található legelőket használták a viszonylag rövid, szezonális le- 
geltetésre. Itt a setren táboroztak egész nyáron, s rendszeresen fejték, védelmezték a 
marhákat. Norvégiában kevés volt a mezőgazdaságilag hasznosítható földterület, ezért a 
tanyákhoz közelebb fekvő földeket (akr) lényegében , állandó művelés" alatt tartották, és 
trágyával, a jószágok teleltetéséből megmaradt szénával, valamint a tengerparton gyűj- 
tött hínárral és mocsári humusszal javították. Oslo és Trodheim vidékén, ahol bővebben 
voltak szántóföldek, a tanyáktól távolabb eső parcellákat ugaroltatással regenerálták. 
Norvégiában azonban (ahogyan Jütlandon is) nemcsak a hegyi legelőkön (setren), ha- 
nem a part mentén és a savas földű hangásokon is legeltettek. A Bergentől északra eső 

területen a hangát téli takarmánynak is használták, s összegyűjtötték. A hangával borí- 
tott földeket rendszeresen fel kellett égetni, hogy elősegítsék a legeltethető friss hajtások 
növekedését. A szűkös szántóföldeken árpát, rozsot és kölest termeltek, a legelőkön pe- 
dig lovat, szarvasmarhát, juhot és kecskét tartottak. A délebbi területeken, az Oslo-fjord 
vidékén, ahol még tölgy- és bükkerdők is voltak, sertéseket is tartottak. 

Az egyes paraszti gazdaságok azonban csak a mezőgazdaságból nem tudtak volna 
megélni, így a földművelés és állattartás mellett vadásztak és halásztak is. A vadászat 
során szerzett hús fontos részét képezte a mindennapi tápláléknak, ahogyan a folyókban 
vagy a fjordokban folytatott halászat is. A nagyobb mennyiségű eladásra szánt halász- 
zsákmány kifogása már több embert igényelt, mint amennyit egyetlen tanya, paraszti 
gazdaság el bírt volna tartani, így az ilyen halászatokra rendszeresen több tanya egye- 
sítette erejét. Ugyanakkor a norvég partok melletti tenger halbősége lehetővé tette a ki- 
zárólag halászatból élő települések létrejöttét is. A legjelentősebb halászhely az észak- 
nyugati partvidék volt, különösen a Lofoten-szigetek térsége. A 11. századtól a norvég 
halászok megjelentek a Barents-tengernél, ahol Vagar közel 200 évre az északi halászat 
és halkereskedelem központja lett. Az itt fogott hal nagy részét Angliába exportálták. 
A norvég halkereskedelemben a fő szerepet azonban Bergen kikötője játszotta, és a nor- 
vég halexportban a Hanza vált meghatározó szereplővé. A Hanza négy fő külkereskedel- 
mi, külképviseleti lerakata közül az egyik éppen Bergen volt, ami önmagában is mutatja, 
milyen fontos szerepet töltött be Norvégia a Hanza kereskedelemben. Az itteni ún. ,német 
híd" (tyskebrüggen) mintegy 30 lakó- és raktárépületet, valamint egy templomot foglalt 
magába. A bergeni kontorban a Hanzán belül a vend városoknak, s különösen Lübecknek 
volt meghatározó szerepe, a norvégiai halkereskedelmet lényegében lübeckiek tartották 
kézben. 1300 körül Norvégia mintegy 225000 kg halat exportált évente, s ennek nagy 
részét (kb. 8099) Lübeckbe. A norvég kivitel nagyarányú növekedése összefüggött Hákon 
Hákonsson király Lübeckkel kötött kereskedelmi szerződésével (1250). 1294-ben a 
norvég korona úgy rendelkezett, hogy a külföldi kereskedők csak Bergenbe jöhetnek 
árukért, és saját rakományukat is csak ott értékesíthetik. Nem véletlen, hogy a Hanza 
is itt, Bergenben alakította ki kereskedelmi telephelyét. A norvég - német (azaz Hanza) 
kereskedelem alapvetően a hal - gabona cseréjére épült. 1446-ban Lübeck Norvégia ga- 
bonaszükségletének szállítása fejében előre lekötötte magának az ország következő évi 
halászzsákmányát, így ezzel az előhitelezési formával a saját kezébe összpontosította a 
norvég halkereskedelmet. Az esetek többségében ez az előhitelezési rendszer úgy mű- 
ködött, hogy a tőkeszegény norvég kereskedők áruhitelt kaptak az észak-német kalmá- 
roktól (többnyire gabonát, lisztet, malátát és sört) azzal a kötelezettséggel, hogy a követ- 
kező évben meghatározott mennyiségű halat fognak leszállítani. A norvég fél azonban 
nem mindig tudta adott időre szállítani a szerződött mennyiséget, tartozása állandósult, 
és így tartósan a Hanza kiszolgáltatottja lett. Bergenben a Hanzának elővásárlási joga 
is volt: addig, amíg az általa kívánt mennyiségű árut be nem szerezte, más kereskedők 


nem vásárolhattak norvég exporttermékeket. Míg az idegenek csak a nyári hónapokban 
kereshették fel Norvégiát, és csak norvég városi polgároknál szállhattak meg a vendég- 
barátság szokása alapján, a Hanza-kereskedők bármikor felkereshették az országot, és 
külön telephelyükön lakhattak. 

Az 1294. évi rendelkezésben a norvég korona kizárólagos jogot formált az Észak- 
Atlanti-szigetekkel (Grönland, Izland, Shetland, Feröer- és Orkney-szigetek) folytatott 
kereskedelemre, mert az innen származó termékek alapvetően a felső rétegeknek szóló 
luxuscikkek, exkluzív ritkaságok (rozmáragyar, izlandi sólyom, prémek), vagy hal és bál- 
nazsír voltak. A II. Frigyes német-római császár által írt , Sólymászkönyv" például külön 
foglalkozott az északi sólymokkal. Az Észak-Atlanti-szigetekre tehát csak a norvég ha- 
jók mehettek, külföldiek nem. Ez a monopólium a 14. század folyamán végig érvényben 
maradt, a 15. századtól azonban megszűnt, és a távoli északi vizeken a Hanza hajói is 
megjelenhettek. Izlandról elsősorban hamburgi kereskedők importáltak tőkehalat. Míg 
Bergenben elsősorban Lübeck, az Oslo-fjord kikötőiben (Oslo, Tönsberg) Wismar és Ros- 
tock kereskedői játszottak meghatározó szerepet. A bergeni Hanza kontor gyakorlatilag 
lübecki jog szerint működött, s így lényegében Lübeck döntött a kontor elöljáróinak, de 
még az ottani plébánosnak a személyéről is. Az észak-német kereskedővárosok komoly 
pénzkölcsönzői is voltak a norvég koronának, és a késő középkorban a norvég királyok 
jelentős adósságokat halmoztak fel. 

A norvég kereskedők - hasonlóan a többi skandináv országhoz vagy az észak-német 
kalmárokhoz - általában gildékbe, azaz testvériségekbe szerveződtek. Az 1300 körül ala- 
kult Bartholinsskraa gilde tagjai például olyan távolsági kereskedők voltak, akik kölcsö- 
nös fegyveres védelmi közösséget alkottak. Egy 1325. évi oklevél Bergenben egy Grön- 
landdal kereskedő gildéről tett említést. 

Bergenben és Dél-Norvégia kikötőiben német kézművesek, iparosok is megteleped- 
tek, északabbra azonban - az 1294. évi szabályozás értelmében - már nem. A német var- 
gák, cipészek például Bergenben már 1330 táján létrehozták a maguk céhes szervezetét, 
de céhszabályzatuk csak 1412-ből maradt fenn. A norvég városok ipari termelése első- 
sorban a helyi, lokális szükségletek kielégítésére irányult, s nem exportra. A partvidéken 
mindenhol, tehát nem csak á városokban, a paraszti, helyi hajózás és a hozzá kapcsolódó 
hajóépítés is jelentős maradt. De nemcsak a városi kereskedők és a partvidéken élő pa- 
rasztok foglalkoztak kereskedelemmel, hanem a norvég nemesek és egyháziak is. 

A norvég pénzrendszer hasonló volt a dánhoz: 1 márka - 8 öre — 24 örtug - 240 dénár. 
Egy öre tehát 30 dénárt ért, s kb. 24 grammot nyomott, azaz 1 norvég márka 192 gramm 
volt. Az örtug azonban csak számolópénz volt, vert formában egyedül Svédországban 
fordult elő. 


Egyház 


Norvégiában a kereszténység szélesebb körben, nagyobb arányban Olaf Haraldsson 
(1015-1030) király uralkodása idején jelent meg, aki mélyen hívő keresztény volt, de po- 
litikai érdekei is a kereszténység norvégiai terjesztésére és az egyházszervezet kiépíté- 
sére ösztönözték. Dánia fenyegetésével szemben igyekezett jó kapcsolatokat kialakítani 
a német-római császársággal, és a birodalmi egyháztól, Hamburg-Bréma érsekétől (azaz 
végső soron a császártól) kért országába püspököket. A norvégok többségét erőszakkal 
kényszerítette az új hit felvételére. Az egyház jelentőségét a korona hatalma szempont- 
jából utódai is felismerték, ezért az egyházszervezet kiépítésén és megerősítésén túl a 
kereszténységet bevezető Olaf királyt Norvégia védőszentjévé tették. 

A 13. századra kiépült a norvég egyházszervezet, amely öt püspökségből állt. Trond- 
heim, Oslo, Bergen és Hamar püspökségek egyházszervezetileg a hamburg-brémai ér- 
sekséghez (azaz a német birodalmi egyházhoz), az 1125-ben alapított Stavanger pedig az 
alig két évtizede érsekséggé emelt dániai Lund érsekséghez tartozott. Az egyház anyagi 
alapjainak biztosítására Sigurd Jorsalfar (1093-1130) király vezette be az egyházi tized- 
fizetési kötelezettséget, de csak a parasztságra (azaz a népesség 9599-ra) vonatkozóan. 
Az 1277. évi tönsbergi konkordátum azonban a városi polgárokra és a nemesekre is ki- 
terjesztette a tizedfizetési kötelezettséget. Elődje, III. Olaf (1066-1093) építtette Nor- 
végia első kőtemplomát Trondheimben. 1152-ben III. Jenő pápa Trondheim központtal 
önálló norvég érsekséget hozott létre, és a norvég püspökségeket ez alá rendelte, sőt 
az észak-atlanti-szigeteki püspökségeket - Kirkjuböur (Feröer- és Shetland), Kirkjuvág 
(Orkney-szigetek), Poel (Man-sziget), Holar és Skalholt (Izland), Gardar (Grönland) - is 
a trondheimi érsekséghez kapcsolta. 

Az alacsony népsűrűség és ritka városhálózat miatt Norvégiában viszonylag kevés ko- 
lostor jött létre. Az első bencés kolostor csak a 11. század utolsó harmadában, III. Olaf 
uralkodása idején épült fel Nidarholmban (Trondheim-fjord). Stavangerben Sverre 
Sigurdsson király idején egy Ágoston-rendi kolostort alapítottak. A kereskedelem fel- 
lendülésével növekedésnek indult a városokban (Bergen, Oslo, Stavanger) a 14. század- 
ban megjelentek a ferencesek és domonkosok is. A középkori Norvégiában összesen 30 
kolostor volt, melyekben néhány száz szerzetes és apáca élt. Az érseken és püspökökön 
kívül mintegy 100 magasabb egyházi tisztség volt, az alsópapság pedig kb. 2000 plébá- 
nosból, és azok segítőiből állt. A klérusnak jóval nagyobb volt az aránya és társadalmi 
súlya, mint a világi nemességnek. A mezőgazdaságilag hasznosítható területek kb. 4099-a 
az egyház birtokát képezte, amit bérlőknek adtak ki megművelésre. 

A pestisjárványok okozta nagyarányú népességpusztulás a norvég klérust sem kímél- 
te, és a 14. század második felétől komoly paphiány lépett fel. E probléma megoldására 
a Szentszék engedélyezte, hogy a papnak jelentkezők esetében eltekintsen azoktól a ká- 


nonjogban rögzített kritériumoktól, melyeket máshol be kellett tartani. Hasonló eljárás- 
ra, az általános egyházi normától történő eltérést lehetővé tevő kivételre a norvég klérus 
gyakorlatában már korábban is volt példa. 1237-ben ugyanis a norvég főpapok azzal a 
kéréssel fordultak a pápához, hogy az istentiszteleteknél a misebor helyett - ami ebben 
az országban teljesen hiányzik - a engedélyezze a régi hagyományokkal rendelkező sör 
használatát. 

A középkori Európa egészét érintő pápaság-császárság küzdelmében a norvég egyház 
- saját hatalmi, politikai szerepének, súlyának erősítése érdekében - az egyházreformok 
támogatója volt. Politikai szerepének felértékelődését leginkább az jelezte, hogy az első, 
egyházi szertartás keretei között lebonyolított királykoronázás (1163) után (ami egész 
Skandináviában az első volt) normaként rögzült, hogy az uralkodókat Szent Olaf koro- 
nájával Trondheim érseke trónra lépésük előtt megkoronázta. A norvég egyház hatalmi 
pozíciója tette lehetővé azt is, hogy egy évszázadon keresztül fegyveres harcot tudott 
vívni az V. Magnus után trónra került új uralkodói dinasztiával, a Sverre-házzal. 


Művelődés, kultúra 


Norvégiában a korai középkortól a sagák, a hősköltemények voltak a legelterjedtebbek. 
Az ezredforduló után a régebbi családi, nemzetségi sagák mellett megjelentek a keresz- 
tény királyok, egyházi méltóságok (érsekek, püspökök) vagy latin szentek életrajzából 
átírt szentek sagái is. A 13. században különösen IV. Hákon (Hákonsson) bergendi ud- 
vara, a 14. század elején pedig V. Hákon (Magnusson) oslói udvara volt az irodalmi élet, 
a világi művelődés központja. A királyi kancellária maga is tevékeny részese volt ennek, 
mert ott keletkezett IV. Hákon király és fia, VI. Magnus sagája, amely műfaját tekintve 
sokkal inkább királytükör (Konnungs skuggsia) volt, mintsem hősköltemény. 

A bergeni és oslói királyi udvar közvetítette Norvégiába a nyugat-európai lovagi-udvari 
irodalom alkotásait, és alapvetően ez volt a közönsége a helyi alkotásoknak is. A hosszú 
időn keresztül szájhagyomány útján hagyományozódó s terjedő hősköltemények, énekek, 
történetek, elbeszélések kultúrája mellé a 12. század végétől jelent meg az eseménye- 
ket írásba foglaló, önálló történetírás és hagiográfiai irodalom. A norvégiai latin nyelvű 
hagiográfia az 1160-1185 között íródott Passio et miracula beati Olavi című művel kez- 
dődött, amit Eystein trondheimi érsek írt. 1200 körül keletkezett az ún. Régebbi Olafsaga, 
a Nagy Olafsaga pedig 1230 tájáról származik. Az 1180-1230 közötti fél évszázadban a 
norvég történelem átfogó, összefoglaló ábrázolását tartalmazó művek is születtek. Az első 
ilyen művet egy bizonyos Theoderich nevű szerzetes írta a 12. század végén Historia 
de antiguitate regum Norwagiensium címmel. Az érseki székhelyen, Trondheimben volt 


szerzetes, és Franciaországban tanult. Nevének norvég formája (- Thorir) alapján később 
vagy Hamar ilyen nevű püspökével (1189-1196), vagy Trondheim ilyen nevű érseké- 
vel (1206-1214) volt azonos. A Historia de antiguitate regum Norwagiensium Széphajú 
Harald király korától Sigurd Jorsalfar uralkodásáig követte végig Norvégia történetét. 
Szintén a 12. század végén keletkezett a Historia Norwegiae és a norvég királyok törté- 
netét elbeszélő királysaga, az Ágrip af Nóregs konunga sogun. Ez utóbbi 59 fejezetből áll, 
és Fekete Halfdantól (Széphajú Harald apjától) Sverre Sigurdsson 1177. évi fellépéséig 
írta meg a norvég történelmet. Szerzőjét egyiknek sem ismerjük. A legismertebb , norvég 
történet; a középkori skandináv történeti irodalom remeke a Heimskringla volt. Szer- 
zője Snorri Sturlusson számos régebbi, korábbi alkotás összeszerkesztésével, kiegészí- 
tésével vagy újjáírásával rakta össze művét. A mitológiai kezdetektől Sverre Sigurdsson 
uralkodásáig terjedő korszakot örökítette meg. Snorri 1178/79 táján született Izland 
nyugati részén. A 13. század elejétől (1202) már goden méltóságot töltött be és a sziget 
egyik legbefolyásosabb politikai személyének számított. Szoros kapcsolat fűzte a nor- 
vég udvarhoz, ahol kétszer is huzamosabb ideig megfordult (1218-1220, 1237-1239)]. 
A Heimskringla 16 önálló, külön sagából áll, súlypontját az Olafs saga Helga képezi, amely 
az egész szövegnek kb. harmadát teszi ki. Ez foglalkozik a norvég királyok ősi, isteni ere- 
detével, a Yngling-dinasztia szakrális eredetével, mítoszával, és az isteni őssel, Njörddel. 
A saga szerint a dinasztia megalapítása óta 28 generáció telt el. Ez a hosszú genealógiai 
lánc a királyság szakrális eredetét és jellegét volt hivatva bizonyítani. 


Az Észak-Atlanti-szigetek 


Az Orkney-szigetek egészen közel fekszenek Britannia északi csücskéhez (kb. 18 km) 
és Norvégiától is egy napi hajóút választotta el. A talaj itt termékeny volt, és viszonylag 
jelentősebb pikt népesség lakta. 800 körül a Norvégiából érkezett telepesek önálló po- 
litikai hatalmi szervezetet, egyfajta államot hoztak létre a szigeteken, melynek élén egy 
jarl állt. A 840-es években az Orkney-szigeteknek már saját püspöke volt. Természetesen 
a híveket ekkor még a pikt őslakosok jelentették, s nem a vikingek. A Norvégiától függet- 
len szigetcsoport termékeny talajával és éghajlatával kedvező feltételeket kínált a mező- 
gazdasági művelés számára. Az itt előállított élelmiszer (hús, sajt, tojás stb.) a középkori 
Orkney fontos kiviteli cikkét jelentette. A szigetek ugyanakkor bázisul szolgátak a közeli 
brit és ír partokra irányuló rabló hadjáratokhoz. Az Orkney-szigetek urának gazdagsá- 
ga alapvetően ezekre a zsákmányolásokra épült. A régészeti leletek szerint hatalmas 
ezüstkincsekkel rendelkezett (egy 950-ből származó rétegben például 5 kilogrammos 
ezüstlelet került elő). Ez a gazdagság lehetővé tette, hogy a jar] jelentős számú fegyve- 


res kíséretet tartson, s így hatalmát a szigeteken belül, és a tágabb térségben egyaránt 
megerősítse. Az itt uralkodó valamennyi jar] közül Kövér Sigurd volt a leghatalmasabb a 
10-11. század fordulóján, aki Malcolm, skót király lányát vette feleségül. Uralmát kiter- 
jesztette az észak-skóciai Caithnessre, a Hebridákra és a Man-szigetre. 1014. április 23- 
án halt meg a Clontarfnál vívott csatában, amikor Brian Boroimhe ír király szövetségese- 
ként Dublin norvég királyával, Selyemszakállú Sigtryggel ütközött meg. A csatában Brian 
Boroimhe és Kövér Sigurd is elesett, de az írek győztek, habár Dublint nem foglalták el, 
így Sigtrygg továbbra is trónján maradt. Kövér Sigurd szigetekre épülő tengeri birodalma 
részekre hullott. A 11. század közepén Malcolm király egyik leszármazottja, Thorfinn lé- 
pett fel az Orkney-szigeteken trónigénnyel, és rövid idő leforgása alatt a szigetek ura lett, 
majd fennhatóságát Skócia egész északnyugati részére kiterjesztette. A Man-szigeten az 
izlandi származású Godred Crovan (1080-1095) épített ki saját hatalmat, s uralmát még 
Dublinra is kiterjesztette. A 11. század végén III. Magnus norvég király (1093-1103) a 
norvég koronához csatolta az Orkney-szigeteket, a Hebridákat és Man-szigetét. Maga 
Magnus király 1103-ban írországi (ulsteri) hadjárata során vesztette életét. A norvég 
fennhatóság alá került szigetek központjában, Kirkjuvágban (a mai Kirkwall) a skóciai 
Durham impozáns székesegyházának mintájára építették a 12. században a Szent Magnus 
katedrális. 1468-ban a kalmari unió királyának, I. Keresztélynek a lánya, Margit III. Jakab 
skót király felesége lett, s hozományként az Orkney-szigetek Skóciához kerültek (1472). 

A szintén piktek által lakott Shetland-szigetekre a 9. században telepedtek meg a 
vikingek. Itt az éghajlat már szelesebb, a talaj pedig soványabb volt. Míg az Orkney-szige- 
tek dús legelőin jelentős szarvasmarha tenyésztést folytattak, Shetlandon csak juhokat 
lehetett tartani, és nagy szerepe volt a halászatnak. A szabad paraszti norvég telepesek 
közössége lényegében monarchikus hatalom nélkül, ősi szokásjogra épülő közösségben 
éltek, ahogyan például Izlandon is. 1472-ben Margit királylány hozományaként ezek a 
szigetek is Skócia fennhatósága alá kerültek. 

Az Orkney-től 320 kilométerre északra és Norvégiától 640 kilométerre nyugat felé 
fekvő Ferőer-szigeteken a jelentősebb távolság miatt már nem élt számottevő pikt 
népesség, legfeljebb csak néhány ír remete. A szigetek benépesülését megörökítő saga 
szerint egy bizonyos Grimr Kamban és a vele együtt a Széphajú Harald zsarnoksága elől 
elmenekültek voltak az első viking telepesek. A 17 lakható sziget félúton fekszik Nor- 
végia és Izland között. Egyiken sem volt jó termőtalaj, legelőterület, vagy jelentősebb 
természeti kincs. Az ide költözött norvégok Shetlandhoz hasonlóan szabad paraszti kö- 
zösségeket hoztak létre, és ezek kormányozták a szigeteket. Olyan jarl-hatalom, mint 
amilyen az Orkney-szigeteken létrejött, sem Shetlandon, sem a Feröer-szigeteken nem 
volt. Az 1260-as évek elején mindkét szigetcsoport a norvég korona uralma alá került. 

A történeti hagyomány szerint a 800-as évek közepén a Hebridákon megtelepedett 
norvég Naddodr volt az, aki hajójával messze nyugatra sodródva felfedezte Izland szige- 
tét. Más források a Gardar Svavarsson és Eloki Vilgerdarson vezette hajósokhoz kapcsol- 


ták a sziget felfedezését. A legelső telepesek, mint például Ingolífr Arnarson, nem sokkal 
870 táján jelentek meg Izlandon. Ingolf Arnarson a sziget nyugati partvidékén telepedett 
le, amely az ott fakadó gőzölgő meleg forrásokról kapta a Reykjavik, azaz , Füstölgő Öböl" 
nevet. A 9. század végén és a 10. század elején lezajlott izlandi betelepülésről szóló leg- 
fontosabb forrás a Landnamabok (azaz a Honfoglalók Könyve) mintegy 400 telepes ne- 
vét (és családját) örökítette meg, és sok esetben még származási helyüket is megnevez- 
te. A legtöbben Norvégia nyugati részéről származtak, ők Széphajú Harald uralma elől 
menekültek el, de jöttek az északi skót és ír területekről is. Jóval kevesebben voltak, akik 
Kelet-Norvégiából vagy Svédországból jöttek, Dániából pedig senki sem költözött Izland- 
ra. Az izlandi honfoglalás, megtelepedés 60 év alatt, 870 és 930 között ment végbe. Ezen 
idő alatt mintegy 15 000-20 000 fő lett a sziget népessége, majd a következő évszázad 
alatt ez a szám kb. 60 000-re nőtt. Az itteni telepes közösség a norvég szokásjog szerint 
élt. A sagák szerint az izlandi viking kolónia egy Ulfljet nevű embert hazaküldött Norvé- 
giába, hogy tanulmányozza a törvényeket és a bíráskodás módszereit. Izlandon a megte- 
lepedés és egzisztenciális boldogulás terén az , előbb jött, előbb kap" elve érvényesült, így 
a minél régebbi bevándorlás, betelepedés ténye biztosította a családoknak a legjobb föl- 
deket és az általános társadalmi elismerést. A korábban megszerzett javak, erőforrások 
idővel még jobban felértékelődtek, és a 10. század első felében kialakuló szabadparaszti 
társadalmi és politikai rendszer ennek megőrzésére épült ki. Ulfijot lett az első törvény- 
mondó (lsgsagumadr) Izlandon. 930-ban jött létre az Althing, az izlandiak törvényhozói 
és bíráskodási fóruma, amit ezután évente összehívtak. Az Althinget nyaranta a sziget 
délnyugati részén, egy Thingvellir nevű helyen tartották, ami a ,gyűlés mezejét" jelentet- 
te. (A mai Reykjaviktól 48 kilométerre található.) Az Althing két fő részből állt: a törvény- - 
hozó testületből (Iagretta) és a bírákból. A Iagretta élén a törvénymondó állt, a testületet 
pedig az izlandi társadalom felső rétegét jelentő gode-k csoportja alkotta. Üléseiket az 
ún. ,törvénysziklánál" (Lagberg) tartották. A törvényhozás mellett a bíráskodó testületet 
is gode-k alkották, azzal a megkötéssel, hogy ha egy gode részt vett a törvényhozói tes- 
tületben, akkor nem bíráskodhatott. Ilyenkor kíséretének egyik tagját küldte el bírónak, 
aki őt képviselte. Az Althing bírói testületének összetétele az izlandi megyerendszeren 
és a ,tavaszi" gyűléseken alapult. Izlandon négy megye (vagy tartomány) volt: egy déli, 
egy nyugati, egy északi és egy keleti. A déli, nyugati és keleti megyének 3-3, az északinak 
4 ún. , tavaszi" gyűlése volt, amelyeket 3-3 gode vezetett. Összesen tehát ez a 39 gode 
alkotta Izland felső rétegét és a sziget politikai berendezkedésének meghatározó intéz- 
ményét, az Althinget. Az ő kezükben volt a tényleges hatalom, így a sziget oligarchikus 
jellegű köztársaságként működött. A négy országnegyedben (megyében) külön-külön 
thingeket is tartottak, amelyek az Althing alá voltak rendelve. Két típusa volt: az ún. , ta- 
vaszi" (varping) és az , őszi gyűlés" (leid), A ,tavaszi" thingek csak egy-egy országnegyed 
problémáival foglalkoztak: a bíráskodás mellett itt rögzítették a kereskedelmi termékek 
árát és a bérek mértékét. Az egyértelmű ügyeket már itt el tudták bírálni, s csak azok a 


problémák kerültek az Althing elé, amelyeket a megyék gyűlésein nem tudták megnyug- 
tatóan megoldani. Az , őszi gyűlések" feladata az Althing döntéseinek kihirdetése volt az 
adott országnegyedben, illetve ha szükségesnek tűnt, akkor azok végrehajtása. 

Az izlandi társadalom felső rétegét a földbirtokosok (baendr) alkották, akik jórészt a 
korai betelepülők köréből kerültek ki. A birtokaikon lévő javakkal kizárólag ők keres- 
kedhettek, szolgáik, szabadosaik csupán saját szükségleteikre használhatták fel eze- 
ket. Az izlandi törvények kizárólag egy tagban lévő földtulajdont engedélyeztek, így egy 
földbirtokosnak nem lehettek a sziget különböző pontjain földjei. A baendr réteg nem- 
zetségfői köréből választották az izlandi társadalom csúcsát jelentő 39 gode-t, és ebből 
a 39-ből a legnagyobb közjogi méltóságot, a törvénymondót (Iggsagumadr). Az ő körük- 
ben volt a törvényhozói és bírói hatalom, ami az Althingen öltött intézményes formát. 

A baendr réteg birtokaihoz függő helyzetű, alárendelt paraszti gazdaságok tartoztak. 
A társadalmi hierarchiában ezt a réteget a földbérlők vagy szabadbérlők (leiglendingar) 
alkották. Ők vagy később érkeztek a szigetre, amikorra már a korábban jött telepesek 
minden földet elfoglaltak, vagy pedig a földtulajdonosok közül süllyedtek le. A bérlők 
éves földbérleti díjat fizettek a bérbeadó tulajdonosnak. A bérleti szerződésben általá- 
ban rögzítették, hogy a bérlő köteles a teljes bérelt földterületet megművelni, illetve gaz- 
daságilag hasznosítani, ellenkező esetben e bérleti szerződés érvényét vesztette. A bérlő 
nem adhatta tovább , albérletbe" a kezelésében álló földeket. Ugyanakkor a földbérleti 
viszony sokkal több volt, mint egyszerű üzleti alapú kapcsolat. Sokkal inkább valamiféle 
kliens-viszonyra emlékeztetett. A földbirtokosoknak ugyanis kötelessége volt segíteni 
bajba jutott bérlőiknek, akár téli élelem- vagy takarmányhiány esetén, akár jogi termé- 
szetű ügyekben. Ez a kapcsolat a bérleti viszony lejártáig állt fenn, azt követően ismét - a 
bérleti szerződés meghosszabbításával - megújították. A földbérlők másik csoportja, a 
budsetumenn, azaz a földművelők rétege a földbérleten túl még robottal is tartozott urá- 
nak. Minden egyéb vonatkozásban helyzetük a szabadbérlőkéhez volt hasonló. 

Elenyésző számban rabszolgák (praelar) is voltak Izlandon, de jogállásukat tekintve 
mégsem minősültek egyszerűen tulajdonnak. Megölésük esetén nem kártérítést kellett fi- 
zetni (mint egy vagyontárgy esetében), hanem vérdíjat, mint minden olyan emberért, aki 
a társadalom részét képezte. Igaz, vérdíjuk csak a szabad emberek vérdíjának tizedét tette 
ki. Ha nem az ura, hanem valaki más ölt meg egy szolgát, az elkövetőt akár részlegesen ki 
is taszíthatták a társadalomból. Még szigorúbb volt a jog azokkal szemben, akik úgy öltek 
meg egy szolgát, hogy az a gazdáját védte. Ilyen esetekben teljes kitaszítás volt az elköve- 
tő büntetése. A rabszolgák rétegén belül külön csoportot képviseltek az adósrabszolgák 
(lagskudarmenn), akiknek helyzete tartozásuk mértékétől függött. Helyzetük ideiglenes 
volt, csak az adósság kiegyenlítéséig tartott. Ha a szolgákat felszabadították, általában fi- 
zetett cselédek lettek uruk birtokán, vagy egy-egy kisebb tanyát vettek bérbe. A felszaba- 
dított vagy szabados (leysingjar) státusz csak egygenerációs volt, mert gyermekeik már 
szabadnak születtek. A szabadosok vérdíja a szabad emberek vérdíjának a fele volt. 


Az Izlandra települők alapvetően földművesek voltak, de a megélhetésben nagy szere- 
pe lett a hatászatnak, vadászatnak és a kereskedelemnek is. A nagy bőségben fogott hal, a 
rozmáragyar, bálna- és fókazsír, valamint prémek jelentették [zland fő kiviteli termékeit. 
Az importáruk között a gabona és a fa volt a meghatározó, de a különböző fémek (vas, 
ezüst), textíliák vagy kész fegyverek, háztartási eszközök ugyancsak gyakran szerepeltek 
a behozott termékek listáján. A sziget folyóiban, tavaiban sok volt a pisztráng és a lazac, 
a tengerben pedig a tőkehal. Az izlandiak a partokon fókára és rozmárra vadásztak, a ten- 
geren pedig bálnákra. A megélhetés szempontjából a sziget természetföldrajzi adottsá- 
gai jelentették a legnagyobb bizonytalanságot és kockázatot. Területének jelentős részét 
500 m magasságon felül hatalmas gleccserek borították, amelyek elválasztották egymás- 
tól a lakott tengerparti területeket és völgyeket. A gleccserek felől váratlanul a völgyekre 
zúduló hideg szelek komoly károkat okoztak a mezőgazdasági kultúrában vagy éppen a 
szénabetakarításban. Ehhez járult még hozzá a vulkanikus tevékenység, ami nemcsak a 
meleg források pozitívumát jelentette. A Hekla nevű vulkán kitörése például 1104-ben 
a legnagyobb vulkanikus katasztrófák egyike volt. Ennek következtében teljesen elpusz- 
tult a sziget déli részén fekvő, legsűrűbben lakott Thjorsa-völgy. 

981-ben egy Thorvald nevű izlandi birtokos egy Friedrich nevű szász pap társaságá- 
ban tért vissza Európából, de térítő tevékenységük nem járt sikerrel. Több eredménnyel 
járt az a misszió, amit Olaf Tryggvason norvég király küldött a szigetre Thangbrand veze- 
tésével 997-ben (valamint az Orkney- és Feröer-szigetek megtérítésére), de komolyabb 
sikert csak két izlandi, Hjalti Skeggjason és Fehér Gizur missziós tevékenysége hozott, s 
1000-ben az Althing a kereszténység felvétele mellett döntött. Dánia után így Izland lett 
a második, hivatalosan is keresztény északi ország. Néhány évvel a kereszténység felvé- 
telét követően bencés szerzetesek telepedtek meg a szigeten, és két kis kolostort építet- 
tek Thingeyjarban és a Thver-folyónál, Thverarban. A kereszténység elfogadása azonban 
jó ideig inkább csak elvi, mintsem valós döntés volt, mert pár szerzetestől eltekintve 
Izlandon nem voltak felszentelt papok, akik miséket tarthattak volna, vagy kiszolgáltat- 
hatták volna a szentségeket. A hívők éveken át csak közös zsolozsmázásokon vehettek 
részt. Éppen ezért a kereszténység felvételében nagy szerepet játszó Fehér Gizur a fiát, 
Isleifet Németországba küldte, hogy papnak tanuljon. 1056-ban Adalbert hamburg- 
brémai érsek Ízland püspökévé szentelte fel! Isleifet. A püspöki székhely a sziget déli 
részén fekvő Skalholt lett, amely egyébként Isleif magánbirtoka volt. Amikor meghalt 
(1080) fia, Gizur követte őt a püspöki székben. Gizur püspöksége (1080-1118) alatt a 
szigeten béke volt, az emberek akár fegyvertelenül is közlekedhettek. Tekintélye olyan 
nagy volt, hogy , mindenki, öreg és fiatal, gazdag és szegény, férfi és nő a püspök ren- 
delése szerint élt. Ebben minden bizonnyal nagy szerepe lehetett a már említett 1104. 
évi vulkánkitörésnek, amit a pogány szokások és normák miatt haragra gerjedt Isten 
büntetésének tartottak. Nem véletlen, hogy 1106-ban Holarban (Izland északi részén) 
létrehozhatták a sziget második püspökségét. A kettő közül Skalholt volt a rangelső: az ő 


egyházi fennhatósága az ország háromnegyedére, azaz a keleti, déli és nyugati megyékre 
terjedt ki, míg Holar püspökéé csak az északira. A két püspök a gode-k mellett kapott 
helyet az Althingen a törvényhozásban. 

A 12. század végétől Izlandot egyre mélyülő belső széttagolódás, a klánok, különbö- 
ző érdekcsoportok konfliktusa és gyakran fegyveres küzdelme jellemezte. Ez részben 
összekapcsolódott a gode-k közötti viszályokkal, részben pedig egyházi okai is voltak. 
A gregoriánus egyházreform hullámai - jelentős megkésettséggel - csak ekkoriban érték 
el Izlandot. A pápaság által képviselt egyházpolitika érvényesítése pedig - amit alapve- 
tően a norvégiai klérus is támogatott (a sziget legfontosabb külpolitikai és kereskedelmi 
kapcsolatai Norvégiával voltak) - azzal járt volna, hogy a papokat kiveszik az Althing, 
s Így a gode-k bíráskodása alól. Az egymással szemben állók, az öt legnagyobb hatal- 
mú, egymással hadakozó család, mind Norvégiában keresett támogatókat, és vezetőik 
maguk kérték a norvég király fennhatóságát. 1262-ben Izland elismerte Hákon király 
uralmát maga felett, a király pedig a sziget jogi és igazgatási önállóságának megtartása 
mellett egy jarlt állított az élére. Az Izlanddal folytatott kereskedelmet a norvég korona 
által megbízott norvég kalmárok monopóliumává tette, ami csak a 15. századtól válto- 
zott meg. Az 1400-as években már a Hanza hajói is felkeresték tőkehalért a szigetet. 

Grönlandot 900 táján egy Gunnbjörn Ulfsson nevű hajós fedezte fel, aki Norvégiából 
Izlandra vitorlázott, de a viharos szél elsodorta messze nyugat felé. A felfedezett terület 
annyira távol esett Skandináviától (és még Izlandtól is), és oly mostohák voltak az élet- 
feltételek, hogy évtizedeken át nem jöttek ide telepesek. Vörös Erik és rokonai, barátai 
is csak azért telepedtek itt le 982-ben, mert Vörös Eriket gyilkosság miatt száműzték 
Izlandról. A Grönlandra érkezők két telephelyet hoztak létre. A déli csücsökhöz közeli, 
a sziget keleti partján fekvő település, Österbygd (azaz ,keleti telep") volt a kedvezőbb 
adottságú, jobb életfeltételeket kínáló hely, így ez lett a sziget politikai központja, s maga 
Vörös Erik is itt telepedett le. Österbygdben mintegy 190-200, a kedvezőtlenebb fek- 
vésű nyugati telepen, Vesterbygdben - amely jóval északabbra feküdt, és a szíget nyu- 
gati, Amerika felé eső oldalán - pedig ennek a fele, 90-100 gazdaság, tanya jött létre a 
11. század folyamán. A két grönlandi kolónián kb. 2500-3000 ember élt. Mivel a keleti 
(déli) telep kétszer akkora népességgel rendelkezett, mint a nyugati (északi), Österbygd 
volt a grönlandi népgyűlés helyszíne. Az eltérő népességszám a kereszténység felvételét 
követően az egyházi intézményekben is megmutatkozott. 1300-ig a nyugati telepen 4, a 
keletin pedig 12 templom, illetve kápolna létesült. Majd 70 évvel azután, hogy Izlandnak 
saját püspöke lett, és 18 évvel azután, hogy Izlandon a második püspökséget is létrehoz- 
ták, 1124-ben Sigurd Jorsalfar norvég király Grönlandra szintén küldött egy püspököt. 
A grönlandi püspökség központja Gardar lett (ma Igaliko), ahol egy Szent Miklósnak 
szentelt templom, valamint egy kolostor is épült. A saga-irodalom szerint egy Einar 
Sokkason nevű tekintélyes grönlandi birtokos 1118-ban személyesen utazott Norvégiá- 


ba, hogy állandó püspököt kérjen Sigurd királytól, aki ennek hatására intézkedett később 
a grönlandi püspökség létrehozásáról. 

Grönlandon még annyi szántóföldi művelésre sem nyílt lehetőség, mint Izlandon. Az ide 
települtek állattartásra, vadászatra és halászatra építették életüket. A korabeli norvég 
feljegyzések szerint a legtöbb grönlandi soha életében nem látott búzát vagy egyéb ga- 
bonát, és nem kóstolt kenyeret vagy sört. Ha esetleg termesztettek is egy-egy meredek 
szikla tövénél fekvő kiskertben ehető növényeket (káposztát, céklát, retket stb.), azok 
legfeljebb luxusfogásként kerültek a tehetősebbek asztalára. (A sziklák a széltől védték a 
kerteket és visszaverték a növényekre a napfényt.) Grönland lakói teheneket, juhokat és 
kecskéket tartottak, elsősorban a tejükért, amiből sajtot, vajat és joghurtszerű ún. skyrt 
állítottak elő. A hideg miatt az állatokat évi kilenc hónapig istállókban kellett tartani. 
Az átlagos grönlandi téllel számolva egy tehén több tonna szénát igényelt, így nem meg- 
lepő, hogy az ittenieknek az egyik legfontosabb nyári munkája a fűkaszálás, gyűjtés, szé- 
naszállítás volt. Ha a nyáron gyűjtött széna télen nem bizonyult elegendőnek, a tenger- 
ből szedett hínárral próbálták ezt kiegészíteni. A tél kezdete előtt minden gazda számba 
vette, hogy a nyáron gyűjtött széna és egyéb takarmány várhatóan hány állatra lesz elég 
a téli időszakban. Az ezt meghaladó számú jószágállományt levágták. A tél hosszát azon- 
ban nem lehetett pontosan megmondani, ezért ha a nem áttelelhető állatok számát túl- 
becsülték a rendelkezésre álló szénához képest, akkor a kelleténél több jószágot vágtak 
le, és májusban kevesebb állatuk lett, mint az előző évben (vagy években). Ha viszont túl 
optimisták voltak, és kevés állatot vágtak le, a tél vége felé a jószágokat éhhalál fenye- 
gette. A vagyoni és társadalmi státusz, ami alapvetően a jószágállományra épült, emiatt 
bármikor, könnyen megváltozhatott. Természetesen a tejtermékek és a tél előtt levágott 
háziállatok húsa nem volt elegendő a grönlandi népesség élelmezésére. A vadállatok, el- 
sősorban a rénszarvasok és a fóka húsa vált fontossá a táplálkozásban, sokkal inkább, 
mint Norvégiában vagy Izlandon. Grönland fő exportcikkét Európába a jegesmedvebőr 
és a faragott rozmáragyar adta. A grönlandi gazdaság tehát részben az állattartásra, rész- 
ben pedig a tengerpart és szárazföldi vadászatra épült. Külön-külön egyik ágazat sem lett 
volna elegendő a viking telepek létfenntartásához, ezért ha a körülmények változásával 
bármelyik is ellehetetlenült, hiányát a többi nem tudta kompenzálni. 

Az éghajlat 13. századtól kezdődő változása, a klíma fokozatos lehűlése egyre súlyo- 
sabb életfeltételeket teremtett Grönlandon. Az amúgy is rövid nyarak még kurtábbak, 
hűvösebbek és nyirkosabbak lettek, így egyre kevesebb szénát tudtak begyűjteni, ami az 
állatállomány csökkenését eredményezte. A korábbi időkhöz képest sokkal több hóval 
járó hosszú telek megtizedelték a vadászható rénszarvasokat, a hideg májusi és júni- 
usi időjárás pedig a fjordokban jégtáblákkal torlaszolta el az utat a vándorfókák part- 
szakaszához. Összességében tehát a vadászat is jelentősen megnehezült. Amikor egyre 
gyakrabban fordult elő, hogy a szűkös szénatermést hozó rövid nyarak után hosszú és 


havas telek következtek, kombinálva a fókavadászatot gátló körülményekkel, az amúgy is 
kedvezőtlenebb adottságú nyugati telep lakóinak - akiknek még a jó években is nagyon 
meg kellett küzdenie az állatok megfelelő ellátásáért - el kellett hagyniuk lakóhelyüket. 
A kisebb és szegényebb nyugati telepen élők helyzetét a romló időjárási viszonyok okoz- 
ta romló megélhetési feltételek mellett a hideg miatt délebbre húzódó eszkimók is ne- 
hezítették. Az eszkimók részben ugyanazokat az erőforrásokat vették igénybe, mint a 
vikingek (rénszarvas- és fókavadászat). Így szükségképpen versenytársak voltak, és har- 
coltak egymással. Egy norvég pap, Ivar Bardarsson, akit Bergen püspöke küldött Grön- 
landra, hogy felmérje az ottani egyház helyzetét, 1362-ben beszámolót készített útjáról, 
amelyben azt írta, hogy ,most az egész nyugati telep a skraelingeké (azaz eszkimóké)" 
A keleti telep még a 15. század első felében is létezett. Egy Thorstein Olafsson nevű nor- 
vég hajóskapitány például 1406-ban vitorlázott Grönlandra, ahol négy évet töltött, és ott 
meg is házasodott. A tőle származó információk nem szóltak arról, hogy a keleti telepü- 
lésterületet komoly veszély fenyegette volna. Olafsson 1410-ben tért vissza Norvégiába, 
s ezután a keleti telep még néhány évtizedig létezett. Úgy tűnik, hogy Ivar Bardarsson 
jelentését követően a norvég egyház lemondott Grönlandról, mert amikor 1378-ban 
meghalt az ottani egyházmegye, Gardar püspöke, a trondheimi érsek nem rendelkezett 
pótlásáról, így ettől kezdve ott új papokat sem lehetett felszentelni. A 15. század közepé- 
re a keleti viking telep is megszűnt Grönlandon. 


SVÉDORSZÁG 


A földrajzi környezet 


középkori Svédország földrajzi kiterjedése jelentősen eltért a maitól: a déli és dél- 

nyugati területek (Skáne, Halland, Blekinge) Dániához tartoztak, míg a mai Finn- 
ország déli és délnyugati részei a svéd korona fennhatósága alatt álltak. Dániával és 
Norvégiával összehasonlítva Svédország éghajlata sokkal hidegebb, mert a Golf-áramlat 
, melegítő" hatása itt már nem érvényesült. A nyár nagyon rövid, a tél pedig hosszú és 
hideg. Stockholm környékén például mindössze négy és fél hónap fagymentes. Északon 
csak június közepén szűnnek meg a fagyok, de augusztus végén már ismét jelentkezhet- 
nek. Az ország középső részén 3-4, északon 6-7 hónapig is megmarad a hótakaró. Az évi 
csapadékmennyiség 400-600 mm, de megoszlása nagyon egyenetlen: tavasszal, ami- 
kor a vetések fejlődéséhez vízre lenne szükség, kevés eső esik, ősszel azonban, amikor 
a széna és a termés betakarításához egyaránt napos és száraz idő kellene, sok csapa- 
dék hullik. A mezőgazdaság szempontjából a svéd területeken a nyár túl rövid, a tél túl 
hosszú, a tavasz túlságosan száraz, az ősz pedig túl csapadékos. A hosszú telek miatt 
az állattartáshoz szükségképpen hozzá tartozott (s tartozik) az istállózás és takarmá- 
nyozás, de az állattenyésztés természeti feltételei még így is sokkal kedvezőbbek, mint 
a földművelésé. A felszínt jobbára gyenge minőségű podzol- és (főleg északon) láptala- 
jok borítják. Termékenyebb barna erdőtalajok csupán a déli részeken (melyek Dániá- 
hoz tartoztak), valamint Östergötlandban fordulnak elő. Az időjárási viszonyok mel- 
lett a vékony és gyenge minőségű talajréteg a mezőgazdasági művelés másik akadálya. 
Svédország közel kétharmadát ma is erdő borítja, a középkorban azonban ez az arány 
még ennél is sokkal magasabb volt. Míg Norvégiában a folyók rövidek és zuhatagosak, 
Svédországban a hegyekből viszonylag hosszabb, sebes vizű, de hajózásra és faúszta- 
tásra egyaránt alkalmas, egymással párhuzamosan futó folyók sokasága ömlik a belső 
területek nagy tavaiba, vagy a tengerbe. A mai Svédország területének 8,599-át (ma kb. 
ugyanekkora szántók aránya) tavak borítják. Összesen 96 000 tó található itt, közülük 
négy, a Vánern, a Váttern, a Málaren és a Hjálmaren (mindegyik Közép-Svédországban) 
különösen nagy vízfelületű tavak. A Vánern például 5585 km?, a Váttern pedig 1912 km? 
területű. Az ország belső részeinek közlekedésében a folyók és tavak kiterjedt hálózata 

régen és mostis fontos szerepet játszott. A külvilággal a tenger biztosít kapcsolatot, mert 
a Skandináv-félsziget belsejében észak-déli irányban húzódó nagy hegyvonulatok a szá- 
razföldi közlekedést jelentősen megnehezítették. A mai Svédország nyugati partjainál, a 
dániai Jütland-félszigettől elválasztó Skagerrak sohasem fagy be, és a Sund-szorosban is 
csak a legkeményebb teleken képződik jég. A délkeleti s keleti partoknál is a Balti-tenger 
középső része általában jégmentes, csupán a hullámzástól védett, szélmentes kis öblök 
fagynak be. Északabbra azonban a Botteni-öböl már a tengervíz befagyása miatt átlag 
négy hónapig alkalmatlan a hajózásra. Stockholm kikötőjét a jég átlagosan évi 70 napig 
zárja el a külvilágtól. 

A középkori Svédország egy nagyjából ovális alakú, kelet-nyugati irányban kb. 180- 
200, észak-déli irányban pedig kb. 100-120 km átmérőjű terület volt, amely három nagy 
törzsi-tartományi területből állt: Upplandból, Vástermanlandból és Södermanlandból. 
Ezek mindegyike körzetekre, ún. századkerületekre, nemzetségi földekre (hundare) 
oszlott. E területek középpontját a Máleren-tó alkotta, melynek környéke a mitikus ere- 
detű királyok otthona volt, amit Svithiod vagy Suedia néven emlegettek. A Máleren-tó 
tágabb térségét alkotó három nagy tartományban az ún. svea (sweon, suedi, sviar) nép 
élt, ők adtak nevet a későbbi államnak. A Vánern és Váttern tavak vidéke, az ún. Götaland 
vagy Götland a göta vagy gautar nép szállásterülete volt, és mindig is megkülönböz- 
tettek Öster-, illetve Vástergötlandot. A két Götland együtt kb. akkora területet tett ki, 
mint Írország. A Botteni-öböl nyugati partvidéke mentén fekvő terület volt Hálsingland, 
ahol a svea vidékekről kivándoroltak telepedtek meg, és egy szabad, erdei társadalmat 
hoztak létre. A hálsing állandó szállással, azaz saját gazdasággal rendelkező földművest 
(telepest) jelentett. Annak ellenére, hogy semmi nyoma annak, hogy a 12. század előtt 
bármiféle politikai kapcsolatban álltak volna a svéd királysággal, Hálsingland az oda be- 
költözők kulturális tradíciói, rokoni kapcsolatai, szokásjogi normái stb. révén Sueonia 
részének számított. Ehhez hasonló erdei közösség élt a Vánern-tótól északra elterülő, 
kb. 15 000 km! hegyes-dombos, erdős területen, amit Vármland (azaz ,a meleg folyó 
melletti terület") néven ismertek. A hálsingekhez hasonlóan az itteni gyér népesség sem 
tartozott a 13. század előtt sem a svéd, sem a norvég koronához. Snorri Sturlusson Szent 
Olafról szóló sagája szerint Vármlandot a svéd és norvég királyok zsarnoksága elől ide 
menekültek népesítették be. Vármlandtól északnyugatra, a völgyekkel szabdalt hegyek 
vidékén, Dalarna tartományban szintén szabad erdőlakók éltek, akik a földművelésen 
és állattartáson kívül bányászattal is foglalkoztak. Maga a tartomány neve szó szerint 
azt jelenti, hogy , völgyek" Domborzati viszonyait tekintve Dalarna egyfajta átmenet a 
szelídebb déli tájak és a zord észak között, mert az észak felé húzódó hegyek innentől 
kezdődően válnak egyre magasabbá, s végül a Kebnekaise hófödte csúcsában tetőződnek 
Lappföldön, akiknek lakóit (ti. a lappokat) Brémai Ádám scritefinninek nevezte króniká- 
jában. 


Svédország keleti partvidékének két nagyobb méretű szigete van: Öland és Gotland. 
Öland mintegy 130 km hosszú, keskeny és lapos sziget, amely helyenként alig 6 km szé- 
les. A szárazföldhöz, Blekinge tartományhoz egészen közel, 4-5 kilométerre fekszik. Te- 
rülete 1346 km. Lakói már a korai középkorban, azaz a viking időkben 21 sáncvárat 
emeltek a fosztogatók, rablók ellen. A 12. században a svéd királyok fennhatósága alá 
került, akik nyolc hajó- és katonaállító körzetbe szervezték az itteni népességet. A sziget 
nagy része köves, fátlan pusztaság, egy hatalmas mészkőplató. Gotland már távolabb, 90 
kilométerre fekszik a svéd partoktól. Területe 3160 km?, ennek ma 2599-a szántó, 5499-a 
pedig erdő. Ez az arány a középkorban sem lehetett sokkal különbözőbb, mert a virágzó 
gotlandi kereskedelemnek hajókra, a hajóépítéshez pedig sok fára volt szükség. A sziget 
a középkorban hosszú ideig független maradt, s csak a 14. század végén került a Német 
Lovagrend, majd a dán (pontosabban kalmari uniós) korona fennhatósága alá. 

Blekinge tartománytól és Ölandtól északra, Smáland tartomány vidékétől apró szi- 
getek sokasága tagolja a partvonalat. A szigetek (serek), félszigetek, öblök és átjárók 
Stockholm és a tőle 40-50 kilométerre fekvő nyílt tenger között valóságos labirintust 
alkotnak, s maga a város is 14 szigetre épült. Ezt a Stockholmtól keletre fekvő szigetvilá- 
got Skárgárdennek, azaz , Sziklakertnek" nevezik, mert a nagyobb, erővel borított szige- 
tek mellett ezrével fordulnak elő a kicsi, sziklás szigetek. A mai svéd főváros közelében 
24 000 sziget található. A Botteni-öböl bejáratánál, Svédország és Finnország között te- 
rülnek el az Áland-szigetek, melyek közül a legnagyobb, Feste Áland méretében a dán 
Bornholm szigetéhez hasonlatos. A kb. 1000 sziget közül mindössze 80 lakott. A sziget- 
világ lakosságának száma ma 30 000 körüli, a középkorban azonban alig érte el a 6000 
főt. A szigeteken kevés a művelésre alkalmas földterület, megélhetését régen és most is 
alapvetően a halászat biztosítja. 

A középkorban a mai Finnország egy része is Svédországhoz tartozott. Hosszú tenger- 
partját a Balti-tenger két nagy öble, a Botteni- és a Finn-öböl vize határolja. Partvidéke 
öblökkel, félszigetekkel tagolt, amit apró sziklaszigetek öveznek. Mindkét nagy tenger- 
öböl vizét télen vastag jégpáncél borítja, így hajózásra ekkor alkalmatlan. Finnország 
területét régen is, és most is óriási kiterjedésű erdő borítja, s összterületének tizedét 
tavak teszik ki. Kb. 60000, alapvetően nagy vízfelületű tó van Finnországban. Az erdők 
és tavak mellett igen nagy a mocsarak, ingoványok, vizenyős részek aránya is. Művelésre 
alkalmas területek leginkább csak délen és a Botteni-öböl melletti parti síkságokon van- 
nak, az ország nagy részét gyenge minőségű podzoltalaj borítja. A finn területek népes- 
sége három nagyobb népcsoportra oszlott: délnyugaton, Ábo (Turku) térségében éltek a 
finnek (akikről a svédek, s nyomukban Európa az egész hatalmas területet elnevezték), 
vagy ahogyan magukat nevezték, a suomik. A mai finn tóvidéken az ún. tavastenek, kele- 
ten pedig a Ladoga-tó nyugati partjától egészen a Fehér-tengerig terjedően a karéliaiak 
éltek. A ,finn" szó az alnémet , Fen", azaz , mocsár" szóból származik, de maga a , suomi" 
elnevezés is , mocsarak között lakókat" jelentett. 


A sveák királyságától a svéd állam létrejöttéig 


A mai Svédország középső területén két nagy törzs, a gautar/göta és a sviar/svea nép 
élt. A 13. század elején Snorre Strulsson Heimskringla című művében azt írta, hogy a 
sveákat már az 500-as évektől kezdve évszázadokon át az istenektől származó Ynglinga- 
dinasztiához tartozó királyok vezették. Ez a hosszú genealógia annak az eredménye volt, 
hogy a svea királyok az évszázadok folyamán az esetek többségében képesek voltak 
megfelelő tettekkel igazolni az isteni származásból fakadó támogatást. A Ynglingeknél a 
klán valamennyi tagját Yngvi-Freyr isten egyfajta reinkarnációjának tartották. Természe- 
tesen a törzsi mondák kronológiai és történeti szempontból nem megbízható emlékek. 
Ennek ellenére még a keresztény Brémai Ádám is a 12. században úgy vélte, hogy nincs 
még egy olyan királyi nemzetség, amely ilyen hosszú leszármazással büszkélkedhetne. 
Az ősök hosszú listája magas presztízzsel ruházta fel az éppen uralkodó királyokat, és 
ebből következően nagy elvárásokat is támasztottak velük szemben. Talán nem véletlen, 
hogy a svéd történeti hagyomány megőrizte néhány olyan király emlékét, akiket azért 
áldoztak fel, mert különböző csapások sújtották a népet (rossz időjárás, betegségek, 
állatvész, ínség stb.). A néphit ezt úgy értelmezte, hogy az istenek elfordultak tőlük, a 
király pedig elveszítette az isteni ősöktől származó oltalmazó varázserejét. Annál is in- 
kább, mert a skandináv pantheon harmadik istenét, Freyrt (aki a Ynglinge-ház őse volt) 
a termékenység isteneként tisztelték. Svédországban évszázadokon át élt Domaldi király 
legendája, akit három egymást követő rossz termésű év után feláldoztak, hogy kiengesz- 
teljék az isteneket. Brémai Ádám leírása szerint az uppsalai nagy pogány szentélyben a 
termékenység istenét, Freyrt hatalmas fallosszal ábrázolták. Fából készült szobrát min- 
den nyáron szekéren körbehordozták a törzs területén, hogy megáldja a jószágokat és a 
szántóföldeket. Kilenc évente minden élő fajtából Odin tiszteletére feláldoztak kilencet 
(embert is) és az áldozatokat a szentély körüli fákra akasztották. Az uppsalai nagy po- 
gány fatemplom a sveák fő szentélye volt, és itt székeltek a Ynglinga-házi királyok is. 
A 700 körül keletkezett Beowulf-eposz (és ennek nyomán a Heimskringla) leírása sze- 
rint egy Adils nevű svea király legyőzte a götákat, és mindkét törzs felett uralkodott. El- 
képzelhető, hogy valamikor a 7-8. század fordulója táján volt arra példa, hogy a két törzs 
felett egy uralkodó állt, de az biztos, hogy ez az állapot csak átmeneti volt, rövid ideig állt 
fenn. A Svear és Götar területek közötti viszonyt hosszú ideig konfliktus, ellenségeskedés 
jellemezte, és szó sem volt egységes politikai irányításról. A Rerum Sveciarum Historia a 
9. század első harmadától őrizte meg a svea királyok nevét. A 824. év mellett, elsőként 
említett uralkodóként, Brutamundus király neve szerepelt, akit egy III. Sivard nevű ural- 
kodó követett. Nevéből arra következtethetünk, hogy korábban már legalább két Sivard 
nevű svea király létezett. 

A 9-10. században a keleti szláv térség mindkét nagy törzsi terület, Götar és Svear 
fegyveresei számára komoly aktivitási lehetőséget jelentettek. A Ynglinga-ház megingat- 
hatatlan szakrális legitimációja miatt odahaza érvényesülni nem tudó, becsvágyó törzsi 
előkelők, harcosok a Balti-tenger keleti partvidékén igyekeztek saját uralmi területet ki- 
alakítani. 864 táján egy Rurik nevű varég vezér (nem tudjuk, hogy svea vagy göta volt-e) 
egyesítette uralma alatt az Ilmery-tó vidékén élő szláv törzseket, skandináv harcosainak 
pedig földeket adományozott, és megalapította a novgorodi fejedelemségeket. Két másik 
varég vezér, Höskuld és Dyri (Askald és Dir) elégedetlen volt a Ruriktól kapott adomá- 
nyokkal, és dél felé vették útjukat, hogy saját fejedelemséget hozzanak létre. Lehajóztak 
a Dnyepperen és elfoglalták Kijevet (865). 879-ben meghalt Rurik, utóda fia, az ekkor 
12 éves Ingvar (Igor) lett, aki helyett nagybátyja, Helgi (Oleg) kormányzott. 882-ben 
legyőzte Höskuldot és Dyrit, s egyesítette Novgorodot és Kijevet. A Rerum Svecicarum 
Historia leírása szerint 900-ban II. Inge svea király a ruszokkal háborúzott. Elképzel- 
hető, hogy a Novgorodban megtelepedett skandinávok és a később érkező csoportok 
között volt valamilyen konfliktus, amit a krónika II. Inge király korához kapcsolt, de sem- 
milyen más forrás sem szól arról, hogy az uppsalai király háborút vívott volna keleten 
Helgivel. Helgi 912-ben halt meg, a Rusz feletti hatalom az ekkorra már nagykorúvá vált 
Ingvar (912-944) kezébe került. 944-ben gyilkosság áldozata lett: az adóval elégedet- 
len drevljan törzs lázadása során vesztette életét. Kiskorú gyermeke nevében felesége, 
Helga (Olga, Helena) vette kezébe a kormányzást (945-962), aki véresen megtorolta a 
drevljanok lázadását. 957 táján felvette a kereszténységet, de sem családja, sem környe- 
zete vagy kísérete nem követte példáját. Olga és Ingvar fia, Szvjatoszláv (962-972) már 
szláv nevet viselt, de az ő szolgálatában is sok skandináv - döntően svea és göta - harcos 
állt. Adófizetővé tette a Kijevtől északkeletre élő vjaticsokat, 965-ben legyőzte a kazá- 
rokat és az Al-Dunánál is megvetette a lábát. 970-ben megosztotta hatalmát fiaival: a 
legidősebbet, Jaropolkot Kijevbe helyezte, VIagyimirt (Waldemart) Novgorodba, Oleget 
pedig a drevljanok földjére. Szvjatoszláv 972-ben a besenyőkkel vívott harcokban vesz- 
tette életét. Halála után két fia, Jaropolk és Vlagyimir között fegyveres harc tört ki, mely- 
ből Vlagyimir került ki győztesen (980). Alapvetően politikai okokból 988-ban Vlagyimir 
fegyveres kíséretével együtt keresztény hitre tért, alattvalóit pedig hatalmi eszközökkel, 
erővel kényszerítette a kereszténység felvételére, de ő valamint fegyveres kíséretének 
nagy része és a megkeresztelkedett alattvalók is csak látszatra voltak Krisztus követői, 
mert - a források szerint - pogány szokásaikat továbbra is megtartották. 

Mivel a Rusz földjén számos skandináv harcos próbált szerencsét, és szegődött el 
hosszabb-rövidebb időre egy-egy fejedelmi druzsinába, majd tért haza szülőföldjére, a 
Rusz a skandináv területekre is hatást gyakorolt. Így például a keleti szláv területeken 
együtt, egy zászló alatt harcoltak sveák és göták, akik között nem egyszer egy életre szóló 
fegyverbarátság vagy esküvel fogadott testvériség köttetett, így ezek a példák, szemé- 
lyek s családok, klánok közötti kapcsolatok komoly impulzusokat adtak a svéd politikai 

egység létrejöttéhez. Svédország lényegében a göta és svea törzsek egyesülésével jött 
létre, de nem 700 körül, ahogyan a Beowulfban szerepel, hanem jóval később. Még a 
11. század elején is a két törzs területe egymástól elkülönülő, önálló politikai-hatalmi 
keret volt. Ragnvald Ulfsson jar] például, aki 1016 és 1020 között volt a göták vezetője, 
önállóan, nem valaki megbízásából Olaf Haraldsson norvég királlyal kötött szövetséget. 
Ettől függetlenül a norvég király a sveák királyával, Olaf Skötkonunggal is szövetkezett, s 
ezt a kapcsolatot még házassággal is megerősítették: a norvég király lánya a svea király 
felesége lett. 

A svéd történettudomány alapvetően Olaf Skötkonung (994-1022) uralkodásának 
idejére teszi az egyesített Svédország, a svéd állam létrejöttének kezdetét. Fennhatósá- 
gát minden jel szerint a göták is elismerték, ezért nevezik a források a Götar területét 
irányító Ragnvald Ulfssont jarlnak és nem göta királynak. De az a tény, hogy Olaf norvég 
király külön-külön kötött szövetséget a göta, illetve svea politikai vezetéssel, azt mutatja, 
hogy a göta területek Olaf Skötkonung uralkodása idején még nagyon széles körű önál- 
lósággal rendelkeztek. A svea és göta földek egyesítését azonban már Olaf király apja, 
Győzedelmes Erik megkezdte, miután megszilárdította uralmát az uppsalai svea király- 
ságban trónkövetelő unokatestvérével, Styrbjörnnel szemben. Erik halála után özvegye 
feleségül ment Hegyesszakállú Sven dán királyhoz. Olaf Skötkonung így mostohaapja 
oldalán részt vett a svolderi tengeri csatában (1000), ahol nagy győzelmet arattak Olaf 
Tryggvason norvég király felett. Hegyesszakállú Sven halála (1014) után a svéd király 
Olaf Haraldsson norvég királlyal szövetkezett mostohatestvére, Sven fia, Knut ellen, aki 
1018-ban az angol trón mellett a dán trónt is megszerezte, s nagyra növő hatalmát a nor- 
vég és svéd királyok is fenyegetőnek ítélték magukra, illetve országukra nézve. A dán és 
norvég állam kialakulásában, de a Rusz földjén is a fejedelmi hatalom megerősítésében 
tagadhatatlanul volt szerepe az egyháznak. Nem elképzelhetetlen, hogy ezek a példák 
Olaf svéd királyra is hatással voltak, amikor országában megengedte a kereszténység 
terjesztését, és hozzájárult ahhoz, hogy Birka városában keresztény templom épül- 
jön. A helyszín megválasztása nem volt előzmény nélküli. Még a 9. században, amikor 
Ansgar bencés szerzetes, az első keresztény misszionárius a sveák földjére érkezett 
(829), az akkori király, Björn engedélyezte, hogy a kor egyik fontos, a Keletés a Nyugat 
közötti kereskedelmi központjában, a Máler-tónál fekvő Birkában a kereszténységet 
terjessze. Ez az első missziós kísérlet északon Ebo reimsi érsek nevéhez fűződött: 826- 
ban (amikor Harald Kalk dán trónkövetelő is keresztény hitre tért) egy svea küldött- 
ség arról tájékoztatta Jámbor Lajos császárt, hogy Skandináviában sokan érdeklődnek 
Krisztus hite iránt, és királyuk, Björn egyáltalán nem akadályozza ezt. Ebo érsek ezért 
829-ben a sveák földjére küldte Ansgart, aki másfél évig tartózkodott Birka városában 
(amely éppúgy királyi alapítású kereskedőhely volt, mint Dániában Hedeby, királyi tiszt- 
ségviselő irányította, és ugyanúgy sáncfal oltalmazta). A Vita Anskarii beszámolója sze- 
rint Ansgar megtérítette Birka város kormányzóját, Herigart, és egy templom alapjait 

is lerakta. A dán királyokhoz hasonlóan az uppsalai uralkodók is a külföldi kereskedők 
országukba csábítása érdekében a kikötőkben eltűrték a kereszténységet, de a belső 
területekre már nem engedték be a hittérítőket. Emiatt a 9. századi térítő tevékenység- 
nek még nem sok eredménye volt. A 10. század végén, 990-ben Győzedelmes Erik király 
ugyan keresztény hitre tért Dániában, de ahogyan a Rusz földjén még nem volt politi- 
kai jelentősége Olga személyes megkeresztelkedésének, úgy ez a lépés az uppsalai svea 
királyságban sem járt politikai következményekkel. Ugyanakkor a svéd állam létrejöt- 
tének folyamatában komoly jelentőséggel bíró cselekedet volt, mert a sveák és a göták 
közötti közeledést szolgálta. A 10. század utolsó harmadára ugyanis a göták nagy része 
már keresztény volt. Győzedelmes Erik fia, Olaf Skötkonung 1008-ban keresztelkedett 
meg, és székhelyét Götar és Svear határvidékén, az egyik királyi birtok szolgáltatásokat 
begyűjtő csarnokházánál, Husby-ban alakította ki. Felesége, Estrid szláv hercegnő, és fia 
Anund Jakab is keresztény volt. Második felesége a szigorúan keresztény norvég király, 
Olaf Haraldsson lánya volt. Olaf Skötkonung lánya, Ingigerd a Rusz fejedelem, Vlagyimir 
fiának, Jaroszlávnak lett a felesége. Három lányuk született. Egyiket Olaf Haraldsson nor- 
vég király öccse, a későbbi norvég uralkodó, Harald vette feleségül. A másikat I. Henrik 
francia király, a harmadikat, Anasztáziát pedig az Árpád-házi későbbi magyar király, 
I. András, akinek a fia, Salamon, Így anyai ágon Olaf Skötkonung svéd király unokája 
volt. Ahogyan ezek a házasságok is mutatják, külpolitikájában a dán hatalommal szem- 
beni szövetség kialakítására törekedett, s előbb (az első házasságával) a Balti-tenger déli 
partvidékén élő, a dánokkal szomszédos vendekkel, majd (második házasságával, illetve 
lányának férjhez adásával) a norvégokkal és a Kijevi Russzal erősítette kapcsolatát. Bir- 
ka városától nem messze, a Máler-tó egyik mélyen benyúló öblénél alapította Sigtuna 
városát, ahol királyi pénzverdét állított fel, és 1000 körül már önálló svéd pénzt veretett. 
Uralkodása alatt jött létre az első svéd püspökség, a Vánern és a Váttern tavak között, 
Vástergötlandban fekvő Skara, élén Thurgot püspökkel. (Sigtuna csak fél évszázaddal 
később, 1060-ban vált püspökséggé.) A skarai egyházmegye a Hamburg-Bréma érsek- 
séghez tartozott. 


Az uppsalai (Yngling) királyok 


Olaf Skötkonungot fia, Anund Jakab (1022-1050) követte a trónon. Ahogyan apja, vagy 
nagyapja, úgy az ő hatalmát is kettős legitimitás erősítette: a még alapvetően pogány 
svea területeken a Yngling-ház ősi leszármazásának és isteni eredetének hite, a jórészt 
keresztény Götar földjén pedig a keresztség szentségével Isten kegyelme (Dei gratia) ál- 
tal kapott hatalom eszménye. Anund Jakab megerősítette a dán-ellenes norvég-svéd szö- 

vetséget, amit még apja kötött Olaf Haraldsson norvég királlyal. De Knut dán-angol király 
1028-ban elűzte Norvégiából Olaf királyt, aki svéd szövetségesének sógorához, Jaroszláv 
kijevi fejedelemhez menekült, majd két évvel később svéd csapatok segítségével pró- 
bálta visszaszerezni trónját. 1030. július 29-én azonban a Stiklestadnál vívott csatában 
súlyos vereséget szenvedett, és ő maga is elesett a harcban. A dán uralommal elégedetlen 
norvég erők Olaf Haraldsson fiát, a kijevi udvarban nevelkedett Magnust akarták a nor- 
vég trónra ültetni. Ebben Anund Jakab is támogatta őket, mert Knut dán-angol-norvég 
király túl nagyra nőtt hatalmát fenyegetőnek ítélte országára nézve. Magnus 1035-ben 
tért vissza Norvégiába, és Knut halálának (1035) köszönhetően visszaszerezte trónját. 
Azt követően azonban, hogy 1042-ben Knut utóda, Hardeknut dán-angol király is meg- 
halt, s vele kihalt a dániai Jelling-dinasztia, Svédország szempontjából ismét kedvezőt- 
lenül változtak az erőviszonyok. Magnus norvég király kiterjesztette uralmát Dániára, 
melynek kormányzását a jarlnak kinevezett Sven Estridsonra (Nagy Knut nőági unoka- 
öccsére) bízta. De Magnus tartott attól, hogy a dán uralkodóház nőági leszármazottja 
trónigénnyel lép majd fel, Sven Estridson pedig félt, hogy e gyanú miatt veszélybe kerül- 
het az élete, ezért 1045-ben elmenekült Svédországba. Anund Jakab ugyanis kifejezett 
gyanakvással szemlélte a norvég hatalom gyors növekedését, és érdekei azt diktálták, 
hogy legyen egy olyan önálló dán királyság, amelyik ellensúlyozni képes Norvégiát. Mag- 
nus norvég-dán király hatalmának gyengítése érdekében a svéd uralkodó támogatta 
Olaf Haraldsson féltestvérének, Keménykezű (Haarderaade) Haraldnak norvégiai trón- 
igényét. Magnus az ország megosztására kényszerült (1045), majd két évvel később 
meghalt. Norvégia ura Keménykezű Harald lett, Dániában pedig Sven Estridson lépett a 
trónra, azaz mindkét országban a svédek által is támogatott jelölt szerezte meg a királyi 
méltóságot. Magnus örököseként Harald igényt formált a dán koronára, így a két ország 
másfél évtizeden át tartó háborúba keveredett egymással. Anund Jakab szempontjából 
ez a konfliktus kifejezetten előnyös volt, mert a szemben álló erők tartósan lekötötték 
egymást. 

Uralkodása alatt Anund Jakab igyekezett megerősíteni a svéd egyház helyzetét, ami 
korántsem volt egyszerű feladat, mert Svear földjén, Uppsala központtal még erősen 
tartotta magát a pogányság, és ezzel együtt az ősi szokásokra épülő hatalmi-politikai 
rendszer. Jakabnak nem volt törvényes örököse, így a trónon féltestvére, Emund (1050- 
1060) követte. Trónra lépése évében Keménykezű Harald norvég király felperzselte a 
dán Hedeby városát, így a kelet-nyugati kereskedelemben felértékelődött a svédorszá- 
gi Birka szerepe. A dán-norvég harcok 1064-ben fejeződtek be, amikor Harald norvég 
király figyelme már a tervezett angliai hadjáratra irányult. Örököse Emundnak sem 
volt, így 1060-ban bekövetkezett halálával a több évszázadra visszanyúló genealógiájú 
Yngling-ház is kihalt. 

A Stenkil-ház 


A Ynglinge-ház kora, annak ellenére, hogy utolsó királyai már keresztények voltak, alap- 
vetően még az ősi pogány, germán múlthoz kapcsolódott. A svéd középkor ennek a di- 
nasztiának a kihalása után, a 11. század második felével, 1060-nal kezdődött. Ebben az 
évben lett püspökség Sigtuna, ahová Brémából küldték az első püspököt, Adalvardot, aki 
a kereszténység terjesztése érdekében le akarta rombolni az uppsalai pogány szentélyt. 
Az erőszakossá váló egyházpolitika mögött egy erős , keresztény párt" sorakozott fel a 
vástergötlandi Stenkil-ház vezetésével, amelyik alapvetően a trónt akarta megszerezni. 
A Yngling-dinasztia örökébe lépő új király, Stenkil (1060-1079) az egyházra és a ke- 
resztény Götlandra támaszkodva folyamatos harcot vívott az északi upplandi pogány 
sveákkal, de a keresztény hitre tért svea területek, mint például a skarai püspökség tér- 
sége, ugyancsak mellette álltak. Az uppsalai pogány szentély lerombolása, és ezzel együtt 
a terület különállását is megtestesítő, ősi szabadság védelmezőjeként fellépő északi ve- 
zető pogány klánok, helyi előkelők meghódoltatása Inge király (1079-1110) nevéhez 
fűződött, aki trónra lépését követően hadat vezetett Uppland ellen. Szilárdan megvetette 
a lábát a Máler-tó térségében, és az elpusztított uppsalai pogány szentély helyén keresz- 
tény templomot építtetett. Uralmi területének nyugati szélét a Göta-folyó torkolata je- 
lentette. 1101-ben itt találkozott a három északi király (Inge svéd, III. Magnus norvég 
és Erik Ejegod dán uralkodó), hogy tárgyalások útján rendezzék a vitatott határkérdé- 
seket, politikai ügyeket. A királyok találkozója megerősítette az országok közötti békét, 
ezért is vállalkozott a dán király keresztes hadjáratra, szentföldi zarándoklatra (1103). 
1104-ben a pápa érsekséggé emelte Lundot, és a skandináv püspökségeket ehhez az új 
érsekséghez rendelte. A két svéd püspökség is a hamburg-brémai érsek egyházi fennha- 
tósága alól átkerült Lund érsekéhez. Ezzel lehetővé vált Svédország erőteljesebb bekap- 
csolása a missziós tevékenységbe, illetve az ottani egyházszervezet kiépítése és bővítése. 
A Stenkil-házi királyok, s különösen Inge egyházpolitikájának, erőteljes támogatásának 
köszönhetően a 12. század elejére Svédországban már öt püspökség volt: Skara, Sigtuna, 
Eskilstune, Linköping, Strángnás. Ebből Skara Vástergötland, Linköping Östergötland te- 
rületén feküdt, Eskilstuna és Strángnás a Máler-tó déli, Sigtuna pedig a tó északi részén. 
A Stenkil-dinasztia alatt létrejött négy új püspökségből tehát három az erős pogány ha- 
gyományokkal rendelkező Uppland térségében volt, s csak egy a kereszténységhez jóval 
erősebben kötődő Götlandban. Ingét a trónon egy ugyanilyen nevű király, Ifjabb Inge 
(1110-1125) követte. Források hiányában nem tudjuk, hogy a király fia volt-e vagy sem, 
csak az biztos, hogy ő is a Stenkil-nemzetségbe tartozott. A keresztény Götland és a jó- 
részt még mindig pogány Svear közötti viszályt, fegyveres konfliktust Sigurd Jorsalfar 
norvég király megpróbálta a maga javára kihasználni, és 1123-ban a dél-svédországi 
Smáland tartomány ellen indított hadjáratot. Petrus Venereabili cluny-i apát szerint ez a 

hadjárat a pogány smálandiak elleni keresztes vállalkozás volt, hiszen egy Jeruzsálemet 
megjárt király szentföldi zarándoklata után sem harcolhatott másokkal, mint pogányok- 
kal. De a Götland szomszédságában fekvő Smáland keresztény terület volt, a norvég ki- 
rály pedig a svéd trónt akarta megszerezni, amelyre felesége révén támasztott jogcímet. 
Sigurd felesége, Malmfried ugyanis Inge Stenkilsson svéd király unokája, illetve a trónon 
ülő Ifjabb Inge unokahúga volt. A svéd területekre irányuló hatalmi törekvéseivel függött 
össze az is, hogy a Kalmar-szoros és Öland térségéből elűzte a vend kereskedőhajókat, 
de a svéd trón megszerzésének terve kudarcot vallott. Sigurd norvég király mellett Niels 
dán uralkodó fia, Magnus is kísérletet tett a svéd trón megszerzésére, ugyanis anyja, Mar- 
git, Inge király lánya volt. 
A vástergötlandi Stenkil-ház férfiágon 1125-ban kihalt. 


A Sverker- és Erik-házak küzdelme 


A Stenkil-dinasztia kihalása utáni hatalmi harcból az Östergötlandból származó Idő- 
sebb Sverker került ki győztesen, akit a tartományok többségének thingjei 1130 körül 
királlyá is választottak, de nem minden terület lakói fogadták el uralkodónak. Sverker 
(1130-1156) trónra lépésével majd egy évszázadig tartó belháború kezdődött a Sverker- 
klán és egy másik trónkövetelő nemzetség, az Erik-ház között. A Sverker-klán előkelő 
östergötlandi nemzetség volt, birtokai a Váttern-tó közelében, Alvastra körül terültek 
el. A svéd egyház támogatta a Sverkereket, s magára a királyra pedig nagy befolyással 
bírtak a ciszterciták, akiket ő telepített le az országban, és családi birtokain két ciszterci 
kolostort is alapított. Sverker uralmával szemben egy upplandi svea előkelő, egy bizo- 
nyos Erik lépett fel, de források hiányában szinte semmit sem tudunk róla. Ugyanakkor 
Vástergötland lakói Niels dán király fiát, Magnust ismerték el királynak. A svéd hatalmi 
küzdelmekben a szemben álló felek nem válogattak az eszközökben. 1156 karácsonyán, 
amikor Sverker király templomba ment, merénylők támadtak rá, és meggyilkolták. Mivel 
Magnus Nielsson ekkor már nem élt (1134. június 4-én elesett a forteviki csatában), a 
merénylet valószínűleg Erik Jedvarsson upplandi trónkövetelő számlájára írható. Tény, 
hogy Sverker halála után ő következett a svéd trónon. 

Erik király (1156-1160) egész Svédországra kiterjesztette uralmát. Mivel mélyen 
hívő, buzgó keresztény volt, Götland és a déli területek is elfogadták királynak, Dániában 
pedig éppen belháború dúlt, így olyan, a svéd korona megszerzésére irányuló ambíciók, 
mint Magnus Nielsson idején volt, most nem fenyegették Svédországot. A több mint 100 
évvel később íródott ún. Erik-legenda szerint az új svéd király 1157-ben keresztes had- 
járatot vezetett a pogány finn területek ellen. 1160-ban Uppsalában, az Inge király által 

építtetett székesegyházban mise közben gyilkosság áldozata lett. A dán királyi házból 
származó trónkövetelő, Magnus Henriksen herceg ölette meg. Halálát hamarosan már- 
tíromságként kezdték értékelni. Ez, valamint Erik király korábbi keresztes vállalkozása, 
ami látványosan demonstrálta elkötelezettségét az egyház és a kereszténység mellett, 
minden bizonnyal nagy szerepet játszott későbbi szentté avatásában. Kultuszának köz- 
pontja az uppsalai dóm lett, és Szent Erik a svéd királyság egységének szimbólumává vált. 
Az uppsalai merénylet azonban nem vitte közelebb Magnus Henriksent a svéd trónhoz. 
Az 1156-ban meggyilkolt Sverker király fia, Karl Sverkersson haddal vonult a dán trón- 
követelő ellen, és 1161-ben az Örebro melletti csatában legyőzte Magnus Henriksent, aki 
maga is elesett. 

A hatalmat megszerző és trónra lépő Karl Sverkersson (1161-1167) IV. Viktor pápá- 
nál elérte azt, hogy a Szentszék érsekséggé tette Uppsalát, és a Sverker-klán székhelyén 
alapított alvestrai ciszterci kolostor egyik szerzetesét, Stephant nevezte ki Uppsala első 
érsekévé (1164. augusztus 5.). A dániai Lund (1104) és a norvégiai Trondheim (1152) 
után Svédországnakis saját érseke lett, ezzel függetlenedett a lundi érsekségtől és önálló 
egyháztartománnyá vált. 1167. április 12-én az Uppsalában meggyilkolt Erik Jedvarsson 
király fia, Knut Eriksson a Váttern-tó mellett, a Sverkerek birtokainak közvetlen közelé- 
ben, Nás várában rajtaütött a királyon, meggyilkolta Kar! Sverkerssont, és maga lépett a 
trónra. 

Knut Eriksson királlyal (1167-1196) ismét az Erik-ház kezébe került az uralkodói 
hatalom. A korábbi királyokka! összehasonlítva igen hosszú ideig, közel 30 évig ült a 
trónon. E három évtized alatt öltött formát Szent Erik legendáriuma és kultusza. 1187- 
ben pogány baltikumi hajósok, tengeri rablók - minden bizonnyal észtek - felperzsel- 
ték a Máler-tó melletti Sigtuna városát, rátörtek Uppsalára, és meggyilkolták annak 
érsekét. Az 1187. évi fiaskót leszámítva Knut Eriksson uralkodása alatt stabilizálódott 
a királyság helyzete. Erősödtek a svéd-német gazdasági kapcsolatok, különösen a vend 
Hanza-városok fejével, Lübeckkel. A tengerpart védelmére őrtornyokat, várakat építte- 
tett. A kormányzásban egy széles jogkörrel felruházott, bizonyos értelemben az egyko- 
ri frank majordomusokra emlékeztető jarl, Birger Brosa segítette a királyt. 

Knut Eriksson halála után ismét a Sverkerek szerezték meg a hatalmat, s a meggyilkolt 
Karl Sverksson fia, Sverker Karlsson (1196-1208) lépett a trónra. Az Erik-ház nem nyu- 
godott bele a trón elvesztésébe, és fegyveres harcot kezdett a Sverkerek ellen. Sverker 
Karlssont a hatalma csúcsán álló Dánia, II. Waldemar király is támogatta, ám ennek el- 
lenére a Knut Eriksson fiai által vezetett svéd ellenzéki erők 1208-ban a vástergötlandi 
Lena mellett nagy győzelmet arattak. Letették a trónról Sverker Karlssont, és újra az 
Erik-ház került hatalomra. 

Erik Knutsson (1208-1216) az immár több mint fél évszázada folyó belső hatalmi 
küzdelmek tapasztalata alapján igyekezett erősebb politikai legitimációt teremteni a ki- 
rályi méltóságnak, s ehhez - ahogyan a dán vagy norvég uralkodók is tették - az egyház 

támogatását igyekezett biztosítani. E törekvés része volt az, hogy a svéd uralkodók so0- 
rában ő lett az első, akit egyházi szertartással koronáztak meg és szentelt olajjal kentek 
fel. Már elődje olyan törvényeket hozott, amelyek erősítették a svéd egyház helyzetét és 
gyarapították kiváltságait. Ezeket a törvényeket Erik Knutsson is megtartotta és megerő- 
sítette. 1210-ben a Sverkerek megkísérelték fegyveres erővel visszaszerezni a királyi ha- 
talmat, de próbálkozásukat Erik király leverte, és a harcokban Sverker Karlsson is életét 
vesztette. Erik király halála (1216) után azonban az 1210-ben elesett Sverker Karlsson 
száműzött fia visszatért Svédországba, és megszerezte a koronát. 

Johann Sverkersson (1216-1222) uralkodása alatt figyelmét és erőit koronája meg- 
tartására fordította. Halálával kihalt a Sverker-ház, és a trón újra az Erik-klán kezébe 
került. Erik Knutsson fia, Erik Eriksson (1222-1229, majd 1234-1250) egy nyugtalan, 
lázongó ország királya lett, akinek számos helyi elégedetlenséggel, zavargással, felke- 
léssel kellett szembe néznie. Azok az előkelők, nemesek, akik korábban a Sverkereket 
támogatták, a dinasztia kihalásával nem akartak belenyugodni korábbi pozícióik el- 
vesztésébe, Feltehetően ezzel bizonytalan belső helyzettel, nyugtalansággal függött ösz- 
sze az, hogy a korábban a Sverkerek hátországának, bázisának számító Götar nyugati 
részeinek, Vástergötlandnak 1225 táján írásba foglalták jogrendjét, szokásjogi normá- 
it (Vástergötalagh). Amikor az Erik-klán ellenfelei összefogtak, és dán támogatással az 
1220-as évek végén letették a trónról Erik királyt, egy dán jelöltet, Knut Holmgerssont 
(1229-1234) fogadták el királynak. Az Erik-ház hívei ekkoriban jelentősen megfogyat- 
koztak, de amikor Götland egyik legnagyobb klánja, a Folkung-nemzetség (amely ro- 
konságban állt a Sverkerekkel) egyértelműen Erik Eriksson királysága mellett állt ki, 
ez a Sverkerek korábbi götlandi híveit azzal kecsegtette, hogy a Folkungok mögé be- 
állva előnyösebb helyzetbe kerülhetnek, mint Knut Holmgersson híveiként. 1234-ben 
a Folkungok vezette szövetség visszahelyezte a trónra Erik Erikssont, aki ezt követően 
haláláig (1250) király maradt. Az ország kormányzása a Folkung-ház kezébe került: a 
klán feje, Birger megkapta a jarl méltóságot. Emellett rokonságba került a királlyal, mert 
feleségül vette Erik Eriksson húgát. A Sverkerekkel való rokonságon túl ezzel a házas- 
sággal a Folkungok megalapozták jövőbeni trónigényüket. A svéd nemesi klánok katonai 
aktivitásának és ambícióinak kielégítésére Birger jar] az egykori Szent Erik király-féle 
politikát folytatva 1238-ban hadjáratot vezetett a pogány finn területekre, majd két évvel 
később megkísérelte ellenőrzése alá vonnia a Néva-folyó vízi útját, s így a novgorodi kül- 
kereskedelmet. Alekszander novgorodi fejedelem azonban 1240. július 15-én győzelmet 
aratott a svédek felett (ezt követően kapta a Nyevszkij melléknevet). Birger jarl, aki a ki- 
rályság belső helyzetének konszolidálását külső hódításokra, sikeres expanzióra alapoz- 
ta, az oroszoktól elszenvedett kudarc után sem adta fel a finn területek meghódításának 
tervét. A Néva-folyó melletti vesztes csata ugyanis nem érintette a már eddig megszer- 
zett finn földek feletti politikai fennhatóság kérdését: a Finn-öböl északnyugati és északi 
partvidéke, Tavastland (finnül Háme) már az 1238. évi hadjárattól egyértelműen a svéd 


korona része lett. A svéd uralmat Birger jar] újabb, 1249. évi hadjárata még jobban meg- 
erősítette. A hadjárat eredményét várak építésével és csoportos svéd betelepítéssel igye- 
kezett tartóssá és stabillá tenni. E telepítés nyomai olyan helynevekben is fennmaradtak, 
mint például Helsinki/Helsingfor, melynek neve annak emlékét őrizte meg, hogy lakói 
a svéd Hálsingland területéről érkeztek. A már régtől fogva svédek által lakott Áland- 
szigetektől kb. 30 kilométeres sávban a finn partvidéken svéd telepek jöttek létre, s velük 
együtt terjeszkedett a svéd egyházszervezet is. A svéd egyház már Szent Erik korától 
egyre nagyobb figyelmet szentelt a finn missziókra, és a nyugati finn partoknál, Áboban 
(Turku) a 12. század végétől svéd missziós püspökség létesült. A svéd koronához tartozó 
területeken ez volt a hetedik püspökség. Amíg a finn területeken Tavastland és Nyland 
svéd uralom alá került, addig a keletre fekvő Karélia Novgorod befolyási övezete lett. 
Az eddigieknél nagyobb szabású 1249. évi hadjárat finanszírozásához a különböző kör- 
zetek hajó- és katonaállító kötelezettségét, az ún. Ledung szolgáltatást Birger jarl állandó 
állami adóvá akarta átalakítani. A régebbi hagyományokhoz erőteljesebben ragaszkodó 
Uppland vidékén ez nagy felháborodást váltott ki, és fegyveres felkelés tört ki. Birger 
jarlnak 1247-ben sikerült legyőznie a lázadókat Sparrsátra mellett, ami után a királyság 
minden tartományában bevezették a régi Ledung helyett ezt az új kötelezettséget. 

A kincstár bevételeinek gyarapítása érdekében Birger jar] támogatta a városfejlődést 
és a kereskedelmet is. Svédország ekkoriban került szorosabb kapcsolatba a Hanza- 
városokkal, melyben nagy szerepet játszottak a svéd ércbányák. A kitermelt fémet (va- 
sat, rezet) - melyek a svéd gazdaság legfontosabb kiviteli termékét jelentették - a német 
kereskedők exportálták, az ő hajóik szállították az európai piacokra. Birger jarl adomá- 
nyozta Lübecknek és Hamburgnak az első kereskedelmi kiváltságokat. Ekkoriban vett 
nagyobb lendületet a svéd városfejlődés is, ami alapvetően német mintára és befolyásra 
történt, így a svéd városoknak számottevő német lakossága is volt. 


A Folkungok kora 


1250-ben meghalt Erik Eriksson király, s vele az eddig uralkodó Erik-ház is kihalt. A ko- 
rábbi uralkodóházakkal legközelebbi rokonságban a Folkung-nemzetség állt, és a tény- 
leges kormányzati hatalom is az ő kezében volt. Erik Eriksson halála után Birger jarl 
legidősebb fiát, az elhunyt király unokaöccsét, az ekkor 12 éves Waldemar Birgerssont 
(1250-1275) választották királlyá, és a linköpingi dómban koronázták meg. Az uralko- 
dóváltás a kormányzásban semmilyen változást sem okozott, s a monarchiát tovább- 
ra is Birger jarl kormányozta, egészen 1266-ban bekövetkezett haláláig. Nem sokka! 
Waldemar megválasztása után a svéd előkelők egy csoportja - elsősorban az Uppland 


vidékéről származók - fellázadt a Folkungok ellen, de a Kolbáck-folyó torkolatánál, a 
Máler-tó mellett súlyos vereséget szenvedtek Birger jarltól (1250). A győzelmet követő- 
en a jarl megalapította Stockholm városát. Külpolitikai téren a dán kapcsolatokat igye- 
kezett erősíteni. Fia, Waldemar király 1260-ban benősült a dán uralkodóházba: az 1250- 
ben meggyilkolt IV. Erik király egyik lányát, Sophia hercegnőt vette feleségül, míg apja, 
Birger jar] Ábel dán király (t 1252) özvegyét, Mechtildet vette nőül. Birger jar] a korona 
hatalmának erősítése érdekében támogatta az egyházat, és ezzel összefüggésben igyeke- 
zett általánossá tenni a társadalomban az egyházi normákat és törvényekkel felszámolni 
a pogányság továbbélő szokásait. Így például megtiltotta a nőrablást és a nemi erőszakot, 
valamint az otthon és a templom nyugalmának megzavarását. 

1266-ban meghalt Birger jarl, s Waldemar megkezdte önálló kormányzását, de hama- 
rosan konfliktusa támadt öccseivel, elsősorban Magnusszal, aki apjuk halála után meg- 
kapta a jar] méltóságát. A kirobbant testvérharcban 1275-ben a hercegek, Magnus, Erik 
és Bengt (aki Linköping püspöke volt) legyőzték bátyjukat, s Waldemart megfosztották a 
koronától, aki Norvégiába menekült. 

Az új király Magnus Birgersson (1275-1290) lett, aki a dániai királyi házon belül az 
Ábel-ágat támogató holsteini gróf lányát, Hedviget vette feleségül (1276), míg bátyja, a 
norvégiai száműzetésbe menekült Waldemar a Kristóf-ági dán király, az ekkor még kis- 
korú (VI) Erik Menved anyjától, Brandenburgi Ágnestől remélt támogatást trónja vissza- 
szerzéséhez. 1288-ban Magnus elfogatta bátyját és bebörtönözte Nyköpingshus várába. 
(Waldemar Birgersson ott is halt meg 1302-ben.) Magnus király alatt tovább erősödött 
a svéd egyház, amit a korszakban indult nagyszámú templomépítés mindenki számá- 
ra nyilvánvalóvá tett. Az egyháznak köszönhetően a svéd jogrendbe számos római jogi 
elem került be, melyek lehetővé tették, hogy az uralkodóval szembeni ellenkezéseket, 
fellépéseket, elégedetlenségeket felségsértésnek minősíthessék és kivégzéssel, valamint 
vagyonelkobzással büntethessék. Magnus király ennek alapján tudta kivégeztetni több 
ellenfelét is 1280 táján. A királyi hatalom erősítésére Magnus király országszerte számos 
várat építtetett, és ezek a várak lettek egy-egy tágabb ún. várkörzet igazgatási és adó- 
behajtási egységei. Ekkoriban építették Visingö, Stockholm, Örebro, Vásterás, Kalmar, 
Lödölse, Jönköping és Bergholm várát. A viking-időktől ismert Ledung-kötelezettség 
rendszeres, évi állami adóvá történő alakítását már apja, Birger jarl megkezdte, de vég- 
legesen csak Magnus király idején vált általánossá. Öland parasztsága például 1281-től 
Bergholm várának fenntartására fizetett adót. Ez ellen az 1270-es évek végén újabb 
paraszti lázadás tört ki, melynek leverése után a király a politikai nyugalom és stabili- 
tás megteremtése érdekében szabályozta a paraszti társadalom kötelezettségeit, joga- 
it, belső viszonyait, valamint a katonáskodási kötelezettséget. 1280-ban Alsnö szigetén 
az ország előkelőinek, valamint a thingek küldötteinek gyűlésén eltörölte a parasztok 
descensus kötelezettségét, azaz megtiltotta, hogy világi és egyházi előkelők, vagy akár 
maga a király erőszakosan és fizetés nélkül beszállásolják magukat a parasztok birtokai- 

ra. A rendszeres állami adó bevezetésével párhuzamosan tehát a korona oltalmat is nyúj- 
tott a paraszti társadalomnak a hatalmasok önkénye ellen. Emiatt kapta Magnus király 
a Ladulás (, Csűrzáró") melléknevet. Ugyanezen a gyűlésen született az a rendelkezés is, 
amely világos választóvonalat húzott a parasztság és a világi kiváltságos réteg között. 
Mindenki, aki képes volt lóval hadba vonulni, azaz lovasként katonáskodni, mentesült 
az állami adók alól. Lényegében ekkor jött létre az ún. frűlse, azaz ,megváltott" réteg, a 
szélesebb értelemben vett svéd alsóbb nemesi társadalom. Magnus a világi és egyházi 
előkelőkből létrehozta az államtanácsot, s így lényegében beemelte őket a kormányzati 
hatalomba. Ezzel a felső réteg nagy részét is a koronához kötötte, megelőzve így a ko- 
rábbi királyok leszármazottainak hatalomból kiszorult családjainak szervezkedését, ha- 
talmi törekvéseit. 1281. július 29-én Sönderköpingben a királynét, Holsteini Hedviget is 
megkoronázták, ami a király megerősödött helyzetét mutatta. Ugyanebben az évben a 
svéd klérus egyházi ügyekre vonatkozó bíráskodási kérdésekben messzemenő önállósá- 
got nyert a koronától. Megerősödött belpolitikai helyzetét kihasználva 1284-ben királlyá 
koronáztatta négyéves fiát, Birgert, így 1290-ig, Magnus haláláig de iure két királya volt 
Svédországnak. A koronázással a király biztosítani akarta fia öröklését, azaz dinaszti- 
kussá kívánta tenni a trónt. Hatalmának megszilárdítását követően az 1280-as évek má- 
sodik felében apjához, Birger jarlhoz hasonlóan Magnus király is tervezte a keleti, finn 
területekre irányuló svéd expanzió folytatását. A hadjárat előkészítésével leghűségesebb 
emberét, Tyrgil Knutsson katonai főparancsnokot bízta meg, és halála előtt őt nevezte ki 
fia és utóda, Birger gyámjává. 

Birger Magnusson (1290-1318) 10 évesen lett egyedüli uralkodó. Gyámja, Tyrgil 
Knutsson és az általa képviselt főúri csoport határozta meg az elkövetkező évek politikai 
döntéseit Svédországban. Régensi hatalmát Tyrgil Knutsson a finn földek teljes elfog- 
lalására akarta felhasználni. A hadjárat lehetőséget kínált a svéd nemesség lekötésére, 
birtokszerzési vágyának keletre terelésére, és a gyermek király uralkodásának megerő- 
sítésére. A háború kirobbanását siettette az a körülmény is, hogy a svéd fennhatóság alá 
tartozó finn területekre, Tavastlandba (Háme) egyre gyakrabban törtek be a Novgorod 
támogatását élvező, annak politikai befolyási övezetébe tartozó karéliaiak. 1291-ben a 
hadjárat előkészületei a végéhez közeledtek, és a következő évben már egy kisebb táma- 
dásra is sor került a Finn-öböl keleti területein. 1293-ban Tyrgil Knutsson személyesen 
vezette az újabb, immár harmadik svéd keresztes hadjáratot a finnek, pontosabban a 
Novgorod fennhatósága alatt álló karéliaiak ellen. A Finn-öbölben a Vuoksi-folyó torko- 
latánál a svéd uralom alá tartozó finn területek védelmére, a novgorodiak és karéliaiak 
támadásával szemben felépítette Viborg várát. 1300-ban előretolt helyőrségként a Néva- 
folyó torkolatánál is építtetett egy erősséget, amely egyúttal ellenőrzése alatt tarthatta 
a Novgorod és a Hanza kereskedelmét. Ezzel valóra váltotta a svéd külpolitikának azt a 
régi törekvését, hogy fennhatósága alá vonja az orosz területekkel folytatott, igen jöve- 
delmező kereskedelmet. Tyrgil Knutsson katonai sikerei alapjaiban fenyegette Novgorod 

gazdasági és politikai érdekeit, ezért komoly erőkkel vonult fel a Néva torkolatvidékére, 
és elfoglalta az itt felépített svéd erődöt (1302). Ebben kétség kívül szerepet játszott az, 
hogy Tyrgil Knutsson figyelmét a svéd királyi házon belül kirobbant hatalmi harc kötötte 
le. A király öccsei, Erik és Waldemar önálló uralmi területeket követeltek, sőt Erik még a 
koronára is igényt támasztott. Erik hatalmi ambícióit erősítette, hogy jegyese, Ingeborg 
Hákonsdatter révén V. Hákon norvég király vejeként lépett fel. Ugyanakkor Birger király 
Erik Menved dán uralkodó testvérét, Mártát vette feleségül. A két fiatalabb testvérnek 
sikerült a klérust is a maga oldalára állítani, mert a püspökök sérelmezték, hogy Tyrgil 
Knutsson a finn háborúhoz az egyháztól is katonaállítást és adókat követelt, semmibe 
véve annak előjogait. Az egyház magatartását Birger király komoly politikai veszélyként 
értékelte, s igyekezett kiegyezni öccseivel. A testvérek közötti megegyezés a két fiatalabb 
herceg becsvágyainak részbeni kielégítésére alapult. Erik és Waldemar egy-egy herceg- 
ség urai lettek, ahol szinte önálló uralkodói autoritással és hatalommal rendelkeztek, és 
uralmi területeiket szabadon örökíthették. A megbékélés másik feltétele a főparancsnok, 
Tyrgil Knutsson leváltása és hatalomtól való megfosztása volt. 1305. december 6-án fog- 
lyul ejtették Tyrgil Knutssont, s két hónappal később, 1306. február 10-én kivégezték. 
A király legfőbb támogatójának, a hadsereg parancsnokának eltávolítása után Erik és 
Waldemar hercegek ismét bátyjuk ellen fordultak, s 1306 szeptemberében rajta ütöttek 
a Hátuna királyi birtokon tartózkodó uralkodón, és családjával együtt elfogták. Egyedül 
Birger legidősebb fiát, Magnust mentette meg egy szolgáló, s vitte el apja sógorához, 
Erik Menved dán királyhoz, aki sógora és húga megsegítésére hivatkozva beavatkozott 
a svéd belháborúba. A dán csapatok betörtek Vástergötland földjére és feldúlták a tar- 
tomány déli részeit (1307). 1308-ban a dánok újabb hadjáratot indítottak a hercegek 
ellen, akik meghátrálásra kényszerültek. A háborúba Hákon norvég király is bekapcsoló- 
dott jövendő veje, Erik herceg oldalán. Elhúzódó háború helyett azonban mindkét tábor 
inkább a megegyezésre hajlott, s a hercegeknek tett nagy engedmények árán a királyi 
pár kiszabadulhatott Nyköpinghus várából, ahol eddig raboskodott. Erik és Waldemar 
a korábbiakhoz képest még nagyobb területeket kapott, de Erik hercegnek ez is kevés 
volt, ő a koronát akarta, így meghiúsult a testvérek közötti béke. 1308-ban újból kitört 
a polgárháború, amelyben mindkét oldal komoly külpolitikai szövetségessel rendelke- 
Zett. Az 1309-ben megkötött norvég-dán béke a svéd királyt és a hercegeket is meg- 
egyezésre késztette. 1310-ben a testvérek Hálsingborgban békét kötöttek egymással, s 
lényegében felosztották egymás között az országot. Gyakorlatilag megszűnt az egységes 
svéd monarchia. Birger király csak ,első az egyenlők között" lett. A hercegek örökíthető 
országrészek urává váltak, s amikor 1312-ben Erik feleségül vette a norvég trón örökö- 
sét, Hákon király egyetlen gyermekét, Ingeborgot, hatalmi pozíciója még jobban megerő- 
södött. Ugyanebben az évben öccse, Waldemar is egy norvég hercegnőt vett feleségül: 
Hákon király egyik unokahúgát, akit szintén Ingeborgnak hívtak. 1316-ban Eriknek fia 
született, Magnus Eriksson, ami kétségtelenné tette, hogy országrészét lesz kire hagynia, 

azaz visszafordíthatatlanná válik a svéd királyság szétdarabolódása, Német származású 
tanácsosa, Johann Brunkow javaslatára a király tőrbe csalta öccseit. 1317 karácsonyára 
vendégségbe hívta őket a nyköpingshusi várba, ahol a lakoma után bebörtönözte őket. 
De hiába vetette fogságba testvéreit, hatalmát mégsem tudta megerősíteni. A hercegek 
hívei felkeltek a király ellen, s újra polgárháború robbant ki. A fogságot egyik herceg 
sem élte túl, de a belháború Birger királyságának is véget vetett. 1319 májusában meg- 
halt Hákon norvég király, és országát hároméves unokájára, a börtönben meghalt Erik 
herceg fiára, Magnusra hagyta. A halott hercegek hívei Mats Ketillmundsson vezetésével 
legyőzték Birger csapatait, és menekülésre kényszerítették a királyt, aki előbb Gotlandra, 
majd onnan Dániába hajózott. (Ott is halt meg 1321-ben.) Birger király fia, Magnus az 
Erik-ág híveinek fogságába esett. 1319. július 8-án a Mats Ketillmundsson vezette 
nemesi-főnemesi és egyházi tábor Svédország királyának ismerte el a gyermek Magnus 
Erikssont (1319-1364), és így perszonálunió jött létre Norvégia és Svédország között. 
Még ugyanazon a napon, amikor Magnust a svéd trónra emelték, az őt támogató szűkebb 
főnemesi és főpapi csoport a király nevében ígéretet tett, hogy az uralkodó a jövőben 
mindig tiszteletben fogja tartani a nemesség és az egyház szabadságát, s új adókat, köte- 
lezettségeket csak az ő egyetértésükkel fog kivetni. Az 1319. évi nagy szabadságlevél azt 
is előírta, hogy a királyválasztáskor az uralkodó is köteles esküt tenni az alattvalók felé. 
A belháborúknak, belpolitikai változásoknak a legfőbb haszonélvezője tehát az arisztok- 
rácia volt, s a király nevében lényegében saját maga számára állította ki ezt a kiváltságle- 
velet, amit a történetírás többnyire , svéd magna charta" néven emleget, ami jelentősen 
megerősítette a nemesség helyzetét, politikai súlyát. Az oklevél például kimondta, hogy 
Svédországban nincs dinasztikus öröklés, a királyt mindig választani kell. Ezzel a ren- 
delkezéssel a jövőbeni királyok számára is megkerülhetetlenné vált a svéd nemesség, 
különösen az arisztokrácia. 

A hároméves Magnus Eriksson megkoronázása után a mögötte álló főurak és főpapok 
egyetértettek abban, hogy az elűzött király fiát, Magnus Birgerssont - aki trónkövetelő- 
ként léphetett volna fel - az újabb polgárháború megelőzése érdekében ki kell végezni. 
Az ítéletet 1320. október 8-án hajtották végre Stockholmban. Svédországot az egyházi és 
világi méltóságokból álló országtanács kormányozta, és ez a tanács volt a gyermek király 
gyámja is. Az özvegy Ingeborg királyné azonban saját udvarát, ahol Magnus Eriksson 
nevelkedett, önálló hatalmi központtá igyekezett kiépíteni, és mint a király anyja, maga 
akarta kormányozni az országot. Férje, Erik herceg halála után, a gyászidő lejártával 
feleségül ment egy nagyravágyó dán arisztokratához, Knut Porse-hoz, akinek Halland 
tartományban voltak birtokai. Ingeborg új férjével együtt II. Henrik mecklenburgi her- 
ceggel szövetkezett politikai céljai eléréséhez, és szövetségüket házassággal erősítették 
meg. 1321-ben Ingeborg első férjétől, Erik hercegtől született lánya Eufémia feleségül 
ment a mecklenburgi herceg fiához, Alberthez. Az anyakirálynénak az a törekvése, hogy 
a régenstanácsok helyett a maga kezébe vegye a kormányzást, a svéd és norvég ren- 

dek körében egyaránt felháborodást keltett. 1322-ben a svéd, 1323-ban pedig a norvég 
országtanács döntött úgy, hogy a jövőben teljesen mellőzni fogja az anyakirálynét, Inge- 
borgot a politikai döntések meghozatalában. 

A közel két évtizedig tartó svéd belháború miatt kevés figyelem jutott a finn terüle- 
tekre, az oroszokkal folyó háborúra. 1311-ben a novgorodi csapatok betörtek a svédek 
fennhatósága alatti területekre, és akciójukat a következő években többször is megismé- 
telték, sőt 1318-ban egészen Ábo (Turku) váráig, azaz a Botteni-öbölig előrenyomultak. 
Ugyanakkor a svédek szilárdan a kezükben tartották Viborg várát, ahonnan komolyan 
fenyegethették a finn területekre betörő novgorodi erők utánpótlási vonalait. Az elhú- 
zódó svéd-novgorodi háború az érintett feleken túl komoly zavarokat okozott a Hanza 
kereskedelmében is. Mivel érdemi döntést, katonai eredményt sem Svédország, sem pe- 
dig Novgorod nem tudott elérni, a Hanza közvetítésével 1323-ban Nöteborgban békét 
kötöttek. Ennek értelmében a finn területek Svédország, Karélia pedig Novgorod fenn- 
hatósága alá került. 

Magnus Eriksson 1332-ben 16 évesen lett nagykorú. Egészen eddig a Matts Ketill- 
mundsson vezette főúri csoport kezében volt az ország kormányzása. Namur grófjának 
lányát, Blanche-ot vette feleségül, akitől két fia született: Erik és Hákon. 1332-ben Karl 
lundi érsek vezetésével a dán koronához tartozó Skáne tartomány rendjeinek küldöttsé- 
ge kereste fel Kalmar városában a svéd királyt, és alattvalói hódolatot tettek előtte, azaz a 
svéd királyt ismerték el uruknak. Skáne, Halland és Blekinge tartományok ekkor Holstein 
grófjának, Johannak a zálogbirtokában voltak, és a skánei küldöttség azt kérte Magnus 
Erikssontól, hogy váltsa ki földjüket a német zálogból és csatolja azt koronájához. A zálog 
kiváltásának összege 34 000 márka ezüst volt. Ennek előteremtéséhez nagy mértékben 
meg kellett adóztatnia Svédországot: különadókat vetett ki, csökkentette a pénzlábat, 
azaz a pénzrontás eszközéhez nyúlt és a dénárok ezüsttartalmát 699-ra szállította le. 
Magnus Eriksson uralkodása alatt a svéd pénzérmék gyakorlatilag rézpénzekké váltak. 
De a kincstárba befolyó összeg még így is kevésnek bizonyult, s arra kényszerült, hogy a 
lübecki bankároknak zálogba adja a koronaékszert. A nagy adóterhek és a király pénz- 
politikája széles körű társadalmi nyugtalanságot okoztak: a parasztok megnövekedett 
terheiket sérelmezték, a nemesség pedig az 1319. évi nagy kiváltságlevél megsértését. 
A paraszti társadalom elégedetlenségének mérséklésére 1335-ben a király megerősítet- 
te a descensus (vendégül látás) kötelezettség eltörlését és a hatalmasok erőszakoskodá- 
sának, önkényeskedésének tilalmát. A kincstár helyzetét súlyosbította, hogy 1337-ben 
keleten kiújultak a harcok Novgoroddal, melyek további kiadásokkal jártak. Ahogyan 
korábban, úgy most sem sikerült egyik félnek sem kivívni a győzelmet, így két évvel ké- 
sőbb a régi feltételekkel megújították a békét. 1343-ban Magnus Eriksson békét kötött 
az új dán királlyal, IV. Waldemarral, aki tudomásul vette a kialakult helyzetet, és lemon- 
dott Blekinge, Halland és Skáne tartományokról. Ugyanebben az évben - kihasználva a 
külpolitikai téren elért tekintélynövekedését - nagyobbik fiát, Eriket elismertette svéd, 

kisebbik fiát, Hákont pedig norvég királynak. 1344-ben Magnus király uppsalai rendele- 
tében maximálta, hogy a főurak és főpapok mekkora kísérettel utazhattak az országban. 
Uralkodói engedély nélkül senki sem utazhatott komolyabb fegyveres kísérettel, azaz 
magánhadsereggel. A püspököknek 30 lovast, a király tisztségviselőinek, azaz a külön- 
böző állami méltóságokat betöltő nemeseknek 45 lovast engedélyezett. A rendelkezéssel 
Magnus király és kormányzata azt akarta megakadályozni, hogy a pénzügyi nehézségek 
miatti széles körű társadalmi elégedetlenséget ne lovagolhassák meg a különböző világi 
érdekkörök, és hogy a főurak esetleges pártütésük esetén se egyesíthessék erőiket, azaz 
még a csírájában el lehessen fojtani a magánhadseregek felvonulását. Az uppsalai okle- 
vél felségsértőnek mondott ki mindenkit, aki nem tartotta be az abban meghatározott 
létszámot. 

A korona pénzügyi nehézségeinek fokozódása miatt Magnus király a Novgorod felé 
irányuló kereskedelem feletti ellenőrzés megszerzésétől várta a kincstár helyzetének 
javulását, ezért 1348-ban újabb hadjáratot indított a Néva torkolatvidéke felé, a pogány 
karéliaiak ellen. A közel három évig tartó háború Novgoroddal nem tudta megváltoztatni 
a fennálló status guót, így 1351-ben végül a korábbi feltételekkel kötötték meg a bé- 
két Narva (Tartu) városában, ami csak pár éve került át dán kézből a Német Lovagrend 
fennhatósága alá. A Novgorod elleni költséges, de alapvetően sikertelen háború aláásta 
a király tekintélyét. A svéd monarchia tartós pénzügyi válságba került, amelyen Magnus 
és kormányzata a korábban már alkalmazott módon szeretett volna úrrá lenni: korona- 
birtokok, váruradalmak és adóbevételek (alapvetően vámjövedelmek) elzálogosításával. 
Új adókat vetett ki a skánei halászatra és halkereskedelemre, ami viszont súlyosan sér- 
tette a Hanza, s különösen a vend városok és Lübeck gazdasági érdekeit. Magnus a ki- 
rályság belső egységének megteremtésével igyekezett mérsékelni az elégedetlenségből 
származó politikai veszélyeket, és az 1340-es évek második felében (1347) az egész or- 
szágra érvényes, egységes törvénykönyvet készíttetett. Östergötland és Uppland szokás- 
jogi normái adták az alapját az új, immár egységes országos jognak, amely kétség kívül 
nagy szerepet játszott az egyes tartományok közötti különállás megszűnésében, az or- 
szág tényleges belső egyesítésében. 1350-ben a korona a városi jogokat is egységesítette. 

Az Európát sújtó nagy pestisjárvány, a Fekete Halál a 14. század közepén Svédor- 
szágot sem kerülte el, és komoly pusztítást okozott. 1349/50 előtt az ország népessége 
kb. 600 000 fő lehetett, a pestis következtében azonban ez a szám visszaesett 400 000 
körüli értékre. A vissza-visszatérő járványok következtében a demográfiai regeneráló- 
dás nagyon hosszú időt vett igénybe. Svédország népessége csak a 16. század elején érte 
el a pestis előtti szintet. A nagyarányú mortalitás súlyosan érintette az ország adózó- 
és katonaállító képességét, így a Novgorod elleni háború sikertelenségében, illetve a 
kincstár tartós pénzügyi krízisében a pestis is nagy szerepet játszott. A járvány miatt 
drasztikusan visszaestek az adóbevételek, és a későbbiekben is ez a helyzet állandó- 

sult. A királyi jövedelmek nagyarányú csökkenése miatt 1352-ben Magnus király még 
az egyház adómentességét is igyekezett felszámolni, ami komoly elégedetlenséget vál- 
tott ki a klérus soraiban. 

Azt követően, hogy Magnus kisebbik fia, Hákon 1355-ben jogszerűen és ténylegesen 
is Norvégia királya lett, bátyja, Erik attól tartott, hogy a norvég korona birtokában öccse 
háttérbe szoríthatja őt, s még akár a svéd korona felé is kinyújthatja a kezét. Fenyegetve 
érezte magát, ezért szembe fordult apjával, aki lehetővé tette kisebbik fia ilyen mértékű 
önállósodását. Erik apja sógorától, Albert mecklenburgi hercegtől kért segítséget. De az 
elégedetlen svéd főurak és főpapok is Erik herceg mellé álltak, s 1356-ban nyílt lázadás 
tört ki. Az ország előkelői királlyá választották Magnus elsőszülött fiát, így de iure két 
királya lett Svédországnak. A felkelők a hatalom megosztására kényszerítették Magnus 
Erikssont: 1357 áprilisában nagyobbik fiát, Eriket elismerte társuralkodónak, és önálló 
uralmi területként átengedte neki Skáne, Östergötland, Smáland és Finnország tartomá- 
nyokat, valamint a bányavidékeket (Södermanland, Vástemanland, Dalarna). A támoga- 
tásért cserébe Erik 12 évre átengedte Albert mecklenburgi hercegnek a skánei heringke- 
reskedelem két fontos központját s kikötőjét, Skanört és Falsterbot. 1359-ben Waldemar 
Atterdag dán király megállapodott Hákon norvég, és Magnus svéd királlyal, hogy együt- 
tesen űzik ki Eriket és a mecklenburgiakat Skáne földjéről, s cserébe Waldemar meg- 
kapja a Sund forgalmának ellenőrzése szempontjából fontos Helsingborg várát. A kato- 
nai fellépés azonban elmaradt, mert még ugyanebben az évben - feltehetően pestisben 
- meghalt a fiatal Erik király. Ezt követően Magnus király kisebbik fiával, a norvég ki- 
rállyal szövetkezett a mecklenburgi herceg és a dán király ellen. A Dánia elleni háború 
azonban kudarccal végződött, s 1360-ban Waldemar visszafoglalta a korábban is a dán 
koronához tartozó Skáne, Blekinge és Halland tartományokat, a következő évben pedig 
meghódította a Balti-tenger kereskedelmében, hajóforgalmában fontos szerepet játszó 
Gotland szigetét. A Magnus királlyal szembeni elégedetlenség a katonai vereségek miatt 
újra lázadással fenyegetett. Erik halála után Hákon maradt az egyetlen lehetséges trón- 
örökös Svédországban, aki a svéd korona biztosítása, valamint a világi és egyházi előke- 
lők megnyerése érdekében 1361 őszén elfogatta és Kalmar várába záratta apját. 1362. 
február 15-én az országtanács svéd királlyá választotta Hákon Magnussont, aki trónra 
lépése után kibékült apjával és elismerte őt társuralkodónak. A Skáne és tágabb térségét 
visszaszerző Waldemar Atterdag és a svéd trónt elnyerő Hákon egyaránt belső helyzeté- 
nek konszolidálásával és erősítésével volt elfoglalva, ezért mindketten érdekeltek voltak 
kapcsolataik rendezésében. Hákon (és apja) lemondott Skáne, Blekinge és Halland tar- 
tományokról, és a Dániával kötött békét házassággal erősítették meg: 1363 elején Hákon 
norvég-svéd király feleségül vette Waldemar kisebbik lányát, Margitot. Ám a svéd arisz- 
tokrácia és főpapság jelentős része ekkor már Magnus király sógorával, Albert mecklen- 
burgi herceggel tárgyalt a svéd korona jövőjéről. A német herceg azonos nevű, kisebbik 

fiát küldte királynak Svédországba, aki anyja, Eufemia révén nőágon maga is Folkung 
volt, a Hanza támogatására is számíthatott. Azt követően ugyanis, hogy Skáne visszake- 
rült a dán korona fennhatósága alá, az észak-német kereskedővárosok attól tartottak, 
hogy Waldemar megemeli az itteni vámokat, adókat, és hasonlótól tartottak veje, Hákon 
király esetében is. Az ifjabb Albert 1363 őszén érkezett meg Svédországba. Hanza támo- 
gatással, mecklenburgi és az őt behívó svéd nemesek csapataival megszerezte Stockhol- 
mot. A következő év elején a svéd rendek letették a trónról Magnus Erikssont és Hákon 
Magnussont, s 1364 februárjában Mora mezején svéd királlyá választották Mecklenbur- 
gi Albertet. A kirobbant polgárháborúban Magnus és fia Gatawald mellett (Uppland és 
Vástmanland) döntő vereséget szenvedett Albert német-svéd seregétől (1365), Magnus 
király Albert fogságába esett, Hákon pedig elhagyta Svédországot és visszahúzódott Nor- 
végiába. Dán támogatással onnan folytatta a harcot. Magnus Eriksson hat évig rabosko- 
dott Stockholm várában, s végül fia, a norvég király váltotta ki a fogságból 12000 márka 
ezüstért. 1371-ben szabadult a fogságból, és ezután fiához költözött, Norvégiába. 1374- 
ben a Bömmel-fjordban halt meg, amikor hajótörést szenvedett. 


Mecklenburgi Albert 


A történészek körében ma is tanácstalanság és találgatás övezi azt a kérdést, hogy a svéd 
rendek miért Mecklenburgi Albertet emelték a trónra, aki csak nőágon volt Folkung, 
s miért fordítottak hátat Hákon Magnussonnak, aki viszont egyenes ágon tartozott a 
Folkung-házhoz, és 1362-ben éppen ők maguk választották meg svéd királynak. Egyes 
vélemények szerint ebben nagy szerepe volt a Hanzának, amely privilégiumai biztonsága 
érdekében egy német fejedelmet szeretett volna látni a svéd trónon. Svédország export- 
termékei (fémek, fa, bőr, viasz stb.) az észak-német kalmárokon keresztül jutottak el a 
piacokra, ezért a Hanza működésének zavartalansága a svéd nemesség és egyház számá- 
ra is alapvető fontosságú volt. Ugyanakkor a svéd rendek magatartását az a gyanakvás 
is befolyásolta, hogy a norvég koronát is birtokló Hákon, aki a dán király lányát vette 
feleségül, ezekre a külső erőforrásokra is támaszkodva erős kezű kormányzást, királyi 
hatalmat épít ki, azaz mérsékli a főpapság és főnemesség politikai szerepét, csökkenti 
belpolitikai súlyát. 

Mecklenburgi Albert (1364-1389) 25 évig uralkodott Svédországban. A kormány- 
zati tisztségekbe, állami méltóságokba jórészt mecklenburgi híveit ültette, az őt trónra 
segítő svéd főurakat pedig adományokban részesítette és zálogként hatalmas koronabir- 
tokokat engedett át nekik. A kincstár bevételeinek előteremtésére Albert elődei politiká- 
ját folytátta, és királyi javakat zálogosított el. Ez jelentősen gyengítette az uralkodói ha- 

talmat (ennek ellensúlyozására igyekezett mecklenburgiakat állítani a különböző állami 
tisztségekbe), ugyanakkor nagymértékben megnövelte az őt trónra emelő főúri, főpapi 
csoport hatalmát. A , királycsinálóként" emlegetett, legbefolyásosabb svéd arisztokrata, 
Bo Johnsson Grip például 1500, többségében zálogbirtok ura lett, melyek egy részét még 
Magnus király, másik részét pedig Albert adta zálogba. 

Mecklenburgi Albert két és fél évtizednyi uralkodása alatt számos német iparos, bá- 
nyász és kereskedő telepedett le Svédországban, elsősorban Stockholmban. Részben 
ennek is tudható be az, hogy a svéd városok mindvégig Albert király hű támogatói vol- 
tak. Lübeck és Rostock bankárai befektetéseik révén részesedést szereztek a svéd ércbá- 
nyákban, és maga a kitermelés korszerűsítése is német bányászok betelepítésének volt 
köszönhető. Ekkor kezdődött a svéd vasipar igazi fellendülése. Német eredetűek voltak 
az első svéd céh- és bányászati szabályok is. A Svédország legfontosabb kiviteli termékét 
előállító bányavidékek, valamint a kereskedelmet lebonyolító városok tehát a korona leg- 
főbb támaszát jelentették. De a mecklenburgi hercegi ház és a Hanza is komoly támoga- 
tást nyújtott Albertnek: szükség esetén hajókat és zsoldosokat állítottak ki. Azt azonban 
már nem támogatták az észak-német kereskedővárosok, hogy IV. Waldemar dán király 
halála után - mivel nem volt fiú utóda - a mecklenburgi herceg idősebb fiától származó 
unokája örökölje a dán koronát, aki anyai ágon a dán király unokája is volt. Így amikor 
1375-ben meghalt Waldemar Atterdag, a Lübeck vezette vend városok határozottan fel- 
léptek az ellen, hogy Mecklenburg, Svédország és Dánia egy fejedelmi ház kezébe kerül- 
jön. A dánok Hákon Magnusson és Margit öt éves fiát, Olafot ismerték el trónörökösnek. 
Ezt követően Albert kísérletet tett Skáne fegyveres meghódítására, de vállalkozása - ami 
Hanza érdekeket is sértett - kudarcot vallott. 1380-ban meghalt Hákon norvég király, és 
ezzel fia, Olaf - anyja gyámsága alatt - Norvégia uralkodója is lett, a tényleges hatalom 
pedig mindkét királyságban az országtanácsok kezébe került. A dán és norvégiai belpo- 
litikai változások a svéd rendek számára is mintát jelentettek, és kezdett kialakulni egy 
Olaf-párti nemesi csoportosulás, amely egy jövőbeni régensi kormányzatban látta érde- 
kei érvényesítésének lehetőségét. 1386-ban meghalt a legbefolyásosabb svéd főúr, az 
Albertetis trónra segítő Bo Johnsson űrip, aki Svédországnak közel harmadát birtokolta. 
Albert király rá akarta tenni a kezét a hatalmas örökségre, Bo Johnsson Grip azonban 
még életében kijelölt egy hagyatéki bizottságot a vagyon kezelésre, amely két püspökből 
és nyolc főúrból állt. E bizottság tagjainak többsége már Olafot látta volna szívesen a tró- 
non. Amikor Albert erőszakkal akarta megszerezni az örökséget, a birtok- és vagyonbiz- 
tonságot féltő, a király önkényes és törvénysértő tettén felháborodó svéd országtanács 
Olaf dán-norvég királyhoz fordult, akit Folkung leszármazottként Svédországban , jogos 
örökösnek" ismerték el. A következő évben azonban Olaf meghalt, így Albert joggal hi- 
hette, hogy elhárult a trónját fenyegető veszedelem, de 1388 tavaszán a svéd nemesség 
hódolatot tett Olaf anyja, Margit királynő előtt, akit elismertek élete végéig uralkodónő- 
nek. A szemben álló táborok fegyverkezni kezdtek és háborúra készültek. 


A kalmari unió kora 


1389 februárjában Falköpingnél Margit királynő dán-svéd-norvég serege legyőzte 
Mecklenburgi Albert királyt, aki maga is fogságba esett. A fontosabb svéd kikötőváros- 
ok, mint Stockholm vagy Kalmar azonban továbbra is Albert pártján maradtak. Kato- 
nai sikereinek köszönhetően Margit ténylegesen is Svédország uralkodója lett. A három 
skandináv királyság a hozzájuk tartozó atlanti szigetekkel, Grönlandtól egészen Finnor- 
szágig, a karéliai területekig, első ízben került egyetlen uralkodó jogara alá. Mecklenburg 
hercege viszont beavatkozott Albert oldalán és kalózháborút kezdett Margit országai 
ellen. A ,hivatalos kalózlevéllel" rendelkező vitalinusok több norvég és svéd várost is 
kifosztottak, de a wismari és rostocki (azaz mecklenburgi) hajókon kívül a Hanza vi- 
torlásait sem kímélték. A mecklenburgi kézen maradt Stockholmot a vitalinusok látták 
el élelemmel és utánpótlással. 1395-ben, Lindholmban Margit megállapodást kötött a 
mecklenburgiakkal, melynek értelmében a királynő - becsületszóra - három évre elen- 
gedte a fogságból Albertet, aki ezen időszak alatt volt köteles előteremteni a nagy ösz- 
szegű (60 000 márka) váltságdíjat, és ígéretet tett, hogy abban az esetben, ha nem tudja 
előteremteni a pénzt, visszatér a fogságba. A feltételek betartásának biztosítékául Albert 
zálogként átadta a Hanzának Stockholmot, s ha nem teljesíti a szerződésben vállaltakat, 
végleg elveszíti a várost, és az Margit kezébe kerül. Ugyanakkor a lindholmi szerződés 
nem vetett véget a tengeren folyó kalózháborúnak. Albert viszont sem a váltságdíjat nem 
fizette meg, sem pedig a fogságba nem tért vissza, jóllehet esküvel fogadta a szerződés 
megtartását. Az eskütételnek nagyon komoly szerepe volt a középkori társadalomban, 
így Albert tette gyalázatot hozott a nevére. Ezek után már nem volt meglepő, hogy ko- 
molyabb támogatókra többé nem számíthatott, azaz bele kellett törődnie koronája el- 
vesztésébe. Ennek elenére azonban Albert csak 1405-ben mondott le a svéd trónról, s 
1412-ben halt meg. 

1396-ban Margit unokaöccsét, Pomerániai Eriket Dániában és Svédországban is el- 
ismerték örökösnek (Norvégiában már 1388-ban), 1397. július 17-én pedig 67 egyházi 
méltóság és világi főúr jelenlétében, Kalmar városában a három északi ország királyává 
koronázták. Svédországban Margitnak és Eriknek ígéretet kellett tenni arra, hogy a jövő- 
ben mindig az országtanáccsal (azaz a főurakkal és főpapokkal) együtt kormányoznak, 
megerősítik a nemesség és az egyház kiváltságait, svéd állami tisztségekbe külföldieket 
nem ütetnek, a , mecklenburgi idők" újításait pedig eltörlik, és visszaállítják a , régi jó 
szokásokat és jogokat" A kalmari unió koronázási dokumentuma rögzítette, hogy a há- 
rom északi országnak Erik halála után is egy közös uralkodója lesz, Erik egyenes ági le- 
származottja lehet csak trónörökös, ennek hiányában pedig a három királyság tanácsai- 
nak kell királyt választani. Külpolitikai kérdésekben a király csak az országtanácsokkal 
együtt dönthetett, ugyanakkor belső ügyeit illetően mindegyik uniós királyság megtar- 


totta szokásait, törvényeit, jogi normáit, belpolitikai önállóságát. Margit háborúi, katonai 
akciói és a Gotland visszaszerzésére irányuló politikája (előbb a vitalinusoktól, majd a 
Német Lovagrendtől) sok pénzbe kerültek, ami Svédországban (és a két másik északi 
országban is) növekvő adóterheket jelentettek. Ezzel együtt fokozódott a kormányzat- 
tal szembeni elégedetlenség. Nem sokkal Margit halála előtt, 1412-ben, az arbogai zsi- 
naton a svéd egyház nagyjai a királynő adóköveteléseiben Svédország ősi törvényeinek 
és az egyház szabadságának megsértését, semmibe vételét látták. Svédországban egyre 
többen vélték úgy, hogy Margit és Pomerániai Erik uralkodása semmivel sem jobb, mint 
amilyen Mecklenburgi Albert kormányzata volt. 

1412-ben meghalt Margit királynő, és Svédországban a kormányzás a kalmari unió 
királyának, Pomerániai Eriknek (1412-1439) a kezébe került. Már önálló kormányzá- 
sa kezdetén elégedetlenséget váltott ki, amikor az uppsalai káptalan állásfoglalása és a 
kánonjogi szabályozással ellentétben, pápai segítséggel saját dániai kancellárját ültette a 
svéd érseki székbe. Eriknek a Schleswigért és a Hanza visszaszorításáért, a Balti-tenger 
feletti hatalomért vívott hosszú háborúi mindhárom királyságban egyre nagyobb elége- 
detlenséget okoztak. A katonai kiadások finanszírozására adóemeléshez, pénzrontáshoz 
vezetett. A konfliktus a Hanzával különösen 1429-ben éleződött ki, amikor Erik király 
bevezette az ún. Sund-vámot: a szoroson áthaladó hajóknak 1 angol Nobel összeget 
kellett fizetniük az átkelésért. Érdekeltségei fenyegetettségét látva a Hanza gazdasági 
blokád alá vette Skandináviát, melynek rövid időn belül érzékelhető, súlyos következ- 
ményei lettek, leginkább Svédországban. Leállt az áruforgalom, az export-import áruk 
szállítása, ami az északi országokban nagyon gyorsan súlyos sóhiányt idézett elő. Mivel 
a középkorban a só volt a legfontosabb tartósítószer, ennek hiányát nemcsak a sózott 
halat, vajat vagy húst exportáló kalmárok, földbirtokosok tapasztalhatták, hanem mind- 
egyik háztartás megérezte. Erik kormányzásával szemben így egyre szélesebb körű elé- 
gedetlenség bontakozott ki. De még súlyosabb következményekkel járt a blokád a közép- 
svédországi bányavidékeken, ahol az export megbénulása megélhetési válságot okozott. 
Bányák és kohók zártak be, családok százai maradtak jövedelem nélkül, ami 1434 nyarán 
Dalarna tartományban nyílt felkelésbe torkollott. Az elégedetlenségnek politikai okai is 
voltak: 1430 után Pomerániai Erik - ellentétben a kalmari unió koronázási dokumentu- 
mával - a várkörzetek élére dánokat és holsteini németeket állított, és az utódául szánt 
unokatestvérének elismerésére és támogatására eskette fel várnagyait. 1434 nyarán a 
dalarnai parasztok és bányászok egy helyi bányavállalkozó, Engelbrekt Engelbrektsson 
vezetésével megtámadták Borganás várát, és teljesen felperzselték. A lázadáshoz szá- 
mos nemes is csatlakozott, s július közepén a sereg már Stockholm ellen vonult. A vá- 
ros parancsnoka megnyitotta a kapukat, s ő maga is a felkelők oldalára állt. Engelbrekt 
csapatai elfoglalták Vásterás és Norköping várát. Alvezére, Erik Puke seregével Finnor- 
szágba vonult, és birtokba vette az ottani királyi várakat, s birtokokat. A lázadók a király 
lemondását követelték, és 1434 telén Vadstena városába vonultak, ahol az országtanács 

ülésezett. A feltételezések szerint Engelbrekt Engelbrektsson is részt vett a tanácskozá- 
son, források azonban ezt nem támasztják alá, ahogyan azt sem, hogy a felkelők vezére 
találkozott volna a tanács néhány tagjával. Az viszont tény, hogy a bányavidék fegyve- 
reseinek megjelenése után 3 püspök és 16 világi tanácsos írásban tagadta meg a király 
iránti engedelmességet, és ezzel a felkelés már svéd nemzeti-rendi jelleget nyert Pome- 
rániai Erik uniós királlyal szemben. 1435 januárjában Arboga városában a svéd rendi 
gyűlés kormányzóvá választotta Engelbrekt Engelbrektssont, aki nem sokkal ezután el- 
foglalta a Dániához tartozó Hallandot. A svédországi helyzet Erik királyt engedményekre 
késztette Schleswig és Holstein kérdésében (vordingborgi béke), megerősítette a Hanza 
kiváltságait, s eltörölte az 1429-ben bevezetett Sund-vámot. Ezzel szabad kezet nyert 
ahhoz, hogy Svédországban fellépjen a lázadókkal szemben. Igyekezett kihasználni a fel- 
kelők táborán belüli társadalmi és politikai különbségeket, eltérő érdekeket. Ígéretekkel 
és engedményekkel sikerült megegyezésre jutnia a svéd arisztokráciával: 1435. május 
3-án Halmstadban a király és az országtanács szerződést kötött egymással, Ennek értel- 
mében a rendek elismerték Eriket uralkodónak, ha a király a jövőben megtartja a svéd 
törvényeket és jogszokásokat, azaz ha tiszteletben tartja a rendek kiváltságait. A fegyvert 
fogott felkelők megnyugtatására, pacifikálására 1436 januárjában Pomerániai Erik elis- 
merte Engelbrekt Engelbrektssont a felkelő sereg parancsnokának, és neki adományozta 
Örebro várát a hozzá tartozó uradalmakkal együtt. A politikai élet színpadán a lázadó 
arisztokraták csoportjának élén ekkor tűnt fel egy fiatal főúr, Karl Knutsson, akit a rendi 
országgyűlés az ország katonai főparancsnokává választott, s akivel Erik külön is folyta- 
tott tárgyalásokat. 1436 áprilisában újra összeült a svéd országtanács, amelynek ülésé- 
re Engelbrektet is meghívták. A tárgyalásra igyekvő, ekkor már beteg vezérre azonban 
a Hjálmaren-tó egyik szigetén, személyes bosszúból, rátámadt egy Magnus Bengtsson 
nevű nemes (apja Bengt Stensson, Nárke országrész bírája és Engelbrekt halálos ellen- 
sége volt), és meggyilkolta Engelbrekt Engelbrektssont (1436. május 4.). A gyilkosnak 
Karl Knutsson nyújtott menedéket, így azt a gyanút sem könnyű elhessegetni, hogy 
Engelbrekt megölése mögött politikai érdekek is állhattak. Tény, hogy 1437 tavaszán 
Engelbrekt alvezérét, a finn területeket ellenőrzése alatt tartó Erik Pukét perbe fogták, és 
Stockholmban lefejezték, a felkelő csapatokat pedig feloszlatták. 1438 júliusában a dán 
és svéd országtanács új uniós szerződésről állapodott meg, amelyben tovább erősítet- 
ték a főnemesek és főpapok politikai súlyát, és korlátozták a korona hatalmát. Ebben az 
évben ugyanis már Dániában is rendi elégedetlenség robbant ki Erik királlyal szemben, 
aki elhagyta Dániát, és Gotlandra húzódott vissza. Abban reménykedett, hogy a hatalo- 
mért folyó heves svéd pártharcokat, belpolitikai küzdelmeket kihasználva megvetheti a 
lábát Svédországban. Reményében azonban csalatkoznia kellett, mert az országban nem 
ő, hanem a rendek tudták megerősíteni helyzetüket, s különösen a Karl Knutsson vezette 
főúri kör. Azt követően, hogy 1439 nyarán a dán országtanács megfosztotta Pomerániai 
Eriket a dán koronától, 1439 őszén a Södertálje városkában ülésező svéd országtanács 

is letette őt a trónról (majd példájukat követték a norvégok). A következő évben a svéd 
rendek Arboga városában tartott gyűlésén a dán rendek példáját követve a Wittelsbach- 
házból származó Kristófot hívták meg a trónra, akit 1441. szeptember 14-én koronázták 
meg Uppsalában. 

Kristófot (1440-1448) - aki Svédországban I., Dániában pedig III. Kristóf volt - a kö- 
vetkező évben Norvégiában is megválasztották királlyá, így helyreállt a kalmari unió. 
Svédország kormányzását, a belső ügyek intézését ráhagyta a Karl Knutsson vezette fő- 
úri körre, ő maga lényegében csak Dánia kormányzásával foglalkozott. Ennek köszönhe- 
tően uralkodása alatt jelentősen megerősödtek a svéd arisztokraták különböző érdek- 
csoportjai, szemben álló táborai. Kristóf 1448-ban, 32 éves korában, gyermektelenül halt 
meg. Halála után felbomlott a kalmari unió, mert Dániában VIII. Adolf holsteini herceg 
unokaöccsét, az Oldenburg-házi Krisztiánt (Keresztélyt) választották királlyá. Svédor- 
szágban viszont a királyságot eddig is kormányzó főnemesi tábor a saját vezetőjét, a 
maga , erős emberét" Karl Knutssont emelte a trónra, akit a svéd arisztokrácia és a dán 
uniós királyok közötti küzdelmek során többször is letettek a trónról, majd újra királlyá 
választottak (1448-1457, 1464-1465, 1467-1470). Ez mindennél ékesebben, magáért 
beszélően jelezte a belső kaotikus svéd állapotokat. I. Krisztián (Keresztély) és Karl 
Knutsson egyaránt igényt formált Gotlandra és Norvégiára. A svéd uralkodót támogató 
norvég előkelők Hamar városában, már 1449-ben norvég királlyá választották Karl 
Knutssont. A norvég országtanácsban azonban többségben voltak a dán jelöltet támoga- 
tók, így a testület érvénytelennek nyilvánította a svéd uralkodó norvég királlyá koroná- 
zását, és az Oldenburg-házi Krisztiánt ismerte el királynak, akit 1450 augusztusában 
Trondheimben meg is koronáztak. Norvégia és Dánia ismét perszonálunióban kapcsoló- 
dott össze. A norvég trón kérdése azonban nemcsak svéd-dán háborúhoz, hanem Svéd- 
országon belüli polgárháborúhoz is vezetett: a gazdasági és hatalmi érdekeik miatt a 
kalmari unió fenntartását szorgalmazó főurak, nemesek, sőt az upplandi parasztok is - 
élükön az Oxenstierna-családdal, s annak fejével, Jöns Bentsson uppsalai érsekkel - fegy- 
vert fogtak Karl Knutssonnal szemben, akitől korábbi hívei közül is sokan elfordultak. 
Ennek elsősorban az volt az oka, hogy az állami tisztségekbe, méltóságokba lényegében 
csak rokonait ültette, mert nem bízott másokban. A dánokkal folyó háború finanszírozá- 
sára a kincstár felügyelete alá akarta vonni az egyházi birtokokat, így az egész klérus 
szembe fordult vele. Karl Knutsson oldalán csak Dalarna tartomány bányászai, kohászai, 
parasztjai, valamint Stockholm polgárai maradtak. 1457. július 2-án I. Krisztián (Keresz- 
tély) megválasztott svéd király letette az uralkodói esküt, amelyben megerősítette a ren- 
dek jogait, kiváltságait. A szemben álló politikai táborok seregeket állítottak fel, és ez 
Oxenstierna-család vezette unió-párti svéd erők 1457 telén Strángnásnél, a Málar-tó je- 
gén legyőzték Karl Knutsson király seregét. A vesztes király először Stockholmba mene- 
kült, majd onnan Danzigba, a Német Lovagrend ellen fegyvert fogott Porosz Szövetség 
leggazdagabb városába ment, és hét évig ott élt. De az új királynak is sok pénzre volt 

szüksége, hogy törleszteni tudja a háborús kiadások finanszírozására felvett hiteleket, 
ezért koronázási ígéretével ellentétben nem csökkentette az adóterheket, sőt még újab- 
bakat is vezetett be. A svéd parasztok, bányászok, kisnemesek, sőt még egyháziak is Jöns 
Bengtsson érsekhez fordultak panaszaikkal, aki az ország legfőbb egyházi méltósága- 
ként és a királyság kancellárjaként önhatalmúan elengedte a Krisztián (Keresztély) által 
kivetett új adókat, mert azokat a svéd törvényekkel és a király koronázási esküjével el- 
lentétesnek ítélte. Az adóelengedésre azonban nem sokáig késett az uralkodó válasza: 
elfogatta és a stockholmi várbörtönbe záratta az érseket. Jöns Bengtsson elfogásának 
hírére felfegyverkezett upplandi parasztok indultak el Stockholm felé, hogy kiszabadít- 
sák a főpapot. A király által kinevezett városparancsnok zsoldosai rátámadtak az össze- 
sereglett parasztokra, és lekaszabolták őket. A véres fellépés még inkább olaj volt a tűzre, 
és rövid idő alatt a felkelés országos méretűvé szélesedett. Az uniós királlyal szembeni 
mozgalmat a Vasa-családból származó Kettil Karlsson, Linköping püspöke vezette. A fel- 
kelés elfojtása, eltiprása érdekében Krisztián király nagy dán sereggel támadt Svédor- 
szágra, de 1464 áprilisában Harakernél (Középnyugat-Svédország) súlyos vereséget 
szenvedett a felkelőktől. Előbb Stockholmba menekült, majd onnan visszatért Dániába. 
Azoknak a svéd főuraknak, főpapoknak, tekintélyes nemeseknek a többsége, akik 1457- 
ben még elűzték az országból Karl Knutssont, most visszahívták a korábbi királyt a trón- 
ra (1464). Ennek a fordulatnak az Oxenstierna-család, és a mellette álló főúri kör nem 
különösebben örült, mert érdekei alapvetően a kalmari unió fenntartására irányultak. 
Karl Knutsson visszatérése a trónra ennek az arisztokrata csoportosulásnak a háttérbe 
szorulását, politikai súlyának csökkenését jelentette, amit súlyosbított az a körülmény, 
hogy Jöns Bengtsson érsek, a svéd egyház feje, továbbra is Krisztián fogságában volt. 
Az Oxenstierna-család magatartását ez a körülmény jelentősen befolyásolta. Az Oxen- 
stierna-klán politikai gyengülését saját helyzetének, politikai pozíciójának erősítésére 
egy másik, döntően Finnországban nagy földbírtokokkal rendelkező klán, az Axelsson- 
ház igyekezett kihasználni, aki arra a belpolitikai vezető szerepre szerepre pályázott, 
amit eddig az Oxenstierna-család töltött be. Az Axelsson-klán - szükségszerűen - Karl 
Knutsson mellett sorakozott fel, s pozícióját sikeres házassággal igyekezett erősíteni: a 
három Axelsson-testvér közül a legfiatalabb, Ivar Axelsson a trónra visszahívott király 
veje lett. A finnországi arisztokrata nemzetség gyors felemelkedését rossz szemmel néző 
Oxenstiernák a közülük származó Jöns Bengtsson érsek szabadon bocsátása fejében új- 
ból felajánlották a koronát I. Krisztiánnak (Keresztélynek), aki természetesen azonnal 
kapottis a kínálkozó alkalmon. Ahogy az érsek kiszabadult, a legnagyobb svéd arisztok- 
rata házak, az Oxenstierna- és Vasa-családok vezette főúri tábor lemondatta a trónról 
Karl Knutssont (1465), akit az őt támogató Axelsson-klán befolyása alatt álló finn terüle- 
tekre száműztek. Krisztián (Keresztély) király az őt támogató két főúri család fejét, Jöns 
Bengtsson érseket (Oxenstierna) és Kettil Karlsson püspököt (Vasa) nevezte ki Svédor- 
szág régensévé. Az Oxenstierna- és Vasa-családok túlzott megerősödésétől tartva a svéd 

főurak többsége az Axelsson-klán mellé állt, és harmadszor is visszahívták (1467) a 
trónra Karl Knutssont, akit jobban kézben tartható, az előkelőktől inkább függő helyzet- 
ben lévőnek ítéltek, mint a Norvégiát és Dániát is uralma alatt tartó Krisztiánt. A kalmari 
unió királyának nem volt elég pénze ahhoz, hogy riválisa, Karl Knutsson visszatérését a 
trónra katonai erővel akadályozza meg. Mivel minden pénzét felemésztette a korábbi 
svéd háború utáni hitelek törlesztése, lánya hozományaként - aki 1468-ban ment felesé- 
gül III. Jakab skót királyhoz - a norvég koronához tartozó Orkney- és Shetland-szigeteket 
zálogként kénytelen volt átengedni Skóciának. Természetesen Krisztián nem mondott le 
a svéd koronáról, és 1469 végére sikerült a kincstár helyzetét annyira rendeznie, hogy 
csapatokat küldjön Svédországba. 1470 elején azonban a Karl Knutsson unokaöccse, 
Sten Sture vezette , dán-ellenes" párti nemesek serege legyőzte az országra támadó 
dán erőket. Sten Sture előtérbe kerülése ugyanakkor azt is jelezte, hogy a Karl Knutsson 
(z VIII. Károly) mögött felsorakozott nemesek az Axelsson-ház túlzott megerősödését 
sem látták szívesen. A svéd önállóságot, a kalmari unióból történő kiválást képviselők 
táborának a király unokaöccse lett a vezetője, és az ekkor már beteg király rá bízta a svéd 
koronabirtokok irányítását is. 1470. május 15-én meghalt Karl Knutsson. A svéd ország- 
tanács a korona jövőjéről szóló döntés megszületéséig Sten Sturét választotta meg ré- 
gensnek. Kar] Knutsson halálának hírére Krisztián nagy flottával indult a főváros, Stock- 
holm ellen. 1471. október 10-én a brunkebergi csatában (Stockholm mellett) Sten Sture 
nagy győzelmet aratott a dánok felett, s Krisztián (Keresztély) kénytelen volt visszahú- 
zódni Dániába. A brunkebergi csata nem dán-svéd küzdelem volt, hanem svéd polgárhá- 
borús ütközet. Krisztián (Keresztély) mögött ugyanis szép számmal álltak unió-párti 
svéd főnemesi családok, mint például az Oxenstierna- vagy Vasa-klán, s rajtuk keresztül 
a svéd egyház, de Uppland térsége is őt támogatta. Sten Sture ugyancsak számíthatott 
nagyhatalmú főnemesi támogatásra (mint például az Axelsson-házra), de a stockholmi 
polgárok, bergslagi bányászok, dalarnai parasztok is mellette álltak. A vereséget követő- 
en Krisztián lemondott a kalmari unió erőszakos helyreállításáról, de igényét a svéd 
trónra fenntartotta. Az unió-párti erők gyengítésére Sten Sture már a brunkebergi csatát 
követően úgy rendelkezett, hogy Svédországban külföldiek nem tölthetnek be állami 
tisztségeket. A katonai győzelem jelentősen megerősítette Sten Sture helyzetét, de bel- 
politikai megfontolásokból ő maga nem akart a trónra ülni. Egy ilyen lépés az őt támoga- 
tó táboron belül sem váltott volna ki osztatlan helyeslést, és az ellentábort sem győzte le 
egyetlen ütközettel. Az Oxenstierna- és Vasa-családok hatalma, befolyása továbbra is je- 
lentős maradt. Ha Sten Sture nem is ülhetett a trónra, az 1477. évi strángnási országgyű- 
lésen azt sikerült elérnie, hogy a rendek érvénytelennek nyilvánították I. Krisztián (Ke- 
resztély) svédországi trónigényét, azaz kimondták trónfosztását. Svédországban ezzel 
interregnum kezdődött: nem volt törvényes uralkodó, a kormányzást régensként Sten 
Sture és az őt támogató főnemesi csoport gyakorolta. Hosszú időn át, 27 évig töltötte be 
a régensi tisztséget, és ez alatt óriási vagyont halmozott fel. Emiatt egyre több ellensége 

és irigye is támadt. Amikor 1481-ben meghalt Erik Axelsson, aki a finn területeknek kö- 
zel felét birtokolta, Sten Sture rátette a kezét az örökségre, így konfliktusba került Erik 
testvérével, korábbi szövetségesével, támogatójával, Ivar Axelssonnal. A Sten Sture kor- 
mányzásával különböző okok miatt elégedetlenek köre egyre nagyobb lett, így az unió- 
párti főuraknak sikerült elérni azt, hogy I. Krisztián (Keresztély) halála (1481) után két 
évvel az ún. halmstadi határozattal a svéd rendek a kalmari unió helyreállításáról dön- 
töttek, és Kalmar városában királlyá választották Krisztián fiát, Hansot (Johannt) (1483). 
Ezzel de iure véget ért az interregnum Svédországban és helyreállt a kalmari unió, de 
Sten Sture és a mögötte álló főúri kör nem mondott le a hatalomról és nem adta át a kor- 
mányzást. Miután Hans király 1487-ben közvetlen ellenőrzése alá vonta Gotland szige- 
tét, szerette volna a svéd területeken is kezébe venni a kormányzást. Ehhez azonban ka- 
tonai erőre volt szükség, mert Sten Sture önként nem akart lemondani a kormányzói 
tisztségről. Egy nyílt, fegyveres támadás Svédország ellen azonban eltántoríthatta volna 
a svéd rendeket Hans mellől, ezért az uniós uralkodó külpolitikai téren igyekezett nyo- 
más alá helyezni a svéd nagyúr kormányát. Hosszú tárgyalások után 1493-ban szövetsé- 
get kötött III. Iván moszkvai fejedelemmel, aki 1478-ban uralma alá hajtotta Novgorodot, 
és annak egykori politikáját követve befolyását, hatalmát Karélia és a finn területek felé 
is gyarapítani akarta. 1495-ben az orosz hadak felvonultak a Finn-öböl északi partvidé- 
kén, és ostrom alá vették Viborg várát. Sten Sture - akinek kiterjedt birtokai voltak finn 
földön - személyesen vezette a svéd csapatokat. A háborús kiadások finanszírozására a 
svéd kormányzó rá akarta tenni a kezét az egyházi birtokokra, ami miatt nagyon feszült 
lett a belpolitikai helyzet. Az országtanács, élén Jakob Ulvsson érsekkel, lemondásra szó- 
lította fel Sten Sturét. A belpolitikai fejleményeket látva Sten Sture elhagyta Finnorszá- 
got, és visszatért Svédországba. A keleti hadszíntéren a sereg parancsnokságát Posse 
Knutra, és névrokonára, Svante Nielsson Sturéra bízta, és felhatalmazta őket a béketár- 
gyalásokra. Az orosz haderő 1496 telén mélyen behatolt a belső finn területekre, nyáron 
azonban Svante Nielsson Sture vezetésével svéd ellentámadás indult. A svéd sereg elfog- 
lalta az oroszok új várát, Ivangorodot, amely a Finn-öböl déli partján, az észtországi 
Narva városával és a Német Lovagrend itteni várával szemben, a Narva-folyó túlsó part- 
ján építettek. 1497 márciusában a háború előtti status guo alapján a felek békét kötöttek. 
Svédországban ezalatt ismét polgárháború tört ki Sten Sture és Jakob Ulvsson érsek, il- 
letve a mögöttük álló főnemesi táborok között. Hans király ezt a helyzetet igyekezett ki- 
használni arra, hogy eltávolítsa Sten Sturét a kormányzati hatalomból. Az érsek megse- 
gítésére sereget küldött Svédországba. Stockholm közelében, Rotebron mellett Hans 
király dán és norvég csapatai, német zsoldosai nagy győzelmet arattak Sten Sture erői 
felett, aki ezután kénytelen volt elismerni Hans uralkodói jogait, és megvált a kor- 
mányzói tisztségtől. 1497. november 26-án Stockholmban ünnepélyesen svéd királlyá 
koronázták Hansot, korábbi ellenfele, Sten Sture pedig udvarmesteri tisztséget kapott. 
A háborús költségek miatt megnövekedett adóterhek Dániában a dithmarschi fríz 

szabadparaszti társadalomban olyan elégedetlenséget váltottak ki, hogy fegyveres felke- 
lés tört ki, s 1500-ban Hemmingstadt mellett győzelmet arattak a dán-holsteini sereg 
felett. Hans király katonai kudarcának hírére Svédországban is lázadás tört ki. Ezt a hely- 
zetet Sten Sture korábbi hatalmának visszaszerzésére próbálta meg kihasználni. 1501- 
ben a svéd rendek Hans király bűnéül rótták fel, hogy a királyi várak és várkörzetek élére 
idegeneket (dánokat, németeket) állított, s nem svédeket. Törvénytelen adókat vetett ki, 
és eltűrte az oroszok karéliai jelenlétének erősödését. Mindezek miatt a svéd rendek 
megfosztották koronájától Hans királyt, és újra kormányzóvá választották Sten Sturét, de 
már nem sokáig irányíthatta a svéd politikát, mert 1503-ban meghalt. A kormányzói 
tisztségben az oroszok elleni háború svéd parancsnoka, Svante Nielsson Sture követte. 
De nem mindegyik svéd terület fordított hátat Hans királynak: Kalmar városa és térsége, 
valamint Borgholm és egész Öland továbbra is elismerte őt királynak. Erre hivatkozva 
Hans fenntartotta igényét a svéd koronára, fia, Krisztián pedig, aki Norvégia kormányzó- 
ja volt, többször is betört Nyugat-Svédországba. 1507-ben egy dán flotta, Severin Norby 
admirális vezényletével, egészen a Botteni-öbölig hajózott, és feldúlta Áland-szigetét. 
A következő években (1508-1509) Otto Rud dán kapitány a finn partokat fosztogatta, és 
Ábo (Turku) városát is kirabolta. A svéd-norvég határvidéken állandósult háború miatt 
Svante Nielsson Sture a hatalom és az erőforrások központosítására törekedett, s emiatt 
még a kalmari uniót ellenző arisztokráciával is szembe került. Ennek ellenére a kor- 
mányzó haláláig (1512. január 2.) folytatta a harcot a dánok (és norvégok), valamint az 
őket támogató svéd csoportok ellen. 

Svante Nielsson Sture halálát követően a svéd belpolitikában újból előre törtek az 
unió-párti erők, és kormányzóvá választották az egyik leggazdagabb főurat, Erik Trollét. 
A svéd rendek többsége azonban ekkor már határozottan elutasította a Dánia dominan- 
ciájára épülő kalmari uniót, ezért leváltotta Erik Trollét a kormányzói tisztségből, és 
Svante Nielsson Sture fiát, Ifjabb Sten Sturét tették meg kormányzónak. Az unió-párti fő- 
nemesi körnek Erik Trolle fia, Gustav Trolle volt a vezetője, aki Linköping püspöki, majd 
Svédország érseki méltóságát töltötte be. Hans király halála (1513) után Gustav Trolle 
tárgyalásokat kezdett az új dán-norvég uralkodóval, a Svédország elleni határháborút 
folytató, és a svéd koronára igényt formáló II. Krisztiánnal (Keresztéllyel) a kalmari unió 
feltámasztásáról. Ifjabb Sten Sture hazaárulással vádolta meg az érseket, és katonai 
erővel körülzárta őt Stáket várában. Miután a rendi gyűlés bűnösnek mondta ki, Gustav 
Trollét Vásterás várának börtönébe zárták. X. Leo pápa egész Svédországot egyházi átok 
alá helyezte, amiért semmibe véve az egyház legfontosabb előjogát, a privilegium forit az 
uppsalai érseket elítélték és bebörtönözték. (A Szentszéknek a rendek akaratával szem- 
beni beavatkozása a svéd belpolitikába minden bizonnyal szerepet játszott a reformáció 
későbbi svédországi térhódításában.) A polgárháborús svéd helyzet alkalmasnak tűnt 
II. Krisztián (Keresztély) számára a katonai beavatkozásra (1515), de a svéd erők sike- 
res ellenállást tanúsítottak. Sten Sture két nagyobb csatában is győzelmet aratott (1517. 

Vadla; 1518. Bránnkyrka). Krisztiánnak csak 1520 elején sikerült megfordítani a háború 
menetét, amikor Otto von Kumpen német zsoldosvezér újabb nagy hadsereggel tört be 
Svédországba. 1520. február 2-án ez a sereg Bogesund mellett, az Ásunden-tó jegén ví- 
vott csatában súlyos vereséget mért a svédekre. Egy ágyúgolyó szétroncsolta Sten Sture 
lábát, aki a következő napra belehalt sérülésébe. 1520 szeptemberében dán csapatok 
vonultak be Stockholmba, ahol 1520. november 4-én a fogságból kiszabadított Gustav 
Trolle érsek Svédország királyává koronázta II. Krisztiánt. A korábbi kormányzó, Sten 
Sture híveit eretneknek nyilvánította, akik közül a király 82 főurat a koronázási ünnep- 
séget követően kivégeztetett. A , stockholmi vérfürdő" azonban nemhogy megerősítette 
volna, hanem inkább aláásta a király helyzetét. A kalmari uniót korábban támogató Vasa- 
ház tagja, a fiatal Gustav Eriksson állt az elégedetlenek élére, és a dánokkal szemben, 
egyfajta nemzeti érzést is felkeltve, sikerült mozgósítania az ország népét. 1521-ben 
Vásterás városánál legyőzte II. Krisztián seregét, a svéd rendek pedig kormányzóvá vá- 
lasztották. A következő évben sikerült a Hanza-városok támogatását is megnyerni Dánia 
ellen. II. Krisztián (Keresztély) uralkodásával szemben Dániában is széles körű elége- 
detlenség alakult ki, és 1523 januárjában a dán rendek letették a trónról. Ebben a hely- 
zetben hasonlóan jártak el Svédországban is, és 1523. június 6-án királlyá választották a 
Vasa-házi Gustav Erikssont, aki a következő évben békekötésre kényszerítette az új dán 
uralkodót, I. Frigyest (1523-1533). A béke értelmében Svédország örök időkre szólóan 
függetlenné vált a kalmari uniótól, Dánia pedig elismerte I. (Vasa) Gustav svéd királyt. 


Gazdaság, társadalom, államszevezet 


Svédországban az alacsony népsűrűség miatt évszázadokon keresztül korlátozás nél- 
kül bárki kialakíthatott új irtásföldeket, amelyek a művelés révén a tulajdonává váltak. 
A földbőség következtében nem volt olyan kényszer, hogy a művelési rendszerben szigo- 
rú nyomáskényszert vezessenek be. Mivel elegendő föld állt rendelkezésre, fennmaradt 
a különálló családi tanyák, egyéni művelési formák rendszere. Még a 16. század első fe- 
lében, Gustav Vasa idején is Svédország földjeinek kb. 5099-a a szabad parasztok kezén 
volt. A korona 2999-ot birtokolt, a nemesség és az egyház pedig 2199-ot. A skandináv 
országok közül itt volt a legmagasabb a paraszti földtulajdon aránya. Svédországban na- 
gyon vékony volt a termőréteg, így egy-egy gazdaság általában nagy területet, kb. 120 
hektárt foglalt magába, melynek nagy része persze nem szántó, hanem állattartásra is 
szolgáló rét és erdő volt. A szántóföldi művelés szempontjából a Málar-tó térsége jelen- 

lékezett krónikájában. A vékony termőtalaj miatt a szántáshoz többnyire csak könnyű, 

szimmetrikus túróekét (ardr) használtak. A korai középkorban leginkább árpát termel- 
tek, a virágzó középkortól viszont egyre jobban elterjedt a hidegebb és nedvesebb éveket 
jobban bíró rozs, valamint a lovas katonai szolgálat felértékelődésével összefüggésben 
a zab. Ahogyan Norvégiában, úgy Svédország hegyvidéki részein is általános gyakorlat- 
nak számított nyáron a jószágoknak a hegyi legelőkön (setr) történő legeltetése. A tél 
azonban itt sokkal hosszabb volt, mint Norvégiában, így sokkal több téli takarmányról 
kellett gondoskodni. A paraszti birtokok nagy kiterjedése részben ebből is adódott: nagy 
legelőterületre, rétekre volt szükségük, hogy télire elegendő szénát gyűjthessenek ösz- 
sze. Svédország egész területét hatalmas erdők borították, így az erdei gazdálkodás az 
ország minden vidékét jellemezte. Mindenhol nagy szerepe volt a vadászatnak, az erdei 
gyümölcsök, gombák gyűjtögetésének. A vadászat húst jelentett a napi táplálkozásban, 
továbbá értékesíthető prémeket, szőrméket is. A patakok, folyók tavak sokasága szinte 
kimeríthetetlen édesvízi halászati lehetőséget kínált. Olyan vidékeken, ahol hajózható 
folyók voltak, az erdő értékesíthető szálfákat is kínált, melyeket csak le kellett úsztatni a 
folyókon. Az északi területeken és a Botteni-öböl térségében fókavadászattal és rénszar- 
vastenyésztéssel is foglalkoztak. Az ide települt svédek, az ún. birkarlarok jogot kaptak 
a koronától arra, hogy kereskedjenek, sőt adót is szedjenek a lappoktól, továbbá lazac- 
halászati és vadászati kiváltságokat szereztek. Így például fókára csak ők vadászhattak. 
A svéd területekhez hasonló adottságokkal rendelkezett Finnország is: itt szintén vé- 
kony volt a termőtalaj és hosszú a tél. Mindkét helyen a szántóföldi művelésnél megha- 
tározóbb, fontosabb volt a szarvasmarha tenyésztés. Az állattartás fontosságát mutatja, 
hogy még a szántóföldek után szedett egyházi tizednek is csak kétharmadát kellett gabo- 
nában fizetni, a fennmaradó egyharmad részt vajadó formájában teljesítették. A vaj és a 
bőr volt a svéd agrártermelés egyetlen exportterméke, amit jórészt a Hanza-városok vá- 
sároltak fel. A koronának fizetendő adó kivetésénél általában a ház, a tanya (azaz , füst") 
mellett az ardr/aatra (- eke), azaz a szántóföld, esetleg a birtokolt földterület nagysága 
volt a meghatározó. A gyéren lakott nagy erdővidékeken ez utóbbit gyakorlatilag lehetet- 
len volt meghatározni, ezért Svédország északi részei és a finn területeken az , íj" is adózó 
egységet jelentett, amit minden erdőre járó, az íjat megfeszíteni, azzal vadászni képes 
felnőtt korú férfinak fizetnie kellett. A 13. század folyamán állandó állami adóvá alakult 
át a szabadok egykori tengeri hadviselési, hajóállítási kötelezettsége, a Ledung. A ven- 
déglátás, beszállásolás (descensus) szintén hosszú ideig a paraszti terhek közé tartozott. 
Magnus Birgersson király törölte el 1280-ban. A finn területeken viszont a középkorban 
mindvégig fennmaradt a beszállásolás kötelezettsége, a ruokaruotsi, ami ,etetendő své- 
det" jelentett. A svéd királyok igen széles körre kiterjedő hivatkozással rendkívüli adókat 
is kivethettek. Így például bármilyen háború esetén, ha az uralkodó körbejárta az orszá- 
got, koronázáskor, várak, hidak, utak építésekor, gyermekei házasságkötése alkalmából, 
zálog kiváltásakor. A szokásjogi normák szerint azt, hogy a nép, amely szabadokból állt, 
milyen segítséget adjon adott esetben a királynak, a területileg illetékes püspök, továb- 


bá a lagman és minden lagsaga után hat frálse és hat paraszt mérlegelte és döntötte 
el. Az uralkodók természetesen igyekeztek inkább mellőzni ezeket a testületeket, így az 
önkényes adókivetésre vonatkozó rendi panaszok mögött általában olyan történések áll- 
tak, amikor a rendkívüli adó kérdésében a király nem akart tárgyalásokba bocsátkozni. 
A szabadokat robotkötelezettség is terhelt, és részt kellett venniük a várak, hidak, árkok, 
sáncok stb. építésében. Az a servitium tehát, amit teljesíteniük kellett, nem földesúri illet- 
ve királyi birtokok, azaz majorságok megműveléséhez kapcsolódott, hanem a királyság 
védelmi képességének vagy közlekedésének biztosításához. Állami és nem magáncélo- 
kat szolgált. 

A virágzó középkor kedvező éghajlati viszonyainak köszönhetően a mezőgazdasági 
termelés földrajzi kiszélesedésével Svédországban is gyors ütemben nőtt a népesség, és 
a 13-14. század fordulója táján mintegy 600 000 lakosa lehetett (Finnország nélkül). 
A 14. század közepén megjelenő pestis Svédországot sem kímélte, és a járvány a többi 
északi országhoz hasonlóan itt is többször visszatért (1359, 1412-1413, 1420, 1422, 
1439, 1450, 1455, 1469). A Fekete Halál még a svéd uralkodókat sem kímélte. Pusztítása 
miatt a népesség csak a 16. század utolsó harmadában, 1570 táján érte el az 1300 körüli 
értéket. A királyság távoli, északi részein, ahol nem volt pestis, folyamatos volt a népes- 
ség növekedése. Finnországnak is például egyedül csak a tengerparti részeit érintette 
a járvány, ezért itt nem következett be demográfiai törés, és a népesség a 16. század 
közepén 300 000 körül lehetett. A pestis következtében számos tanya, kis falu vált nép- 
telenné, de ebben az ún. pusztásodási folyamatban az időjárás, a klíma rosszabbra fordu- 
lása is komoly szerepet játszott. A hidegebbé és csapadékosabbá váló éghajlati változás 
kedvezőtlenül hatott a mezőgazdasági termelésre. Az északabbra vagy magasabban fek- 
vő területek gazdaságainak többségében fel kellett hagyni az agrártevékenységgel, vagy 
nagyon jelentős mértékben vissza kellett azt fogni. Smáland tartományban a települések 
30-4099-a néptelenedett el, a középkor végén Vármlandban a paraszti gazdaságok 16- 
2199-a volt gazdátlan, elhagyatott, Vástergötlandon vagy Södermanlandon pedig 5-1099. 
A település- és népességpusztulás mellett Skandinávia keleti és északkeleti részein te- 
lepes mozgalom, kolonizáció is folyt. Így például Finnországban északi irányba terjesz- 
kedett ki a településhálózat. A Botteni-öböl partvidékén és a folyóvölgyekben, továbbá 
a karéliai határvidékeken számos új település jött létre. Különösen Magnus Eriksson és 
Pomerániai Erik királyok támogatták és szorgalmazták az ilyen irányú svéd kolonizációt. 

Svédországban a föld magántulajdonban volt, s nem ismerték a feltételhez kötött bir- 
toklási formákat, így itt nem alakult ki hűbéri viszony. A társadalom túlnyomó többségét 
alkotó parasztság is személyében szabad ember volt, akár rendelkezett földtulajdonnal, 
akár nem. Az, hogy a föld magántulajdonnak minősült, nem jelentette azt, hogy mindenki 
egyforma jog alapján rendelkezett tulajdonnal. Az 1280. évi alsnöi rendelkezés egyértel- 
mű választóvonalat húzott a birtokos parasztság és a világi kiváltságos réteg között. Az, aki 
birtoka jövedelméből képes volt lóval hadba vonulni, azaz lovasként katonáskodni, az 


egyházi tized kivételével mentesült az adózás alól. Ekkor jött létre az alsóbb svéd nemes- 
ség, a frülse, a ,megváltott" réteg, amelyik nem földbirtokért, hűbérért, hanem adómen- 
tességért katonáskodott. Ez a társadalmi réteg tehát alulról nyitott volt, bárki bekerülhe- 
tett, aki teljesíteni tudta a lovas katonáskodás anyagi feltételeit. Éles különbséget a lovas 
katonai szolgálatra képes ,nemesség" (frálse, alies armigeri) és az előkelők, arisztokra- 
ták (swenae, milites) között tettek. Csak ez utóbbiak közül kerülhettek ki a királyi- vagy 
országtanács tagjai, és ők tölthettek be országos méltóságokat, várkörzetek igazgatási 
tisztségét. Az adómentes nemesi réteg általában növelni igyekezett földbirtokait, hogy 
ily módon gyarapítsa bérlő számát. Ezt a korona rossz szemmel nézte, mert adófizető 
parasztokat (bonder) veszített. Svédországban - Dániához hasonlóan - a felsőbb nemes- 
ség az alsóbb kárára erősítette meg társadalmi pozícióit. A frálse rétegbe tartozók gyak- 
ran az előkelők szolgálatába álltak, és azok birtokain lettek jószágkormányzók, intézők 
vagy akár várnagyok. A finn területeken a svéd hatalommal együttműködő helyi vezető 
rétegből csak egy alsó szolgáló nemesi csoport formálódott ki a 14. század végétől, de 
a svéd nemesség ezt a réteget nem tekintette magával egyenrangúnak. Emiatt a finnor- 
szági királyi várak és birtokok feletti igazgatási jogot, tisztségeket magának követelte. 
Ugyanakkor a 15. század közepétől már a finn nemesek is képviseltették magukat a svéd 
rendi fórumokon. 

A svéd társadalomban ismeretlen volt a jobbágyság, Így a nagyobb földbirtokosok 
bérlőknek adták ki földjeiket, vagy saját kezelésű majorságokat (herrgárdar) alakítot- 
ták ki, amit alapvetően szolgákkal műveltek meg. Svédországban még a 14. században 
is szép számban voltak szolgák. Magnus király 1335. január 28-i rendelete például 
Vástergötland tartományban szabályozta a rabszolgatartást, és kimondta, hogy aki az 
adott tartományban született keresztény szülőktől (azaz a kánonjog szerint törvényes 
házasságból származik), azt a tartomány földjén tilos szolgaként tartani. A két másik 
északi országhoz hasonlóan Svédországban is a klíma romlása, ami megtörte az agrár- 
termelés növekedését, valamint a pestis, ami drámai népességfogyást okozott, vissza- 
vetette a földből származó bevételeket, és ezzel együtt a földárakat is. Ebből leginkább 
a bérlők profitáltak, valamint a munkaerőhiány miatt a mezőgazdasági bérmunkások. 
A saját földtulajdonnal rendelkező szabad parasztok helyzete viszont inkább romlott, 
mert a demográfiai helyzet romlása a korona adóbevételeit is visszavetette, így a meg- 
maradt adózóktól a legnehezebb helyzetekben is megkövetelte az adót. A szabad parasz- 
tok egy része ettől oly módon próbált szabadulni, hogy földjét egy-egy nagyobb birtokos- 
ra ruházva bérlővé vált, s ily módon mentesült az állami adók alól. A 14. század második 
felétől növekedésnek indult a földbérletek aránya. 

Az agrárgazdaság mellett Svédországban sok embernek a bányászat jelentett megél- 
hetést, és a bányatermékek adták az ország legfontosabb exportcikkeit is: a vasat és a 
rezet. A vasbányászat és vaskohászat már a 12. századtól megindult. Felfutásában nagy 
szerepe volt a 14. századtól Németországból behozott technológiai importnak, valamint 

az ide költöző német bányászok szakmai ismeretének. Az 1370 körüli évi 300 tonná- 
ról a 15. század első felében 900, a középkor végére pedig 1100 tonnára nőtt a svéd 
VaSÉXPOKt, A vaskitermelés és feldolgozás elsősorban Közép-Svédországban, Bergslagen 
vidékén volt meghatározó, míg a rézbányászat fő területe Dalarna térsége volt. A késő 
középkorban kb. 20 000 ember dolgozott a bányászatban, ami az összlakosságnak hoz- 
závetőlegesen 394-át tette ki. A bányászat általában a szabad parasztok és alsóbb ne- 
mesek kezén volt. A birtokaikon feltárt érclelőhelyeket vagy maguk termelték ki, vagy 
pedig részes bérletbe adták, s ők maguk saját kohóikban csak a fémfeldolgozást végez- 
ték. A bányavidékeken tehát gazdaságilag a parasztság több lábon állt: voltak szántói, jó- 
szágai, de bányái és kohói is. A bányatermékeket döntően Stockholm és Kalmar városok 
kikötőiből szállították az európai piacokra, főleg Lübeckbe. Az 1492-1495. évi lübecki 
vámkönyvek tanúsága szerint az exportált svéd réz 6099-a, a vas 3094-a Lübeck városába 
került. A partvidékeken, nagy tavaknál és folyóknál a paraszti áruszállítás és hajóépítés 
is jelentős gazdasági tevékenység volt végig a középkoron át, jóllehet az uralkodók igye- 
keztek a városok és a polgárság számára monopolizálni a kereskedelmet és szállítást. 
De az egyháziak és nemesek is foglalkoztak hajózással, kereskedelemmel. 

Európai mértékkel nézve a skandináv városok - így a svédországiak is - kicsik vol- 
tak. A legnépesebbek, mint Stockholm és Visby is csak 5000-6000 lakossal rendelkezett. 
A közepes méretűeknek, mint például Kalmar, Jönköping, Uppsala vagy Vásterás, 2000- 
3000 lakosa volt, míg a kisebbekben alig néhány száz ember élt. Svédországban a közép- 
korban (Finnországgal együtt) összesen 35 városias település volt, ebből három esett a 
finn területekre: Ábo (Turku), Viborg (Viipuri), Borgá (Porvoo). Ténylegesen azonban 
Finnországban a középkorban csak két város létezett: a 13. század végén városi jogot 
szerzett Ábo, és az 1346-ban városi privilégiummal felruházott Borgá, mert Viborg csak 
a középkor végén, 1493-ban kapott városi rangot. (A mai finn főváros, Helsinki, svédül 
Helsingfors, csak a 16. században, 1550-ben lett város.) Finnország lakói - az áboi (tur- 
kui) polgárok kivételével - eladásra szánt termékeiket nem adhatták el maguk külföldi 
kereskedőknek, illetve nem szállíthatták ők maguk saját hajóikon az európai piacokra, 
hanem csak Stockholmba vihették, és az ottani kereskedőkön keresztül értékesíthették. 
Ábo polgárai viszont mentesültek ez alól. A svéd városokban a virágzó középkortól folya- 
matos volt a németek jelenléte: a kereskedők mellett számos iparos és bányász telepe- 
dett le, sőt egyes városokban, mint például Stockholm, Kalmar vagy Vásterás, a lakosság 
harmadát is elérte a németek aránya, és az esetek többségében meghatározó szerepük 
lett a városok magisztrátusában. Emiatt az itt élő németek, illetve a svéd városokkal ke- 
reskedő Hanza-városok kalmárai is sok szállal kötődtek a svéd belpolitikai viszonyok- 
hoz, melyek nem egyszer akár drámai következményekkel is jártak rájuk nézve. 1471- 
ben például, amikor a Sture-párti erők győzelmet arattak Krisztián (Keresztély) király 
felett, a német tanácstagokat azonnal kizárták a stockholmi városi tanácsból. Ahogyan 

Dániában, úgy Svédországban is a városi tanácsosi posztokra kizárólag kereskedők pá- 

lyázhattak, kézművesek már nem. Az 1471. évi törvény, amely szentesítette a Stockholm- 
ban történteket, Svédország minden városában megtiltotta, hogy németek tisztségeket 
szerezzenek a városi tanácsokban. 

A távolsági kereskedelembe a svéd területek közül legkorábban és a legnagyobb mér- 
tékben Gotland kapcsolódott be. A sziget természetes átrakóhely volt a kelet-nyugati 
balti-tengeri hajózásban. A szláv és skandináv területeken talált kora középkori kincs- 
leletek (összesen 240 000 darab érme) több mint a fele, közel 140000 darab pénzérme, 
mintegy 700 lelőhelyről Gotland szigetéről került elő. A sziget a 11-12. században az 
észak-európai kereskedelem legfontosabb helyévé vált. A gotlandi kereskedőknek már a 
11. századtól saját telephelyük, udvaruk volt Novgorodban, majd később Szent Olafnak 
szentelve saját templomot is emelhettek (1180). De a novgorodi kereskedőknek is volt 
saját, Szent Miklósnak szentelt temploma Gotlandon, ám állandó telephelyet csak a 13. 
század közepétől létesítettek. A 12. század második felében egyre több észak-német, el- 
sősorban lübecki, és dán kereskedő tűnt fel a szigeten. Ez utóbbiakat királyuk, Waldemar 
is támogatta, aki segédkezett a dán távolsági kereskedők szervezetének, a Szent Knut- 
gildének a megalapításában. A gotlandi kereskedelemben a 13. században már egyre 
nagyobb jelentősége lett Visby városának, melynek polgársága nagy hányadban német 
volt, s döntően Lübeckből és Stralsundból származott. Maga a város az északi kereskede- 
lemben meghatározó szerepet játszó Hanza tagja volt. 

A svéd pénzrendszer a norvég és dán pénzrendszerhez hasonlított: 1 márka - 8 öre 
z 24 örtug - 192 penningar, azaz 1 örtug - 8 penningar, 1 öre pedig - 24 penningar. 
Egész Skandináviában egyedül csak Svédországban fordult elő vert pénzérme formában, 
azaz forgalomban lévő valós pénzként az örtug. Mecklenburgi Albert király verette elő- 
ször 1370 táján, a vend Hanza-városok által készített Witten nevű pénzérme mintájára. 
(A Witten a Pfennig/dénár többszörösét érő érme volt: 1 Witten - 8 Pfennig.) Az örtug 
verése a 16. század első harmadának végéig, 1534-ig tartott, és a késő középkorban 
Svédország fő pénzévé vált. 1478-tól 4 penningar értékű ún. fél örtugokat is készítettek. 
Az öre vert pénzként csak a kalmari unióból történt végleges kilépést követően a 16. 
században, 1522-ben jelent meg Svédországban. Gotlandon sokáig más pénzrendszert 
használtak. Itt 1 márka nem 192, hanem 288 penningart ért, és a gotlandi érmék Öland, 
Smáland és Östergötland földjén is forgalomban voltak. 

A svéd királyság a kora középkorban kialakult nagyobb területi egységekből, tartomá- 
nyokból, az ún. landokból jöttlétre. A 10. században még minden land élén egy-egy jar! állt. 
Magnus Eriksson király törvénykönyvének felsorolása szerint a középkori Svédország a 
következő tartományokból állt: Uppland, Östergötland, Öland, Vástergötland, Vármland, 
Södermanland, Nárke, Vástmanland, Dalarna, Tiohárd. Az egységes monarchia létrejöt- 
tével a jarlok helyett a tartományok élére választott tisztségviselők, az ún. lagmanok ke- 
rültek. Ők voltak azok, akik a tartományi népgyűlésen mindenki számára felidézték a 
szokásjogot, az íratlan törvényeket, azokat értelmezték és ismerték. A lagmant részben 

a tartományi thingen választották, részben pedig kinevezték. Az egyházmegyeileg illeté- 
kes püspök feladata volt nyolc héttel korábban meghirdetni a lagmant választó gyűlést, 
hogy mindazok, akik a részvételre jogosultak, el tudjanak jönni. A thingre a püspök még 
két egyházi megbízottat hozott magával, a gyűlés pedig hat nemest és hat parasztot vá- 
lasztott. Ez a 15 fő együttesen választott ki három jelöltet a lagman tisztségre, három 
olyan személyt, akik a szóban forgó land területén éltek, s közülük már a király nevezte 
ki a tartományi főbírót. Azt a területet, amelyen a jogszolgáltatást az így hivatalba lépő 
lagman irányította, lagsaga (főbírói tartomány) megnevezéssel illették. A lagsagáknak 
komoly szerepük volt az uralkodóválasztásban. A választásra kijelölt napon mindegyik 
lagsagából a lagmannak, továbbá 12 bölcs embernek kellett megjelennie a morai gyűlé- 
sen (Mora mezeje Uppsalától délkeletre, Uppland földjén található). Az első szavazatot 
a ,házigazda" Uppland főbíráját és a vele érkezett 12 embert illette, a sor végén pedig 
Vástmanland küldöttei álltak. A keleti, azaz finn országrészben a 15. század első har- 
madának végéig nem volt lagsaga, Így onnan küldöttek sem jöhettek a királyválasztásra. 
Finnországot 1362-től, Hákon Magnusson svéd királlyá választásától Ábo (Turku) püspö- 
ke reprezentálta, mert a püspök, mint egyházi méltóság, megkapta azt a jogot, hogy részt 
vegyen a választáson, és egyúttal képviselje a finn területeket. 1435-ben egész Finnor- 
szágot egyetlen főbírói tartománnyá nyilvánították, majd 1442-ben szétválasztották két 
lagsagává. Ahhoz, hogy valaki svéd király lehessen, a lagmanok és kíséretük többségé- 
nek szavazatára volt szükség. A koronázási szertartás nem volt feltétele a királyi hata- 
lom gyakorlásának. Az uralkodó eldönthette, hogy megkoronáztatja-e magát, vagy sem. 
Ha igen, ezt a királyságban bárhol megtehette, nem kellett feltétlenül Uppsalában végre- 
hajtani. Az sem volt elvárás, vagy törvényi kötelezettség, hogy a koronázási szertartást a 
svéd érsek vezesse. A korabeli törvény csak ajánlotta, hogy lehetőség szerint az uppsalai 
érsek legyen a koronázó egyházi személy mind a maga, mind az uralkodó tekintélye, 
méltósága érdekében. A király megválasztását követően a lagmanoknak és a lagsagák 
jelen lévő küldötteinek a tartományban élők nevében, az alattvalók képviseletében hű- 
ségesküt kellett tennie. A megválasztott király kötelessége volt az ország körbelovaglása. 
Az Uppsalából induló útvonalat régi szokás határozta meg, és végül az érseki székhe- 
lyen is ért véget. Országjárása során a király minden útba eső tartományban ígéretet 
tett koronázási esküje megtartására. A nemesség és egyházi főméltóságok gyűléséből 
fejlődött ki az országtanács, azaz a királyi tanácsból (concilium regis) a királyság tanácsa 
(concilium regni). A svéd püspökök mind tagjai voltak az országtanácsnak, melynek a 
14. század második felétől, végétől egyre fontosabb szerepe lett a királyválasztásban. 
Az 1397. évi tárgyalások következtében, a kalmari unióval jelentősen megnőtt mind- 
három északi országban az országtanácsok jelentősége, de egyértelmű politikai vezető 
szerepet Svédországban csak az Engelbrekt-féle felkeléssel, Pomerániai Erik trónfosztá- 
sával és Bajor Kristóf megválasztásával nyert. Olyan intézménnyé vált, amelyik tényle- 
gesen kormányozta az országot. Míg Norvégiában az egyháziak domináltak a királyság 


tanácsában, Svédországban a főnemesség volt a meghatározó. A 15. században a politikai 
válságidőszakokban, mint például az 1430-as években a concilium regni az egész király- 
ság összes rendjének eseti jellegű gyűlésévé vált, ahol a városok és tartományi közössé- 
gek küldöttei egyaránt megjelenhettek. Ez jelentősen hozzájárult az országtanács poli- 
tikai szerepének, helyzetének erősödéséhez. Az 1460-as évektől ez a fajta ,kibővített" 
országtanács vagy gyűlés a kora újkori svéd rendi gyűlés (Riksdag) előfutárának volt 
tekinthető. A 15. században jelent meg a finn területek külön gyűlése Áboban, amelyik 
1457-től megerősítette a királyválasztást. 

A központi irányítás szempontjából a királyság legfontosabb igazgatási egységei a vár- 
körzetek voltak, melyek az uralkodó és a nemesség számára egyaránt nagy fontossággal 
bírtak. A királynak ezekre épült a hatalma, a várkörzetek tisztségviselői, a lenek voltak 
helyben a korona képviselői. A tisztség elnyerése a nemesség számára pozíciója erősíté- 
sét jelentette, amelynek birtokában növelhették családjuk társadalmi tekintélyét és akár 
magánbirtokaikat is. Svédországban Stockholm, Vásterás, Kalmar és Ábo váraihoz kap- 
csolódó tisztségek voltak a legtekintélyesebbek. 


Egyházszervezet 


Az első keresztény hittérítő 829-ben jelent meg a sveák földjén: Ansgar bencés szer- 
zetesnek Björn király engedélyezte, hogy a Málar-tónál fekvő kereskedővárosban, Bir- 
kában a kereszténységet terjessze. Az északi térítő tevékenységet Ebo reimsi érsek 
szorgalmazta, Ansgar az ő megbízásából ment Skandináviába. A hagiográfiai irodalom 
szerint Ansgar Krisztus hitére térítette Birka város királyi elöljáróját, Herigartot, és egy 
templom alapjait is lerakta. Összességében azonban a missziós tevékenységnek nem 
sok eredménye lett. Az uppsalai svea uralkodók a külföldi kalmárok által látogatott ki- 
kötőkben ugyan eltűrték a kereszténységet, de országuk belsejébe már nem engedtek 
be térítő papokat. A 10. század végén Győzedelmes Erik király ugyan keresztény hitre 
tért, de az uppsalai svea királyságban ez még semmilyen politikai következménnyel nem 
járt. A göták túlnyomó többsége viszont ekkorra már felvette a kereszténységet. A svéd 
királyság a pogány sveák és a keresztény göták földjének politikai egyesítésével jött létre, 
így Olaf Skötkonung király is megkeresztelkedett 1008-ban, s mindkét felesége is ke- 
resztény volt, Királyi székhelyét a két nép területének határán, Husby-ban alakította ki. 
Skara központtal Vástergötlandban ő alapította az első svéd püspökséget (1013), amely 
a Hamburg-Bréma érsekséghez tartozott. Jóllehet Olaf Skötkonung fia, Anund Jakab is 
keresztény volt, a sveák továbbra is ragaszkodtak ősi, pogány hitvilágukhoz. A 11. század 
végén Brémai Ádám még mindig a pogány kultuszok központjaként írta le az uppsalai 

szentélyt. 1060-ban Sigtuna székhellyel létrejött a második svéd püspökség, amely szin- 
tén a hamburg-brémai érsekség egyházi fennhatósága alá került. Püspöke, Adalvard le 
akarta rombolni az uppsalai pogány szentélyt, és a kereszténység erőszakos terjesztését 
a Ynglinge-ház kihalása (1060) után trónra került új királyi nemzetség, a vástergötlandi 
Stenkil-klán is támogatta. Inge király rombolta le az uppsalai szentélyt, és a helyén ke- 
resztény templomot építtetett. Azt követően, hogy Lund dán püspökségből érsekség lett 
(1104), a svéd püspökségeket is ehhez kapcsolták. A svéd egyházszervezet megteremté- 
se gyakorlatilag Inge király nevéhez fűződik: Skara és Sigtuna mellett három újabb püs- 
pökséget alapított (Eskilstune, Linköping, Strángnás). 

De nemcsak Uppland vidéke ragaszkodott hosszú ideig az ősi pogány hagyományok- 
hoz, hanem Gotland szigete is. Egy 17. századi történeti leírás szerint Szent Olaf norvég 
király erőszakkal keresztelte meg Gotland népét, amikor 1029-ben hadat vezetett a szi- 
getre. Ez azonban nem volt igaz. A 13. század közepéről származó Guta-saga szerint , ha- 
bár a gotlandiak pogányok voltak, kereskedőáruikkal keresztény és pogány területekre 
egyaránt elvitorláztak. Egyesek közülük a korábban Gotlandra jött papoknak köszönhe- 
tően megkeresztelkedtek." A sagában olvashatunk egy Lickair nevű gotlandi vagyonos 
gazdáról, aki a thingen szószólónak számított, és vejéről, Botairról, aki távolsági keres- 
kedelemmel foglalkozott, és keresztény volt. Egy templomot is építtetett, de a helybéliek 
porig égették, ám Botair később újjáépítette azt. A Stenkel-ház kihalása (1125) után a 
Sverker- és Erik-klánok közötti hatalmi küzdelemben az egyház először az östergötlandi, 
azaz már régóta keresztény Sverkerek mögött sorakozott fel az upplandi, ezért a pogány- 
ság gyanúját magán hordozó Erik-nemzetséggel szemben. A későbbi történések azonban 
egyértelművé tették, hogy a trónért folyó harc keresztény klánok közötti hatalmi küzde- 
lem volt, nem pedig valamiféle keresztény göta és pogány svea szembenállás. Azt, hogy a 
12. században az egyház már milyen meghatározó szerepet játszott a svéd társadalom- 
ban, jól mutatja, hogy a Sverker király után trónra lépő upplandi (azaz elvileg inkább 
,pogány") Erik Jedvarsson nemcsak mélyen hívő, buzgó keresztény volt, hanem vallá- 
si elkötelezettségének szilárdságát 1157-ben egy keresztes hadjárattal is bizonyította, 
amit a pogány finnek ellen vezetett. A kereszténység erőszakos terjesztésének politikája 
tehát nemcsak túlélte a Stenkil-klánt, hanem még komolyabb méreteket öltött. Erik ki- 
rály az uppsalai székesegyházban, mise közben lett gyilkosság áldozata. Mártírhalála és 
keresztes vállalkozása nagy szerepet játszott abban, hogy később szentté avatták, kul- 
tusza pedig a svéd királyság egységének szimbóluma lett. Karl Sverkersson uralkodása 
idején IV. Viktor pápa 1164-ben érseki székhellyé tette Uppsalát, s ezzel létrehozta a csak 
Rómához kapcsolódó, önálló svéd egyházszervezetet. Az első svéd király, akit egyházi 
szertartással koronáztak meg és szentelt olajjal kentek fel, Erik Knutsson volt a 13. szá- 
zad elején. 

A Folkungok finn területekre irányuló expanzív külpolitikája szintén a keresztes hábo- 
rú égisze alatt zajlott, s ez komoly presztízzsel ruházta fel! a klánt. Ugyanakkor e politiká- 
nak köszönhetően a svéd egyház is kiterjeszkedett kelet felé, és Áboban új püspökséget 
hoztak létre. Magnus Eriksson törvénykönyve azt rögzítette, hogy Svédország egyház- 
szervezete hét püspökségből állt: Uppsala (ami egyúttal érsekség is volt), Linköping, 
Skara, Strángnás, Vásterás, Vaxjö, Ábo. 

A szerzetesrendek közül legelőször a bencések jelentek meg Svédországban, Sigtu- 
nában, amit 1000 körül alapított Olaf Skötkonung király. A cisztercitákat Sverker király 
telepítette be az országba, és a Rerum Svecicarum Historia beszámolója szerint két kolos- 
tort is alapított számukra (Alvestra, Varnhem). Az első uppsalai érsek is ciszterci szer- 
Zetes volt. A 13. század közepén a koldulórendek, azaz a domonkosok és a ferencesek 
is megjelentek a svéd királyságban. A domonkosok 1249-ben más a finn területeken is 
feltűntek: Áboban alapítottak egy kolostort. 

Még a 12. század utolsó harmadában, Knut Eriksson uralkodása alatt jött létre Eskil- 
stunában egy johannita rendház. 


Művelődés, kultúra 


Svédországban a pogányság viszonylag hosszú továbbélése miatt a pogány kultúra kü- 
lönböző műfajai (sagák, hősköltemények, skaldikus versek) is sokáig fennmaradtak. 
Norvégiával és Dániával összehasonlítva a történetírás itt sokkal később bontakozott ki. 
Az első latin nyelvű, svéd történeti munkát Ericus Olai uppsalai professzor Írta Cronica 
regni Gothorum címmel a 15. század utolsó harmadában. Pár évtizeddel korábban, 1450 
táján keletkezett a svéd nyelvű Karlskröniken, amely Karl Knutsson király uralkodásához 
kapcsolódott és alapvetően propagandisztikus célokat szolgált. Ezt a célt volt hivatva 
előmozdítani az is, hogy népnyelven íródott. 

A svéd vallási irodalom terén a 14. században Petrus de Dacia domonkos szerzetes 
levelei, vagy Svédország szentjének, Szent Brigittának a látomásait megörökítő írások 
a legjelentősebbek. A 15. századból a párizsi egyetemen tanult Mathias Övedssennek a 
Jelenések Könyvéhez írt kommentárjai, valamint Nikolaus von Kues és Bernardin von 
Siena munkáinak észak-európai ismertetése, recepciója említhető. A Szent Brigitta halá- 
la után Vadstena település mellett alapított kolostor a latin stúdiumok és irodalom köz- 
pontja lett a középkori Svédországban. Abban az évben, amikor a strángnási gyűlésen 
a svéd rendek kimondták I. Krisztián király trónfosztását, Uppsalában megalapították 
Észak-Európa első egyetemét (1477). (Dániában csak két évvel később, 1479-ben alapí- 
tottak egyetemet, Koppenhágában.) 

A 13. század folyamán sorban egymás után írásba foglalták a svéd tartományok szo- 
kásjogát, amelyek Magnus Eriksson országos törvénykönyvét követően kiegészítő jogok- 
ká váltak. A legrégebbi, 1225 táján lejegyzett tartományi törvénykönyv Nyugat-Götland 
jogának a gyűjteménye, a Vástgötalagh volt. 1285 körül írták össze Kelet-Götland jog- 
rendjét (Östgötalagh). 1300 táján született meg a Smálandslagh, az Uplandslagh, Söder- 
mannalagh és a Vástmannalagh. A svéd területekhez hasonlóan a politikai különállással 
rendelkező Gotlandon szintén lejegyezték a régi jogot (Gutalagh). 

Svédországban volt a legnagyobb a német etnikum befolyása, hatása a mindennapi 
életre, ami az épített környezetben és képzőművészetekben is megnyilvánult. A svéd 
egyházi és világi méltóságok gyakran észak-németországi mestereket kértek fel külön- 
böző munkák elvégzésére. Így például Ábo közelében, Kalanti templomának oltárát egy 
Frank nevű hamburgi mester készítette. Néhány évvel a győztes 1471. évi brunkebergi 
csata után Sten Sture egy Bernt Notke nevű lübecki szobrászt bízott meg azzal, hogy egy 
Szent György szobrot készítsen. Az uppsalai katedrális a 13. században francia gótikus 
stílusban épült, és ehhez francia építőmestereket és kőfaragókat hívtak Svédországba. 

